
En  la  Cinquiesme  Journée  on  devise  de  la  vertu 
des  filles  &  femmes  qui  ont  eu  leur 
honneur  en  plus  grande  recom- 
mandation que  leur  plaisir, 
de  celles  aussi  qui  ont 
fait  le  contraire,  & 
de  la  simplicité 
de  quelques 
autres. 

PROLOGUE 

UANT  le  matin  fut  venu,  Madame  Oisille 
leur  prépara  ung  desjuncr  spirituel  d'un 
si  très  bon  goust  qu'il  estoyt  suffisant  pour 
fortiffier  le  corps  &  l'esperit,  où  toute  la 
compaignic  fut  fort  attentive,  en  sorte  qu'il  leur  sem- 
bloyt  bien  jamays  n'avoir  oy  sermon  qui  leur  proffitast 
tant,  &,  quant  ilz  ouyrent  sonner  le  dernier  coup  de 
la  messe,  s'alùrent  exercer  à  la  contemplation  des 
saindz  propos  qu'ilz  avoient  cntenduz. 

Après  la  messe  oie  &  s'estre  ung  peu  pourmenez,  se 
meirent  à  table,  promedans  la  Journée  présente  deb- 
voir  estre  aussi  belle  que  nulle  des  passées,  &  Saf&e- 

dent  leur  dist  qu'il  vouldroit  que  le  pont  demorast 
encores  ung  mois  à  faire,  pour  le  plaisir  qu'il  prenoyt 
à  la  bonne  chère  qu'ilz  faisoient  ;  mais  l'Abbé  de  céans 
y  faisoyt  faire  bonne  dilligence,  car  ce  n'estoit  pas  sa 
consolation  de  vivre  entre  tant  de  gens  de  bien,  en 
la  présence  desquelz  n'osoyt  faire  venir  ses  pèlerines 
accoustumées. 

Et,  quant  ilz  se  furent  reposez  quelque  temps  après 
disné,  retournèrent  à  leur  passe  temps  accoustumé. 
Après  que  chacun  eut  prins  son  siège  au  pré,  deman- 
dèrent à  Parlamente  à  qui  elle  donno5rt  sa  voix. 

«  Il  me  semble,  »  dist  elle,  «  que  SafFredent  sçaura 
bien  commencer  ceste  Journée,  car  je  luy  voys  le 
visaige  qui  n'a  poind  d'envye  de  nous  faire  pleurer. 

—  Vous  serez  doncq  bien  cruelles,  mes  Dames,  » 
dist  SafFredent,  «  si  vous  n'avez  pitié  d'un  CordeUer 
dont  je  vous  voys  compter  l'histoire,  &,  encores  que 
par  celles  que  aucuns  d'entre  nous  ont  cy  devant 
faides  des  Religieux  vous  pourriez  penser  que  sont  cas 
advenus  aux  pauvres  Damoiselles  dont  la  facilité  de 
l'exécution  a  faid  sans  crainte  commencer  l'entre- 
prise, mais  affin  que  vous  congnoissiez  que  l'aveu- 
glement de  leur  folle  concupiscence  leur  oste  toute 
crainde  &  prudente  considération,  je  vous  en  compte- 
ray  d'un  qui  advint  en  Flandres. 


QUARANTE   ET    UNIESME   NOUVELLE 

La  nuyt  de  Noël,  une  Damoy selle  se  présenta  à  un  Cor  délier 
pour  esire  oye  en  confession,  lequel  luy  tailla  une  pénitence  si 
estrange  que,  ne  la  votilant  recevoir,  elle  se  leva  de  devant  luy 
sans  absolution,  dont  sa  Maistresse  avertie  feit  fouetter  le 
Cor  délier  en  sa  cuysine,  puis  h  renvoya  lié  &  garroté  à  son 
Gardien. 


:si 


'année  que  Madame  Marguerite  d'Au- 
triche vint  à  Cambray  de  la  part  de 
l'Empereur,  son  nepveu,  pour  traider 
la  paix  entre  luy  &  le  Roy  très  Crestien, 
de  la  part  duquel  se  trouva  sa  mère  Madame  Loïse 
de  Savoye  ;  &  estoyt  en  la  compaignye  de  ladide 
Dame  Marguerite  k  Contesse  d'Aiguemont,  qui 
emporta  en  ceste  compaignye  le  bruid  d'estre  la 
plus  belle  de  toutes  les  Flamandes. 

Au  retour  de  ceste  grande  assemblée,  s'en  re- 
tourna la  Contesse  d'Aiguemont  en  sa  maison  &, 
le  temps  des  Adventz  venu,  envoya  en  ung  Cou- 

vent  de  Cordeliers  demander  ung  Prescheur  suffi- 
sant &  homme  de  bien,  tant  pour  prescher  que 
pour  confesser  elle  &  toute  sa  maison.  Le  Gardien 
sercha  le  plus  cru  digne  qu'il  eût  de  faire  tel  office, 
pour  les  grands  biens  qu'ilz  recepvoient  de  la  Mai- 
son d'Aiguemont  &  de  celle  de  Fiennes,  dont  elle 

esto)^. 

Comme  ceulx  qui  sur  tous  autres  Religieux 
desiroient  gaingner  la  bonne  estime  &  amityé  des 
grandes  Maisons,  envoyèrent  ung  Prédicateur  le 
plus  apparent  de  leur  Couvent,  lequel  tout  le  long 
des  Adventz  feit  très  bien  son  debvoir  &  avoyt  la 
Contesse  grand  contentement  de  luy. 

La  nuyd  de  Noël,  que  la  Contesse  vouloit  re- 
cepvoir  son  Créateur,  feyt  venir  son  Confesseur 
&,  après  s'estre  confessée  en  une  chappelle  bien 
fermée,  laissa  le  lieu  à  sa  Dame  d'honneur,  la- 
quelle, après  soy  estre  confessée,  envoya  sa  fille 
passer  par  les  mains  de  ce  bon  Confesseur.  Et, 
après  qu'elle  eut  tout  did  ce  qu'elle  sçavoyt,  con- 
gneut  le  beau  Père  quelque  chose  de  son  secret, 
qui  luy  donna  envye  &  hardiesse  de  luy  bailler 
une  pénitence  non  accoustumée,  &  luy  dist  : 

«  Ma  fille,  voz  péchez  sont  si  grandz  que  pour 
y  satisfaire  je  vous  baille  en  pénitence  de  porter 
ma  corde  sur  vostre  chair  toute  nue.  » 

La  fille,  qui  ne  luy  vouloyt  désobéyr,  luy 
dist  : 

«  Baillez  la  moy,  mon  Père,  &  je  ne  fauldray 
de  la  porter. 

—  Ma  fille,  »  dist  le  beau  Père,  «  il  ne  seroyt 
pas  bon  de  vostre  main.  Il  fault  que  les  myenncs 
propres,  dont  vous  debvez  avoir  l'absolution,  la 
vous  ayent  premièrement  scinde  ;  puis  après  vous 
serez  absoulte  de  tous  voz  péchez.  » 

La  fille  en  pleurant  respond  qu'elle  n'en  feroit 
rien. 

«  Comment?  »  dist  le  Confesseur.  «  Estes  vous 
une  hèréticque,  qui  refiisez  les  pénitences  selon 
que  Dieu  &  nostre  mère  sainde  Eglise  l'ont  or- 
donné ? 

—  Je  use  de  la  confession,  »  dist  la  fille, 
«  comme  l'Eglise  le  commande,  &  veulx  bien 
recepvoir  l'absolution  &  faire  la  pénitence, 
mais  je  ne  veulx  poind  que  vous  y  mediez  les 
mains;  car  en  ceste  sorte  je  refuse  vostre  péni- 
tence. 

—  Par  ainsy,  »  dist  le  Confesseur,  «  ne  vous 
puis  je  donner  l'absolution.  » 

La  Damoiselle  se  leva  de  devant  luy,  ayant  la 
conscience  bien  troublée,  car  elle  estoyt  si  jeune 
qu'elle  avoyt  paour  d'avoir  failli  au  refuz  qu'elle 
avoyt  faid  au  beau  Père. 

Quant  ce  vint  après  la  messe  que  la  Contesse 
d'Aiguemont  reçut  le  corpus  Dotnini,  la  Dame 
d'honneur,  voulant  aller  après,  demanda  à  sa  fille 


8  V  JOURNÉE 

si  elle  estoit  preste.  La  fille  en  pleurant  dist  qu'elle 
n'estoit  poind  confessée  : 

«  Et  qu'avez  vous  tant  faid  avecq  ce  Près- 
cheur?  »  dist  la  mère. 

—  Rien,  dist  la  fille,  «  car,  refiisant  la  péni- 
tence qu'il  m'a  baillée,  m'a  refiisé  aussi  l'abso- 
lution. » 

La  mère  s'enquist  saigement  &  congneut 
i'estrange  façon  de  pénitence  que  le  beau  Père 
vouloit  donner  à  sa  fille  &,  après  l'avoir  faid 
confesser  à  ung  aultre,  reçeurent  toutes  ensem- 
ble. Et,  retournée  la  Contesse  de  l'église,  la 
Dame  d'honneur  luy  feit  la  plainde  du  Prescheur, 
dont  elle  fut  bien  marrie  &  estonnée,  veue  la 
bonne  oppinion  qu'elle  avoyt  de  luy,  mais  son 
courroux  ne  la  peult  garder  qu'elle  n'eût  bien 
envie  de  rire,  vu  la  nouveleté  de  la  pénitence. 

Si  est  ce  que  le  rire  n'empescha  pas  aussy 
qu'elle  ne  le  feit  prendre  &  battre  en  sa  cuir 
sine,  où  à  force  de  verges  il  confessa  la  vérité,  & 
après  elle  l'envoya  piedz  &  mains  liez  à  son  Gar- 
dien, le  priant  que  une  aultre  fois  il  baillast  com- 
mission à  plus  gens  de  bien  de  prescher  la  paroUe 
de  Dieu. 


<r  Regardez,  mes  Dames,  si  en  une  maison  si  honno- 
rable  ilz  n'ont  poinft  de  paour  de  déclairer  leurs  fol- 
lies,  qu'ilz  peuvent  faire  aux  pauvres  lieux  où  ordinal- 

rement  ilz  vont  faire  leurs  questes,  où  les  occasions 
leur  sont  présentées  si  facilles  que  c'est  miracle  quant 
ils  eschappent  sans  scandalle,  qui  me  faid  vous  prier, 
mes  Dames,  de  tourner  vostre  mauvaise  estime  en 
compassion,  &  pensez  que  celluy  qui  aveugle  les  Cor- 
deliers  n'espargne  pas  les  Dames  quant  il  le  trouve  à 
propos. 

—  Vrayement,  »  dist  Oisille,  «  voylà  ung  bien 
meschant  Cordelicr.  Estre  Religieux,  Prestre  &  Pré- 
dicateur, &  user  de  telle  villenye,  au  jour  de  Noël,  en 
l'église  &  soubz  le  manteau  de  confession,  qui  sont 
toutes  circonstances  qui  aggravent  le  péché. 

—  Il  semble  à  vous  oyr  parler,  »  dist  Hircan,  «  que 
les  Cordeliers  doibvent  estre  Anges  ou  plus  saiges  que 
les  aultres  ?  Mais  vous  en  avez  tant  oy  d'exemples  que 
vous  les  debvez  penser  beaucoup  pires,  &  il  me  semble 
que  cestuy  cy  est  bien  à  excuser,  se  trouvant  tout  seul 
de  nuyft  enfermé  avecq  une  belle  fille. 

— ■  Voyre,  »  dist  Oisille,  «  mais  c'estoyt  la  nuyd 
de  Noël. 

—  Et  voylà  qui  augmente  son  excuse,  »  dist  Simon- 
tault,  «car,  tenant  la  place  de  Joseph  auprès  d'une 
belle  vierge,  il  vouUoyt  essayer  à  faire  ung  petit  en- 
fant pour  jouer  au  vif  le  mistére  de  la  Nativité. 

—  Vrayement,  »  dist  Parlamente,  «  s'il  eust  pensé  à 
Joseph  &  à  la  Vierge  Marie,  il  n'eut  pas  eu  la  volunté 
si  meschante.  Toutesfois  c'estoyt  ung  homme  de  mau- 
vais vouloir,  veu  que  pour  si  peu  d'occasion  il  faisoyt 
une  si  meschante  entreprinse. 

—  Il  me  semble,  »  dist  Oisille,  «  que  la  Contesse 
en  fejt  si  bonne  punition  que  ses  compaignons  y 
povoient  prendre  exemple. 

Hept.  III.  a 

—  Mais  assavoir  mon,  »  dist  Nomerfide,  «  si  elle  fit 
bien  de  scandaliser  ainsy  son  prochain  &  s'il  eut  pas 
myeulx  vallu  qu'elle  luy  eust  remonstré  ses  faultes 
doulcement  que  de  divulguer  ainsy  son  prochain. 

Je  croy,  »  dist  Geburon,  «  que  ce  eust  esté  bien 

faiâ:,  car  il  est  commandé  de  corriger  nostre  prochain 
entre  nous  &  luy  avant  que  le  dire  à  personne  ny  à 
l'église.  Aussy,  depuis  que  ung  homme  est  eshonté, 
à  grand  peyne  jamais  se  peult  il  amender  parce  que 
la  honte  retire  autant  de  gens  de  péché  que  la  con- 
science. 

—  Je  croy,  »  dist  Parlamente,  «  que  envers  chacun 
se  doibt  user  le  conseil  de  l'Evangille  sinon  envers 
ceulx  qui  la  preschent  &  font  le  contraire,  car  il  ne 
fault  poind  craindre  à  scandalizer  ceulx  qui  scanda- 
lizent  tout  le  monde,  &  me  semble  que  c'est  grand 
mérite  de  les  faire  congnoistre  telz  qu'ilz  sont,  afin 
que  nous  ne  prenons  pas  ung  doublet  pour  ung 
bon  rubis.  Mais  à  qui  donnera  Saffredent  sa  voix  ? 

—  Puisque  vous  le  demandez,  ce  sera  à  vous 
mesmes  »,  dist  Saffredent,  «  à  qui  nul  d'entendement 
ne  la  doibt  refuser. 

—  Or,  puisque  vous  me  la  donnez,  je  vous  en 
voys  compter  une  dont  je  puis  servir  de  tesraoing, 
&  j'ay  toujours  oy  dire  que,  tant  plus  la  vertu  est  en 
ung  subjed  débille  &  foible  assailly  de  son  très  fort 
&  puissant  contraire,  c'est  à  l'heure  qu'elle  est  plus 
louable  &  se  monstre  mieulx  telle  qu'elle  est  ;  car,  si 
le  fort  se  défend  du  fort,  ce  n'est  chose  esmerveillable, 
mais,  si  le  foible  en  a  vidoire,  il  en  a  gloire  de  tout 
le  monde.  Pour  congnoistre  les  personnes  dont  je 
veulx  parler,  il  me  semble  que  je  feroys  tort  à  la 


XLJ*    NOUVELLE  II 

vertu,  que  j'ay  veu  cachée  soubz  ung  si  pauvre  vcste- 
ment  que  nul  n'en  tenoyt  compte,  si  je  ne  parfois  de 
celle  par  laquelle  ont  esté  faidz  des  ades  si  honnestes, 
qui  me  contraind  le  vous  racompter  : 


QUARANTE   DEUXIESME   NOUVELLE 

Un  jeune  Prince  meit  son  affeâion  en  une  fille,  de  laquelle,  com- 
bien qu'elle  fût  de  bas  &  pauvre  lieu,  ne  peut  jamais  obtenir 
u  qu'il  en  avoyt  espéré,  quelque  poursuite  qu'il  en  feit,par 
quoy  le  Prince,  connaissant  sa  vertu  &  honnesteté,  laissa  son 
entreprise,  l'eut  toute  sa  vie  en  bonne  estime  &  luy  feit  de 
grands  biens,  la  maryant  avec  un  sien  serviteur. 


fe 


N  une  des  meilleures  Villes  deTouraine 
}  demouroyt  ung  Seigneur  de  grande  & 
bonne  Maison,  lequel  y  avoyt  esté 
nourry  de  sa  grande  jeunesse.  Des  per- 
fedions,  grâces,  beaulté  &  grandes  vertuz  de  ce 
jeune  Prince  ne  vous  en  diray  aultre  chose,  sinon 
que  en  son  temps  ne  trouva  jamays  son  pareil. 
Estant  en  l'aage  de  quinze  ans,  il  prenoyt  plus  de 
plaisir  à  courir  &  chasser  que  non  pas  regarder  les 
belles  Dames. 

Un  jour,  estant  en  une  église,  regarda  une  jeune 
fille  laquelle  avoyt  aultresfois  en  son  enffance  esté 

nourrye  au  Chasteau  où  il  demeuroyt,  &,  après  la 
mort  de  sa  mère,  son  père  se  remaria,  par  quoy 
elle  se  retira  en  Poidou  avecq  son  frère.  Geste 
fille,  qui  avoyt  nom  Françoise,  avoyt  une  seur 
bastarde  que  son  père  aymoit  très  fort  &  la  maria 
en  ung  Sommelier  d'Eschansonnerye  de  ce  jeune 
Prince,  dont  elle  tint  aussi  grand  estât  que  nul  de 
sa  Maison.  Le  père  vint  à  morir  &  laissa  pour  le 
partage  de  Françoise  ce  qu'il  tenoyt  auprès  de 
ceste  bonne  ville,  par  quoy,  après  qu'il  fut  mort, 
elle  se  retira  où  estoit  son  bien  &,  à  cause  qu'elle 
estoyt  à  marier  &  jeune  de  seize  ans,  ne  se  vouloyt 
tenir  seulle  en  ceste  maison,  mais  se  mist  en  pen- 
sion chez  sa  sœur  la  Sommelière. 

Le  jeune  Prince,  voiant  ceste  fille  assez  belle 
pour  une  claire  brune  &  d'une  grâce  qui  passoit 
celle  de  son  estât,  car  elle  sembloyt  mieulx  Gentil 
femme  ou  Princesse  que  Bourgeoise,  il  la  regarda 
longuement.  Luy,  qui  jamais  encor  n'avoyt  aymé, 
sentyt  en  son  cueur  ung  plaisir  non  accoustumé 
&,  quant  il  fut  retourné  en  sa  chambre,  s'enquist 
de  celle  qu'il  avoyt  vue  en  l'égHse  &  recongneut 
que  aultresfois  en  sa  jeunesse  estoit  elle  allée  au 
Chasteau  jouer  aux  poupines  avecq  sa  seur,  à  la- 
quelle il  la  feyt  recongnoistre.  Sa  seur  l'envoya 
quérir  &  luy  feit  fort  bonne  chère,  la  priant  de  la 
venir  souvent  veoir,  ce  qu'elle  faisoyt  quant  il  y 
avoyt  quelques  nopces  ou  assemblée,  où  le  jeune 

Prince  la  voyoit  tant  voluntiers  qu'il  pensa  à  i'ay- 
mer  bien  fort  & ,  pour  ce  qu'il  la  congnoissoit  de 
bas  &  pauvre  lieu,  espéra  recouvrer  facillement  ce 
qu'il  en  demandoyt. 

Mais,  n'aiant  raoien  de  parler  à  elle,  luy  envoya 
ung  Gentilhomme  de  sa  Chambre  pour  faire  sa 
pradique,  auquel  elle,  qui  estoit  saige,  craingnant 
Dieu,  dist  qu'elle  ne  croyoit  pas  que  son  Maistre, 
qui  estoit  si  beau  &  honneste  Prince,  se  amusast 
à  regarder  une  chose  si  layde  qu'elle,  veu  que  au 
Chasteau  où  il  demeuroit  il  en  avoit  de  si  belles 
qu'il  ne  falloit  poind  en  chercher  par  la  ville,  & 
qu'elle  pensoit  qu'il  le  disoyt  de  luy  mesmes  sans 
le  commandement  de  son  Maistre. 

Quant  le  jeune  Prince  entendit  ceste  response. 
Amour,  qui  se  attache  plus  fort  où  plus  il  trouve 
de  résistance,  luy  feit  plus  chauldement  qu'il  n'a- 
voyt  faid  poursuivre  son  entreprinse  &  luy  escri- 
pvit  une  lettre,  la  priant  voulloir  entièrement 
croire  ce  que  le  Gentil  homme  luy  disoyt. 

Elle,  qui  sçavoyt  très  bien  lire  &  escripre,  leut 
sa  lettre  tout  du  long,  à  laquelle,  quelque  prière 
que  luy  en  feit  le  Gentil  homme  n'y  voulut  jamais 
respondre,  disant  qu'il  n'appartcnoit  pas  à  si  basse 
personne  d'escripre  à  ung  tel  Prince,  mais  qu'elle 
le  supplioit  ne  la  penser  si  sotte  qu'elle  estimast 
qu'il  eust  une  telle  oppinion  d'elle  que  de  luy  por- 
ter tant  d'amityé,  &  aussy  que,  s'il  pensoyt  à  cause 

de  son  pauvre  estât  la  cuyder  avoir  à  son  plaisir, 
il  se  trompoyt,  car  elle  n'avoit  le  cueur  moins 
honneste  que  la  plus  grande  Princesse  de  la  Chre- 
stienté  &  n'estimoit  trésor  au  Monde  au  pris  de 
l'honnesteté  &  de  la  conscience,  le  supliant  ne  la 
vouloir  empescher  de  toute  sa  vie  garder  ce  trésor, 
car  pour  mourir  elle  ne  changeroit  d'oppinion. 

Le  jeune  Prince  ne  trouva  pas  ceste  fesponse  à 
son  gré  ;  toutesfois  l'en  ayma  il  très  fort  &  ne  fail- 
lyt  de  faire  meâre  tous] ours  son  siège  à  l'église  où 
elle  alloyt  à  la  messe,  &  durant  le  service  addres- 
soit  tousjours  ses  oeilz  à  cest  ymaige.  Mais,  quant 
elle  l'apperçeut,  changea  de  lieu  &  alla  en  une 
aultre  chapelle,  non  pour  fuyr  de  le  veoir,  car  elle 
n'eust  pas  esté  créature  raisonnable  si  elle  n'eust 
pas  prins  plaisir  à  le  regarder,  mais  elle  craingnoyt 
estre  veue  de  luy,  ne  s'estimant  digne  d'en  estre 
aymée  par  honneur  ou  par  mariage,  ne  voulant 
aussi  d'autre  part  que  ce  fust  par  folie  &  plaisir, 
&,  quand  elle  veid  que,  en  quelque  lieu  de  l'église 
qu'elle  se  peult  mettre,  le  Prince  se  faisoyt  dire  la 
messe  tout  auprès,  ne  voulut  plus  aller  en  ceste 
église  là,  mais  alloit  tous  les  jours  à  la  plus  esloi- 
gnée  qu'elle  povoyt,  &,  quant  quelques  nopces 
alloient  au  Chasteau,  ne  s'y  voloit  plus  retrouver, 
combien  que  la  seur  du  Prince  l'envoyast  quérir 
souvent,  s'excusant  sur  quelque  malladye. 

Le  Prince,  voïant  qu'il  ne  povoyt  parler  à  elle. 

s'ayda  de  son  Sommelier  &  luy  promist  de  grands 
biens  s'il  luy  aydoit  en  ceste  affaire,  ce  que  le 
Sommelier  s'offrit  voluntiers,  tant  pour  plaire  à  son 
Maistre  que  pour  le  fruid  qu'il  en  espéroit,  & 
tous  les  jours  comptoitau  Prince  ce  qu'elle  disoyt 
ou  faisoyt,  mais  que  sur  tout  fuyoit  les  occasions 
qui  luy  estoient  possibles  de  le  veoir.  Si  est  ce  que 
la  grande  envye  qu'il  avoyt  de  parler  à  elle  à  son 
aise  luy  feit  chercher  ung  expédient. 

C'est  que  ung  jour  il  alla  mener  ses  grandz 
chevaulx,  dont  il  commençoit  bien  à  sçavoir  le 
mestier,  en  une  grande  place  de  la  ville,  devant 
la  maison  de  son  Sommelier  où  Françoise  demeu- 
roit,  &,  après  avoir  faid  maintes  courses  &  saulx , 
qu'elle  povoyt  bien  veoir,  se  laissa  tumber  de  son 
cheval  dedans  une  grande  fange  si  mollement 
qu'il  ne  se  feyt  poind  de  mal.  Si  est  ce  qu'il  se 
plaingnit  assez  &  demanda  s'il  y  avoyt  poind 
de  logis  pour  changer  ses  habillemens.  Chacun 
présentoit  sa  maison,  mais  quelcun  dist  que  celle 
du  Sommelier  estoit  la  plus  prochaine  &  la  plus 
honneste;  aussy  fut  elle  choisie  sur  toutes. 

Il  trouva  la  chambre  bien  accoustrée  &  se  des- 
pouilla  en  chemise,  car  tous  ses  habillemens 
estoient  souillez  de  la  fange ,  se  meist  dedans  ung 
lid  &,  quand  il  veid  que  chacun  fut  retiré  pour 
aller  quérir  ses  habillemens,  excepté  le  Gentil 
homme,  appela  son  hoste  &  son  hostesse  &  leur 

demanda  où  estoyt  Françoise.  Hz  eurent  bien  à 
faire  à  la  trouver,  car,  si  tost  qu'elle  avoyt  veu  ce 
jeune  Prince  entrer  en  sa  maison,  s'en  estoit  allée 
cacher  au  plus  secret  lieu  de  léans.  Toutesfois  sa 
seur  la  trouva,  qui  la  pria  de  ne  craindre  poind 
venir  parler  à  ung  si  honneste  &  si  vertueux 
Prince. 

«  Comment,  ma  seur,  »  dist  Françoise,  «  vous 
que  je  tiens  ma  mère,  me  vouldriez  vous  con- 
seiller d'aller  parler  à  ung  jeune  Seigneur,  duquel 
vous  sçavez  que  je  ne  puis  ignorer  la  volunté  ?  » 

Mais  sa  seur  luy  feit  tant  de  remonstrances 
&  promesses  de  ne  la  laisser  seulle  qu'elle  alla 
avecq  elle,  portant  ung  visaige  si  pasle  &  desfaid 
qu'elle  estoyt  plus  pour  engendrer  pitié  que  con- 
cupiscence. 

Le  jeune  Prince,  quand  il  la  veid  près  de  son 
lid,  il  la  print  par  la  main,  qu'elle  avoyt  froide  & 
tremblante,  &  luy  dist  : 

«  Françoise,  m'estimez  vous  si  mauvais  homme, 
si  estrange  &  cruel  que  je  menge  les  femmes  en 
les  regardant?  Pourquoy  avez  vous  prins  une  si 
grande  crainde  de  celluy  qui  ne  cherche  que 
vostre  honneur  &  advantaige?  Vous  sçavez  que 
en  tous  lieux  qu'il  m'a  esté  possible  j'ay  serché 
de  vous  veoir  &  parler  à  vous,  ce  que  je  n'ay  pu, 
&,  pour  me  faire  plus  de  despit,  avez  fuy  les  lieux 
où  j'avois  accoustumé  de  vous  veoir  à  la  messe. 

afin  que  en  tout  je  n'eusse  non  plus  de  conten- 
tement de  la  veue  que  j'avois  de  la  parolle.  Mais 
tout  cela  ne  vous  a  de  rien  servy,  car  je  n'ay 
cessé  que  je  ne  soye  venu  icy  par  les  moïens  que 
vous  avez  pu  veoir,  &  me  suis  mis  au  hazard  de 
me  rompre  le  col,  me  laissant  tumber  voluntai- 
rement,  pour  avoir  le  contentement  de  parler  à 
vous  à  mon  aise.  Par  quoy  je  vous  prie,  Fran- 
çoise, puisque  j'ay  acquis  ce  loisir  icy  avecq  ung 
si  grand  labeur,  qu'il  ne  soyt  poind  inutille  & 
que  je  puisse  par  ma  grande  amour  gaingner  la 
vostre.  » 

Et,  quant  il  eut  long  temps  adendu  sa  res- 
ponse  &  veu  qu'elle  avoit  les  larmes  aux  oeilz  & 
la  veue  contre  terre,  la  tirant  à  luy  le  plus  qu'il 
luy  fust  possible,  la  cuyda  embrasser  &  baiser, 
mais  elle  luy  dist  : 

«  Non,  Monseigneur,  non.  Ce  que  vous  cher- 
chez ne  se  peult  faire,  car,  combien  que  je  soye 
ung  ver  de  terre  au  pris  de  vous,  j'ay  mon  hon- 
neur si  cher  que  j'aymeroys  mieulx  mourir  que  de 
l'avoir  diminué,  pour  quelque  plaisir  que  soyt  en 
ce  Monde,  &  la  crainde,  que  j'ay  de  ceulx  qui 
vous  ont  vu  venir  céans  se  doubtans  de  ceste  vérité, 
me  donne  la  paour  &  tremblement  que  j'ay.  Et, 
puis  qu'il  vous  plaist  de  me  faire  cest  honneur  de 
parler  à  moy,  vous  me  pardonnerez  aussy  si  je 
vous  rcspond  selon  que  mon  honneur  me  le  com- 

mande.  Je  ne  suis  point  si  sotte,  Monseigneur,  ne 
si  aveuglée  que  je  ne  voie  &  congnoisse  bien  la 
beaulté  &  grâces  que  Dieu  a  mises  en  vous,  &  que 
je  ne  tienne  la  plus  heureuse  du  monde  celle  qui 
possédera  le  corps  &  l'amour  d'un  tel  Prince.  Mais 
de  quoy  me  sert  tout  cela,  puisque  ce  n'est  pour 
moy  ne  pour  femme  de  ma  sorte,  &  que  seulle- 
ment  le  désirer  seroyt  à  moy  parfaide  folye? 
Quelle  raison  puis  je  estimer  qui  vous  faid  adres- 
ser à  moy,  sinon  que  les  Dames  de  vostre  Maison, 
lesquelles  vous  aymez  si  la  beaulté  &  la  grâce  est 
aymée  de  vous,  sont  si  vertueuses  que  vous  n'osez 
leur  demander  ne  espérer  avoir  d'elles  ce  que  la  pe- 
titesse de  mon  estât  vous  faid  espérer  avoir  de  moy  ? 
Et  suis  seure  que,  quant  de  telles  personnes  que 
moy  auriez  ce  que  demandez,  ce  seroyt  ung  moïen 
pour  entretenir  vostre  maistresse  deux  heures  da- 
vantaige,  en  luy  comptant  voz  vidoires  au  dom- 
maige  des  plus  foibles.  Mais  il  vous  plaira.  Mon- 
seigneur, penser  que  je  ne  suis  de  ceste  condition. 
J'ay  esté  nourrye  en  vostre  maison,  où  j'ay  aprins 
que  c'est  d'aymer;  mon  père  &  ma  mère  ont  esté 
voz  bons  serviteurs.  Par  quoy  il  vous  plaira,  puisque 
Dieu  ne  m'a  faid  Princesse  pour  vous  espouser,  ne 
d'estat  pour  estre  tenue  à  maistresse  &  amye,  ne 
me  vouloir  medre  en  rang  des  pauvres  malheu- 
reuses, veu  que  je  vous  désire  &  estime  celluy  des 
plus  heureux  Princes  de  la  Chrestienté.  Et,  si  pour 

vostrc  passe  temps  vous  voulez  des  femmes  de  mon 
estât,  vous  en  trouverez  assez  en  ceste  Ville  de  plus 
belles  que  moy  sans  comparaison,  qui  ne  vous 
donneront  la  peine  de  les  prier  tant.  Arrestez  vous 
doncques  à  celles  à  qui  vous  ferez  plaisir  en  ache- 
tant leur  honneur,  &  ne  travaillez  plus  celle  qui 
vous  ayme  plus  que  soy  mesmes.  Car,  s'il  falloit 
que  vostre  vie  ou  la  myenne  fust  aujourd'huy  de- 
mandée de  Dieu,  je  me  tiendroys  bien  heureuse 
d'offrir  la  mienne  pour  saulver  la  vostre,  car  ce  n'est 
faulte  d'amour  qui  me  faid  fuyr  vostre  présence, 
mais  c'est  plus  tost  pour  en  avoir  trop  à  vostre 
conscience  &  à  la  myenne,  car  j'ay  mon  honneur 
plus  cher  que  ma  vie.  Je  demeureray,  s'il  vous 
plaist.  Monseigneur,  en  vostre  bonne  grâce  & 
prieray  toute  ma  vie  Dieu  pour  vostre  prospérité 
&  santé.  Il  est  bien  vray  que  cest  honneur  que 
vous  me  faides  me  fera  entre  les  gens  de  ma  sorte 
mieulx  estimer,  car  qui  est  l'homme  de  mon  estât, 
après  vous  avoir  vcu,  que  j  e  daignasse  regarder  ?  Par 
ainsy  demeurera  mon  cueur  en  liberté,  synon  de 
l'obligation  où  je  veulx  à  jamais  estre  de  prier 
Dieu  pour  vous,  car  aultre  service  ne  vous  puis  je 
jamais  faire.  » 

Le  jeune  Prince,  voïant  ceste  honneste  response, 
combien  qu'elle  ne  fust  selon  son  désir,  si  ne  la 
povoit  moins  estimer  qu'elle  estoit.  Il  fcyt  ce  qu'il 
luy  fut  possible  pour  luy  faire  croire  qu'il  n'ayme- 

roit  jamais  femme  qu'elle,  mais  elle  estoit  si  saige 
que  une  chose  si  desraisonnable  ne  povoit  entrer 
en  son  entendement,  &  durant  ces  propos,  com- 
bien que  souvent  on  dist  que  ses  habillemens  es- 
toient  venuz  du  Chasteau,  avoyt  tant  de  plaisir  & 
d'aise  qu'il  feyt  dire  qu'il  dormoyt  jusques  ad  ce 
que  l'heure  du  souppé  fut  venue,  où  il  n'osoit  fail- 
lir à  sa  mère,  qui  estoit  une  des  plus  saiges  Dames 
du  Monde. 

Ainsy  s'en  alla  le  jeune  homme  de  la  maison  de 
son  Sommelier,  estimant  plus  que  jamais  l'hon- 
nesteté  de  ceste  fille.  Il  en  parloyt  souvent  au 
Gentil  homme  qui  couchoyt  en  sa  chambre,  le- 
quel, pensant  que  argent  faisoyt  plus  que  amour, 
luy  conseilla  de  faire  offrir  à  ceste  fille  quelque  hon- 
neste  somme  pour  se  condescendre  à  son  voulloir. 
Le  jeune  Prince,  duquel  la  mère  estoyt  le  trésorier, 
n'avoyt  que  peu  d'argent  pour  ses  menuz  plaisirs, 
qu'il  print,  avecq  tout  ce  qu'il  peut  emprunder,  & 
se  trouva  la  somme  de  cinq  cens  escuz  qu'il  en- 
vola à  ceste  fille  par  le  Gentilhomme,  la  priant  de 
vouloir  changer  d'opinion. 

Mais,  quand  elle  veit  le  présent,  dist  au  Gentil 
homme  : 

«  Je  vous  prie,  dides  à  Monseigneur  que  j'ay 
le  cueur  si  bon  &  si  honneste  que,  s'il  falloyt 
obeyr  ad  ce  qu'il  me  commande,  la  beaulté  & 
les 'grâces  qui  sont  en  luy  m'auroient  desjà  vain- 

eue;  mais  là  où  ilz  n'ont  eu  puissance  contre  mon 
honneur  tout  l'argent  du  Monde  n'y  en  sçauroit 
avoir,  lequel  vous  luy  ramporterez,  car  j'ayme 
mieulx  l'honneste  pauvreté  que  tous  les  biens 
qu'on  sçauroit  désirer.  » 

Le  Gentil  homme,  voïant  ceste  rudesse,  pensa 
qu'il  la  falloyt  avoir  par  cruaulté  &  vind  à  la 
menasser  de  l'audorité  &  puissance  de  son  Mais- 
tre,  mais  elle  en  riant  luy  dist  : 

«  Faides  paour  de  luy  à  celles  qui  ne  le  con- 
gnoissent  poind,  car  je  sçay  bien  qu'il  est  si  saige 
&  vertueux  que  telz  propos  ne  viennent  de  luy,  & 
suys  seure  qu'il  vous  desadvouera  quant  vous  les 
compterez.  Mais,  quant  il  seroyt  ainsi  que  vous  le 
dides,  il  n'y  a  torment  ne  mort  qui  me  sçeut 
faire  changer  d'opinion;  car,  comme  je  vous  ay 
did,  puis  qu'Amour  n'a  tourné  mon  cueur,  tous 
les  maulx  ne  tous  les  biens  que  l'on  sçauroit  donner 
à  une  personne  ne  me  sçauroient  destourner  d'un 
pas  du  propos  où  je  suis.  » 

Ce  Gentil  homme,  qui  avoit  promis  à  son  mais- 
tre  de  la  luy  gaigner,  luy  porta  ceste  response 
avecq  ung  merveilleux  despit  &  le  persuada  à 
poursuyvre  par  tous  moïens  possibles,  luy  disant 
que  ce  n'estoit  poind  son  honneur  de  n'avoir  sçeu 
gaingner  une  telle  femme. 

Le  jeune  Prince,  qui  ne  voulloyt  point  user 
d'autres  moïens  que  ceulx  que  l'honnesteté  com- 

mande,  &  craingnant  aussy  que,  s'il  en  estoyt 
quelque  bruid  &  que  sa  mère  le  sçeut,  elle  auroyt 
occasion  de  s'en  courroucer  bien  fort,  n'osoyt  rien 
entreprendre  jusque  ad  ce  que  son  Gentil  homme 
luy  bailla  ung  moïen  si  aisé  qu'il  pensoyt  desja  la 
tenir,  &  pour  l'exécuter  parleroyt  au  Sommelier, 
lequel,  délibéré  de  servir  son  Maistre  en  quelque 
façon  que  ce  fust,  pria  ung  jour  sa  femme  &  sa 
belle  seur  d'aller  visiter  leurs  vendanges  en  une 
maison  qu'il  avoyt  auprès  de  la  forest,  ce  qu'elles 
luy  promirent. 

Quant  le  jour  fut  venu,  il  le  feit  sçavoir  au  jeune 
Prince,  lequel  se  délibéra  d'y  aller  tout  seul  avecq 
ce  Gentil  homme  &  feit  tenir  sa  mulle  prête  secrè- 
tement pour  partir  quand  il  seroyt  heure.  Mais  Dieu 
voulut  que  ce  jour  là  sa  mère  accoustroit  ung  cabi- 
net le  plus  beau  du  monde,  &  pour  luy  ayder  avoyt 
avecq  elle  tous  ses  enfans,  &  là  s'amusa  ce  jeune 
Prince  jusques  ad  ce  que  l'heure  promise  fust 
passée. 

Si  ne  tint  il  à  son  Sommelier,  lequel  avoyt 
mené  sa  seur  en  sa  maison  en  crouppe  derrière 
luy  &  feit  faire  la  mallade  à  sa  femme  en  sorte 
que,  ainsi  qu'ilz  estoient  à  cheval,  luy  vint  dire 
qu'elle  n'y  sçauroit  aller,  &,  quand  il  veid  que 
l'heure  tardoit  que  le  Prince  debvoit  venir,  dist  à 
sa  belle  seur  : 

«  Je  croy  bien  que  nous  povons  retournera  la  ville. 

-^  Et  qui  nous  en  garde  ?  »  dist  Françoise. 

—  C'est,  »  ce  dist  le  Sommelier,  «  que  j'aten- 
doys  icy  Monseigneur,  qui  m'avoyt  promis  de 
venir.  » 

Quant  sa  seur  entendit  ceste  meschanccté,  luy 
dist  : 

a  Ne  l'attendez  poind,  mon  frère,  car  je  sçay 
bien  que  pour  aujourdhuy  il  ne  viendra  poind.  » 

Le  frère  la  creut  &  la  ramena,  &,  quant  elle  fut 
en  la  maison,  monstra  sa  colère  extrême  en  disant 
à  son  beau-frère  qu'il  estoit  le  varlet  du  Diable, 
qu'il  faisoyt  plus  qu'on  ne  luy  commandoyt,  car 
elle  estoit  asseurée  que  c'estoyt  de  son  invention 
&  du  Gentil  homme,  &  non  du  jeune  Prince,  du- 
quel il  aymoit  mieulx  gaingner  de  l'argent  en  le 
confortant  en  ses  follies  que  de  faire  office  de  bon 
serviteur,  mais  que,  puis  qu'elle  le  congnoissoit  tel, 
elle  ne  demcureroit  jamais  en  sa  maison,  &  sur  ce 
elle  envoïa  quérir  son  frère  pour  la  mener  en  son 
pays  &  se  deslogea  incontinent  d'avecq  sa.  seur. 

Le  Sommelier,  aïant  failly  à  son  entreprinse, 
s'en  alla  au  Chasteau  pour  entendre  à  quoy  il  te- 
noyt  que  le  jeune  Prince  n' estoit  venu,  &  ne  fut 
guères  là  qu'il  ne  le  irouvast  sur  sa  mulle,  tout 
seul  avecq  le  Gentil  homme  en  qui  il  se  fyoit,  & 
luy  demanda  :  «  Et  puis  est  elle  encores  là?  »  Il  luy 
compta  tout  ce  qu'il  avoyt  faid. 

Le  jeune  Prince  fut  bien  marry  d'avoir  failly  à 

sa  délibération ,  qu'il  estimoit  estre  le  moïen  der- 
nier &  extrême  qu'il  povoyt  prendre  là,  &,  voïant 
qu'il  n'y  avoyt  plus  de  remède,  la  chercha  tant  qu'il 
la  trouva  en  une  compaignye  où  elle  ne  povoyt  fuir, 
qui  se  courroucea  fort  à  elle  des  rigueurs  qu'elle 
luy  tenoyt  &  de  ce  qu'elle  vouloyt  laisser  la  com- 
paignye de  son  frère,  laquelle  luy  dist  qu'elle  n'en 
avoyt  jamais  trouvé  une  pire  ne  plus  dangereuse 
pour  elle  &  qu'il  estoyt  bien  tenu  à  son  Somme- 
lier, veu  qu'il  ne  le  servoyt  seullement  du  corps  & 
des  biens,  mais  aussi  de  l'ame  &  de  la  conscience. 

Qjaant  le  Prince  congnut  qu'il  n'y  avoyt  aultre 
remède,  déUbéra  de  ne  l'en  prescher  plus  &  l'eut 
toute  sa  vie  en  bonne  estime. 

Ung  serviteur  du  did  Prince,  voïant  l'honnes- 
teté  de  ceste  fille,  la  voulut  espouser,  à  quoy 
jamais  ne  se  voulut  accorder  sans  le  comman- 
dement &  congé  du  jeune  Prince  auquel  elle 
avoyt  mis  toute  son  affedion,  ce  qu'elle  luy  feit 
entendre,  &  par  son  bon  vouloir  fut  faid  le  ma- 
riage, où  elle  a  vescu  toute  sa  vie  en  bonne  ré- 
putation, &  luy  a  faid  le  jeune  Prince  beaucoup 
de  grans  biens. 

«  Que  dirons-nous  icy,  mes  Dames  ?  Avons  nous  le 
cueur  si  bas  que  nous  facions  noz  serviteurs  noz 
maistres,  veu  que  ceste  cy  n'a  sçeu  estre  vaincue  ne 
d'amour  ne  de  torment?  Je  vous  prie   que  à  son 

exemple  nous  demorions  vidorieuses  de  nous  mesmes, 
car  c'est  la  plus  louable  viâoire  que  nous  puissions 
avoir. 

—  Je  ne  voy  que  ung  mal,  »  dist  Oisille,  «  que  les 
ades  vertueux  de  ceste  fille  n'ont  esté  du  temps  des 
Historiens,  car  ceulx  qui  ont  tant  loué  leur  Lucresse 
l'eussent  laissée  au  bout  de  la  plume  pour  escriprc 
bien  au  long  les  vertuz  de  ceste  cy. 

—  Pour  ce  que  je  les  trouve  si  grandes  que  je  ne 
les  pourrois  croyre,  sans  le  grand  serment  que  nous 
avons  faiél  de  dire  vérité,  telle  que  vous  la  peignez,  » 
dist  Hircan,  «  car  vous  avez  veu  assez  de  mallades 
desgouttez  de  laisser  les  bonnes  &  salutaires  viandes 
pour  manger  les  mauvaises  &  dommageables,  aussy 
pcult  cstre  que  ceste  fille  avoyt  quelque  Gentil 
homme  comme  elle  qui  luy  faisoyt  despriscr  toute 
Noblesse.  » 

Mais  Parlamente  respondit  à  ce  mot  que  la  vie  &  la 
fin  de  ceste  fille  monstroicnt  que  jamais  n'avoyt  eu 
opinion  à  homme  vivant  que  à  celluy  qu'elle  aymoit 
plus  que  sa  vie,  mais  non  pas  plus  que  son  honneur. 

—  Ostez  ceste  opinion  de  vostre  fantaisye,  »  dist 
Saflfredent,  «  &  entendez  d'où  est  venu  ce  terme 
d'honneur  quant  aux  femmes,  car  peult  estre  que 
celles  qui  en  parlent  tant  ne  sçavent  pas  l'invention  de 
ce  nom.  Sçachez  que,  au  commencement  que  la  ma- 
lice n'estoit  trop  grande  entre  les  hommes,  l'amour  y 
estoyt  si  naïfvc  &  forte  que  nulle  dissimuUation  n'y 
avoit  lieu,  &  estoit  plus  loué  ccUuy  qui  plus  parfaiéle- 
mcnt  aymoyt.  Mais,  quant  l'avarice  &  le  péché 
vindrent  saisir  le  cueur  &  l'honneur,  ilz  en  chassèrent 
dehors  Dieu  &  l'amour  &  en  leur  lieu  prindrcnt 

amour  d'eulx  mesmes,  hypocrisie  &  fiftion.  Et,  voïant 
les  Dames  nourir  en  leur  cueur  ceste  vertu  de  vraye 
amour,  &  que  le  nom  d'hypocrisie  estoit  tant  odieux 
entre  les  hommes,  luy  donnèrent  le  surnom  d'honneur, 
tellement  que  celles  qui  ne  povoient  avoir  en  elles 
ceste  honnorable  amour  disoient  que  l'honneur  le  leur 
desfendoit,  &  en  ont  faid  une  si  cruelle  loy  que 
mesmes  celles  qui  ayment  parfaiftement  dissimuUent, 
estimant  vertu  estre  vice  ;  mais  celles  qui  font  de  bon 
entendement  &  de  sain  jugement  ne  tumbent  jamais 
en  telles  erreurs,  car  ilz  congnoissent  la  différence  des 
ténèbres  &  de  lumière  &  que  leur  vray  honneur  gist  à 
monstrer  la  pudicité  du  cueur,  qui  ne  doibt  vivre  que 
d'amour  &  non  poind  se  honorer  du  vice  de  dissimul- 
lation. 

—  Toutesfois,  »  dist  Dagoucin,  «  on  dit  que  l'amour 
la  plus  secrète  est  la  plus  louable. 

—  Ouy,  secrète,  »  dist  Simontault,  «  aux  oeilz  de 
ceulx  qui  en  pourroient  mal  juger,  mais  claire  & 
congneue  au  moins  aux  deux  personnes  à  qui  elles 
touchent. 

—  Je  l'entendz  ainsy,  »  dist  Dagoucin  ;  «  encores 
vauldroit  elle  mieulx  d'estre  ignorée  d'un  costé  que 
entendue  d'un  tiers,  &  je  croy  que  ceste  femme  là 
aymoit  d'autant  plus  fort  qu'elle  ne  le  déclaroit  poinft. 

—  Quoy  qu'il  y  ayt,  »  dist  Longarine,  «  il  fault 
estimer  la  vertu,  dont  la  plus  grande  est  à  vaincre  son 
cueur,  &,  voïant  les  occasions  que  ceste  fille  avoyt 
d'oblier  sa  conscience  &  son  honneur,  &  la  vertu 
qu'elle  eut  de  vaincre  son  cueur  &  sa  volunté  &  celluy 
qu'elle  aymoit  plus  qu'elle  mesmes,  avecq  toutes  les 
occasions  &  moyens  qu'elle  en  avoyt,  je  didz  qu'elle 

se  povojrt  nommer  la  forte  femme.  Puis  que  vous  esti- 
mez la  grandeur  de  la  vertu  par  la  mortisfication  de 
soy  mesmes,  je  diâiz  que  ce  Seigneur  estojrt  plus 
louable  qu'elle,  veu  l'amour  qu'il  luy  portoyt,  la 
puissance,  occasion  &  moïen  qu'il  en  avoyt,  &  tou- 
tesfoys  ne  voulut  poind  offenser  la  reigle  de  vraie 
amytié,  qui  esgalle  le  Prince  &  le  pauvre,  mais  usa  des 
moïcns  que  l'honnesteté  permed. 

—  Il  y  en  a  beaucoup,  »  dist  Hircan,  «  qui  n'eussent 
pas  faid  ainsy. 

—  De  tant  plus  est  il  à  estimer,  »  dist  Longarine, 
«  qu'il  a  vaincu  la  commune  malice  des  hommes,  car 
qui  peut  faire  mal  &  ne  le  faid  poind,  ccstuy  là  est 
bien  heureux. 

—  A  ce  propos,  »  dist  Geburon,  «  vous  me  faides 
souvenir  d'une  qui  avoyt  plus  de  crainde  d'offenser  les 
œilz  des  hommes  qu'elle  n'avoyt  Dieu,  son  honneur 
ne  l'amour. 

—  Or  je  vous  prie,  »  dist  Parlamente,  <r  que  vous 
nous  la  comptiez,  &  je  vous  donne  ma  voix. 

—  Il  y  a,  i>  dist  Geburon,  «  des  personnes  qui  n'ont 
poind  de  Dieu,  ou,  s'ilz  en  croyent  quelcun,  l'estiment 
quelque  chose  si  loing  d'culx  qu'i  ne  pcult  veoir  ny 
entendre  les  mauvaises  oeuvres  qu'ilz  font  ;  &,  encores 
qu'ilz  les  voient,  pensent  qu'il  soyt  nonchaillant  qu'il 
ne  les  pugnisse  poind,  comme  ne  se  soucyant  des 
choses  de  çà  bas.  Et  de  ceste  opinion  mesmes  estoit 
une  Damoiselle,  de  laquelle,'pour  l'honneur  de  la  race, 
je  changcray  le  nom  &  la  nommeray  Jambicque.  Elle 
disoit  souvent  que  la  personne  qui  n'avoyt  à  faire  que  de 
Dieu  estoit  bien  heureuse,  si  au  demeurant  elle  povoyt 
bien  conserver  son  honneur  devant  les  hommes.  Mais 


30  V«   JOURNÉE 

VOUS  verrez,  mes  Dames,  que  sa  prudence  ne  son  hypo- 
crisie ne  l'a  pas  garantye  que  son  secret  n'ayt  esté 
revellé,  comme  vous  verrez  par  son  histoire,  où  la 
vérité  sera  dide  tout  du  long,  hors  mis  les  noms  des 
personnes  &  des  lieux,  qui  seront  changez  : 

Jambicque,  préférant  la  gloire  du  monde  à  sa  conscience,  se 
voulut  faire  devant  les  hommes  autre  qu'elle  n'estoit;  mais 
son  amy  &  serviteur,  découvrant  son  hypocrisie  par  le  moyen 
d'un  petit  trait  de  craye,  révéla  à  un  chacun  la  malice  qu'elle 
mètoit  si  grand  peine  de  cacher. 

N  ung  très  beau  Chasteau  demoroit  une 
|]  grande  Princesse  &  de  grande  audo- 
Q  K^Sf»  rite,  &  avoyt  en  sa  compaignye  une 
r^  1  w  ^1  Damoiselle  nommée  Jambicque,  fort 
audatieuse,  de  laquelle  la  Maistresse  estoit  si  fort 
abusée  qu'elle  ne  faisoyt  rien  que  par  son  conseil, 
l'estimant  la  plus  saige  &  vertueuse  Damoiselle 
qui  fût  poind  de  son  temps. 

Geste  Jambicque  réprouvoyt  tant  la  folle  amour 
que,  quant  elle  voyoit  quelque  Gentil  homme 
amoureux  de  l'une  de  ses  compaignes,  elle  les  re- 
prenoit  fort  aigrement  &  en  faisoyt  si  mauvais 
rapport  à  sa  Maistresse  que  souvent  elle  les  faisoyt 

tanser,  dont  elle  estoyt  beaucoup  plus  crainde 
que  aymée  de  toute  la  compaignye.  Et,  quant  à 
elle,  jamais  ne  parloyt  à  homme,  sinon  tout  hault 
&  avecq  une  grande  audace,  tellement  qu'elle 
avoyt  le  bruid  d'estre  ennemye  mortelle  de  tout 
amour,  combien  que  le  contraire  estoyt  en  son 
cueur,  car  il  y  avoyt  ung  Gentil  homme  au  service 
de  sa  Maistresse,  dont  elle  estoyt  si  fort  prinse 
qu'elle  n'en  povoyt  plus  porter. 

Si  est  ce  que  l'amour  qu'elle  avoyt  à  sa  gloire  & 
réputation  la  faisoyt  en  tout  dissimuler  son  af- 
fedion,  mais,  après  avoir  porté  ceste  passion  bien 
ung  an,  ne  se  voulant  soulaiger,  comme  les  aultres 
qui  ayment,  par  le  regard  &  la  parolle,  brusloyt  si 
fort  en  son  cueur  qu'elle  vint  chercher  le  dernier 
remède,  &  pour  conclusion  advisa  qu'il  valloyt 
mieulx  satisfaire  à  son  désir,  &  qu'il  n'y  eust  que 
Dieu  seul  qui  congneût  son  cueur,  que  de  le  dire  à 
ung  homme  qui  le  povoyt  révéler  quelque  fois. 

Après  ceste  conclusion  prinse,  ung  jour  qu'elle 
estoyt  en  la  chambre  de  sa  Maistresse,  regardant  sur 
une  terrasse,  veit  pourmener  celluy  qu'elle  aymoit 
tant  &,  après  l'avoir  regardé  si  longuement  que  le 
jour  qui  se  couchoyt  en  emportoyt  avec  luy  la 
veue,  elle  appella  ung  petit  Paige  qu'elle  avoyt  &, 
en  luy  monstrant  le  Gentil  homme,  luy  dist  : 

«  Voyez  vous  bien  cestuy  là  qui  a  ce  pourpoint 
de  satin  cramoisy  &  ceste  robbe  fourrée  de  loups 

cerviers?  Allez  luy  dire  qu'il  y  a  quelcun  de  ses 
amys  qui  veult  parler  à  luy  en  la  Gallcrie  du  Jar- 
din de  céans.  »  Et,  ainsy  que  le  Paige  y  alla,  elle 
passa  par  la  Garderobbe  de  sa  Maistresse  &  s'en 
alla  en  ceste  Gallerie ,  ayant  mis  sa  cornette  basse 
&  son  touret  de  nez. 

Quant  le  Gentil  homme  fut  arrivé  où  elle  estoy  t, 
elle  va  incontinant  fermer  les  deux  portes  par  où 
onpovoyt  venir  sur  eulx  &,  sans  oster  son  touret  de 
nez,  en  l'embrassant  bien  fort  luy  va  dire,  le  plus 
bas  qu'il  luy  fut  possible  : 

«  Il  y  a  long  temps,  mon  amy,  que  l'amour  que 
je  vous  porte  m'a  faid  désirer  de  trouver  lieu  & 
occasion  de  vous  povoir  veoir;  mais  la  crainde  de 
mon  honneur  a  esté  pour  un  temps  si  forte  qu'elle 
m'a  contrainde,  malgré  ma  volunté,  de  dissimuler 
ceste  passion.  Mais  en  la  fin  la  force  d'amour  a 
vaincu  la  crainde,  &,  par  la  congnoissance  que 
j'ay  de  vostre  honnesteté,  si  vous  me  voulez  pro- 
medre  de  m'aymer  &  de  jamais  n'en  parler  à  per- 
sonne, ne  vous  vouloir  enquérir  de  moy  qui  je 
suis,  je  vous  asseureray  bien  que  je  vous  seray 
loyale  &  bonne  amye  &  que  jamais  je  n'aimeray 
autre  que  vous;  mais  j'aymerois  mieulx  morir  que 
vous  sçeussiez  qui  je  suys.  » 

Le  Gentil  homme  luy  promist  ce  qu'elle  denian- 
doit,  qui  la  rendit  très  facille  à  luy  rendre  la  pa- 
reille, c'est  de  ne  luy  refuser  chose  qu'il  voulsist 
Hept.  m.  $ 

prendre.  L'heure  estoyt  de  cinq  à  six  en  yver,  qui 
entièrement  luy  ostoit  la  veue  de  la  belle.  En  tou- 
chant ses  habillemens ,  trouva  qu'ilz  estoient  de 
veloux,  qui  en  ce  temps  là  ne  se  portoit  à  tous  les 
jours,  sinon  par  les  femmes  de  grande  Maison  & 
d'audorité.  En  touchant  ce  qui  estoit  dessoubz, 
autant  qu'il  en  povoyt  prendre  jugement  par  la 
main,  ne  trouva  rien  qui  ne  fust  en  très  bon  estât, 
ned  &  en  bon  poind.  Si  mist  peine  de  luy  faire 
la  meilleure  chère  qu'il  luy  fust  possible.  De  son 
costé  elle  n'en  feit  moins,  &  congneut  bien  le 
Gentil  homme  qu'elle  estoit  mariée. 

Elle  s'en  voulut  retourner  incontinant  de  là  où 
elle  estoyt  venue  ;  mais  le  Gentil  homme  luy  dist  : 

«  J'estime  beaucoup  le  bien  que  sans  mérite 
vous  m'avez  donné,  mais  j'estimeray  plus  celluy 
que  j'auray  de  vous  à  ma  requeste.  Je  me  tiens  si 
satisfaid  d'une  telle  grâce  que  je  vous  supplye  me 
dire  si  je  ne  doibtz  pas  espérer  encores  ung  bien 
semblable  &  en  quelle  sorte  il  vous  plaira  que  j'en 
use,  car,  veu  que  je  ne  vous  puys  congnoistre,  je 
ne  sçay  comment  le  pourchasser.  — Ne  vous  soul- 
ciez,  »  dist  la  Dame,  «  mais  asseurez  vous  que 
tous  les  soirs,  avant  le  souper  de  ma  Maistresse,  je 
ne  fauldray  de  vous  envoïer  quérir,  mais  que  à 
l'heure  vous  soïez  sur  la  terrace  où  vous  estiez 
tantost.  Je  vous  manderay  seullement  qu'il  vous 
souvienne  de  ce  que  vous  avez  promis;  par  cela 

entendez  vous  que  je  vous  attendz  en  ccste  Galle- 
rie.  Mais,  si  vous  oyez  parler  d'aller  à  la  viande, 
vous  pourrez  bien  pour  ce  jour  vous  retirer  ou  ve- 
nir en  la  chambre  de  nostre  Maistresse.  Et  sur  tout 
je  vous  prie  ne  chercher  jamais  de  me  congnoistre, 
si  vous  ne  voulez  la  séparation  de  nostre  amityé.  » 

La  Damoiselle  &  le  Gentil  homme  se  retirèrent 
tous  deux  chacun  en  leur  Heu,  &  continuèrent  lon- 
guement ceste  vie  sans  ce  qu'il  s'apperçeut  jamais 
qui  elle  estoit,  dont  il  entra  en  une  grande  fantai- 
sie, pensant  en  luy  mesme  qui  se  povoit  estre,  car 
il  ne  pensoit  poind  qu'il  y  eut  femme  au  monde 
qui  ne  voullùt  estre  vue  &  aymée,  &  se  doubta 
que  ce  fut  quelque  maling  Esperit,  ayant  oy  dire 
à  quelque  sot  Prescheur  que  qui  auroit  veu  le 
Diable  au  visaige  ne  l'aymeroit  jamais. 

En  ceste  doubte  là  se  délibéra  de  sçavoir  qui 
estoyt  ceste  là  qui  luy  faisoyt  si  bonne  chère  &, 
une  aultre  foys  qu'elle  le  manda,  porta  avecq  luy 
de  la  craye,  dont  en  l'embrassant  luy  en  feit  une 
marque  sur  l'espaulle  par  derrière  sans  qu'elle  s'en 
apperçeut  &,  incontinant  qu'elle  fut  partye,  s'en 
alla  hastivement  le  Gentil  homme  en  la  chambre 
de  sa  Maistresse  &  se  tint  auprès  de  la  porte  pour 
regarder  le  derrière  des  espaules  de  celles  qui  y 
entroient.  Entre  aultres  veit  entrer  ceste  Jam- 
bicque  avecq  une  telle  audace  qu'il  craingnoyt  de 
la  regarder  comme  les  aultres,  se  tenant  très  asseuré 

que  ce  ne  povoyt  estre  elle,  mais,  ainsy  qu'elle  se 
se  tournoyt,  advisa  sa  craye  blanche,  dont  il  fut  si 
estonné  qu'à  peine  povoit  il  croire  ce  qu'il  voyoit. 

Toutesfoys,  ayant  bien  regardé  sa  taille,  qui 
estoit  semblable  à  celle  qu'il  touchoit,  les  façons 
de  son  visage  qui  au  toucher  se  peuvent  congnois- 
tre,  congneut  certainement  que  c'estoyt  elle, 
dont  il  fut  très  aise  de  veoir  que  une  femme  qui 
jamais  n'avoit  eu  le  bruid  d'avoir  serviteur,  mais 
avoit  tant  refusé  d'honnestes  Gentilz  hommes, 
s'estoyt  arrestée  à  luy  seul. 

Amour,  qui  n'est  jamays  en  ung  estât,  ne  peult 
endurer  qu'il  vesquît  longuement  en  ce  repos  & 
le  meist  en  telle  gloire  &  espérance  qu'il  se  déli- 
béra de  faire  congnoistre  son  amour,  pensant  que, 
quand  elle  seroyt  congneue,  elle  auroyt  occasion 
d'augmenter.  Et  ung  jour  que  ceste  grande  Dame 
alloyt  au  Jardin,  la  Damoiselle  Jambicque  s'en  alla 
pourmener  en  une  aultre  allée. 

Le  Gentil  homme,  la  voïant  seulle,  s'advancea 
pour  l'entretenir  &,  faingnant  ne  l'avoir  poind 
veue  ailleurs,  luy  dist  :  «  Madamoiselle,  il  y  a 
longtemps  que  je  vous  porte  une  affedion  sur  mon 
cueur  laquelle,  pour  paour  de  vous  desplaire,  ne 
vous  ay  osé  reveller,  dont  je  suis  si  mal  que  je  ne 
puis  plus  porter  ceste  peine  sans  morir,  car  je  ne 
croy  pas  que  jamais  homme  vous  sçeut  tant  ay- 
mer  que  je  fais.  » 

La  Damoiselle  Jambicquc  ne  le  laissa  pas  achever 
son  propos,  mais  luy  dist  avecq  une  très  grande 
collère  :  «  Avez  vous  jamais  oy  dire  ne  veu  que  j'ay 
eu  amy  ne  serviteur  ?  Je  suis  seure  que  non,  &  m'es- 
bahys  d'ont  vous  vient  ceste  hardiesse  de  tenir  telz 
propos  à  une  femme  de  bien  comme  moy,  car  vous 
m'avez  assez  hantée  céans  pour  congnoistre  que 
jamais  je  n'aimeray  autre  que  mon  mary,  &  pour 
ce  gardez  vous  de  plus  continuer  ces  propoz.  » 

Le  Gentil  homme,  voyant  une  si  grande  fidion, 
ne  se  peut  tenir  de  se  prendre  à  rire  &  de  luy  dire  : 
«  Madame,  vous  ne  m'cstes  pas  tousjours  si  rigou- 
reuse que  maintenant.  De  quoy  vous  sert  de  user 
envers  moy  de  telle  dissimullation  ?  Ne  vault-il  pas 
mieulx  avoir  une  amitié  parfaide  que  imparfaicbe  ?  » 

Jambicque  luy  respondit  :  «  Je  n'ay  amityé  à  vous, 
parfiiide  ne  imparfaide,  sinon  comme  aux  autres 
serviteurs  de  ma  Maistresse;  mais,  si  vous  conti- 
nuez les  propoz  que  vous  m'avez  tenu,  je  pourray 
bien  avoir  telle  hayne  qu'elle  vous  nuyra.  » 

Le  Gentil  homme  poursuivyt  encores  son  pro- 
pos &  luy  dist  :  a  Et  où  est  la  bonne  chère  que 
vous  me  faides  quant  je  ne  vous  puys  veoir? 
Pourquoy  m'en  privez  vous,  maintenant  que  le 
jour  me  monstre  vostre  beaulté,  accompaignée 
d'une  parfaide  &  bonne  grâce  ?  » 

Jambicque,  faisant  un  grand  signe  de  la  croix, 
luy  dist  :  «  Vous  avez  perdu  vostre  entendement, 

OU  VOUS  estes  le  plus  grand  menteur  du  monde, 
car  jamais  en  ma  vie  je  ne  pensay  vous  avoir  faid 
meilleure  ne  pire  chère  que  je  vous  faidz,  &  vous 
prye  de  me  dire  comme  vous  l'entendez.  » 

Alors  le  pauvre  Gentil  homme,  pensant  la  gain- 
gner  davantage,  luy  alla  compter  le  lieu  où  il  l'a- 
voyt  veue  &  la  marque  de  la  craie  qu'il  avoyt 
faide  pour  la  congnoistre,  dont  elle  fust  si  oultrée 
de  collère  qu'elle  luy  dist  qu'il  estoit  le  plus  mes- 
chant  homme,  qu'il  avoit  controuvé  contre  elle 
une  mensonge  si  villaine  qu'elle  medroyt  peine  de 
l'en  faire  repentir. 

Luy,  qui  sçavoit  le  crédit  qu'elle  avoyt  envers 
sa  Maistresse,  la  voulut  appaiser,  mais  il  ne  fut 
possible,  car,  en  le  laissant  là  furieusement,  s'en 
alla  là  où  estoyt  sa  Maistresse ,  laquelle  laissa  là 
toute  la  compaignye  pour  venir  entretenir  Jam- 
bicque,  qu'elle  aymoit  comme  elle  mesmes,  &,  la 
trouvant  en  si  grande  collère,  luy  demanda  qu'elle 
avoyt,  ce  que  Jambicque  ne  luy  voulut  celler  & 
luy  compta  tous  les  propos  que  le  Gentilhomme 
luy  avoyt  tenu  si  mal  à  l'advantage  du  pauvre 
homme  que  dès  le  soir  sa  Maistresse  luy  manda 
qu'il  eust  à  se  retirer  en  sa  maison  tout  inconti- 
nant,  sans  parler  à  personne,  &  qu'il  y  demorast 
jusques  ad  ce  qu'il  fust  mandé,  ce  qu'il  feyt  hasti- 
vement  pour  la  crainde  qu'il  avoit  d'avoir  pis. 

Et,  tant  que  Jambicque  demeura  avecq  sa  Mais- 

tresse,  ne  retourna  le  Gentil  homme  en  ceste  mai- 
son, ne  oncqucs  puys  n'ouyt  de  nouvelles  de  celle 
qui  luy  avoyt  bien  promis  qu'il  la  perdroit  de 
l'heure  qu'il  la  cherchero}^;. 

«  Par  quoy,  mes  Dames,  povez  vcoir  comme  celle  qui 
avoyt  préféré  la  gloire  du  Monde  à  sa  conscience  a 
perdu  l'un  &  l'autre,  car  aujourd'huy  est  Icu  aux  œilz 
d'un  chacun  ce  qu'elle  vouloyt  cacher  à  ceulx  de  son 
amy,  &,  fuyant  la  mocquerye  d'un,  est  tumbée  en  la 
mocqucrye  de  tous.  Et  si  ne  peut  estre  excusée  de  sim- 
plicité &  amour  naifve,  de  laquelle  chacun  doibt  avoir 
pitié,  mais  accusée  doublement  d'avoir  couvert  sa  ma- 
lice du  double  manteau  d'honneur  &  de  gloire  &  se 
faire  devant  Dieu  &  les  hommes  aultre  qu'elle  n'estoyt, 
mais  Celluy  qui  ne  donne  poind  sa  gloire  à  aultruy  en 
descouvrant  ce  manteau  luy  en  a  donné  double  infamyc. 

—  Voilà,  »  dist  Oisille,  «  une  vilenye  inexcusable, 
car  qui  peut  parler  pour  celle,  quant  Dieu,  l'Honneur 
&  mesme  l'Amour  l'accusent. 

—  Oui,  »  dist  Hircan,  «  le  Plaisir  &  la  Fohe,  qui 
sont  deux  grands  Advocatz  pour  les  Dames. 

—  Si  nous  n'avions  d'autres  Advocatz,  »  dist  Parla- 
mente,  «  que  eulx  avccq  vous,  nostre  cause  seroyt  mal 
soustenue  ;  mais  celles  qui  sont  vaincues  en  plaisir  ne 
se  doibvent  plus  nommer  femmes,  mais  hommes  des- 
quelz  la  fureur  &  la  concupiscence  augmente  leur  hon- 
neur, car  ung  homme,  qui  se  venge  de  son  ennemy  & 
le  tue  pour  un  desmentir,  en  est  estimé  plus  gentil 
compaignon  ;  aussy  est  il  quant  il  en  ayme  une  dou- 
zaine avecq  sa  femme.  Mais  l'honneur  des  femmes  a 

autre  fondement  :  c'est  doulceur,  patience  &  chasteté. 

—  Vous  parlez  des  saiges,  »  dist  Hircan. 

—  «  Pour  ce,  »  respondit  Parlamente,  «  que  je  n'en 
veulx  point  congnoistre  d'autres. 

—  S'il  n'y  avo3rt  poind  de  foies,  »  dist  Nomerfide, 
«  ceux  qui  veullent  estre  creuz  de  tout  le  monde  au- 
roient  bien  souvent  menty. 

—  Je  vous  prie,  Nomerfide,  »  dist  Geburon,  «  que 
je  vous  donne  ma  voix,  &  n'obliez  que  vous  estes  femme 
pour  sçavoir  quelques  gens  estimez  véritables  disans 
de  leurs  folyes. 

—  Puisque  la  vertu  m'y  a  contraind  &  que  vous 
me  donnez  le  ranc,  j'en  diray  ce  que  j'en  sçay.  Je  n'ay 
oy  nul  ny  nulle  de  céans  qui  se  so)^;  espargné  à  parler 
au  désavantage  des  Cordeliers  &,  pour  la  pitié  que  j'en 
ay,  je  suys  délibérée  par  le  compte  que  je  vous  voys 
faire  d'en  dire  du  bien  : 

Pour  n'avoir  dissimulé  la  vérité,  le  Seigneur  de  Sedan  doubla 
l'auntône  à  un  Cordelier,  qui  eut  deux  pourceaux  pour  un. 

|N  la  Maison  de  Sedan  arriva  ung  Corde- 
lier pour  demander  à  Madame  de  Sedan, 
Iqui  estoit  de  la  Maison  de  Crouy,  ung 
j pourceau  que  tous  les  ans  elle  leur  don- 
noyt  pour  aulmosne. 

Monseigneur  de  Sedan,  qui  estoit  homme  saige 
&  parlant  plaisamment,  feit  manger  ce  beau  Père 
à  sa  table  &,  entre  autres  propos,  luy  dist  pour  le 
medre  aux  champs  :  «  Beau  Père,  vous  faides 
bien  de  faire  vos  questes  tandis  qu'on  ne  vous  con- 
gnoist  poind,  car  j'ay  grand  paour  que,  si  une  fois 
vostre  ypocrisie  est  descouverte,  vous  n'aurez  plus 
le  pain  des  pauvres  enfans  acquis  par  la  sueur  des 
pères.  » 
Le  Cordelier  ne  s'estonna  poind  de  ces  propos, 

mais  luy  dist  :  «  Monseigneur,  nostre  Religion 
est  si  bien  fondée  que  tant  que  le  Monde  sera 
Monde  eUe  durera,  car  nostre  fondement  ne  faul- 
dra  jamais,  tant  qu'il  y  aura  sur  la  terre  homme  & 
femme.  »  Monseigneur  de  Sedan,  désirant  sçavoir 
sur  quel  fondement  estoit  leur  vie  assignée,  le  pria 
bien  fort  de  luy  vouloir  dire. 

Le  Cordelier,  après  plusieurs  excuses,  luy  dist  : 
«  Puisqu'il  vous  plaist  me  commander  de  le  dire, 
vous  le  sçaurez.  Sçachez,  Monseigneur,  que  nous 
sommes  fondez  sur  la  follye  des  femmes,  &,  tant 
qu'il  y  aura  en  ce  Monde  de  femme  folle  ou  sotte, 
ne  mourrons  poind  de  faim.  » 

Madame  de  Sedan,  qui  estoit  fort  colère,  oyant 
ceste  parolle  se  courroucea  si  fort  que,  si  son  mary 
n'y  eust  esté,  elle  eust  faid:  faire  desplaisir  au  Cor- 
delier, &  jura  bien  fermement  qu'il  n'auroit  jà  le 
pourceau  qu'elle  luy  avoit  promis;  mais  Monsieur 
de  Sedan,  voïant  qu'il  n'avoyt  poind  dissimuUé  la 
vérité,  jura  qu'il  en  auroyt  deux  &  les  feit  mener 
en  son  Couvent. 

«Voilà,  mes  Dames,  comme  le  Cordelier,  estant 
seur  que  le  bien  des  Dames  ne  luy  povoit  faillir,  trouva 
façon,  pour  ne  dissimuller  poind  la  vérité,  d'avoir  la 
grâce  &  aulmosne  des  hommes.  S'il  eût  esté  flateur 
&  dissimulateur,  il  eut  esté  plus  plaisant  aux  Dames, 
mais  non  profitable  à  luy  &  aux  siens.  » 

La  Nouvelle  ne  fut  pas  achevée  sans  faire  rixe  toute 

la  compaignye  &  principallcmcnt  cculx  qui  con- 
gnoisscnt  le  Seigneur  &  la  Dame  de  Sedan,  &  Hircan 
dist  : 

«Les  Cordelicrs  doncqucs  ne  devroyent  jamais 
preschcr  pour  faire  les  femmes  saiges,  veu  que  leur 
folye  leur  sert  tant.  » 

Ce  dist  Parlamente  :  «  Hz  ne  les  preschent  pas  d'estre 
saiges,  mais  ouy  bien  pour  le  cuyder  estre,  car  celles 
qui  sont  du  tout  mondaines  &  folles  ne  leur  donnent 
pas  de  grandes  aulmosnes  ;  mais  celles  qui,  pour  fré- 
quenter leur  Couvent  &  porter  les  patenostres  mar- 
quées de  testes  de  mort  &  leurs  cornettes  plus  basses 
que  les  aultres,  cuydent  estre  les  plus  saiges,  sont 
celles  que  l'on  peult  dire  folles,  car  elles  constituent 
leur  salut  en  la  confiance  qu'elles  ont  en  la  saindeté 
des  inicques,  que  pour  ung  petit  d'apparance  elles  es- 
timent demy  dieux. 

—  Mais  qui  se  garderoyt  de  croire  à  eux,  »  dist 
Ennasuifte,  «  veu  qu'ilz  sont  ordonnez  de  noz  Prélatz 
pour  nous  prescher  l'Evangile  &  pour  nous  reprendre 
de  noz  vices  ? 

—  Ceulx,  »  dist  Parlamente,  «  qui  ont  congneu  leur 
ypocrisie  &  qui  congnoissent  la  différence  de  la  dodrine 
de  Dieu  &  de  celle  du  Diable. 

—  Jhésus,  »  dist  Ennasuide,  a  penserez  vous  bien 
que  ces  gens  là  osassent  prescher  une  mauvaise  doc- 
trine ? 

—  Comment  penser,  »  dist  Parlamente,  «  mais  suys 
je  seure  qu'ilz  ne  croycnt  riens  moins  que  l'Evangillc, 
j'entens  les  mauvais,  car  je  congnois  beaucoup  de  gens 
de  bien  Icsquclz  preschent  purement  &  simplement 
l'Escripture  &  vivent  de  mesmcs,  sans  scandale,  sans 

ambition  ne  convoitise,  en  chasteté  de  pureté  non 
fainde  ne  contrainde  ;  mais  de  ceulx  là  ne  sont  pas  tant 
les  rues  pavées  que  marquées  de  leurs  contraires,  &  au 
fruid  congnoist  on  le  bon  arbre. 

—  En  bonne  foy  je  pensois,  »  dist  Ennasuide,  «  que 
nous  fussions  tenuz,  sur  peyne  de  péché  mortel,  de 
croyre  tout  ce  qu'ilz  nous  dient  en  chaire  de  vérité  : 
c'est  quant  ilz  ne  parlent  que  de  ce  qui  en  est  la  sainde 
Escripture  ou  qu'ilz  allèguent  les  expositions  des  saindz 
Dodeurs  divinement  inspirez. 

—  Quant  est  de  moy,  ))  dist  Parlamente,  «  je  ne 
puis  ignorer  qu'il  n'y  en  ayt  entre  eulx  de  très  mau- 
vaise foy,  car  je  sçay  bien  que  ung  d'entre  eulx,  Doc- 
teur en  Théologie  &  Principal  de  leur  Ordre,  voulut 
persuader  à  plusieurs  de  ses  Frères  que  l'Evangille 
n'estoyt  non  plus  croyable  que  les  Commentaires  de 
César  ou  autres  Histoires  escriptes  par  Dodeurs  auten- 
ticques  &,  depuis  l'heure  que  l'entendis,  ne  vouluz 
croire  en  paroUe  de  Prescheur  si  je  ne  la  trouve  con- 
forme à  celle  de  Dieu,  qui  est  la  vraye  touche  pour 
sçavoir  les  parolles  vraies  ou  mensongères. 

—  Croiez,  »  dist  Oisille,  «  que  ceulx  qui  humble- 
ment souvent  la  lisent  ne  seront  jamais  trompez  par 
fidions  ny  inventions  humaines  ;  car  qui  a  l'esperit 
remply  de  vérité  ne  peut  recevoir  le  mensonge. 

— Si  me  semble  il,  »  dist  Simontault,  «  que  une  simple 
personne  est  plus  aisée  à  tromper  que  une  autre. 

—  Ouy,  »  dist  Longarine,  «  si  vous  estimez  sottise 
estre  simplicité. 

—  Je  vous  didz,  »  dist  Simontault,  «  que  une 
femme  bonne,  doulce  &  simple,  est  plus  aisée  à  trom- 
per que  une  fine  &  malitieuse. 

—  Je  pense,  »  dist  Nomerfide,  «  que  vous  en  sçavez 
quelqu'une  trop  plaine  de  telle  bonté,  par  quoy  je  vous 
donne  ma  voix  pour  la  dire. 

—  Puisque  vous  avez  si  bien  deviné,  »  dist  Simon- 
tault,  ((]C  ne  ûiuldray  à  la  vous  dire,  mais  que  vous 
me  promettiez  de  ne  pleurer  poincl.  Ceulx  qui  disent, 
mes  Dames,  que  vostre  malice  passe  celle  des  hommes 
auroyent  bien  à  faire  de  medre  ung  tel  exemple  en 
avant  que  celluy  que  maintenant  je  vous  voys  racomp- 
ter,  où  non  seuUement  je  prétendz  vous  déclarer  la 
très  grande  malice  d'un  mary,  mais  la  simplicité  & 
bonté  de  sa  femme  : 


■ 

(D'après  l'éilition  de  Gruget) 

De  deux  amants  qui  ont  suitiïïetnent  jouy  de  leurs  amours, 
&  de  l'heureuse  issue  d'icelles. 

]n  la  Ville  de  Paris  y  avoit  deux  citoyens 
de  médiocre  estât,  l'un  politic  &  l'autre 
iMarchand  de  draps  de  soye,  lesquels  de 
'toute  ancienneté  se  portoient  force  af- 
fedion  &  se  hantoient  familièrement,  au  moyen  de 
quoy  le  fils  du  politic,  nommé  Jaques,  jeune 
homme  assez  mettable  en  bonne  compagnie,  fré- 
qucntoit  souvent,  sous  la  faveur  de  son  père,  au 
logis  du  Marchand,  mais  c'estoit  à  cause  d'une 
belle  fille  qu'il  aimoit,  nommée  Françoise,  &  feit 
Jaques  si  bien  ses  menées  envers  Françoise  qu'il 
cogneut  qu'elle  n'estoit  moins  aimante  qu'aimée. 
Mais,  sur  ces  entrefaites,  se  dressa  le  camp  de 

Provence  contre  la  descente  de  Charles  d'Autriche, 
&  fut  force  à  Jaques  de  suivre  le  camp  pour  Testât 
auquel  il  estoit  appelle.  Durant  lequel  camp,  & 
dès  le  commencement,  son  père  alla  de  vie  à  très- 
pas,  dont  la  nouvelle  luy  apporta  double  ennuy, 
l'un  pour  la  perte  de  son  père,  l'autre  pour  l'in- 
commodité de  reveoir  si  souvent  sa  bien  aimée, 
comme  il  espèroit  à  son  retour. 

Toutesfois,  avecques  le  temps,  l'un  fut  oublié 
&  l'autre  s'augmenta,  car,  comme  la  mort  est 
chose  naturelle,  principalement  au  père  plus  tost 
qu'aux  enfans,  aussi  la  tristesse  s'en  escoule  peu  à 
peu.  Mais  l'amour,  au  lieu  de  nous  apporter  mort, 
nous  rapporte  vie  en  nous  communiquant  la  pro- 
pagation des  enfans,  qui  nous  rendent  immortels, 
&  cela  est  une  des  principales  causes  d'augmenter 
noz  désirs. 

Jaques  donc,  estant  de  retour  à  Paris,  n'avoit 
autre  soing  ny  pensement  que  de  se  remettre  au 
train  de  la  fréquentation  vulgaire  du  Marchand 
pour,  sous  ombre  de  pure  amitié,  faire  trafic  de  sa 
plus  chère  marchandise.  D'autre  part  Françoise, 
pendant  son  absence,  avoit  esté  fort  sollicitée 
d'ailleurs,  tant  à  cause  de  sa  beauté  que  de  son  bon 
esprit,  &  aussi  qu'elle  estoit,  long  temps  y  avoit, 
mariable,  combien  que  le  père  ne  s'en  mist  pas 
fort  en  son  devoir,  fust  ou  pour  son  avarice,  ou  par 
trop  grand  désir  de  la  colloquer  comme  fille  uni- 

que,  ce  qui  ne  faisoit  bien  à  l'honneur  de  la  fille 
pource  que  les  personnes  de  maintenant  se  scan- 
dalisent beaucoup  plus  tost  que  l'occasion  ne  leur 
en  est  donnée,  &  principalement  quand  c'est  en 
quelque  point  qui  touche  la  pudicité  de  belle  fille 
ou  femme.  Cela  fut  cause  que  le  père  ne  feit  point 
le  sourd  ny  l'aveugle  au  vulgaire  caquet  &  ne  vou- 
lut ressembler  beaucoup  d'autres  qui,  au  lieu  de 
censurer  les  vices,  semblent  y  provoquer  leurs 
femmes  &  leurs  enfans;  car  il  la  tenoit  de  si  court 
que  ceux  mesmes  qui  n'y  tendoient  que  sous  voile 
de  mariage  n'avoient  point  ce  moyen  de  la  veoir 
que  bien  peu,  encores  estoit  ce  tousjours  avecques 
sa  mère. 

Il  ne  fault  pas  demander  si  cela  fut  fort  aigre  à 
supporter  à  Jaques,  ne  pouvant  résoudre  en  son 
entendement  que  telle  austérité  se  gardast  sans 
quelque  grande  occasion,  tellement  qu'il  vacilloit 
fort  entre  amour  &  jalousie.  Si  est  ce  qu'il  se  réso- 
lut d'en  avoir  la  raison  à  quelque  péril  que  ce  fust; 
mais  premièrement,  pour  cognoistre  si  elle  estoit 
encores  de  mesme  affedion  que  auparavant,  il  alla 
tant  &  vint  qu'un  matin  à  l'église,  oïant  la  messe 
près  d'elle,  il  apperçeut  à  sa  contenance  qu'elle 
n'estoit  moins  aise  de  le  veoir  que  luy  elle.  Aussi 
luy,  cognoissant  la  mère  n'estre  si  sévère  que  le 
père,  print  quelques  fois,  comme  inopinément,  la 
hardiesse,  en  les  voyant  aller  de  leur  logis  jusques 
Hept.  m.  7 

à  l'église,  de  les  accoster  avecques  une  familière 
&  vulgaire  révérence  &  sans  se  trop  avantager,  le 
tout  expressément  &  à  fin  de  mieux  parvenir  à  ses 
attentes. 

Bref,  en  approchant  le  bout  de  l'an  de  son  père, 
il  se  délibéra,  au  changement  du  dueil,  de  se 
mettre  sur  le  bon  bout  &  faire  honneur  à  ses  an- 
cestres,  &  en  tint  propos  à  sa  mère  qu'il  le  trouva 
bon,  désirant  fort  de  le  veoir  bien  marié  pource 
qu'elle  n'avoit  pour  tous  enfans  que  lui  &  une  fille 
jà  mariée  bien  &  honnestement.  Et  de  faid,  comme 
damoiselle  d'honneur  qu'elle  estoit,  luy  poussoit 
encor  le  cueur  à  la  vertu  par  infinité  d'exemples 
d'autres  jeunes  gens  de  son  aage,  qui  s'avançoient 
d'eux  mesmes,  au  moins  qui  se  monstroient  dignes 
du  lieu  d'où  ils  estoient  descenduz. 

Ne  restoit  plus  que  d'adviser  où  ils  se  fourni- 
roient,  mais  la  mère  dist  : 

«  Je  suis  d'advis,  Jaques,  d'aller  chez  le  com- 
père sire  Pierre  »,  c'estoitle  père  de  Françoise;  «  il 
est  de  noz  amis,  il  ne  nous  voudroit  pas  tromper.  » 

Sa  mère  le  chatouilloit  bien  où  il  se  déman- 
geoit;  neantmoins  il  tint  bon,  disant  : 

«  Nous  en  prendrons  là  où  nous  troverons 
nostre  meilleur  &  à  meilleur  marché.  Toutesfois,  » 
dit-il,  «  à  cause  de  la  cognoissance  de  feu  mon 
père,  je  suis  bien  content  que  nous  y  allions  pre- 
mier qu'ailleurs.  » 

Ainsi  fut  prins  le  complot,  pour  un  matin,  que 
la  mèirc  &  le  fils  allèrent  veoir  le  sire  Pierre,  qui 
les  recueillit  fort  bien,  comme  vous  sçavez  que  les 
Marchans  ne  manquent  poin);  de  telles  drogues. 
Si  feirent  desployer  grandes  quantitez  de  draps 
de  soye  de  toutes  sortes  &  choisyrent  ce  qui 
leur  en  falloit;  mais  ils  ne  peurent  tomber  d'ac- 
cord, ce  que  Jaques  faisoit  à  propos  pource  qu'il 
ne  voyoit  point  la  mère  de  s' amie,  &  fallut  à  la  fin 
qu'ils  s'en  allassent  sans  rien  faire  voir  ailleurs 
quel  il  y  faisoit.  Mais  Jaques  n'y  trouvoit  rien  si 
beau  que  chez  s' amie,  où  ils  retournèrent  quelque 
temps  après. 

Lors  s'y  trouva  la  dame,  qui  leur  feit  le  meilleur 
recueil  du  monde,  &,  après  les  menées  qui  se  font 
en  telles  boutiques,  la  femme  du  sire  Pierre  te- 
nant encor  plus  roide  que  son  mary,  Jaques  luy 
dist  : 

«  Et  dea,  ma  Dame,  vous  estes  bien  rigou- 
reuse. Voilà  que  c'est;  nous  avons  perdu  nostre 
père,  on  ne  nous  cognoist  plus,  »  &  feit  semblant 
de  plorer  &  de  s'essuyer  les  yeux  pour  la  souve- 
nance paternelle;  mais  c'estoit  à  fin  de  faire  sa 
menée. 

La  bonne  femme  vefve,  mère  de  Jaques,  y  al- 
lant à  la  bonne  foy,  dist  aussi  : 

«  Depuis  sa  mort,  nous  ne  nous  sommes  plus 
fréquentez  que  si  jamais  ne  nous  fussions  veuz. 

Voilà  le  compte  que  l'on  tient  des  pauvres  femmes 
vefves!  » 

Alors  se  racointèrent  elles  de  nouvelles  caresses, 
se  promettans  de  se  revisiter  plus  souvent  que  ja- 
mais, &,  comme  ils  estoient  en  ces  termes,  vin- 
drent  d'autres  Marchans  que  le  maistre  mena  luy 
mesme  en  son  arrière  boutique.  Et  le  jeune  homme, 
voyant  son  apoint,  dist  à  sa  mère  : 

«  Maij,  ma  Damoiselle,  j'ay  veu  que  ma  Dame 
venoit  bien  souvent,  les  festes,  visiter  les  sainds 
lieux  qui  sont  en  noz  quartiers,  &  principalement 
les  Religions.  Si  quelquefois  elle  daignoit,  en  pas- 
sant, prendre  son  vin,  elle  nous  feroit  plaisir  & 
honneur.  » 

La  Marchande,  qui  n'y  pensoit  en  nul  mal,  luy 
respondit  qu'il  y  avoit  plus  de  quinze  jours  qu'elle 
avoit  dèhbéré  d'y  faire  un  voyage  &  que,  si  le  pro- 
chain dimanche  ensuyvant  il  faisoit  beau,  elle 
pourroit  bien  y  aller,  qui  ne  seroit  sans  passer  par 
le  logis  de  la  Damoiselle  &  la  revisiter.  Cette  con- 
clusion prinse,  aussi  fut  celle  du  marché  des  draps 
de  soye,  car  il  ne  falloit  pas  pour  quelque  peu  d'ar- 
gent laisser  fuyr  si  belle  occasion. 

Le  complot  prins  &  la  marchandise  emportée , 
Jaques,  cognoissant  ne  pouvoir  bien  luy  seul  faire 
une  telle  entreprise,  fut  contraind  se  déclarer  à  un 
sien  fidèle  amy.  Si  se  conseillèrent  si  bien  ensem- 
ble qu'il  ne  restoit  que  l'exécution. 

Par  quoy,  le  dimanche  venu,  la  Marchande  & 
sa  fille  ne  faillirent,  au  retour  de  leurs  dévotions, 
de  passer  par  le  logis  de  la  Damoisclle  vefve,  où 
elles  la  trouvèrent  avec  une  sienne  voisine,  devi- 
sans  en  une  gallcrie  de  jardin,  &  la  fille  de  la  vefve, 
qui  se  promenoit  par  les  allées  du  jardin  avecques 
Jaques  &  Olivier. 

Luy,  aussi  tost  qu'il  veid  s'amie,  se  forraa  en 
sorte  qu'il  ne  changea  nullement  de  contenance. 
Si  alla  en  ce  bon  visage  recevoir  la  mère  &  la 
fille,  &,  comme  c'est  l'ordinaire  que  les  vieux 
cherchent  les  vieux,  ces  trois  dames  s'assemblè- 
rent sur  un  banc  qui  leur  faisoit  tourner  le  dos 
vers  le  jardin,  dans  lequel,  peu  à  peu,  les  deux 
amans  entrèrent,  se  promenans  jusques  au  lieu  où 
estoient  les  deux  autres. 

Et,  ainsi  de  compagnie,  s'entrecaressèrent 
quelque  peu,  puis  se  remirent  au  promenoir,  où 
le  jeune  homme  compta  si  bien  son  piteux  cas  à 
Françoise  qu'elle  ne  pouvoit  accorder  &  si  n'osoit 
refiiser  ce  que  son  amy  demandoit,  tellement  qu'il 
cognent  qu'elle  estoit  fort  aux  altères.  Mais  il  fault 
entendre  que,  pendant  qu'ils  tenoient  ces  propos, 
ils  passoient  &  repassoient  souvent  au  long  de  l'a- 
bry  où  estoient  assises  les  bonnes  femmes,  à  fin 
de  leur  oster  tout  soupçon,  parlans,  toutesfois,  de 
propos  vulgaires  &  familiers,  &  quelques  fois  un 
peu  rageans  folastrement  parmy  le  jardin. 

Et  y  furent  ces  bonnes  femmes  si  accoustumées, 
par  l'espace  d'une  demie  heure,  qu'à  la  fin  Jaques 
feit  le  signe  à  Olivier,  qui  joua  son  personnage 
envers  l'autre  fille  qu'il  tenoit,  en  sorte  qu'elle  ne 
s'apperçeut  point  que  les  deux  amans  entrèrent 
dans  un  préau,  couvert  de  cerisaye  &  bien  cloz  de 
rosiers  &  de  groseillers  fort  haults,  là  où  ils  feirent 
semblant  d'aller  abbattre  des  amendes  à  un  coing 
du  préau,  mais  ce  fut  pour  abbatre  prunes. 

Aussi  Jaques,  au  lieu  de  bailler  la  cotte  verte  à 
s'amie,  luy  bailla  la  cotte  rouge,  en  sorte  que  la 
couleur  luy  en  vint  au  visage  pour  s'estre  trouvée 
surprise  un  peu  plus  tost  qu'elle  ne  pensoit.  Si 
eurent  ilz  si  habilement  cueilly  leurs  prunes,  pour 
ce  qu'elles  estoient  meures,  que  Olivier  mesme  ne 
le  pouvoit  croire,  n'eust  esté  qu'il  veid  la  fille  ti- 
rant la  veue  contre  bas  &  monstrant  visage  hon- 
teux, qui  luy  donna  marque  de  la  vérité  pour  ce 
qu'auparavant  elle  alloit  la  teste  levée,  sans  crain- 
dre qu'on  veist  en  l'oeil  la  veine,  qui  doit  estre 
rouge,  avoir  pris  couleur  azurée,  de  quoy  Jaques 
s' apercevant  la  remeit  en  son  naturel  par  remons- 
trances  à  ce  nécessaires. 

Toutesfois,  en  faisant  encor  deux  ou  trois  tours 
de  jardin,  ce  ne  fut  point  sans  larmes  &  soupirs,  & 
sans  dire  maintes  fois  : 

«  -Hélas,  estoit  ce  pour  cela  que  vous  m'aimiez? 
Si  je  l'eusse  pensé!  Mon  Dieu,  que  feray  je?  Me 

voilà  perdue  pour  toute  ma  vie.  En  quelle  estime 
m'aurez  vous  d'oresnavant  ?  Je  me  tiens  asseurée 
que  vous  ne  tiendrez  plus  compte  de  moy,  au 
moins  si  vous  estes  du  nombre  de  ceux  qui 
n'aiment  que  pour  leur  plaisir.  Hélas,  que  ne 
suis-je  plus  tost  morte  que  de  tomber  en  ceste 
faultc?  » 

Ce  n'estoit  pas  sans  verser  force  larmes  qu'elle 
tenoit  ce  propos,  mais  Jaques  la  reconforta  si  bien, 
avec  tant  de  promesses  &  sermens,  qu'avant 
qu'ils  eussent  parfourny  trois  autres  tours  de  jar- 
din &  qu'il  eust  faid  le  signe  à  son  compagnon,  ils 
rentrèrent  encores  au  préau  par  un  autre  chemin, 
où  elle  ne  sçeut  si  bien  faire  qu'elle  ne  reçeust  plus 
de  plaisir  à  la  seconde  cotte  verte  qu'à  la  pre- 
mière, voire  &  si  s'en  trouva  si  bien  dès  l'heure 
qu'ils  prindrent  délibération  pour  adviser  com- 
ment ils  se  pourroient  reveoir  plus  souvent  & 
plus  à  leur  aise,  en  attendant  le  bon  loisir  du 
père. 

A  quoi  leur  aida  grandement  une  jeune  femme, 
voisine  du  sire  Pierre,  qui  estoit  aucunement  pa- 
rente du  jeune  homme  &  bien  amie  de  Françoise, 
en  quoi  ils  ont  continué,  sans  scandale  à  ce  que  je 
puis  entendre,  jusques  à  la  consommation  du  ma- 
riage, qui  s'est  trouvé  bien  riche  pour  une  fille  de 
Marchand,  car  elle  estoit  seule.  Vray  est  que  Jaques 
â  attendu  le  meilleur  du  temporel  jusques  au  décès 

du  père,  qui  estoit  si  serrant  qu'il  luy  sembloit 
que  ce  qu'il  tenoit  en  une  main  l'autre  luydesrob- 
boit. 


«  Voilà,  mes  Dames,  une  amitié  bien  commencée, 
bien  continuée,  &  mieux  finie  ;  car,  encores  que  ce 
soit  le  commun  d'entre  vous  hommes  de  desdaigner 
une  fille  ou  femme  depuis  qu'elle  vous  a  esté  libérale 
de  ce  que  vous  cherchez  le  plus  en  elle,  si  est  ce  que 
ce  jeune  homme,  estant  poulsé  de  bonne  &  sincère 
amour  &  ayant  congneu  en  s'amie  ce  que  tout  mary 
désire  en  la  fille  qu'il  espouse,  &  aussi  la  congnoissant 
de  bonne  lignée  &  sage,  au  reste  de  la  faulte  que  luy 
mesme  avoit  commise,  ne  voulut  point  adultérer,  ny 
estre  cause  ailleurs  d'un  mauvais  mariage,  en  quoi  je 
le  trouve  grandement  louable. 

—  Si  est  ce,  »  dist  Oisille,  «  qu'ils  sont  tous  deux 
dignes  de  blasme,  voire  le  tiers  aussi,  qui  se  faisoit 
ministre  ou  du  moins  adhérant  à  un  tel  violement. 

—  M'appeliez  vous  cela  violement,  »  dist  SafFredent, 
«  quand  les  deux  parties  en  sont  bien  d'accord  ?  Est  il 
meilleur  mariage  que  cestuy  là,  qui  se  fait  ainsi  d'a- 
mourettes ?  C'est  pourquoy  on  did  en  proverbe  que 
les  mariages  se  font  au  ciel,  mais  cela  ne  s'entend  pas 
des  mariages  forcez,  ny  qui  se  font  à  prix  d'argent  & 
qui  sont  tenuz  pour  très  approuvez  depuis  que  le  père 
&  la  mère  y  ont  donné  consentement. 

— Vous  en  direz  ce  que  vous  vouldrez,  »  répliqua  Oi- 
sille, «  si  fault  il  que  'nous  recognoissions  l'obéissance 
paternelle  &,  par  defFault  d'icelle,  avoir  recours  aux 
autres  parens.  Autrement,  s'il  estoit  permis  à  tous  &  à 


XLIIIJ»   NOUVELLE  57 

toutes  de  se  marier  à  volonté,  quants  mariages  cornuz 
trouveroit  l'on  ?  Est  il  à  présupposer  qu'un  jeune 
homme  &  une  fille  de  douze  ou  quinze  ans  sçachent  ce 
que  leur  est  propre  ?  Qui  rcgardcroit  bien  le  contente- 
ment de  tous  les  mariages,  on  trouveroit  qu'il  y  en  a 
pour  le  moins  autant  de  ceux  qui  se  sont  faids  par 
amourettes  dont  les  yssues  en  sont  mauvaises,  que  de 
ceux  qui  ont  esté  faids  forcément,  pource  que  les 
jeunes  gens,  qui  ne  sçavent  ce  qui  leur  est  propre,  se 
prennent  au  premier  qu'ils  trouvent,  sans  considéra- 
tion, puis  peu  à  peu  ils  descouvrent  leurs  erreurs,  qui 
les  faid  entrer  en  de  plus  grandes,  là  où,  au  contraire, 
la  plus  part  de  ceux  qui  se  font  forcément  procèdent 
du  discours  de  ceux  qui  ont  plus  veu  &  ont  plus  de 
jugement  que  ceux  à  qui  plus  il  touche,  en  sorte  que, 
quand  ils  viennent  à  sentir  le  bien  qu'ils  ne  cognois- 
soient,  ils  le  savourent  &  embrassent  beaucoup  plus 
avidement  &  de  plus  grande  affedion. 

—  Voire,  mais  vous  ne  dides  pas,  ma  Dame,  »  dist 
Hircan,  «  que  la  fille  estoit  en  hault  aage,  nubile, 
cognoissant  l'iniquité  du  pore,  qui  laissoit  moisir  son 
pucellage  de  peur  de  démoisir  ses  escuz.  Et  ne  savez 
vous  pas  que  nature  est  coquine  ?  Elle  aimoit,  elle 
estoit  aimée;  elle  trouvoit  son  bien  prest  &  si  se  pou- 
voit  souvenir  du  proverbe  que  tel  refuse  qui  après 
muse.  Toutes  ces  choses,  avecques  la  prompte  exécu- 
tion du  poursuyvant,  ne  luy  donnèrent  pas  loisir  de  se 
rebeller.  Aussi  avez  vous  oy  qu'incontinent  après  on 
cognent  bien  à  sa  face  qu'il  y  avoit  en  elle  quelque 
mutation  notable.  C'estoit  peut  estre  l'ennuy  du  peu 
de  loisir  qu'elle  avoit  eu  pour  juger  si  telle  chose 
estoit  bonne  ou  mauvaise,  car  elle  ne  se  feit  pas 

grandement  tirer  l'aureille  pour  en  faire   le  second 

essay. 

—  Or  de  ma  part,  »  dist  Longarine,  «  je  n'y  trou- 
verois  point  d'excuse,  si  ce  n'estoit  l'approbation  de 
la  foy  du  jeune  homme,  qui,  se  gouvernant  en  homme 
de  bien,  ne  l'a  point  abandonnée,  ains  l'a  bien  voulue 
telle  qu'il  l'avoit  faide.  En  quoy  il  me  semble  gran- 
dement louable,  veu  la  corruption  dépravée  de  la 
jeunesse  du  temps  présent.  Non  pas  que  pour  cela  je 
vueille  excuser  la  première  faulte,  qui  l'accuse  tacite- 
ment, d'un  rapt  pour  le  regard  de  la  fille  &  de  subor- 
nation en  l'endroit  de  la  mère. 

—  Et  point,  point,  »  dist  Dagoucin;  (f  il  n'y  a  rapt 
ny  subornation.  Tout  s'est  faid  de  pur  consentement, 
tant  du  costé  des  deux  mères  pour  ne  l'avoir  empesché, 
bien  qu'elles  ayent  esté  déçeues,  que  du  costé  de  la 
fille,  qui  s'en  est  bien  trouvée  :  aussi  ne  s'en  est  elle 
jamais  plainde. 

—  Tout  cela  n'est  procédé,  »  dist  Parlamente, 
«  que  de  la  grande  bonté  &  simplicité  de  la  Marchande 
qui,  sous  tiltre  de  bonne  foy,  mena  sans  y  penser  sa 
fille  à  la  boucherie. 

—  Mais  aux  nopces,  »  dist  Simontault,  «  tellement 
que  ceste  simplicité  ne  fiit  moins  profitable  à  la  fille 
que  dommageable  à  celle  qui  se  laissoit  aiséement 
tromper  par  son  mary. 

—  Puis  que  vous  en  sçavez  le  compte,  »  dist  Nomer- 
fide,  «  je  vous  donne  ma  voix  pour  nous  le  réciter. 

—  Et  je  n'y  feray  faulte,  »  dist  Simontault,  «  mais 
que  vous  promediez  de  ne  plorer  point.  Ceux  qui 
disent,  mes  Dames,  que  vostre  maUce  passe  celle  des 
hommes  auroient  bien  à  faire  de  mettre  un  tel  exemple 

en  avant  que  celuy  que  maintenant  je  vous  vay  racomp  - 
ter,  où  je  prétends  non  seulement  vous  déclarer  la 
grande  malice  d'un  mary,  mais  aussi  la  très  grande 
simplicité  &  bonté  de  sa  femme  : 


QUARANTE   CINQUIESME   NOUVELLE 

A  la  requeste  de  sa  femme ,  un  Tapissier  de  Tours  bailla  les 
Innocens  à  sa  Chamherière  de  laquelle  il  estait  amoureux, 
mais  ce  fut  de  telle  façon  qu'il  luy  donnait  ce  qui  appartenait 
à  sa  femme  seule,  qui  estait  si  simple  qu'elle  ne  put  jamais 
croire  que  son  mary  luy  teint  un  tel  tort,  combien  qu'elle  en 
fut  asse:(_  avertye  par  une  sienne  voysine. 


fe 


f^^HHN  la  Ville  de  Tours  y  avoyt  ung  homme 
K^i^^de  fort  subtil  &  bon  esperit,  lequel 
estoyt  Tapissier  de  feu  Monsieur  d'Or- 
léans, filz  du  Roy  Françoys  premier,  &, 
combien  que  ce  Tapissier  par  fortune  de  maladie 
fût  devenu  sourd,  si  n' avoyt  il  diminué  son  enten- 
dement, car  il  n'y  avoyt  de  plus  subtil  de  son  mes- 
tier  &  aux  autres  choses.  Vous  verrez  comment  il 
s'en  sçavoyt  ayder. 

Il  avoyt  espousé  une  honneste  &  femme  de  bien, 
avecq  laquelle  il  vivoyt  en  grande  paix  &  repos.  Il 

craingnoyt  fort  à  luy  desplaire;  elle  aussi  ne  cher- 
cheoyt  qu'à  luy  obéyr  en  toutes  choses.  Mais,  avecq 
la  bonne  amityé  qu'il  luy  portoit,  estoitsi  charitable 
que  souvent  il  donnoyt  à  ses  voisines  ce  qui  ap- 
partenoyt  à  sa  femme,  combien  que  ce  fût  le  plus 
secrètement  qu'il  povoit. 

Hz  avoient  en  leur  maison  une  Chamberière  fort 
en  bon  poind,  de  laquelle  ce  Tapissier  devint 
amoureux.  Toutesfois,  craingnant  que  sa  femme 
ne  le  sçeut,  faisoyt  semblant  souvent  de  la  tanser 
&  reprendre,  disant  que  c'estoit  la  plus  paresseuse 
garse  que  jamais  il  avoyt  veue  &  qu'il  ne  s'en  es- 
bahissoit  pas,  veu  que  sa  Maistresse  jamais  ne  la 
battoyt,  &,  ung  jour  qu'ilz  parloient  de  donner  les 
Innocens,  le  Tapissier  dist  à  sa  femme  : 

«  Ce  seroyt  belle  aulmosne  de  les  donner  à 
ceste  paresseuse  garse  que  vous  avez;  mais  il  ne 
fauldroyt  pas  que  ce  fust  de  vostre  main,  car  elle 
est  trop  foible  &  vostre  cueur  trop  piteulx.  Si  est 
ce  que,  si  je  voulois  emploier  la  myenne,  nous  se- 
rions mieulx  serviz  d'elle  que  nous  ne  sommes  » . 

La  pauvre  femme,  qui  n'y  pensoyt  en  nul  mal, 
le  pria  d'en  vouloir  faire  l'exécution,  confessant 
qu'elle  n'avoit  le  cueur  ne  la  force  pour  la  battre. 

Le  mary,  qui  accepta  voluntiers  ceste  commis- 
sion, faisant  le  rigoureux  bourreau,  feyt  achepter 
des  verges  des  plus  fines  qu'il  peut  trouver,  &, 
pour  monstrer  le  grand  désir  qu'il  avoyt  de  ne 

l'espargner  poind,  les  feyt  tramper  dedans  de  la 
saulmure,  en  sorte  que  sa  pauvre  femme  eut  plus 
de  pitié  de  sa  Chamberière  que  de  doubte  de  son 
mary. 

Le  jour  des  Innocens  venu,  le  Tapissier  se  leva 
de  bon  matin  &  s'en  alla  en  la  chambre  haulte,  où 
la  Chamberière  estoit  toute  seulle,  &  là  luy  bailla 
les  Innocens  d'autre  façon  qu'il  n'avoit  did  à  sa 
femme.  La  Chamberière  se  print  fort  à  pleurer, 
mais  rien  ne  luy  vallut.  Toutesfois,  de  paour  que 
sa  femme  y  survint,  commencea  à  frapper  des 
verges  qu'il  tenoyt  sur  le  bois  du  lid  tant  qu'il  les 
escorcha  &  rompit,  &  ainsi  rompues  les  raporta 
à  sa  femme,  luy  disant  :  «  M'amye,  je  croy  qu'il 
souviendra  des  Innocens  à  vostre  Chamberière.  » 

Après  que  le  Tapissier  fut  allé  hors  de  la  mai- 
son, la  pauvre  Chamberière  se  vint  geder  à  deux 
genoulx  devant  sa  Maistresse,  luy  disant  que  son 
mary  luy  avoyt  faid  le  plus  grand  tort  que  jamays 
on  feyt  à  Chamberière.  Mais  la  maistresse,  cuy- 
dant  que  ce  fût  à  cause  des  verges  qu'elle  pensoyt 
luy  avoir  esté  données,  ne  la  laissa  pas  achever  son 
propos,  mais  luy  dist  :  a  Nostre  mary  a  bien  faid, 
car  il  y  a  plus  d'ung  mois  que  je  suis  après  luy 
pour  l'en  prier,  &,  si  vous  avez  eu  du  mal,  j'en 
suis  bien  ayse.  Ne  vous  en  prenez  que  à  moy,  & 
encores  n'en  a  il  pas  tant  faid  qu'il  devoyt.  » 

La  Chamberière,  voïant  que  sa  Maistresse  ap- 

prouvoyt  ung  tel  cas,  pensa  que  ce  n'estoit  pas 
ung  si  grand  péché  qu'elle  cuydoit,  veu  que  celle 
que  l'on  estimoit  tant  femme  de  bien  en  estoyt 
l'occasion,  &  n'en  osa  plus  parler  depuis.  Mais  le 
Maistre,  voïant  que  sa  femme  estoit  aussi  contente 
d'estre  trompée  que  luy  de  la  tromper,  délibéra  de 
la  contanter  souvent  &  gaingna  si  bien  ceste 
Chamberière  qu'elle  ne  pleuroyt  plus  pour  avoir 
les  Innocens. 

Il  continua  ceste  vie  longuement,  sans  que  sa 
femme  s'en  apperçeut,  tant  que  les  grandes  neiges 
vindrent,  &,  tout  ainsi  que  le  Tapissier  avoyt 
donné  les  Innocens  sur  l'herbe  en  son  jardin,  il 
luy  en  vouloit  autant  donner  sur  la  neige,  &,  ung 
matin,  avant  que  personne  fût  esveillé  en  sa  mai- 
son, la  mena  tout  en  chemise  faire  le  crucifix  sur 
la  neige  &,  en  se  jouant  tous  deux  à  leur  bailler  de 
la  neige,  n'oblièrent  le  jeu  des  Innocens,  ce  que 
advisa  une  de  leurs  voisines  qui  s'estoit  mise  à  la 
fenestre,  qui  regardoit  tout  droid  sur  le  jardin, 
pour  veoir  quel  temps  il  faisoyt,  &,  voïant  ceste 
vilenye,  fut  si  courroucée  qu'elle  se  déHbèra  de  le 
dire  à  sa  bonne  commère,  afin  qu'elle  ne  se  lais- 
sast  plus  tromper  d'un  si  mauvais  mary,  ny  servir 
d'une  si  meschante  garse. 

Le  Tapissier,  après  avoir  faid  ces  beaulx  tours, 
regarda  à  l'entour  de  luy  si  personne  ne  le  povoyt 
veoir  &  advisa  sa  voisine  à  sa  fenestre,  dont  il  fut 

fort  marry.  Mais  luy,  qui  sçavoit  donner  couleur  à 
toute  tapisserie,  pensa  si  bien  colorer  ce  faid  que 
sa  commère  seroyt  aussi  bien  trompée  que  sa 
femme  &,  si  tost  qu'il  fut  recouché,  feyt  lever  sa 
femme  du  liél  toute  en  chemise,  &  la  mena  au  jar- 
din comme  il  avoyt  mené  sa  Chamberière,  &  se 
joua  long  temps  avecq  elle  de  la  neige  comme  il 
avoit  faid  avecq  l'autre,  &  puis  luy  bailla  des  In- 
nocens  tout  ainsy  qu'il  avoyt  faid  à  sa  Chambe- 
rière, &  après  s'en  allèrent  tous  deux  coucher. 

Quant  ceste  bonne  femme  alla  à  la  messe,  sa 
voisine  &  bonne  amye  ne  faillyt  de  s'y  trouver  &, 
du  grand  zèle  qu'elle  avoyt,  luy  pria,  sans  luy  en 
vouloir  dire  davantaige,  qu'elle  voulsist  chasser  sa 
Chamberière  &  que  c'estoit  une  très  mauvaise  & 
dangereuse  garse,  ce  qu'elle  ne  voulut  faire  sans 
sçavoir  pourquoy  sa  voisine  l'avoyt  en  si  mauvaise 
estime,  qui  à  la  fin  luy  compta  comme  elle  l'avoyt 
veue  au  matin  en  son  jardin  avecq  son  mary. 

La  bonne  femme  se  print  à  rire  si  fort  en  luy 
disant  :  «  Hé,  ma  commère,  m'amye,  c'estoit 
moy. 

—  Comment,  ma  commère  ?  Elle  estoit  toute  en 
chemise,  au  matin  environ  les  cinq  heures.  » 

La  bonne  femme  luy  respondit  :  «  Par  ma  foy, 
ma  commère,  c'estoyt  moy.  » 

L'autre,  continuant  son  propos  :  «  Hz  se  bail- 
loient  de  la  neige  l'un  à  l'autre,  puis  aux  tetins, 
Hept.  m.  9 

puis  en  autre  lieu,  aussy  privément  qu'il  estoyt 
possible.  » 

La  bonne  femme  luy  dist  :  «  Hé  !  hé  !  ma  com- 
mère, c'estoyt  moy. 

—  Voire,  ma  commère,  »  ce  dist  l'aultre, 
«  mais  je  les  ay  veu  après  sur  la  neige  faire  telle 
chose  qui  me  semble  n'estre  belle  ne  honneste. 

— 'Ma  commère,  »  dist  la  bonne  femme,  «  je  le 
vous  ay  did,  &  le  vous  diz  encores,  que  c'estoyt 
moy  &  non  aultre  qui  ayt  faid  tout  cela  que  vous 
me  dides,  mais  mon  bon  mary  &  moy  nous  jouons 
ainsy  privément.  Je  vous  prie,  ne  vous  en  scanda- 
lisez poind,  car  vous  sçavez  que  nous  debvons 
complaire  à  noz  mariz.  » 

Ainsy  s'en  alla  la  bonne  commère,  plus  dési- 
rante d'avoir  ung  tel  mary  qu'elle  n'estoit  à  venir 
demander  celluy  de  sa  bonne  commère.  Et,  quant 
le  Tapissier  fut  retourné  à  sa  femme,  luy  feit  tout 
au  long  le  compte  de  sa  commère  : 

«  Or,  regardez,  m'amye,  »  ce  respondit  le  Ta- 
pissier, «  si  vous  n'estiez  femme  de  bien  &  de  bon 
entendement,  long  temps  a  que  nous  fussions  sé- 
parez l'un  de  l'autre;  mais  j'espère  que  Dieu  nous 
conservera  en  nostre  bonne  amityé  à  sa  gloire  & 
à  nostre  bon  contentement. 

—  Amen ,  mon  amy,  »  dist  la  bonne  femme  ; 
«  j'espère  que  de  mon  cousté  vous  n'y  trouverez 
jamais  faulte.  » 

«  Il  seroit  bien  incrédule,  mes  Dames,  celluy  qui, 
après  avoir  vcu  une  telle  &  véritable  histoire,  ne 
jugeroit  que  en  vous  il  y  ayt  une  telle  malice  que  aux 
hommes,  combien  que,  sans  faire  tort  à  nul,  pour 
bien  louer  à  la  vérité  l'homme  &  la  femme,  l'on 
ne  peult  faillir  de  dire  que  le  meilleur  n'en  vault 
rien. 

—  Cest  homme  là,  »  dist  Parlamente,  «  estoit  mer- 
veilleusement mauvays,  car  d'un  costé  il  trompoyt  la 
Chamberiére  &  de  l'autre  sa  femme. 

—  Vous  n'avez  doncques  pas  bien  entendu  le 
compte,  »  dist  Hircan,  «  pour  ce  qu'il  est  did  qu'il  les 
contenta  toutes  deux  en  une  matinée,  que  je  trouve 
ung  grand  ade  de  vertu,  tant  au  corps  que  à  l'esperit, 
de  sçavoir  dire  &  faire  chose  qui  rend  deux  contraires 
contens. 

—  Et  cela  est  doublement  mauvais,  »  dist  Parla- 
mente, «  de  satisfaire  à  la  simplesse  de  l'une  par  sa  men- 
songe &  à  la  malice  de  l'autre  par  son  vice.  Mais  j'en- 
tends que  ces  péchez  là,  mis  devant  telz  juges,  qu'ilz 
vous  seront  toujours  pardonnez. 

—  Si  vous  asseuray  je,  »  dist  Hircan,  «  que  je  ne  feray 
jamais  si  grande  ne  si  difEcille  entreprinse,  car,  mais 
que  je  vous  rende  contante,  je  n'auray  pas  mal  employé 
ma  journée. 

—  Si  l'amour  réciproque,  »  dist  Parlamente,  «  ne 
contente  le  cueur,  toute  aultre  chose  ne  le  peult 
contanter. 

—  De  vray,  »  dist  Simontault,  «  je  croy  qu'il  n'y  a 
au  monde  nulle  plus  grande  peyne  que  d'aymer  & 
n'estre  poind  aymé. 

—  Il  fauldroyt  pour  estre  aymé,  »  dist  Parlamente, 

a  s'addresser  aux  lieux  qui  ayment  ;  mais  bien  souvent 
celles  qui  sont  les  bien  aymées  &  ne  veulent  aymer 
sont  les  plus  aymées,  &  ceulx  qui  sont  le  moins 
aymez  ayment  plus  fort. 

—  Vous  me  faides  souvenir,  »  dist  Oisille,  «  d'un 
compte  que  je  n'avois  pas  délibéré  de  medre  au  rang 
des  bons. 

—  Je  vous  prye,  »  dist  Simontault,  «  que  vous  nous 
le  dides. 

—  Et  je  le  feray  voluntiers,  »  dist  Oisille. 


Q.UARANTE   SIXIESME   NOUVELLE 

De  Vale,  Cordelier,  convyl  pour  diner  en  la  maison  du  Juge  des 
exempts  d'Angouïesme,  avisa  que  sa  femme,  dont  il  estait 
amoureux,  montait  toute  seule  en  son  grainier,  où,  la  cuydant 
surprendre,  alla  après,  mais  elle  luy  donna  un  si  grant  coup 
de  piè  par  le  ventre  qu'il  trèbuscha  du  haut  en  bas  &  s'enfuyt 
hors  la  ville  chej;^  une  Damoyselle,  qui  aymoit  si  fort  les 
gens  de  son  Ordre  que,  par  trop  sottement  croire  plus  de  bien 
en  eux  qu'il  n'y  en  a,  luy  commeit  la  correàion  de  sa  fille,  qu'il 
preint  par  force,  en  lieu  de  la  châtier  du  péché  de  paresse, 
comme  il  avait  promis  à  sa  mère. 

N  la  ville  d'Angouïesme,  où  se  tenoyt 


f 


?  souvent  le  Conte  Charles,  père  du  Roy 
François,  y  avoyt  ung  Cordelier,  nommé 
De  Vale,  estimé  homme  sçavant  & 
grand  Prescheur,  en  sorte  que  ung'  Advent  il 
prescha  en  la  ville  devant  le  Comte,  d'ont  il  ac- 
quist  si  grand  bruid  que  ceulx  qui  le  congnois- 
soient  le  convoyoient  à  grand  requeste  à  disner  en 
leur  maison,  &  entre  aultres  ung,  qui  estoyt  Juge 

des  exemptz  de  la  Conté,  lequel  avoyt  espousé 
une  belle  &  honneste  femme,  dont  le  Cordelier 
fut  tant  amoureux  qu'il  en  moroit,  mais  il  n'avoyt 
la  hardiesse  de  luy  dire,  dont  elle  qui  s'en  apper- 
çeut  se  mocquoit  très  fort. 

Après  qu'il  eut  faid  plusieurs  contenances  de  sa 
folle  intention,  l'advisa  ung  jour  qu'elle  montoit 
en  son  grenier  toute  seulle  &,  cuydant  la  sur- 
prendre, monta  après  elle  ;  mais,  quant  elle  ouyt 
le  bruid,  elle  se  retourna  &  demanda  où  il  alloyt  : 
«  Je  m'en  vois  »,  dist-il,  «  après  vous  pour  vous 
dire  quelque  chose  de  secret.  —  N'y  venez  poind, 
beau  Père,  »  dist  la  Jugesse,  «  car  je  ne  veulx 
poinct  parler  à  telles  gens  que  vous  en  secret,  &,  si 
vous  montez  plus  avant  en  ce  degré,  vous  vous 
en  repentirez.  »  Luy,  qui  la  voyoit  seulle,  ne  tint 
compte  de  ses  paroUes,  mais  se  haste  de  monter. 
Elle,  qui  estoit  de  bon  esperit,  le  voyant  au  hault 
du  degré,  luy  donna  ung  coup  de  pied  par  le  ven- 
tre &,  en  luy  disant  :  «  Dévaliez,  dévaliez.  Mon- 
sieur »,  le  geda  du  hault  en  bas,  dont  le 
pauvre  beau  Père  fut  si  honteulx  qu'il  oblia  le  mal 
qu'il  s'estoyt  faid  à  cheoir,  &  s'enfouyt  le  plus 
tost  qu'il  peut  hors  de  la  ville,  car  il  pensoyt 
bien  qu'elle  ne  le  céleroyt  pas  à  son  mary,  ce 
qu'elle  ne  feit,  ne  au  Conte  ne  à  la  Contesse,  par 
quoy  le  Cordelier  ne  se  osa  plus  trouver  devant 
eulx. 


XLVJ*   NOUVELLE  *ji 

Et,  pour  parfaire  sa  malice,  s'en  alla  chez  une 
Damoiselle  qui  aymoit  les  Cordeliers  sur  toutes 
gens,  &,  après  avoir  presché  ung  sermon  ou  deux 
devant  elle,  advisa  sa  fille  qui  estoit  fort  belle  &, 
pour  ce  qu'elle  ne  se  Icvoyt  poind  au  matin  pour 
venir  au  sermon,  la  tansoyt  souvent  devant  sa 
mère,  qui  lui  disoit  :  «  Mon  Père,  pleust  à  Dieu 
qu'elle  eust  ung  peu  tasté  des  disciplines  que  entre 
vous  Religieux  prenez!  »  Le  beau  Père  luy  jura 
que  si  elle  estoyt  plus  si  paresseuse,  qu'il  luy  en 
bailleroyt,  dont  la  mère  le  pria  bien  fort. 

Au  bout  d'un  jour  ou  deux,  le  beau  Père  entra 
dans  la  chambre  de  la  Damoiselle  &,  ne  voiant 
poind  sa  fille,  luy  demanda  où  elle  estoyt.  La 
Damoiselle  luy  dist  :  «  Elle  vous  craindl  si  peu 
qu'elle  est  encorcs  au  lid.  —  Sans  faulte,  »  dist 
le  Cordelier,  c'est  une  très  mauvaise  coustume  à 
jeunes  filles  d'estre  paresseuses.  Peu  de  gens  font 
compte  du  péché  de  paresse,  mais,  quant  à  moy, 
je  l'estime  ung  des  plus  dangereux  qui  soyt,  tant 
pour  le  corps  que  pour  l'ame,  par  quoy  vous  l'en 
debvez  bien  chastier  &,  si  vous  m'en  donnez  la 
charge,  je  la  garderois  bien  d'estre  au  Hd  à  l'heure 
qu'il  fault  prier  Dieu.  » 

La  pauvre  Damoiselle,  croyant  qu'il  fust  homme 
de  bien,  le  pria  de  la  vouloir  corriger,  ce  qu'il  feit 
incontinant,  &,  en  montant  en  hault  par  ung  petit 
degré  de  bois,  trouva  la  fille  toute  seulle  dedans  le 

lid,  qui  dormoyt  bien  fort,  &  toute  endormye  la 
print  par  force. 

La  pauvre  fille  en  s'esveillant  ne  sçavoyt  si 
c'estoyt  homme  ou  Diable  &  se  print  à  crier  tant 
qu'il  luy  fut  possible,  appellant  sa  mère  à  l'ayde, 
laquelle  au  bout  du  degré  cryoit  au  Cordelier  : 
«  N'en  ayez  poind  de  pitié.  Monsieur;  donnez 
luy  encores  &  chastiez  ceste  mauvaise  garse.  » 
Et,  quant  le  Cordelier  eut  parachevé  sa  mauvaise 
volunté,  descendit  où  estoit  la  Damoisellc  &  luy 
dit  avecq  ung  visaige  tout  enflambé  :  «  Je  croy, 
ma  Damoiselle,  qu'il  souviendra  à  vostre  fille  de 
ma  discipline.  » 

La  mère,  après  l'avoir  remercié  bien  fort,  monta 
en  la  chambre  où  estoit  sa  fille,  qui  menoyt  un 
tel  deuil  que  debvoit  faire  une  femme  de  bien  à 
qui  ung  tel  crime  estoit  advenu.  Et,  quant  elle 
sçeut  la  vérité,  feyt  chercher  le  Cordefier  partout, 
mais  il  estoyt  desjà  bien  loing  &  oncques  puis  ne 
fut  trouvé  au  Royaume  de  France. 

«  Vous  voiez,  mes  Dames,  quelle  seureté  il  y  a  à 
bailler  telles  charges  à  ceulx  qui  ne  sont  pour  en  bien 
user.  La  corredion  des  hommes  appartient  aux 
hommes  &  des  femmes  aux  femmes,  car  les  femmes 
à  corriger  les  hommes  seroient  aussi  piteuses  que 
les  hommes  à  corriger  les  femmes  seroient  cruelz. 

—  Jésus,  ma  Dame,  »  dist  Parlamente,  «  que  voylà 
ung  vilain  &  meschant  Cordelier  ! 

—  Mais  dides  plustost,  »  dist  Hircan,  «  que  c'estoyt 
une'  sotte  &  folle  mûre,  qui,  soubz  couleur  d'ypocrisie, 
donnoyt  tant  de  privaulté  à  ceulx  qu'on  ne  doibt  jamais 
vcoir  que  en  l'église. 

—  Vrayement,  »  dist  Parlamentc,  «  je  la  confesse 
une  des  sottes  mères  qui  oncques  fut,  &,  si  elle  eust 
esté  aussi  saige  que  la  Jugesse,  elle  luy  eust  plustost 
faid  descendre  le  degré  que  de  monter.  Mais  que 
voulez  vous,  ce  Diable  demi-Ange  est  le  plus  dange- 
reux de  tous  ;  car  il  se  sçaid  si  bien  transfigurer  en 
Ange  de  lumière  que  l'on  faid  conscience  de  les  soup- 
sonner  telz  qu'ilz  sont  &,  me  semble,  la  personne  qui 
n'est  poind  soupsonneuse  doibt  estre  louée. 

—  Toutesfoys,  »  dist  Oisille,  «  l'on  doibt  soupson- 
ner  le  mal  qui  est  à  éviter,  principalement  ceulx  qui 
ont  charge  ;  car  il  vault  mieulx  soupsonner  le  mal  qui 
n'est  poind  que  de  tumber  par  sottement  croire  en 
icelluy  qui  est ,  &  n'ay  jamais  veu  femme  trompée 
pour  estre  tardive  à  croire  la  paroUe  des  hommes, 
mais  ouy  bien  plusieurs,  par  trop  bien  promptement 
adjouster  foy  à  la  mensonge  ;  par  quoy  je  didz  que  le 
mal  qui  peult  advenir  ne  se  peut  trop  soupsonner  en 
ceulx  qui  ont  charge  d'hommes,  de  femmes,  de  villes 
&  d'estatz;  car,  encores  quelque  bon  guet  que  l'on 
face,  la  meschanceté  &  les  trahisons  régnent  assez,  & 
le  pasteur  qui  n'est  vigilant  sera  toujours  trompé  par 
les  finesses  du  loup. 

—  Si  est  ce,  »  dist  Dagoucin,  «  que  la  personne 
soupsonneuse  ne  peult  entretenir  ung  parfaid  amy, 
&  assez  sont  séparez  parungsoupson. 

—  SeuUement,  si  vous  en  sçavcz  quelque  exemple,  » 
dist  Oisille,  «  je  vous  donne  ma  voix  pour  la  dire. 

Hept.  m.  10 

—  J'en  sçay  ung  si  véritable,  »  dist  Dagoucin,  «  que 
vous  prendrez  plaisir  à  Fouyr.  Je  vous  diray  ce  que 
plus  facillement  rompt  une  bonne  amityé,  mes  Dames  : 
c'est  quant  la  seureté  de  l'amityé  commence  à  donner 
lieu  au  soupson.  Car,  ainsy  que  croire  en  amy  est  le 
plus  grand  honneur  que  l'on  puisse  faire,  aussy  se 
doubler  de  luy  est  plus  grand  deshonneur  ;  car  par  cela 
on  l'estime  autre  que  l'on  ne  veult  qu'il  soyt,  qui  est 
cause  de  rompre  beaucoup  de  bonnes  amityez  & 
randre  les  amys  ennemys,  comme  vous  verrez  par  le 
compte  que  je  vous  veulx  faire  : 


QUARANTE   SIXIESME   NOUVELLE 

(D'après  l'édition  de  Gruget) 

D'un  Cordelier  qui  faiâ  grand  crime  envers  les  tnaris  de  battre 
leurs  femmes. 


^ariN  la  ville  d'Angoulesme,  où  se  tenoit 
f  souvent  le  Comte  Charles,  père  du  Roy 
François,  y  avoit  ung  Cordelier, 
nommé  de  Vallès,  homme  sçavant  & 
fort  grand  prescheur,  en  sorte  que  les  Advents  il 
prescha  en  la  ville  devant  le  Comte,  dont  sa  répu- 
tation augmenta  encores  d'avantage. 

Si  advint  que,  durant  les  Advents,  un  jeune 
estourdy  de  la  ville,  ayant  espousé  une  assez  belle 
jeune  femme,  ne  laissoit  pour  cela  de  courir  par 
tout,  autant  &  plus  dissolument  que  les  non 
mariez,  de  quoy  la  jeune  femme  advertie  ne  se 
pouvoit  taire,  tellement  que  bien  souvent  elle  en 

recevoit  ses  gages  plus  tost  &  d'autre  façon  qu'elle 
n'eust  voulu,  &  toutesfois  elle  ne  laissoit  pour 
cela  de  continuer  en  ses  lamentations  &  quelques 
fois  jusques  à  injures,  par  quoy  le  jeune  homme 
s'irrita  en  sorte  qu'il  la  battit  à  sang  &  marque, 
dont  elle  se  print  à  crier  plus  que  devant,  &  pareil- 
lement ses  voisines  qui  sçavoient  l'occasion  ne  se 
pouvoient  taire,  ains  crioyent  publiquement  par 
les  rues,  disans  : 

«  Et  fy,  fy  de  tels  maris!  Au  diable!  au 
diable!  » 

De  bonne  encontre  le  Cordelier  de  Vallès  pas- 
soit  lors  par  là,  qui  en  entendit  le  bruit  &  l'occa- 
sion. Il  se  délibéra  d'en  toucher  un  mot  le  lende- 
main à  sa  prédication,  comme  il  n'y  faillit  pas,  car, 
faisant  venir  à  propos  le  mariage  &  l'amitié  que 
nous  y  devons  garder,  il  le  collauda  grandement, 
blasmant  les  infradeurs  d'iceluy  &  faisant  compa- 
raison de  l'amour  conjugale  à  l'amour  paternelle, 
&  si  dist  entre  autres  choses  qu'il  y  avoit  plus  de 
danger  &  plus  griefve  punition  à  un  mary  de 
battre  sa  femme  que  de  battre  son  père  ou  sa 
mère  : 

«  Car,  »  dist-il,  «  si  vous  battez  vostre  père 
ou  vostre  mère,  on  vous  envoyra  pour  péni- 
tence à  Rome;  mais,  si  vous  battez  vostre  femme, 
elle  &  toutes  ses  voisines  vous  cnvoyront  à  tous 
les  Diables,  c'est  à  dire  en  Enfer.  Or  regardez 

quelle  différence  il  y  a  entre  ces  deux  péni- 
tences, car  de  Rome  on  en  revient  ordinairement; 
mais  d'Enfer,  oh  !  on  n'en  revient  point;  nulla  est 
redemptio.  » 

Depuis  cette  prédication  il  fut  adverty  que  les 
femmes  faisoient  leur  Achilles  de  ce  qu'il  avoit  diét 
&  que  les  mariz  ne  pouvoient  plus  chevir  d'elles, 
à  quoy  il  s'advisa  de  mettre  ordre  comme  à  l'in- 
convénient des  femmes. 

Et  pour  ce  faire,  en  l'un  de  ses  sermons  il  ac- 
compara  les  femmes  aux  Diables,  disant  que  ce 
sont  les  deux  plus  grands  ennemis  de  l'homme  & 
qui  le  tentent  sans  cesse,  &  desquels  il  ne  se  peut 
despestrer,  &  par  espécial  de  la  femme  : 

«  Car,  »  dist  il,  «  quant  aux  Diables,  en  leur 
monstrant  la  croix,  ils  s'enfuyent,  &  les  femmes, 
tout  au  rebours,  c'est  cela  qui  les  apprivoise,  qui 
les  faid  aller  &  courir,  &  qui  faiâ:  qu'elles  donnent 
à  leurs  mariz  infinité  de  passions.  Mais  sçavez 
vous  que  vous  y  ferez,  bonnes  gens  ?  Quand  vous 
verrez  que  vos  femmes  vous  tourmenteront  ainsi 
sans  cesse  comme  elles  ont  accoustumé,  desman- 
chez  la  croix  &  dq  manche  chassez  les  au  loing. 
Vous  n'aurez  point  faid  trois  ou  quatre  fois  ceste 
expérience  vivement  que  vous  ne  vous  en  trouviez 
bien,  &  verrez  que,  tout  ainsi  que  l'on  chasse  le 
diable  en  la  vertu  de  la  croix,  aussi  chasserez  vous 
&  ferez  taire  voz  femmes  en  la  vertu  du  manche 

de  ladide  croix,  pourveu  qu'elle  n'y  soit  plus 
attachée.  » 


«  Voilà  une  partie  des  prédications  de  ce  vénérable 
de  Vallès,  de  la  vie  duquel  je  ne  vous  feray  d'autre 
récit,  &  pour  cause  ;  mais  bien  vous  diray  je,  quelque 
bonne  mine  qu'il  feist,  car  je  l'ay  congneu,  qu'il  tenoit 
beaucoup  plus  le  party  des  femmes  que  celuy  des 
hommes. 

—  Si  est  ce,  ma  Dame,  »  dist  Parlamente,  «  qu'il 
ne  le  monstra  pas  à  ce  dernier  sermon  donnant  instruc- 
tion aux  hommes  de  les  mal  traider. 

—  Or  vous  n'entendez  pas  sa  ruze,  »  dist  Hircan  ; 
«  aussi  n'estes  vous  pas  exercitée  à  la  guerre  pour  user 
des  stratagèmes  y  requis,  entre  lesquels  cestuy  ci  est 
un  des  plus  grands,  sçavoir  est  mettre  sédition  civile 
dans  le  camp  de  son  ennemy  pource  que  lors  il  est 
trop  plus  aisé  à  vaincre.  Aussi  ce  maistre  moyne 
cognoissoit  bien  que. la  haine  &  courroux  d'entre  le 
mary  &  la  femme  sont  le  plus  souvent  cause  de  faire 
lascher  la  bride  à  l'honnesteté  des  femmes,  laquelle 
honnesteté,  s'esmancipant  de  la  garde  de  la  vertu,  se 
trouve  plus  tost  entre  les  mains  des  loups  qu'elle  ne 
pense  estre  égarée. 

—  Quelque  chose  qu'il  en  soit,  »  dist  Parlamente, 
«  je  ne  pourrois  aimer  celuy  qui  auroit  mis  divorce 
entre  mon  mary  &  moy,  mesmement  jusqucs  à  venir 
à  coups,  car  au  battre  fault  l'amour.  Et  toutesfois,  à  ce 
qu'en  ay  ouy  dire,  ils  font  si  bien  les  chatemites, 
quand  ils  veulent  avoir  quelque  avantage  sur  quel- 
qu'une, &  sont  de  si  attrayante  manière  en  leurs  propos 

que  je  croirois  bien  qu'il  y  auroit  plus  de  danger  de 
les  escoutcr  en  secret  que  de  recevoir  publiquement 
des  coups  d'un  mary  qui,  au  reste  de  cela,  seroit  bon. 

—  A  la  vérité,  »  dist  Dagoucin,  «  ils  ont  tellement 
descouvert  leurs  menées  de  toutes  parts  que  ce  n'est 
point  sans  cause  que  l'on  les  doit  craindre,  combien 
qu'à  mon  opinion  la  personne  qui  n'est  point  soupçon- 
neuse est  digne  de  louange. 

—  Toutesfois,  »  dist  Oisille,  «  on  doit  soupçonner 
le  mal  qui  est  à  éviter,  car  il  vault  mieux  soupçonner 
le  mal  qui  n'est  point  que  de  tomber  par  sottement 
croire  en  celuy  qui  est.  De  ma  part  je  n'ay  jamais  veu 
femme  trompée  pour  estre  tardive  à  croire  la  parole 
des  hommes,  mais  ouy  bien  plusieurs  pour  trop  promp- 
tement  adjouster  foy  à  leur  mensonge.  Par  quoy  je  dy 
que  le  mal  qui  peut  advenir  ne  se  peut  jamais  trop 
soupçonner  de  ceux  qui  ont  charge  d'hommes, 
femmes,  villes  &  estats,  car,  encores  quelque  bon  guet 
que  l'on  face,  la  meschanceté  &  les  trahisons  régnent 
assez,  &  le  pasteur  qui  n'est  vigilant  sera  tousjours 
trompé  par  les  finesses  du  loup. 

—  Si  est  ce,  »  dist  Dagoucin,  «  que  la  personne 
soupçonneuse  ne  peut  entretenir  un  parfaid  amy,  & 
assez  sont  séparez  pour  un  soupçon  seulement. 

— Si  vous  en  sçavez  quelque  exemple,  »  dist  Oisille, 
je  vous  donne  ma  voix  pour  le  dire. 

—  J'en  sçay  un  si  véritable,  »  dist  Dagoucin,  «  que 
vous  prendrez  plaisir  à  l'ouïr.  Je  vous  diray,  mes 
Dames,  ce  qui  plus  facilement  rompt  une  bonne  amitié  : 
c'est  quand  la  seureté  de  l'amitié  commence  à  donner 
lieu  au  soupçon;  car,  ainsi  que  croire  l'amy  est  le 
plus  grand  honneur  qu'on  luy  puisse  faire,  aussi  se 

douter  de  luy  est  le  plus  grand  deshonneur,  pource 
que  par  cela  on  l'estime  autre  que  l'on  ne  veult  qu'il 
soit,  qui  est  cause  de  rompre  beaucoup  de  bonne  ami- 
tié &  rendre  les  amis  ennemis,  comme  vous  verrez  par 
le  compte  que  je  vous  vay  faire  : 


QUARANTE   SEPTIESME   NOUVELLE 

Deux  Gentil^  hommes  vécurent  en  si  parfaiâe  amtiyé  qu'exceptée 
la  femme  n'eurent  long  temps  rien  à  départir  jusques  à  ce  que 
celtiy  qui  estoyt  maryé,  sans  occasion  donnée,  preint  soupçon  sur 
son  compagnon,  lequel,  par  despit  de  ce  qu'il  estoit  à  tort 
soupçonné,  se  sépara  de  son  amityé  &  ne  cessa  jamais  qu'il  ne 
l'eût  fait  coqu. 

jUPRÈs  du  pays  du  Perche  y  avoit  deux 
jGentilz  hommes  qui,  dès  le  temps  de 
ileur  enfance,  avoient  vescu  en  si  grande 
j&  parfaide  amityé  que  ce  n'estoit  que 
ung  cueur,  que  une  maison,  ung  Hd,  une  table  & 
une  bource.  Hz  vesquirent  long  temps  continuans 
ceste  parfaide  amityé,  sans  que  jamais  il  y  eust 
entre  eulx  deux  une  volunté  ou  paroUe  où  l'on 
peut  veoir  différence  de  personnes,  tant  ilz  vi- 
voient  non  seulement  comme  deux  frères,  mais 
comme  ung  homme  tout  seul. 

Hcpt.  m.  II 

L'un  des  deux  se  maria;  toutesfoys  pour  cela  ne 
laissa  il  à  continuer  sa  bonne  amityé  &  tousjours 
vivre  avec  son  bon  compagnon  comme  il  avoyt 
accoustumé,  &,  quant  ilz  estoient  en  quelque  logis 
estroid,  ne  laissoyt  à  le  faire  coucher  avecq  sa 
femme  &  luy;  il  est  vray  qu'il  estoit  au  mi- 
lieu. Leurs  biens  estoient  tous  en  commun,  en 
sorte  que,  pour  le  mariage  ne  cas  qui  peut 
advenir,  rien  ne  sçeut  empescher  ceste  parfaide 
amityé. 

Mais,  au  bout  de  quelque  temps,  la  félicité  de 
ce  Monde,  qui  avecq  soy  porte  une  mutabilité,  ne 
peut  durer  en  la  maison  qui  estoit  trop  heureuse, 
car  le  mary  oublia  la  seureté  qu'il  avoyt  à  son  amy 
sans  nulle  occasion  de  luy  &  de  sa  femme,  à  la- 
quelle il  ne  le  peut  dissimuller  &  luy  en  tint  quel- 
ques fascheux  propos ,  dont  elle  fut  fort  estonnée, 
car  il  luy  avoyt  commandé  de  faire  en  toutes  ses 
choses,  hors  mys  une,  aussi  bonne  chère  à  son 
compagnon  comme  à  luy,  &  néanmoins  luy 
défendoit  parler  à  luy  si  elle  n' estoit  en  grande 
compaignye,  ce  qu'elle  feit  entendre  au  com- 
paignon  de  son  mary,  lequel  ne  la  creut  pas, 
sçachant  très  bien  qu'il  n' avoyt  pensé  de  faire 
chose  dont  son  compaignon  deust  estre  marry, 
&  aussy  qu'il  avoit  accoustumé  de  ne  celler 
rien,  luy  dist  ce  qu'il  avoyt  entendu,  le  priant  de 
ne  luy  en  celler  la  vérité,  car  il  ne  vouldroyt 

en  cella  ne  autre  chose  luy  donner  occasion  de 
rompre  l'amityc  qu'ilz  avoient  si  longuement  en- 
tretenue. 

Le  Gentil  homme  marié  l'asseura  qu'il  n'y  avoit 
jamais  pensé,  &  que  ceulx  qui  avoient  faid  ce 
bruid  là  avoient  meschamment  menty. 

Son  compaignon  luy  dist  : 

«  Je  sçay  bien  que  la  jalousie  est  une  passion 
aussi  importable  comme  l'amour,  &,  quant  vous 
auriez  ceste  opinion,  fusse  de  moy  mesmes,  je  ne 
vous  en  donne  poind  de  tort,  car  vous  ne  vous  en 
sçauriez  garder  ;  mais  d'une  chose  qui  est  en  vostre 
puissance  auroys  je  occasion  de  me  plaindre,  c'est 
que  me  voulussiez  celer  vostre  malladie,  veu  que 
jamais  pensée,  passion  ne  opinion  que  vous  ayez 
eue  ne  m'a  esté  cachée,  pareillement  de  moy.  Si 
j'estoys  amoureux  dé  vostre  femme,  vous  ne  me 
le  devriez  poind  imputer  ii  meschanceté,  car  c'est 
ung  feu  que  je  ne  tiens  pas  en  ma  main  pour  en 
faire  ce  qu'il  me  plaist;  mais,  si  je  le  vous  celloys 
&  cherchois  de  faire  congnoistre  à  vostre  femme 
par  démonstrance  de  mon  amityé,  je  serois  le  plus 
meschant  compaignon  qui  oncques  fut.  De  ma 
part  je  vous  asseure  bien  que,  combien  qu'elle 
soyt  honneste  &  femme  de  bien,  c'est  la  personne 
que  je  veis  oncques,  encores  qu'elle  ne  fût  vostre, 
où  ma  fantaisie  se  donneroit  aussy  peu.  Mais,  en 
cores  qu'il  n'y  ait  poind  d'occasion,  je  vous  re- 

quiers,  que  si  en  avez  le  moindre  sentiment  de 
soupson  qui  puisse  estre,  que  vous  le  me  dides,  à 
celle  fin  que  je  y  donne  tel  ordre  que  nostre 
amityé,  qui  a  tant  duré ,  ne  se  rompe  pour  une 
femme.  Car,  quant  je  l'aymerois  plus  que  toutes 
les  choses  du  Monde,  si  ne  parlerois  je  jamais  à 
elle,  pource  que  je  préfère  vostre  honneur  à  tout 
aultre.  » 

Son  compaignon  lui  jura,  par  tous  les  graves 
sermens  qu'i  luy  fut  possible,  que  jamais  n'y 
avoyt  pensé,  &  le  pria  de  faire  en  sa  maison  comme 
il  avoyt  accoustumé. 

L'autre  luy  respondit  : 

«  Je  le  feray,  mais  je  vous  prie  que  après  cela, 
si  vous  avez  oppinion  de  moy  &  que  le  me  dissi- 
muliez ou  que  le  trouvez  mauvais,  je  ne  demeu- 
reray  jamais  en  vostre  compaignye.  » 

Au  bout  de  quelque  temps  qu'ilz  vivoient  tous 
deux  comme  ilz  avoient  accoustumé,  le  Gentil 
homme  maryé  rentra  en  soupson  plus  que  jamais 
&  commanda  à  sa  femme  qu'elle  ne  luy  feit 
plus  le  visaige  qu'elle  luy  faisoyt,  ce  qu'elle 
dist  au  compaignon  de  son  mary,  le  priant  de  luy 
mesmes  se  voulloir  abstenir  de  parler  plus  à  elle, 
car  elle  avoyt  commandement  d'en  faire  autant 
de  luy. 

Le  Gentil  homme  entendant,  par  la  parolle 
d'elle  &  par  quelques  contenances  qu'il  voyoit 

faire  à  son  compaignon ,  qu'il  ne  luy  avoit 
pas  tenu  sa  promesse,  luy  dist  en  grande  col- 
lère: 

a  Si  vous  estes  jaloux,  mon  compaignon,  c'est 
chose  naturelle;  mais,  après  les  sermens  que  vous 
avez  faidz,  je  ne  me  puis  contanter  de  ce  que  vous 
me  l'avez  tant  celle,  car  j'ay  tousjours  pensé  qu'il  n'y 
eust  entre  vostre  cueur  &  le  mien  ung  seul  moien 
ny  obstacle;  mais,  à  mon  très  grand  regret  &  sans 
qu'il  y  ayt  de  ma  faulte,  je  voy  le  contraire,  par  ce 
que  non  seulement  vous  estes  bien  fort  jaloux  de 
vostre  femme  &  de  moy,  mais  le  me  vouliez  cou- 
vrir afin  que  vostre  maladie  dure  si  longuement 
qu'elle  tourne  du  tout  en  hayne,  &,  ainsy  que 
l'amour  a  esté  la  plus  grande  que  l'on  ayt  veu  de 
nostre  temps,  l'inimitié  sera  la  plus  mortelle.  J'ay 
faid  ce  que  j'ay  peu  pour  éviter  cest  inconvénient, 
mais,  puisque  vous  me  soupsonnez  si  meschant  & 
le  contraire  de  ce  que  je  vous  ay  tousjours  esté, 
je  vous  jure  &  promedz  ma  foy  que  je  seray  tel 
que  vous  m'estimez,  &  ne  cesseray  jamais  jusques 
ad  ce  que  j'aye  eu  de  vostre  femme  ce  que  vous 
cuydez  que  j'en  pourchasse;  &  doresnavant  gardez 
vous  de  moy,  car,  puisque  le  soupson  vous  a  sé- 
paré de  mon  amityé,  le  despit  me  séparera  de  la 
vostre.  » 

Et,  combien  que  son  compaignon  luy  voulût 
faire  croyre  le  contraire,  si  est  ce  qu'il  n'en  creut 

plus  rien  &  retira  sa  part  de  ses  meubles  &  biens, 
qui  estoient  tous  en  commung,  &  furent  avecq 
leurs  cueurs  aussi  séparez  qu'ilz  avoient  esté 
uniz,  en  sorte  que  le  Gentil  homme,  qui  n'estoyt 
poind  marié,  ne  cessa  jamais  qu'il  n'eût  faid 
son  compaignon  coqu,  comme  il  luy  avoyt 
promis. 


«  Et  ainsy  en  puisse  il  prendre,  mes  Dames,  à  ceulx 
qui  à  tort  soupsonnent  mal  de  leurs  femmes.  Car 
plusieurs  sont  causes  de  les  faire  telles  qu'ilz  les 
soupsonnent,  parce  que  une  femme  de  bien  est  plus 
tost  vaincue  par  ung  désespoir  que  par  tous  les  plai- 
sirs du  monde.  Et  qui  did  que  le  soupson  est  amour 
je  lui  nye,  car,  combien  qu'il  en  sorte  comme  la  cendre 
du  feu,  ainsy  le  tue  il. 

—  Je  ne  pense  poinft,  »  dist  Hircan,  «  qu'il  soyt 
ung  plus  grand  desplaisir  à  homme  ou  à  femme  que 
d'estre  soupsonné  du  contraire  de  la  vérité.  Et  quant 
à  moy,  il  n'y  a  chose  qui  tant  me  feist  rompre  la 
compaignye  de  mes  amys  que  ce  soupson  là. 

—  Si  n'est  ce  pas  excuse  raisonnable,  »  dist  Oisille, 
(c  à  une  femme  de  soy  venger  du  soupson  de  son 
mary  à  la  honte  d'elle  mesmes.  C'est  faid  comme 
celluy  qui,  ne  pouvant  tuer  son  ennemi,  se  donna  un 
coup  d'espée  à  travers  le  corps,  ou,  ne  le  povant  esgra- 
tiner,  se  mord  les  doigtz  ;  mais  elle  eust  mieulx  faid 
de  ne  parler  jamais  à  luy  pour  monstrer  à  son  mary  le 
tort  qu'il  avoyt  de  la  soupsonner,  car  le  temps  les  eût 
tous  deux  appaisez. 

—  Si  estoit  ce  faid  en  femme  de  cueur,  »  dist 
Ennasuide,  «  &,  si  beaucoup  de  femmes  faisoyent 
ainsy,  leurs  mariz  ne  seroient  pas  si  oultrageux  qu'ilz 
sont. 

—  Quoy  qu'il  y  ayt,  »  dist  Longarine,  «  la  patience 
rend  enfin  la  femme  vidoricuse  &  la  chasteté  louable, 
&  fault  que  là  nous  arrestions. 

— Toutesfoys,  »  dist  Ennasuide,  «  une  iemme  peult 
bien  estre  non  chaste  sans  péché. 

—  Comment  l'entendez  vous  ?  »  dist  Oisille. 

—  «  Quant  elle  en  prent  ung  aultre  pour  son 
mary. 

—  «  Et  qui  est  la  sotte,  »  dist  Parlamente,  «  qui  ne 
congnoist  bien  la  différence  de  son  mary  ou  d'un 
aultre,  en  quelque  habillement  que  se  puisse  des- 
guiser  ? 

—  Il  y  en  a  peu  &  encores,  »  dist  Ennasuide,  «  qui 
ont  esté  trompées  demourans  innocentes  &  inculpables 
du  péché. 

—  Si  vous  en  sçavez  quelqu'une,  »  dist  Dagoucin, 
«  je  vous  donne  ma  voix  pour  la  dire,  car  je  trouve 
bien  estrangc  que  innocence  &  péché  puissent  estre 
ensemble. 

—  Or  escoutez  doncques,  »  dist  Ennasuide.  «  Si 
par  les  comptes  précédons,  mes  Dames,  vous  n'estes 
assez  advertyes  qu'il  faid  dangereux  loger  chez  soy 
ceulx  qui  nous  appellent  mondains  &  qui  s'esti- 
ment estre  quelque  chose  sainde  &  plus  digne  que 
nous,  j'en  ay  voulu  encores  icy  meélre  ung  exemple, 
afin  que,  tout  ainsy  que  j'entends  quelque  compte  des 
faultes  où  sont  tombez  ceulx  qui  s'y  fient  aussi  sou- 
vent, je  les  vous  veulx  medre  devant  les  oeilz  pour 

VOUS  monstrer  qu'ils  sont  non  seulement  hommes 
plus  que  les  aultres,  mais  qu'ils  ont  quelque  chose 
diabolicque  en  eulx  contre  la  commune  malice  des 
hommes,  comme  vous  orrez  par  ceste  histoire  : 


QUARANTE   HUICTIESME   NOUVELLE 

Le  plus  vieil  &  nidicietix  de  deux  Cordeliers ,  logc^  en  um 
Hôtellerie  où  l'on  faisait  les  noces  de  la  fille  de  léans,  voyans 
dérober  la  mariée,  alla  tenir  la  place  du  nouveau  niaryé  pen- 
dant qu'il  s'amusoit  à  danser  avec  la  compaignie. 

iU  païs  de  Perigort,  dedans  ung  villaige, 
len  une  Hostellerie  fut  faide  une  nopce 
I  d'une  fille  de  céans,  où  tous  les  parens 
i&  amis  s'esforcèrent  faire  la  meilleure 
chère  qu'il  estoit  possible.  Durant  le  jour  des  nop- 
ces  arrivèrent  céans  deux  Cordeliers,  ausquels  on 
donna  à  soupper  en  leur  chambre,  veu  que  ce  n'es- 
toit  poind  leur  estât  d'assister  au^nopces.  Mais  le 
principal  des  deux,  qui  avoyt  plus  d'audorité  &  de 
malice,  pensa,  puisque  on  le  séparoit  de  la  table, 
qu'il  auroit  part  au  Hd  &  qu'il  leur  joueroyt  ung 
tour  de  son  mestier. 

Et,  quant  le  soir  fut  venu  &  que  les  dances  com- 

Hept.  m.  12 


OO  V^   JOURNEE 

mencèrent,  le  Cordelier,  par  une  finesse,  regarda 
long  temps  la  mariée,  qu'il  trouvoit  fort  belle  & 
à  son  gré,  &,  s'enquérant  soingneusement  aux 
Chamberières  de  la  chambre  où  elle  debvoyt  cou- 
cher, trouva  que  c'estoit  auprès  de  la  sienne,  dont 
il  fut  fort  aise,  faisant  si  bien  le  guet  pour  parvenir 
à  son  intention  qu'il  veit  desrober  de  la  sale  la  ma- 
riée que  les  vielles  emmenèrent  comme  ilz  ont  de 
coustume.  Et,  pource  qu'il  estoit  de  fort  bonne 
heure,  le  marié  ne  voulut  laisser  la  dance,  mais 
y  estoit  tant  affedionné  qu'il  sembloyt  qu'il  eust 
oblyé  sa  femme,  ce  que  n'avoit  pas  faid  le  Corde- 
lier, car,  incontinant  qu'il  entendit  que  la  mariée 
fut  couchée,  se  despouilla  de  son  habit  gris  &  s'en 
alla  tenir  la  place  de  son  niary;  mais,  de  paour  d'y 
estre  trouvé,  n'y  arresta  que  bien  peu  &  s'en  alla 
jusques  au  bout  d'une  allée  où  estoyt  son  compai- 
gnon,  qui  faisoyt  le  guet  pour  luy,  lequel  luy  feit 
signe  que  le  marié  dansoit  encores. 

Le  Cordelier,  qui  n'avoit  pas  achevé  sameschante 
concupiscence,  s'en  retourna  encores  coucher 
avecq  la  mariée  jusques  ad  ce  que  soncompaignon 
luy  feit  signe  qu'il  estoit  temps  de  s'en  aller.  Le 
marié  se  vint  coucher,  &  sa  femme,  qui  avoit  esté 
tant  tormentée  du  Cordelier  qu'elle  ne  demandoit 
que  le  repos,  ne  se  peut  tenir  de  luy  dire  : 

«  Avez-vous  délibéré  de  ne  dormir  jamais  &  ne 
faire  que  me  tormenter  ?  » 

Le  pauvre  mari,  qui  ne  faisoit  que  de  venir,  fut 
bien  estonné  &  luy  demanda  quel  torment  il  luy 
avoyt  faid,  veu  qu'il  n'avoit  party  de  la  dance. 

«  C'est  bien  dansé,  »  dist  la  pauvre  fille;  «  voicy 
la  troisiesme  fois  que  vous  estes  venu  coucher  ;  il 
me  semble  que  vous  feriez  mieulx  de  dormir.  » 

Le  mary,  oyant  ce  propos,  fut  bien  fort  estonné 
&  oublia  toutes  choses  pour  entendre  la  vérité  de 
ce  faid  ;  mais,  quant  elle  luy  eut  compté,  soupsonna 
que  c'estoient  les  Cordeliers  qui  estoient  logez 
céans,  &  se  leva  incontinant  &  alla  en  leur  cham- 
bre, qui  estoit  tout  auprès  de  la  sienne. 

Et,  quant  il  ne  les  trouva  poind,  se  print  à 
cryer  «  A  l'ayde!  »  si  fort  qu'il  assembla  tous  ses 
amys,  lesquelz,  après  avoir  entendu  le  faiél,  luy 
aydèrent  avecq  chandelles,  lanternes  &  tous  les 
chiens  du  village,  à  chercher  les  CordeHers.  Et, 
quand  ilz  ne  les  trouvèrent  poind  en  leur  maison, 
feirent  si  bonne  dilligence  qu'ilz  les  attrapèrent 
dedans  les  vignes,  &  là  furent  traidez  comme  il 
leur  appartenoit;  car,  après  les  avoir  bien  battuz, 
leur  couppèrent  les  bras  &  les  jambes,  &  les  lais- 
sèrent dedans  les  vignes  à  la  garde  de  dieu  Baccus 
&  Venus,  dont  ilz  estoient  meilleurs  disciples  que 
de  saind  Françoys. 

«  Ne  vous  esbahissez  poind,  mes  Dames,  si  telles 
gens,  séparez  de  nostre  commune  façon  de  vivre,  tont 

des  choses  que  des  Advanturiers  auroient  honte  de 
faire.  Esmerveillez  vous  qu'ilz  ne  font  pis  quant  Dieu 
retire  sa  main  d'eulx,  car  l'abit  est  si  loing  de  faire  le 
mo3nie  que  bien  souvent  par  orgueil  il  le  deifaid ,  & , 
quant  à  moy,  je  me  arreste  à  la  religion  que  did  saind 
Jacques  :  Avoir  le  cueur  envers  Dieu  pur  &  neâ,  & 
se  exercer  de  tout  son  povoir  à  faire  charité  à  son  pro- 
chain. 

— Mon  Dieu,  »  dist  Oisille,  «  ne  serons  nous  jamais 
hors  des  contes  de  ces  fascheux  Cordeliers  ?  » 

Ennasuide  dist  : 

«  Si  les  Dames,  Princes  &  Gentilz  hommes  ne  sont 
poind  espargnez,  il  me  semble  que  les  Cordeliers  ont 
grand  honneur  dont  on  daigne  parler  d'eulx;  car  ilz 
sont  si  très  inutiles  que,  s'ilz  ne  font  quelque  mal 
digne  de  mémoire,  on  n'en  parleroit  jamais,  &  on 
did  qu'il  vault  mieux  mal  faire  que  ne  faire  rien.  Et 
nostre  boucquet  sera  plus  beau,  tant  plus  il  sera  remply 
de  différentes  choses. 

—  Si  vous  me  voulez  promedre,  »  dist  Hircan,  «  de 
ne  vous  courroucer  poind  à  moy,  je  vous  en  racomp- 
teray  d'une  grande  Dame  si  infâme  que  vous  excuserez 
le  pauvre  CordeUer  d'avoir  prins  la  nécessité  où  il  l'a 
peu  trouver,  veu  que  celle  qui  avoyt  assez  à  manger 
cherchoit  sa  friandise  trop  meschantment. 

—  Puis  que  nous  avons  juré  de  dire  la  vérité,  »  dist 
Oisille,  «  aussy  avons  nous  de  l'escouter.  Par  quoy 
vous  povez  parler  en  liberté,  car  les  maulx  que  nous 
disons  des  hommes  &  des  femmes  ne  sont  poind  pour 
la  honte  particuHére  de  ceulx  dont  est  faid  le  compte, 
mais  pour  oster  l'estime  de  la  confiance  des  créatures 
en  monstrant  les  misères  où  ils  sont  subjedz,  afin  que 

nostre  espoir  s'arrcste  &  s'appuyc  à  Celuy  seul  qui 
est  pàrfaid  &  sans  lequel  tout  homme  n'est  que  im- 
perfedion, 

—  Or  doncques,  »  dist  Hircan,  «  sans  crainde  je 
racompteray  mon  histoire  : 


QUARANTE   NEUFVIESME    NOUVELLE 

Quelques  Gentil^  hommes  Françoys ,  voyans  que  h  Roy  leur 
Maistrc  estait  fort  bien  traité  d'une  Comtesse  étrangère  qu'il 
aymoit,  se  ha::iardèrent  de  parler  à  elle  &  la  poursuyvirent  de 
sorte  qn'il^^  eurent,  l'un  après  l'autre,  ce  qu'il^  en  demandaient, 
pensant  chacun  avoir  seul  le  bien  où  tous  les  autres  avoyent 
part ,  u  qu'estant  découvert  par  l'un  d'entre  eux,  pieindrent 
tous  ensemble  complot  de  se  venger  d'elle;  mais,  à  force  de 
faire  banne  mine  &  ne  leur  porter  pire  visage  qu'auparavant, 
rapportèrent  en  leur  sein  la  Jjonte  qu'il'^^  luy  cuydoient  faire. 

]N  la  Cour  du  Roy  Charles,  je  ne  diray 
'poind  le  quantiesme  pour  l'honneur  de 
I  celle  dont  je  veulx  parler,  laquelle  je  ne 
Jveulx  nommer  par  son  nom  propre,  y 
avoyt  une  Comtesse  de  fort  bonne  Maison,  mais 
estrangière.  Et,  pource  que  toutes  choses  nou- 
velles plaisent,  ceste  Dame  à  sa  venue,  tant  pour 
la  nouveauté  de  son  habillement  que  pour  la  ri- 
chesse dont  il  estoyt  plain,  estoyt  regardée  de 

chacun,  &,  combien  qu'elle  ne  fût  des  plus  belles, 
si  avoyt  elle  une  grâce  avecq  une  audace  tant 
bonne  qu'il  n'estoyt  possible  de  plus,  la  paroUe  & 
la  gravité  de  mesme,  de  sorte  qu'il  n'y  avoyt  nul 
qui  n'eût  crainde  à  l'aborder,  sinon  le  Roy,  qui 
l'ayma  très  fort  &,  pour  parler  à  elle  plus  privée- 
ment,  donna  quelque  commission  au  Conte  son 
mary,  en  laquelle  il  demeura  longuement,  &  du- 
rant ce  temps  le  Roy  feit  grand  chère  avecq  sa 
femme. 

Plusieurs  Gentilz  hommes  du  Ro}'-,  qui  congnu- 
rent  que  leur  Maistre  en  estoit  bien  traidé,  prin- 
drent  hardiesse  de  parler  à  elle,  &  entre  autres 
ung  nommé  Astillon,  qui  estoit  fort  audatieux  & 
homme  de  bonne  grâce. 

Au  commencement  elle  luy  tint  une  si  grande 
gravité,  le  menassant  de  le  dire  au  Roy  son 
Maistre,  qu'il  en  cuyda  avoir  paour.  Mais  luy,  qui 
n' avoyt  poind  accoustumé  de  craindre  les  me- 
nasses d'un  bien  hardy  Capitaine,  s'asseura  des 
siennes,  &  il  la  poursuivyt  de  si  près  qu'elle  luy 
accorda  de  parler  à  luy  seule,  luy  enseignant  la 
manière  comme  il  devoyt  venir  en  sa  chambre,  à 
quoy  il  ne  faillyt,  &,  afin  que  le  Roy  n'en  eût  nul 
soupson,  luy  demanda  congé  d'aller  en  quelque 
voiage  &  s'en  partit  de  la  Court;  mais  la  première 
journée  laissa  tout  son  train  &  s'en  revint  de  nuid 
recepvoir  les  promesses  que  la  Contesse  luy  avoyt 

fai«ftes,  ce  qu'elle  luy  tint,  dont  il  demeura  si  satis- 
faid  qu'il  fut  content  de  demeurer  cinq  ou  six 
jours  enfermé  en  une  Garderobbe  sans  saillyr 
dehors,  &  là  ne  vivoyt  que  de  restaurans. 

Durant  les  huid  jours  qu'il  estoyt  caché,  vint 
un  de  ses  compaignons  faire  l'amour  à  la  Contesse, 
lequel  avoyt  nom  Durassier.  Elle  tint  telz  termes 
à  ce  serviteur  qu'elle  avoyt  faid  au  premier  au 
commencement  en  rudes  &  audatieux  propos,  qui 
tous  ks  jours  s'adoucissoient  &,  quant  c'estoyt  le 
jour  qu'elle  donnoit  congé  au  premier  prisonnier, 
elle  medoit  ung  serviteur  en  sa  place.  Et,  durant 
qu'il  y  estoyt,  ung  autre  sien  compaignon,  nommé 
Valnebon,  feyt  pareille  office  que  les  deux  pre- 
miers, &  après  eulx  en  vindrent  deux  ou  trois 
aultres  qui  avoyent  part  à  la  doulse  prison. 

Geste  vie  dura  assez  longuement,  &  conduide 
si  finement  que  les  ungs  ne  sçavoient  riens  des 
aultres  &,  combien  qu'ilz  entendissent  assez 
l'amour  que  chacun  luy  portoyt,  si  n'y  avoyt  il 
nul  qui  ne  pensast  en  avoir  eu  seul  ce  qu'il  en  de- 
mandoyt,  &  se  mocquoit  chacun  de  son  compa- 
gnon, qu'il  pensoit  avoir  failly  à  ung  si  grand  bien. 

Ung  jour  que  les  Gentilz  hommes  dessus  nom- 
mez estoient  en  ung  bancquet  où  ilz  faisoient  fort 
grand  chère,  ilz  commencèrent  à  parler  de  leurs 
fortunes  &  prisons  qu'ilz  avoient  eues  durant  les 
guerres.  Mais  Valnebon,  à  qui  il  faisoyt  mal  de 

celer  si  longuement  une  si  bonne  fortune  que  celle 
qu'il  avo}^  eue,  va  dire  à  ses  compagnons  : 

«  Je  ne  sçay  quelles  prisons  vous  avez  eu,  mais, 
quant  à  moy,  pour  l'amour  d'une  où  j'ay  esté,  je 
diray  toute  ma  vie  louange  &  bien  des  autres,  car 
je  pense  qu'il  n'y  a  plaisir  en  ce  monde  qui  appro- 
che de  celluy  que  l'on  a  d'estre  prisonnier.  » 

Astillon,  qui  avoyt  esté  le  premier  prisonnier, 
se  doubta  de  la  prison  qu'il  vouloit  dire  §c  luy 
respondit  :  «  Valnebon,  soubz  quel  geôlier  ou 
geôlière  avez  vous  esté  si  bien  traidé  que  vous 
aymez  tant  vostre  prison  ?  » 

Valnebon  luy  dist  :  «  Quel  que  soyt  le  geôlier, 
la  prison  m'a  esté  si  agréable  que  j'eusse  bien 
voulu  qu'elle  eût  duré  plus  longuement,  car  je  ne 
fuz  jamais  mieulx  traidé  ne  plus  contant.  » 

Durassier  qui  estoyt  homme  peu  parlant,  con- 
gnoissant  très  bien  que  l'on  se  débatoyt  de  la 
prison  où  il  avoyt  part  comme  les  autres,  dist  à 
Valnebon  :  «  De  quelles  viandes  estiez  vous  nourry 
en  ceste  prison,  dont  vous  vous  louez  si  fort  ? 

—  De  quelles  viandes  ?  »  dist  Valnebon.  «  Le 
Roy  n'en  a  poind  de  meilleures  ne  plus  norris- 
santes. 

—  Mais  encores  fault  il  que  je  sçache,  »  dist 
Durassier,  «  si  celluy  qui  vous  tenoyt  prisonnier 
vous  faisoit  bien  gaingner  vostre  pain.  » 

Valnebon,  qui  se  doubta  d'estre  entendu,  ne  se 

peut  tenir  de  jurer  :  «  Ha,  vertu  Dieu!  auroys  je 
bien  des  compaignons  où  je  pense  estre  tout  seul?  » 

Astillon,  voiant  ce  différent  où  il  avoyt  part 
comme  les  aultres,  dist  en  riant  :  «  Nous  sommes 
tous  à  ung  Maistre,  compaignons  &  amys  dès 
nostre  jeunesse,  par  quoy,  si  nous  sommes  com- 
paignons d'une  bonne  fortune,  nous  avons  occa- 
sion d'en  rire.  Mais,  pour  sçavoir  si  ce  que  je 
pense  est  vray,  je  vous  prie  que  je  vous  interroge 
&  que  vous  tous  me  confessiez  la  vérité,  car,  s'il 
est  advenu  ainsy  de  nous  comme  je  pense,  ce 
seroyt  une  adventure  aussi  plaisante  que  l'on  sçau- 
roit  trouver  en  nul  livre.  » 

Hz  jurèrent  tous  dire  vérité  s'il  estoit  ainsi  qu'ilz 
ne  la  peussent  denyer. 

Il  leur  dist  :  «  Je  vous  diray  ma  fortune,  &  vous 
me  respondrez  ouy  ou  nenny  si  la  vostre  est  pa- 
reille. » 

Hz  se  accordèrent  tous,  &  alors  il  dist  :  «  Je 
demanday  congé  au  Roy  d'aller  en  quelque  voiage.  » 
Hz  respondirent  :  «  Et  nous  aussy. 

—  Quant  je  fuz  à  deux  lieues  de  la  Court,  je 
laissay  tout  mon  train  &  m'allay  rendre  prison- 
nier. »  Hz  respondirent  :  «  Nous  en  fismes  autant. 

—  Je  demouray,  »  dist  Astillon,  «  sept  ou  huid 
jours,  &  couchay  en  une  Garderobbe,  où  l'on  ne 
me  fit  manger  que  restaurans  &  les  meilleures 
viandes  que  je  mangeay  jamais,  &  au  bout  de 


100  V«   JOURNÉE 

huid  jours  ceulx  qui  me  tenoient  me  laissèrent 
aller  beaucoup  plus  foible  que  je  n'estoys  arrivé.  » 

Hz  jurèrent  tous  que  ainsy  leur  estoit  advenu. 

«  Ma  prison,  »  dist  Astillon,  «  commencea  tel 
jour  &  fina  tel  jour. 

—  La  myenne,  »  dist  Durassier,  «  commencea 
le  propre  jour  que  la  vostre  fina,  &  dura  jusques  à 
ung  tel  jour.  » 

Valnebon,  qui  perdoit  patience,  commencea  à 
jurer  &  dire  :  «  Par  le  sang  Dieu  !  ad  ce  que  je  voy, 
je  suis  le  tiers,  qui  pensois  estre  le  premier  &  le 
seul,  car  je  y  entray  tel  jour  &  en  saillis  tel  jour.  » 

Les  aultres  trois  qui  estoient  à  la  table  jurèrent 
qu'ilz  avoient  bien  gardé  ce  rang. 

«  Or,  puisque  ainsy  est,  »  dist  Astillon,  «  je  diray 
Testât  de  nostre  geôlière.  Elle  est  mariée  &  son 
mary  est  bien  loing. 

—  C'est  ceste  là  propre,  »  respondirent  ilz  tous. 

—  Or,  pour  nous  medre  hors  de  peyne,  »  dist 
Astillon,  «  moy  qui  suys  le  premier  en  roolle,  la 
nommeray  aussy  le  premier.  C'est  Madame  la 
Contesse,  qui  estoit  si  audatieuse  que  en  gain- 
gnant  son  amitié  je  pensois  avoir  gaingné  César. 

—  Que  à  tous  les  Diables  soyt  la  villaine  qui 
nous  a  laid  d'une  chose  tant  travailler  &  nous  ré- 
puter  si  heureux  de  l'avoir  acquise  !  Il  ne  fut  onc- 
ques  une  telle  meschante,  car,  quant  elle  en  tenoit 
ung  en  cache,  elle  praticquoit  l'autre  pour  n'estre 

jamais  sans  passetemps,  &  aymerois  je  mieulx 
estre  mort  qu'elle  demorast  sans  pugnition.  » 

Hz  demandèrent  chacun  qu'il  leur  sembloit 
qu'elle  dcbvoit  avoir,  &  qu'ilz  estoient  tous  prestz 
de  la  luy  donner. 

«  Il  me  semble,  »  dist  il,  «  que  nous  le  debvons 
dire  au  Roy  nostre  Maistre,  lequel  en  faid  ung  cas 
comme  d'une  Déesse. 

—  Nous  ne  ferons  poind  ainsy,  »  dist  Astillon  ; 
«  nous  avons  assez  de  moien  pour  nous  venger 
d'elle,  sans  y  appellcr  nostre  Maistre.  Trouvons 
nous  demain,  quant  elle  ira  à  la  messe,  &  que 
chacun  de  nous  porte  une  chaîne  de  fer  au  col,  &, 
quant  elle  entrera  en  l'église,  nous  la  saluerons 
comme  il  appartient.  » 

Ce  conseil  fut  trouvé  très  bon  de  toute  la  com- 
paignye,  &feirent  provision  de  chacun  une  chaîne 
de  fer.  Le  matin  venu,  tous  habillez  de  noir,  leurs 
chaînes  de  fer  tournées  à  l'entour  de  leur  col  en 
façon  de  collier,  vindrent  trouver  la  Contesse  qui 
alloyt  à  l'église.  Et,  si  tost  qu'elle  les  veid  ainsy 
habillez  se  print  à  rire  &  leur  dist  : 

«  Où  vont  ces  gens  si  douloureux  ? 

—  Madame,  »  dist  Astillon,  «  nous  vous  venons 
accompagner  comme  pauvres  esclaves  prisonniers 
qui  sont  tenuz  à  vous  faire  service.  » 

La  Contesse,  faisant  semblant  de  n'y  entendre 
rien,  leur  dist  :  «  Vous  n'estes  poind  mes  prison- 

niers,  ne  je  n'entendz  poind  que  vous  ayez  occa- 
sion de  me  faire  service  plus  que  les  autres.  » 

Valnebon  s'advencea  &  luy  dist  :  «  Si  nous 
avons  mangé  de  vostre  pain  si  longuement,  nous 
serions  bien  ingratz  si  nous  ne  vous  faisions  ser- 
vice. » 

Elle  feit  si  bonne  mine  de  n'y  rien  entendre 
qu'elle  cuydoit  par  ceste  gravité  les  estonner,  mais 
ilz  poursuyvoient  si  bien  leurs  propos  qu'elle  en- 
tendit que  la  chose  estoit  descouverte.  Par  quoy 
trouva  incontinant  moien  de  les  tromper,  car  elle, 
qui  avoyt  perdu  l'honneur  &  la  conscience,  ne 
voulut  poind  recepvoir  la  honte  qu'ilz  luy  cuy- 
doient  faire  ;  mais,  comme  elle,  qui  préféroit  son 
plaisir  à  tout  l'honneur  du  monde,  ne  leur  en 
feyt  pire  visaige,  ny  n'en  changea  de  contenance, 
dont  ilz  furent  tant  estonnez  qu'ilz  rapportè- 
rent en  leur  sein  la  honte  qu'ilz  luy  avoient  voulu 
faire. 

«  Si  vous  ne  trouvez,  mes  Dames,  ce  compte  digne 
de  faire  congnoistre  les  femmes  aussi  mauvaises  que  les 
hommes,  j'en  chercheray  d'aultres  pour  vous  compter; 
toutesfoys  il  me  semble  que  cestuy  là  suffise  pour  vous 
monstrer  que  une  femme  qui  a  perdu  la  honte  est 
cent  foys  plus  hardye  à  faire  mal  que  n'est  ung 
homme.  » 

Il  n'y  eut  femme  en  la  compaignye,  oïant  racompter 
ceste  histoire  qui  ne  fist  tant  de  signes  de  croix  qu'il 

sembloyt  qu'elles  voyoient  tous  les  Diables  d'Enfer 
devant  leurs  oeilz.  Mais  Oisille  leur  dist  : 

«  Mes  Dames,  humilions  nous  quant  nous  oyons 
cest  horrible  cas,  d'autant  que  la  personne  délaissée 
de  Dieu  se  rend  pareille  à  celluy  avecq  lequel  elle  est 
joinde;  car,  puisque  ceulx  qui  adhérent  à  Dieu  ont 
son  esperit  avecq  eulx,  aussi  sont  ceulx  qui  adhérent  à 
son  contraire,  &  n'est  rien  si  bestial  que  la  personne 
destituée  de  l'esperit  de  Dieu, 

—  Quoy  que  ayt  faid  ceste  pauvre  Dame,  »  dist 
Ennasuide,  «  si  ne  sçauroys  je  louer  ceulx  qui  se 
ventent  de  leur  prison. 

—  J'ay  opinion,  »  dist  Longarine,  «  que  la  peyne 
n'est  moindre  à  ung  homme  de  celler  sa  bonne  fortune 
que  de  la  pourchasser,  car  il  n'y  a  veneur  qui  ne  prenne 
plaisir  à  corner  sa  prise,  ny  amoureulx  d'avoir  la  gloire 
de  sa  vidoire. 

—  Voilà  une  opinion,  »  dist  Simontault,  «  que 
devant  tous  les  Inquisiteurs  de  la  foy  je  soustiendray 
héréticque,  car  il  y  a  plus  d'hommes  secretz  que  de 
femmes,  &  sçay  bien  que  l'on  en  trouveroyt  qui  ayme- 
royent  mieulx  n'en  avoir  bonne  chère  que  s'il  falloyt 
que  créature  du  monde  l'entendist.  Et  por  ce  a  l'Eglise, 
comme  bonne  mère,  ordonné  les  Prestres  confesseurs 
&  non  pas  les  ftmmes,  parce  que  elles  ne  peuvent  rien 
celler. 

—  Ce  n'est  pas  pour  ceste  occasion,  »  dist  Oisille, 
<r  mais  c'est  parce  que  les  femmes  sont  tant  ennemyes 
du  vice  qu'elles  ne  donneroient  pas  si  facilement  abso- 
lution que  les  hommes  &  seroient  trop  austères  en 
leurs  pénitences. 

—  Si  elles  l'estoient  autant,  »  dist  Dagoucin,  «  qu'elles 

sont  en  leurs  responces,  elles  feroient  désespérer  plus 
de  pécheurs  qu'elles  n'en  attîreroient  à  salut,  par  quoy 
l'Eglise  en  toute  sorte  y  a  bien  pourveu.  Mais  si  ne 
veulx  je  pas  pour  cela  excuser  les  Gentilz  hommes  qui 
se  vantèrent  ainsy  de  leur  prison,  car  jamais  homme 
n'eut  honneur  à  dire  mal  des  femmes. 

—  Puis  que  le  faid  estoit  commun,  »  dist  Hircan, 
«  il  me  semble  qu'ils  faisoient  bien  de  consoler  les 
ungs  aux  aultres. 

—  Mais,  »  dist  Geburon,  «  ilz  ne  le  dévoient  jamais 
confesser  pour  leur  honneur  mesmes,  car  les  livres  de 
la  Table  ronde  nous  apprennent  que  ce  n'est  poind 
honneur  à  ung  bon  Chevalier  d'en  abattre  ung  qui  ne 
vault  rien, 

—  Je  m'esbahj's,  »  dist  Longarine,  «  que  ceste 
pauvre  femme  ne  moroit  de  honte  devant  ses  prison- 
niers. 

—  Celles  qui  l'ont  perdue,  »  dist  Oisille,  «  à  grand 
peyne  la  peuvent  elles  jamais  reprendre,  sinon  celle 
que  fort  amour  a  faid  oblier.  De  telles  en  ay  je  veu 
beaucoup  revenir. 

—  Je  croy,  »  dist  Hircan,  «  que  vous  en  avez  veu 
revenir  celles  qui  y  sont  allées,  car  forte  amour  qui  est 
en  une  femme  est  malaisée  à  trouver. 

—  Je  ne  suys  pas  de  vostre  opinion,  »  dist  Longa- 
rine, «  car  je  croy  qu'il  y  en  a  qui  ont  aymé  jusques  à 
la  mort. 

—  J'ay  tant  d'envye  d'oyr  ceste  nouvelle,  »  dist 
Hircan,  «  que  je  vous  donne  ma  voix  pour  congnoistre 
aux  femmes  l'amour  que  je  n'ay  jamais  estimé  y  estre. 

—  Or,  mais  que  vous  l'oyez,  »  dist  Longarine, 
«  vous  le  croyrez,  &  qu'il  n'est  nulle  plus  forte  passion 

que  celle  d'amour.  Mais,  tout  ainsy  qu'elle  faid  entre- 
prendre choses  quasi  impossibles  pour  acquérir  quel- 
que contentement  en  ceste  vie,  aussy  mène  elle  plus 
que  autre  passion  à  désespoir  celluy  ou  celle  qui  pert 
l'espérance  de  son  désir,  comme  vous  verrez  par  ceste 
histoire  : 


Hept    III. 

Messire  Jean  Pierre  poursuivit  huguenient  en  vain  une  sienne 
voysine,  de  laquelle  il  estait  fort  féru,  &,  pour  en  divertir  sa 
fantaysie,  s'eshingua  quelques  jours  de  sa  veue,  qui  luy  causa 
une  mélancolie  si  grande  que  les  Médecins  luy  ordonnèrent  la 
saignée.  La  Dame,  qui  sçavoit  d'ond procédait  son  mal,  cuydant 
sauver  sa  vie,  avança  sa  mort,  luy  accordant  ce  que  tousjours 
luy  avoit  refusé,  puis ,  considérant  qu'elle  cstcit  cause  de  la 
perte  d'un  si  parfait  amy,  0ar  un  coup  d'épée  se  feit  compagne 
de  sa  ^ortune. 

]N  la  ville  de  Crémonne  n'y  a  pas  long- 
^  temps  qu'il  y  avoit  ung  gentil  homme 
,:nommé  messire  Jehan  Piètre,  lequel 
—  avoyt  aymé  longuement  une  Dame  qui 
demoroit  près  de  sa  maison;  mais,  pour  pourchatz 
qu'il  sçcut  faire,  ne  povoit  avoir  d'elle  la  responce 
qu'il  desiroit,  combien  qu'elle  l'aymoyt  de  tout 
son  cueur.  Dont  le  pauvre  Gentil  homme  fut  si 
ennuyé  &  fâché  qu'il  se  retira  en  son  logis,  déli- 

béré  de  ne  poursuivre  plus  en  vain  le  bien  dont  la 
poursuifte  consumoit  sa  vie,  &,  pour  en  cuyder 
divertir  sa  fantaisie,  fut  quelques  jours  sans  la 
veoir,  dont  il  tomba  en  telle  tristesse  que  l'on 
mescongnoissoit  son  visaige.  Ses  parens  feirent 
venir  les  Médecins,  qui,  voyans  que  le  visaige  luy 
devenoit  jaulne,  estimèrent  que  c'estoit  une  oppi- 
lation  de  foye  &  luy  ordonnèrent  la  seignée. 

Geste  Dame,  qui  avoit  tant  faid  la  rigoureuse, 
sçachant  très  bien  que  la  maladie  ne  luy  venoyt 
que  par  son  refuz,  envoia  devers  luy  une  vieille,  en 
qui  elle  se  fyoit,  &  luy  manda  que,  puis  qu'elle 
congnoissoit  que  son  amour  estoit  véritable  &  non 
fainde,  elle  estoit  délibérée  de  tout  luy  accorder 
ce  que  si  long  temps  luy  avoyt  refusé.  Elle  avoyt 
trouvé  moïen  de  saillir  de  son  logis  en  ung  lieu  où 
privément  il  la  povoit  veoir. 

Le  gentil  homme,  qui  au  matin  avoit  esté  seigné 
au  bras,  se  trouva  par  ceste  parolle  mieulx  guéry 
qu'il  ne  faisoyt  par  médecine  ne  seignée  qu'il  sçeut 
prendre,  luy  manda  qu'il  n'y  auroit  poinét  de 
faulte  qu'il  ne  se  trouvast  à  l'heure  qu'elle  luy  man- 
doyt  &  qu'elle  avoyt  faid  ung  miracle  évident,  car 
par  une  seule  parolle  elle  avoyt  guéry  ung  homme 
d'une  malladye  où  tous  les  Médecins  ne  pouvoient 
trouver  remède. 

Le  soir  venu  qu'il  avoit  tant  désiré,  s'en  alla  le 
Gentil  homme  au  lieu  qui  luy  avoit  esté  ordonné, 


L*    NOUVELLE  IO9 

avecq  ung  si  extrême  contentement  qu'il  falloyt 
que  bien  tost  il  print  fin,  ne  povant  augmenter.  Et 
ne  demeura  guères,  après  qu'il  fut  arrivé,  que 
celle  qu'il  aymoit  plus  que  son  ame  le  vint  trou- 
ver. Il  ne  s'amusa  pas  à  luy  faire  grande  harangue, 
car  le  feu  qui  le  brusloit  le  faisoyt  hastivement 
pourchasser  ce  que  à  peine  povoyt  il  croire  avoir 
en  sa  puissance,  &,  plus  yvre  d'amour  &  de  plaisir 
qu'il  ne  luy  estoit  besoin,  cuydant  sercher  par  ung 
cousté  le  remède  de  sa  vie,  se  donnoyt  par  ung 
aultre  l'advancement  de  sa  mort;  car,  ayant  pour 
s'amye  mys  en  obly  soy  mesmes,  ne  s'apperçeut 
pas  de  son  bras  qui  se  desbanda,  &  la  playe  nou- 
velle qui  se  vint  à  ouvrir  rendit  tant  de  sang  que 
le  pauvre  Gentil  homme  en  estoit  tout  baigné, 
mais,  estimant  que  sa  lasseté  venoyt  à  cause  de  ses 
excès,  s'en  cuyda  letourner  à  son  logis. 

Lors  Amour,  qui  les  avoyt  trop  unis  ensemble, 
feyt  en  sorte  que  en  départant  d'avecq  s'amye  son 
âme  départit  de  son  corps  &,  pour  la  grande  effu- 
sion de  sang,  tumba  mort  aux  pieds  de  sa  Dame, 
qui  demoura  si  hors  d'elle  mesmes  par  estonne- 
ment,  en  considérant  la  perte  qu'elle  avoyt  faide 
d'un  si  parfaid  amy  de  la  mort  duquel  elle  estoit  la 
seuUe  cause.  Regardant  d'aultre  costé  avecq  le  re- 
gret &  la  honte,  en  quoy  elle  demoroyt  si  on  trou- 
voyt  ce  corps  mort  en  sa  maison,  afin  de  faire 
ignorer  la  chose,  elle  &  une  Chamberière,  en  qui 

elle  se  fyoit,  portèrent  le  corps  mort  dedans  la  rue, 
où  elle  ne  le  voulut  laisser  seul,  mais,  en  prenant 
l'espée  du  trespassé ,  se  voulut  joindre  à  sa  for- 
tune &,  en  punissant  son  cueur,  cause  de  tout  le 
mal,  la  passa  tout  au  travers,  &  tomba  son  corps 
mort  sur  celluy  de  son  amy. 

Le  père  &  la  mère  de  ceste  fille,  en  sortant  au 
matin  de  leur  maison,  trouvèrent  ce  piteulx  spec- 
tacle &,  après  en  avoir  faid  tel  deuil  que  le  cas 
méritoit,  les  enterrèrent  tous  deux  ensemble. 

«  Ainsy  voyt  on,  mes  Dames,  que  une  extrémité 
d'amour  ameine  un  autre  malheur, 

—  Voylà  qui  me  plaist  bien,  »  dist  Simontault, 
«  quant  l'amour  est  si  égale  que,  luy  morant,  l'autre 
ne  vouloit  plus  vivre,  &,  si  Dieu  m'eust  faid  la  grâce 
d'en  trouver  une  telle,  je  croy  que  jamais  n'eust  aymé 
plus  parfaidement. 

—  Si  ay  je  ceste  opinion,  »  dist  Parlamente,  «  que 
Amour  ne  vous  a  pas  tant  aveuglé  que  vous  n'eussiez 
myeulx  lyé  vostre  bras  qu'il  ne  fit,  car  le  temps  est 
passé  que  les  hommes  oblient  leurs  vies  pour  les  dames. 

—  Mais  il  n'est  pas  passé,  »  dist  Simontault,  «  que 
les  dames  oblient  la  vie  de  leurs  serviteurs  pour  leurs 
plaisirs. 

—  Je  croy,  ;;  dist  Ennasuide,  «  qu'il  n'y  a  femme 
au  Monde  qui  prenne  plaisir  à  la  mort  d'un  homme, 
encores  qu'il  fust  son  ennemy.  Toutesfois,  si  les 
hommes  se  veullent  tuer  eulx  mesmes,  les  Dames  ne 
les  en  peuvent  pas  garder. 

—  Si  est-ce,  »  dist  Saffredent,  que  celle  qui  refuse 
son' pain  au  pauvre  mourant  de  faim  est  estimée  le 
meurtrier. 

—  Si  vos  requestes,  »  dist  Oisille,  «  estoient  si  rai- 
sonnables que  celles  du  pauvre  demandant  sa  néces- 
sité, les  Dames  seroient  trop  cruelles  de  vous  refuser, 
mais.  Dieu  mercy,  ceste  maladie  ne  tue  que  ceulx  qui 
doibvent  morir  dans  l'année. 

—  Je  ne  treuve  poind.  Madame,  »  dist  Saffredent, 
«  qu'il  soyt  une  plus  grande  nécessité  que  celle  qui 
faid  oblier  toutes  les  aultres  ;  car,  quant  l'amour  est 
forte,  on  ne  congnoist  autre  pain  ne  aultre  viande  que 
le  regard  &  la  paroUe  de  celle  que  l'on  ayme. 

—  Qui  vous  laisseroyt  jeûner,  »  dist  Oisille,  «  sans 
vous  bailler  aultre  viande,  on  vous  feroit  bien  changer 
de  propos. 

—  Je  vous  confesse,  »  dist-il,  «  que  le  corps  pour- 
roit  défaillir,  mais  le  cueur  &  la  volunté  non. 

—  Doncques,  »  dist  Parlamente,  «  Dieu  vous  a  faiâ 
grand  grâce  de  vous  faire  addresser  en  lieu  où  vous 
avez  si  peu  de  contentement  qu'il  vous  fault  reconforter 
à  boire  &  à  manger,  dont  il  me  semble  que  vous  vous 
acquitez  si  bien  que  vous  devez  louer  Dieu  d'une  si 
doulce  cruaulté. 

—  Je  suis  tant  nourry  au  torment,  »  dist  il,  que  je 
commence  à  me  louer  des  maulx  dont  les  aultres  se 
plaignent. 

—  Peut  estre  c'est,  »  dist  Longarine,  «  que  nostre 
plainfte  vous  recule  de  la  compaignye  où  vostre  con- 
tentement vous  faid  estre  le  bien  venu,  car  il  n'est 
rien  si  fascheux  que  ung  amoureux  importun. 

— Medez,  »  dist  Simontault,  «  que  une  dame  cruelle. . . 

—  J'entendz  bien,  »  dist  Oisille,  «  que,  si  nous  vou- 
lons entendre  la  fin  des  raisons  de  Symontault,  veu 
que  le  cas  luy  touche,  nous  pourrions  trouver  Compiles 
au  lieu  de  Vespres;  par  quoy  allons  nous  en  louer 
Dieu  d'ont  ceste  journée  est  passée  sans  plus  grand 
débat.  » 

Elle  commencea  la  première  à  se  lever  &  tous  les 
aultres  la  suyvirent,  mais  Symontault  &  Longarine 
ne  cessèrent  de  débatre  leur  querelle  si  doulcement 
que,  sans  tirer  espée,  Symontault  gaigna,  monstrant 
que  de  la  passion  la  plus  forte  estoyt  la  nécessité  la 
plus  grande,  &  sur  ce  mot  entrèrent  en  l'église  où  les 
Moynes  les  attendoient. 

Vespres  oyes,  s'en  allèrent  soupper  autant  de  paroUes 
que  de  viandes,  car  leurs  questions  durèrent  tant  qu'ilz 
furent  à  table,  &  du  soir  jusques  ad  ce  que  Oisille  leur 
dist  qu'ils  pouvoyent  bien  aller  reposer  leurs  esperitz, 
&  que  les  cinq  Journées  estoient  accomplies  de  si 
belles  histoires  qu'elle  avoyt  grand  paour  que  la  sixiesme 
ne  fût  pareille  ;  car  il  n'estoit  possible,  encores  qu'on 
les  voulût  inventer,  de  dire  de  meilleurs  comptes  que 
véritablement  ils  en  avoyent  racomptez  en  leur  com- 
paignye. 

Mais  Geburon  lui  dist  que,  tant  que  le  Monde  dure- 
roit,  il  se  feroit  cas  dignes  de  mémoire,  «  car  la  malice 
des  hommes  mauvais  est  toujours  telle  qu'elle  a 
esté,  comme  la  bonté  des  bons.  Tant  que  malice  & 
bonté  régneront  sur  la  Terre,  ilz  la  rempliront  tous- 
jours  de  nouveaulx  ades,  combien  qu'il  est  escript 
qu'il  n'y  a  rien  nouveau  soubz  le  soleil.  Mais,  à  nous 
qui  n'avons  esté  appeliez  au  conseil  privé  de  Dieu, 
ignorans  les  premières  causes,  trouvons  toutes  choses 

nouvelles  tant  plus  admirables  que  moins  nous  les 
vouldrions  ou  pourrions  foire.  Par  quoy  n'ayez  poind 
de  paour  que  les  Journées  qui  viendront  ne  suyvent 
bien  celles  qui  sont  passées,  &  pensez  de  vostre  part 
de  bien  faire  vostre  debvoir.  Oisille  dist  qu'elle  se  ren- 
doyt  à  Dieu,  au  nom  duquel  elle  leur  donnoyt  le  bon 
soir. 

Ainsy  se  retira  toute  la  compagnye,  meélant  fin  à  la 
cinquiesme  Journée. 

nouvelles  tant  plus  admirables  que  moins  nous  les 

PROLOGUE 

E  matin,  plus  tost  que  de  coustume, 
Madame  Oisillc  alla  préparer  sa  leçon  en 
la  salle,  mais  la  compaignye,  qui  en  iut 
advertye,  pour  le  désir  qu'elle  avoyt  d'oyr 
sa  bonne  instrudion,  se  dilligenta  tant  de  se  habiller 
qu'ilz  ne  la  feirent  guéres  attendre,  &  elle,  congnois- 
sant  la  ferveur,  leur  va  lire  l'Epitre  de  Sainft  Jehan 
l'Evangéliste,  qui  n'est  plaine  que  d'amour,  pour  ce 
que  les  jours  passez  elle  leur  avoyt  déclaré  celle  de 
Saind  Pol  aux  Romains.  La  compaignye  trouva  ceste 
viande  si  doulce  que,  combien  qu'ils  y  fussent  demye 
heure  plus  qu'ilz  n'avoient  esté  les  aultres  jours,  si 

leur  semblo)^!  il  n'y  avoir  pas  esté  nng  quart.  Au  partir 
de  là  s'en  allèrent  à  la  contemplation  de  la  messe,  où 
chacun  se  recommanda  au  Sainâ;  Esperit  pour  satisfaire 
ce  jour  là  à  leur  plaisante  audience,  &,  après  qu'ilz 
eurent  reciné  &  prins  ung  peu  de  repos,  s'en  allèrent 
continuer  le  passetemps  accoustumé. 

Et  Madame  Oisille  leur  demanda  qui  commenceroyt 
ceste  journée.  Longarine  leur  respondit  : 

«  Je  donne  ma  voix  à  Madame  Oisille  ;  elle  nous  a 
ce  jourd'huy  faid  une  si  belle  leçon  qu'il  est  impos- 
sible qu'elle  ne  die  quelque  histoire  digne  de  parache- 
ver la  gloire  qu'elle  a  méritée  ce  matin. 

—  Il  me  desplaist,  »  dist  Oisille,  «  que  je  ne  vous 
puis  dire  à  ceste  aprés-disnée  chose  aussy  proffitable 
que  j'ai  faid  à  ce  matin,  mais  à  tout  le  moins  l'inten- 
tion de  mon  histoire  ne  sortira  poind  hors  de  la  doc- 
trine de  la  sainde  Escripture,  où  il  est  did  :  Ne  vous 
confie^,  poinâ  aux  Princes,  ne  aux  fili  des  hommes,  aus- 
queli  n'est  nostre  salut,  &,  afin  que  par  faulte  d'exemple 
ne  medez  en  obly  ceste  vérité,  je  vous  en  voys  dire 
ung  très  véritable  &  dont  la  mémoire  est  si  fresche 
que  à  peyne  en  sont  essuyez  les  oeilz  de  ceulx  qui  ont 
veu  ce  piteux  spedacle  : 

Le  Duc  d'Urbin,  contre  la  promesse  fat  le  à  sa  femme,  feit  pendre 
une  jeune  Damoyselle  par  le  moyen  de  laquelle  son  fil^,  qu'il 
ne  VGuloit  marier  pauvrement,  faisoit  entendre  à  s'amye  l'af- 
féâion  qu'il  luy  portait. 

I 

E  Duc  d'Urbin,  nommé  le  Prefed,  le- 
quel espousa  la  seur  du  premier  Duc  de 
Mantoue,  avoit  un  filz,  de  l'aage  de  dix- 
huid  à  vingt  ans,  qui  fut  amoureux 
d'une  fille  de  bonne  &  honneste  maison,  seur  de 
l'Abbé  de  Farse,  &,  pour  ce  qu'il  n'avoyt  pas  la 
liberté  de  parler  à  elle  comme  il  vouloyt  selon  la 
coustume  du  pays,  se  ayda  du  moien  d'un  Gentil- 
homme qui  estoit  à  son  service,  lequel  estoit 
amoureux  d'une  jeune  Damoisclle  servant  sa  mère', 
fort  belle  &  honneste,  par  laquelle  faisoyt  déclarer 
à  s'amye  la  grande  affedion  qu'il  luy  portoit.  Et 

la  pauvre  fille  ne  pensoit  en  nul  mal,  prenant 
plaisir  à  luy  faire  service,  estimant  sa  volunté  si 
bonne  &  honneste  qu'il  n'avoyt  intention  dont 
elle  ne  peut  avecq  honneur  faire  le  message.  Mais 
le  Duc,  qui  avoyt  plus  de  regard  au  proffid  de  sa 
Maison  que  à  toute  honneste  amitié,  eut  si  grand 
paour  que  les  propos  menassent  son  filz  jusques 
au  mariage,  qu'il  y  feyt  medre  ung  grand  guet, 
&  luy  fut  rapporté  que  ceste  pauvre  Damoiselle 
s'estoit  meslée  de  bailler  quelques  lettres  de  la 
part  de  son  filz  à  celle  que  plus  il  aymoyt,  dont 
il  fut  tant  courroucé  qu'il  se  délibéra  d'y  donner 
ordre. 

Mais  il  ne  peut  si  bien  dissimuler  son  courroux 
que  la  Damoiselle  n'en  fût  advertye,  laquelle, 
congnoissant  la  malice  du  Duc  qu'elle  estimoyt 
aussi  grande  que  sa  conscience  petite,  eut  une 
merveilleuse  crainde  &  s'en  vint  à  la  Duchesse, 
la  suppliant  luy  donner  congé  de  se  retirer 
en  quelque  lieu  hors  la  veue  de  luy,  jusques 
à  ce  que  sa  fureur  fût  passée;  mais  sa  mais- 
tresse  luy  dit  qu'elle  essaieroit  d'entendre  la 
volunté  de  son  mary  avant  que  de  luy  donner 
congé. 

Toutesfois  elle  entendit  bien  tost  le  mauvais 
propos  que  le  Duc  en  tenoyt  &,  congnoissant 
sa  complexion,  non  seullement  donna  congé  mais 
conseilla  à  ceste  Damoiselle  de  s'en  aller  en  ung 

ne  vouloit  marier  pauvrement,  faisait  entendre  A  s'amye  l'af- 
feûion  qu'il  luy  portait. 

E  Duc  d'Urbin,  nommé  le  Prefed,  le- 
quel espousa  la  seur  du  premier  Duc  de 
Mantoue,  avoit  un  filz,  de  l'aage  de  dix- 
huid  à  vingt  ans,  qui  fut  amoureux 
d'une  fille  de  bonne  &  honneste  maison,  seur  de 
l'Abbé  de  Farse,  &,  pour  ce  qu'il  n'avoyt  pas  la 
liberté  de  parler  à  elle  comme  il  vouloyt  selon  la 
coustume  du  pays,  se  ayda  du  moien  d'un  Gentil- 
homme qui  estoit  à  son  service,  lequel  estoit 
amoureux  d'une  jeune  Damoiselle  servant  sa  mère, 
fort  belle  &  honneste,  par  laquelle  faisoyt  déclarer 
à  s'amye  la  grande  affedion  qu'il  luy  portoit.  Et 

rien,  print  sa  fiance  en  sa  promesse,  estimant  que 
le  Duc  ne  vouldroit  jamais  aller  contre  telle  seu- 
reté  où  l'honneur  de  sa  femme  estoit  engaigé,  & 
ainsy  s'en  retourna  avecques  la  Duchesse. 

Mais ,  si  tost  que  le  Duc  le  sçeut,  ne  faillyt  à 
venir  en  la  chambre  de  sa  femme,  où,  si  tost 
qu'il  eut  apperçeu  ceste  fille,  disant  à  sa  femme  : 
«  Voylà  une  telle  qui  est  revenue  »,  se  retourna 
devers  les  Gentilz  hommes,  leur  commandant  la 
prendre  &  la  mener  en  prison. 

Dont  la  pauvre  Duchesse,  qui,  sur  sa  parolle, 
l'avoyt  tirée  hors  de  sa  franchise,  fut  si  déses- 
pérée, se  medant  à  genoulx  devant  luy,  luy  suplia 
que  pour  l'amour  de  luy  &  de  sa  Maison  il  luy 
pleust  ne  faire  ung  tel  ade,  veu  que  pour  luy 
obéyr  elle  l'avoyt  tirée  du  lieu  où  elle  estoit  en 
seureté. 

Si  est  ce  que,  quelque  prière  qu'elle  sçeut 
alléguer,  ne  sçeut  amollir  le  dur  cueur  ne  vaincre 
la  forte  opinion  qu'il  avoit  prinse  de  se  venger 
d'elle;  mais,  sans  respondre  à  sa  femme,  se  retira 
incontinent  le  plus  tost  qu'il  peut  &,  sans  forme 
de  justice,  obliant  Dieu  &  l'honneur  de  sa  May- 
son,  feyt  cruellement  pendre  ceste  pauvre  Damoi- 
selle. 

Je  ne  puis  entreprendre  de  vous  racompter  l'en- 
nuy  de  la  Duchesse,  car  il  estoit  tel  que  doibt 
avoir  une  Dame  d'honneur  &  de  cueur,  qui  sur  sa 

foy  voyoit  mourir  celle  qu'elle  desiroyt  de  saulvcr. 
Mais  encores  moins  se  peult  dire  l'extrême  deuil 
du  pauvre  Gentil-homme  qui  estoit  son  serviteur, 
qui  ne  faillit  de  se  medre  en  tout  debvoir  qu'il  luy 
fut  possible  de  saulver  la  vie  de  s'amie,  offrant 
medrc  la  sienne  en  lieu;  mais  nulle  pitié  ne  sçeut 
toucher  le  cueur  de  ce  Duc,  qui  ne  congnoissoit 
aultre  félicité  que  de  se  vanger  de  ceux  qu'il  hays- 
soit. 

Ainsy  fut  ceste  Damoiselle  innocente  mise  à 
mort  par  ce  cruel  Duc  contre  toute  la  loy  d'hon- 
nesteté,  au  très  grand  regret  de  tous  ceulx  qui  la 
congnoissoient. 

(T  Regardez,  mes  Dames,  quelz  sont  les  efïedz  de 
la  malice,  quant  elle  est  joinde  à  la  puissance. 

—  J'avoys  bien  ouy  dire,  »  ce  dist  Longarine,  «  que 
les  Italiens  estoient  subjedz  à  trois  vices  par  excel- 
lence ;  mais  je  n'eusse  pas  pensé  que  la  vengeance  & 
cruaulté  fût  allée  si  en  avant  que  pour  une  si  petite 
occasion  elle  eu   donné  si  cruelle  mort.  » 

SafFrcdent  en  riant  luy  dist  :  «  Longarine,  vous  nous 
avez  bien  did  l'un  des  trois  vices,  mais  il  fault  sçavoir 
qui  sont  les  deux  autres. 

—  Si  vous  ne  les  sçaviez,  »  ce  dist-elle,  «  je  les 
vous  apprendrois,  mais  je  suis  seure  que  vous  les  sça- 
vez  tous. 

—  Par  ces  paroUes,  »  dist  Saffredent,  «  vous  m'esti- 
mez bien  vitieux. 

—  Non  faiz,  »  dist  Longarine,  «  mais  si  bien  con- 

gnoissez  la  laideur  du  vice  que  vous  le  povez  mieulx 
que  ung  aultre  éviter. 

—  Ne  vous  esbahissez,  »  dist  Simontault,  «  de  ceste 
cruaulté,  car  ceulx  qui  ont  passé  par  Italie  en  ont  vu  de 
si  très  incroyable  que  ceste  cy  n'est  au  pris  qu'un  petit 
pecadille. 

—  Vrayement,  »  dist  Geburon,  «  quant  Rivolte  fut 
prins  des  François,  il  y  avoit  ung  Capitaine  Italien 
que  l'on  estimoyt  gentil  compaignon,  lequel,  voiant 
mort  ung  qui  ne  luy  estoit  ennemy  que  de  tenir  sa 
part  contraire  de  Guelfe  à  Gibelin,  luy  arracha  le  cueur 
du  ventre  &,  le  rôtissant  sur  les  charbons,  à  grand 
haste  le  mangea  &,  répondant  à  quelquez  ungs  qui  luy 
demandoient  quel  goût  il  y  trouvoyt,  dist  que  jamais 
n'avoyt  mengé  si  savoureux  ne  si  plaisant  morceau 
que  de  cestuy  là  &,  non  contant  de  ce  bel  ade,  tua  la 
femme  du  mort  &,  en  arrachant  de  son  ventre  le  fruid 
dont  elle  estoyt  grosse,  le  froissa  contre  les  murailles 
&  emplit  d'avoyne  les  deux  corps  du  mary  &  de  la 
femme,  dedans  lesquelz  il  feyt  manger  ses  chevaulx. 
Pensez  si  cestuy  là  n'eût  bien  faid  mourir  une  fille 
qu'il  eût  soupsonnée  luy  faire  quelque  desplaisir, 

—  Il  fault  bien  dire,  »  dist  Ennasuide,  «  que  ce 
Duc  Urbin  avoyt  plus  de  paour  que  son  filz  fût  maryé 
pauvrement  qu'il  ne  desiroit  luy  bailler  femme  à  son 
gré. 

—  Je  croy  que  vous  ne  devez  poind,  »  respondit 
Simontault,  «  doubter  que  la  nature  de  l'Italien  est 
d'aymer  plus  que  Nature  ce  qui  est  créé  seulement 
pour  le  service  d'icelle. 

—  C'est  bien  pis,  »  dist  Hircan,  «  car  ilz  font  leur 
Dieu  des  choses  qui  sont  contre  Nature. 

— :Et  voylà,  »  ce  dist  Longarinc,  «  les  péchez  que  je 
voulois  dire,  car  on  sçayt  bien  que  aymer  l'argent, 
sinon  pour  s'en  ayder,  c'est  servir  les  idolles.  » 

Parlamente  dist  que  Sainft  Pol  n'avoyt  poind  oblyé 
les  vices  des  Italiens  &  de  tous  ceulx  qui  cuydent  pas- 
ser &  surmonter  les  aultres  en  honneur,  prudence  & 
rayson  humaine,  en  laquelle  ils  se  fondent  si  fort  qu'ilz 
ne  rendent  poind  à  Dieu  la  gloire  qu'il  luy  appartient, 
par  quoy  le  Tout  puissant,  jaloux  de  son  honneur, 
rend  plus  insensez  que  les  bestes  enragées  ceulx  qui 
ont  cuydé  avoir  plus  de  sens  que  tous  les  aultres  hom- 
mes, leur  faisant  monstrer  par  oeuvres  contre  Nature 
qu'ilz  sont  en  sens  reprouvez. 

Longarine  luy  rompit  la  paroUe  pour  dire  que  c'est 
le  troisiesme  péché  en  quoy  ilz  sont  subjeélz. 

«  Par  mafoy,  »  dist  Nomerfîde,  «  je  prens  grand  plai- 
sir à  ce  propos,  car,  puisque  les  esperitz  que  l'on  estime 
les  plus  subgedz  &  grands  discoureux  ont  telle  pugni- 
tion  de  devenir  plus  sotz  que  les  bestes,il  faultdoncques 
conclure  que  ceulx  qui  sont  humbles  &  bas  &  de  pe- 
tite portée,  comme  le  myen,  sontrempliz  de  la  sapience 
des  Anges. 

—  Je  vous  asseure,  »  dist  Oisille,  «  que  je  ne  suis 
pas  loing  de  vostre  opinion,  car  nul  n'est  plus  igno- 
rant que  celuy  qui  cuyde  sçavoir. 

—  Je  n'ay  jamais  veu ,  »  dist  Geburon,  «  mocqueur 
qui  ne  fût  mocqué,  trompeur  qui  ne  fût  trompé  &  glo- 
rieulx  qui  ne  fût  humillyé. 

—  Vous  me  faides  souvenir,  »  dist  Simontault , 
«  d'une  tromperie  que,  si  elle  estoit  honneste,  je 
l'eusse  voluntiers  comptée. 

—  Or,  puisque  nous  sommes  icy  pour  dire  vérité,  » 

dist  Oisille,  «  soyt  de  telle  qualité  que  vouldrez,  je  vous 
donne  ma  voix  pour  la  dire. 

—  Puisque  la  place  m'est  donnée,  »  dist  Simontault, 
«  je  la  vous  diray  : 

Un  Valet  d'Apothicaire,  voyant  venir  derrière  soy  un  Avocat 
qui  Itiy  vienoit  toujours  la  guerre  &  duquel  il  avait  envie  de 
se  venger,  laissa  tomber  de  sa  manche  un  étron  gelé,  envelopé 
dans  du  papier  en  guise  d'un  pain  de  sucre,  que  l'Avocat  leva 
de  terre  &  le  cacha  en  son  sein  ;  puis  s'en  alla  desjeuner  en  ufie 
taverne,  dont  il  m  sortit  qu'avec  la  despense  &  Ixinte  qu'il 
pensait  faire  au  pauvre  Valet. 


sHj^agrauPRÈs  de  la  ville  d'Alençon  y  avo}^  ung 

^\^j^^^  Gentil-homme,  nommé  le  Seigneur  de 

|la  Tirelière,  qui  vint  à  un  matin  de  sa 

i  maison  jusques  à  la  ville  à  pied,  tant 


pour  ce  qu'elle  estoyt  près  que  pour  ce  qu'il  gel- 
loyt  à  pierre  fendant.  Quant  il  eut  faid  ses  af- 
faires, trouva  ung  sien  compère  Advocat,  nommé 
Anthoine  Bacheré  &,  après  luy  avoir  parlé  de  ses 
affaires,  luy  dist  qu'il  avoyt  envie  de  trouver  quel- 
que bon  desjuner,  mais  que  ce  fût  aux  despens 

d'aultruy.  En  parlant  à  ses  propos  se  assej'-èrent 
devant  l'ouvrouer  d'un  Apothicaire,  où  estoit  ung 
varlet  qui  les  escoutoit  &  pensa  incontinant  de 
leur  donner  à  desjuner. 

Il  saillyt  de  sa  bouticque  dans  une  rue  où  chacun 
alloyt  faire  ses  nécessitez  &  trouva  ung  grand  es- 
tronc  tout  debout,  si  gellé  qu'il  sembloyt  ung  petit 
pain  de  sucre  fin;  incontinant  l'enveloppa  dedans 
ung  beau  papier  blanc,  en  la  façon  qu'il  avoyt 
accoustumé,  pour  en  faire  envye  aux  gens  &  le 
cacha  en  sa  manche,  &  s'en  vint  passer  par  devant 
ce  Gentil  homme  &  cest  Advocat,  laissant  tumber 
assez  près  d'eulx  comme  par  mesgarde  ce  beau 
pain  de  sucre,  &  entre  dans  une  maison  où  il  fain- 
gnoit  de  le  porter. 

Le  Seigneur  de  la  Tirelière  se  hasta  de  relever 
vistement  ce  qu'il  cuydoyt  estre  ung  pain  de  sucre 
&,  ainsy  qu'il  le  levoit,  le  Varlet  de  l'Apothicaire 
retourna,  serchant  &  demandant  son  pain  de  sucre 
partout. 

Le  Gentil-homme  qui  le  pensoyt  avoir  bien 
trompé,  s'en  alla  hastivement  avecq  son  compère 
en  une  taverne,  en  luy  disant  : 

«  Nostre  desjuné  est  payé  aux  despens  de  ce 
Varlet.  » 

Quant  il  fut  en  la  maison,  il  demanda  bon  pain, 
bon  vin  &  bonnes  viandes,  car  il  pensoyt  bien 
avoir  de  quoy  paier.  Ainsy  qu'il  commençea  à  se 

chauffer  en  mangeant,  son  pain  de  sucre  com- 
mencea  aussy  à  dcsgeller,  qui  remplit  toute  la 
chambre  de  telle  senteur  que  le  pain  estoyt,  dont 
ccUuy  qui  le  portoyt  en  son  saing  se  commencea 
à  courroucer  à  la  Chamberière,  luy  disant  : 

«  Vous  estes  les  plus  villennes  gens  en  ceste 
ville  que  je  veys  oncques,  car  vous  ou  vos  pe- 
titz  enfants  ont  jonché  toute  ceste  chambre  de 
merde.  » 

La  Chamberière  respondit  : 

«  Par  Saind  Pierre,  il  n'y  a  ordure  céans  si  vous 
ne  l'y  avez  apportée.  » 

Et  sur  ce  regard  se  levèrent  pour  la  grande 
puanteur  qu'ilz  sentoient,  &  s'en  vont  auprès  du 
feu,  où  le  Gentil-homme  tira  ung  mouchouer  de 
son  saing,  qui  estoit  taind  de  sucre  qui  estoit  ge- 
lée, &,  en  ouvrant  sa  robe  fourrée  de  regnardz, 
la  trouva  toute  gastée  &  ne  sçeut  que  dire  à  son 
compère,  sinon  que  : 

«  Le  mauvais  garçon  que  nous  cuydions  trom- 
per le  nous  a  bien  randu  »,  &,  en  payant  leur 
escot,  s'en  partirent  aussi  marris  qu'ilz  estoient 
venuz  joieulx,  pensans  avoir  trompé  le  Varlet  de 
l'Appothicaire. 

«  Nous  volons  bien  souvent,  mes  Dames,  cela  ad- 
venir autant  à  ceulx  qui  prennent  plaisir  à  user  de 
telles  finesses.  Si  le  Gentil  homme  n'eût  voulu  manger 

aux  despens  d'aultruy,  il  n'eût  pas  beu  aux  siens  ung 
si  villain  bruvaige.  Il  est  vray,  mes  Dames,  que  mon 
compte  n'est  pas  très  ned,  mais  vous  m'avez  donné 
congé  de  dire  la  vérité,  laquelle  j'ay  dide  pour  mons- 
trer  que,  si  ung  trompeur  est  trompé,  il  n'y  a  nul  qui 
en  soyt  marry. 

—  L'on  dist  voluntiers,  »  dist  Hircan,  «  que  les  pa- 
roUes  ne  sont  jamais  puantes,  mais  ceux  pour  qui  elles 
sont  dides  n'en  estoient  pas  quides  à  si  bon  marché 
qu'ilz  ne  les  sentissent  bien. 

—  Il  est  vray,  »  dist  Oisille,  «  que  telles  paroUes  ne 
puent  poind,  mais  il  y  en  a  d'autres,  que  l'on  appelle 
villaines,  qui  sont  de  mauvaise  odeur  quant  l'ame  en 
est  plus  faschée  que  le  corps  n'est  de  sentyr  ung  tel 
pain  de  sucre  que  vous  avez  did. 

—  Je  vous  prie,  »  dist  Hircan,  «  dides  moy  quelles 
parolles  sont  que  vous  sçavez  si  ordes  qu'elles  font 
mal  au  cueur  &  à  l'ame  d'une  honneste  femme  ? 

—  Il  seroyt  bon,  »  dist  Oisille,  «  que  je  vous  disse 
ce  que  ne  conseille  à  nulle  femme  de  dire. 

—  Par  ce  mot  là,  »  dist  SafFredent,  «  j'entens  bien 
quelz  termes  ce  sont,  dont  les  femmes  qui  se  veulent 
faire  reputer  saiges  ne  usent  poind  communément; 
mais  je  demanderois  voluntiers  à  toutes  celles  qui  sont 
icy,  pourquoy  c'est,  puisqu'elles  n'en  osent  parler, 
qu'elles  rient  si  voluntiers  quant  on  en  parle  devant 
elles?  » 

Ce  dist  Parlamente  :  «  Nous  ne  ryons  pas  pour  oyr 
dire  ces  beaulx  motz,  mais  il  est  vray  que  toute  per- 
sonne est  encline  à  rire  ou  quant  elle  voyt  quelcun 
tresbucher,  ou  quant  on  did  quelque  mot  sans  propos 
comme  souvent  advient  ;  la  langue  fourche  en  parlant 

&  faift  dire  ung  mot  pour  l'autre,  ce  qui  advient  aux 
plus  saiges  &  mieulx  parlantes.  Mais,  quant,  entre  vous 
hommes,  parlez  villainement  pour  vostre  malice,  sans 
nulle  ignorance,  je  ne  sçaiche  telle  femme  de  bien  qui 
n'en  ayt  horreur,  que  non  seuUement  ne  les  veulle  es- 
couter,  mais  fuyr  la  compagnye  d'icelles  gens. 

—  Il  est  bien  vray,  »  dist  Geburon  ;  «  j'ay  bien  veu 
des  femmes  faire  le  signe  de  la  croix  en  oyant  dire  des 
paroUes,  qui  ne  cessoient  après  qu'on  ne  les  eût  re- 
diftes. 

—  Mais,  »  dist  Simontault,  «  combien  de  foys  ont 
elles  mis  leur  touret  de  nez  pour  rire  en  liberté  autant 
qu'elles  s'estoient  courroucées  en  faindes  ? 

—  Encore  valloyt  il  mieulx  faire  ainsy,  »  dist  Parla- 
mente,  «  que  de  donner  à  congnoistre  que  l'on  trou- 
vas! le  propos  plaisant. 

—  Vous  louez  doncques,  »  dist  Dagoucin,  «  l'ypo- 
crisie  des  dames  autant  que  la  vertu  ? 

—  La  vertu  seroit  bien  meilleure,  »  dist  Longarine, 
«  mais  où  elle  default  se  fault  ayder  de  l'ypocrisie, 
comme  nous  faisons  de  pantoufles  pour  faire  oblier 
nostre  petitesse.  Encores  est  ce  beaucoup  que  nous 
puissions  couvrir  nos  imperfedions. 

—  Par  ma  foy,  »  dist  Hircan,  «  il  vauldroyt  mieulx 
quelque  fois  monstrer  quelque  petite  imperfedion  que 
la  couvrir  si  fort  du  manteau  de  vertu. 

—  Il  est  vray,  «  dist  Ennasuide,  «  que  ung  accous- 
trement  cmprundé  deshonore  autant  celluy  qui  est 
contraind  de  le  rendre  comme  il  luy  a  fait  d'honneur 
en  le  portant,  &  y  a  telle  Dame  sur  la  terre  qui  par 
trop  dissimuUer  une  petite  faulte  est  tombée  en  une 
plus  grande. 

—  Je  me  double,  »  dist  Hircan,  «  de  qui  vous  vou- 
lez parler,  mais  au  moins  ne  la  nommez  poinft. 

—  Ho,  »  dist  Geburon,  «  je  vous  donne  ma  voix 
par  tel  si  que,  après  avoir  faid  le  compte,  vous  nous 
direz  les  noms,  &  nous  jurerons  de  n'en  parler  jamais. 

—  Je  le  vous  promedz,  »  dist  Ennasuide,  «  car  il 
n'y  a  rien  qui  ne  se  puisse  dire  avecq  honneur. 


rmm  y  mJfi, 


CINaUANTE    TROISIESME   NOUVELLE 

Madame  de  Nettchaieî,  par  sa  dissimulation,  meit  le  Prince  de 
Bclhoste  jusqties  à  faire  telle  preuve  d'elle  qu'elle  tourna  à  son 
deshonneur. 


E  Roy  François  premier  estoyt  en  ung 
beau  chasteau  &  plaisant,  où  il  estoit  allé 
avecq  petite  compaignye  tant  pour  la 
chasse  que  pour  y  prendre  quelque 
repos.  Il  avoyt  en  sa  compaignye  ung  nommé  le 
Prince  de  Belhoste,  autant  honneste,  vertueux, 
saige  &  beau  Prince  qu'il  y  en  avoyt  poind  en  la 
Court,  &  avoyt  espousé  une  femme  qui  n'estoit 
pas  de  grande  Maison,  mais  si  l'aymoyt  il  autant 
&  la  traidoyt  autant  bien  que  mary  pcult  faire  sa 
femme  &  se  fyoyt  en  elle.  Quant  il  en  aymoyt 
quelqu'une,  il  ne  luy  celloyt  poind,  sçachant 
qu'elle  n'avoit  volume  que  la  sienne. 

Ce  Seigneur  print  une  grande  amitié  en  une 
Dame  vefve  qui  s'appelloyt  Madame  de  Neuf- 
chastel,  &  qui  avoyt  la  réputation  d'estre  la  plus 
belle  que  l'on  eust  peu  regarder,  &,  si  le  Prince 
de  Belhoste  l'aymoit  bien,  sa  femme  ne  l'aymoit 
pas  moins,  mais  l'envoyoit  souvent  quérir  pour 
manger  avecq  elle,  la  trouvant  si  saige  &  hon- 
neste  que,  en  lieu  d'estre  marrye  que  son  mary 
l'aymast,  se  resjouyssoyt  de  le  veoir  addresser 
en  si  honneste  lieu  remply  d'honneur  &  de 
vertu. 

Geste  amytié  dura  longuement,  en  sorte  que  en 
tous  les  affaires  de  la  dide  Neufchastel  le  Prince 
de  Belhoste  s'employoit  comme  pour  les  siens 
propres,  &  la  Princesse  sa  femme  n'en  faisoit  pas 
moins;  mais  à  cause  de  sa  beaulté  plusieurs  grands 
Seigneurs  &  Gentilz-hommes  cherchoient  fort  sa 
bonne  grâce,  les  ungs  pour  l'amour  seullement, 
les  autres  pour  l'anneau ,  car  oultre  la  beaulté  elle 
estoit  fort  riche. 

Entre  aultres  il  y  avoit  ung  jeune  Gentil- 
homme, nommé  le  Seigneur  des  Cheriotz,  qui  la 
poursuivoyt  de  si  près  qu'il  ne  falloyt  d'estre  à 
son  habiller  &  son  deshabiller,  &  tout  du  long  du 
jour  tant  qu'il  povoyt  estre  auprès  d'elle,  ce  qui 
ne  pleut  pas  au  Prince  de  Belhoste  pource  qu'il 
luy  sembloyt  que  ung  homme  de  si  pauvre  lieu  & 
de  si  mauvaise  grâce  ne  méritoyt  poinâ:  avoir  si 


LIIJ'    NOUVELLE  I3J 

honheste  &  graticux  recueil,  dont  souvent  il  fai- 
soit  des  remonstrances  à  ccste  Dame.  Mais  elle, 
qui  estoit  fille  d'Eve,  s'excusoyt,  disant  qu'elle  par- 
loyt  à  tout  le  monde  générallement  &  que  pour 
cela  leur  amityè  en  estoyt  d'autant  mieulx  cou- 
verte qu'elle  ne  parloit  poinâ:  plus  aux  ungs  que 
aux  autres. 

Mais  au  bout  de  quelque  temps  ce  Sieur  des 
Cheriots  feyt  telle  poursuide,  plus  par  impor- 
tunité  que  par  amour,  qu'elle  luy  promit  de 
l'espouser,  le  priant  ne  la  presser  poind  de  déclai- 
rer  le  mariage  jusques  ad  ce  que  ses  filles  fiissent 
maryées.  A  l'heure,  sans  crainde  de  conscience, 
allo5rt  le  Gentil-homme  à  toutes  heures  qu'il  vou- 
loit  à  sa  chambre,  &  n'y  avoyt  que  une  femme  de 
chambre  &  ung  homme  qui  sçcussent  leurs  af- 
faires. 

Le  Prince  voyant  que  de  plus  en  plus  le  Gentil- 
homme se  apprivoyoit  en  la  maison  de  celle  qu'il 
aymoyt  tant,  le  trouva  si  mauvais  qu'il  ne  se  peut 
tenir  de  dire  à  la  Dame  : 

«  J'ay  tousjours  aymé  vostre  honneur  comme 
celuy  de  ma  propre  seur,  &  sçavez  les  honnestes 
propos  que  je  vous  ay  tenuz  &  le  contantement 
que  j'ay  d'aymer  une  Dame  tant  saige  &  ver- 
tueuse que  vous  estes;  mais,  si  je  pensoys  que 
ung  aultre  qui  ne  le  mérite  pas  gaignast  par  im- 
portunité  ce  que  je  ne  veulx  demander  contre 

vostre  vouloir,  ce  me  seroyt  chose  importable  & 
non  moins  deshonorable  pour  vous.  Je  le  vous 
didz  pource  que  vous  estes  belle  &  jeune  &  que 
jusques  icy  vous  avez  esté  en  si  bonne  réputation, 
&  vous  commancez  à  acquérir  ung  très  mau- 
vais bruid,  car,  nonobstant  qu'il  ne  soyt  pareil 
ni  de  maison  ni  de  biens  &  moins  d'audorité, 
sçavoir  &  bonne  grâce,  si  est  ce  qu'il  vaul- 
droyt  mieulx  que  vous  l'eussiez  espousé  que  d'en 
medre  tout  le  monde  en  soupson.  Par  quoy,  je 
vous  prie,  dides  moy  si  vous  estes  déHbérée  de 
l'aymer,  car  je  ne  le  veulx  poind  avoir  pour 
compaignon,  &  le  vous  lerray  tout  entier  &  me 
retireray  de  la  bone  volunté  que  je  vous  ay 
portée.  » 

La  pauvre  Dame  se  print  à  pleurer,  craingnant 
de  perdre  son  amityé,  &  luy  jura  qu'elle  aimeroyt 
mieulx  mourir  que  d'espouser  le  Gentil-homme 
dont  il  luy  parloit,  mais  il  estoit  tant  importun 
qu'elle  ne  le  povoit  garder  d'entrer  en  sa  chambre 
à  l'heure  que  tous  les  autres  y  entroient. 

«De  ces  heures  là,  »  dist  le  Prince,  «  je  ne  parle 
poind,  car  je  y  puis  aussy  bien  aller  que  luy,  & 
chacun  voyt  ce  que  vous  faides,  mais  on  m'a  did 
qu'il  y  va  après  que  vous  estes  couchée,  chose 
que  je  trouve  si  estrange  que,  si  vous  continuez 
ceste  vie  &  ne  le  declairez  pour  mary,  vous  estes 
la  plus  deshonorée  femme  que  oncques  fut.  » 

Elle  luy  fcit  tous  les  sermens  qu'elle  peut  qu'elle 
ne  le  tenoyt  pour  mary  ne  pour  amy,  mais  pour 
ung  aussi  importun  Gentil-homme  qu'il  en  fiût 
poind. 

«  Puisque  ainsi  est,  »  dist  le  Prince,  «  qu'il  vous 
fasche,  je  vous  asseure  que  je  vous  en  defferay. 

—  Comment ,  »  dist  elle ,  «  le  vouldriez-vous 
bien  faire  morir  ? 

—  Non,  non,  »  dist  le  Prince,  «  mais  je  luy 
donneray  à  congnoistre  que  ce  n'est  poind  en  tel 
lieu  ny  en  telle  maison  que  celle  du  Roy  où  il 
faille  faire  honte  aux  Dames,  &  vous  jure,  foy  de 
tel  amy  que  je  suys,  que,  si  après  avoir  parlé  à 
luy,  il  ne  se  chastie,  je  le  chastieray  si  bien  que 
les  autres  y  prendront  exemple.  » 

Sur  ces  paroUes  s'en  alla  &  ne  faiUit  pas,  au  par- 
tir de  la  chambre,  de  trouver  le  Seigneur  des  Che- 
riots  qui  y  venoyt,  auquel  il  tint  les  propos  que 
vous  avez  oyz,  l'asseurant  que,  la  première  fois 
qu'il  se  trouveroyt  hors  de  l'heure  que  les  Gentilz- 
hommes  doyvent  aller  veoir  les  dames,  il  luy  fe- 
royt  une  telle  paour  que  à  jamais  il  luy  en  souvien- 
droit  &  qu'elle  estoit  trop  bien  apparentée  pour 
se  jouer  ainsy  à  elle. 

Le  Gentil -homme  l'asseura  qu'il  n'y  avoit 
jamais  esté  sinon  comme  les  aultres  &  que  il  luy 
donnoit  congé,  s'il  luy  trouvoit,  de  luy  faire  du 
pis  qu'il  pourroit. 

Hept.  m.  z8 

Quelque  jour  après  que  le  Gentil-homme  cuy- 
doyt  les  parolles  du  Prince  estre  mises  en  obly, 
s'en  alla  veoir  au  soir  sa  Dame  &  demeura  assez 
tard. 

Le  Prince  dist  à  sa  femme  comme  la  Dame  de 
Neufchastel  avoyt  ung  grand  rhume,  par  quoy 
sa  bonne  femme  le  pria  de  l'aller  visiter  pour  tous 
deux,  &  de  luy  faire  ses  excuses  dont  elle  n'y  po- 
voyt  aller,  car  elle  avoyt  quelque  affaire  nécessaire 
en  sa  chambre. 

Le  Prince  attendit  que  le  Roy  fût  couché  & 
après  s'en  alla  pour  donner  le  bonsoir  à  sa  dame, 
mais,  en  cuydant  monter  un  degré,  trouva  ung 
varlet  de  chambre  qui  descendoit,  auquel  il  de- 
manda que  faisoyt  sa  maistresse,  qui  luy  jura 
qu'elle  estoyt  couchée  &  endormye. 

Le  Prince  descendit  le  degré  &  soupsonna 
qu'il  mentoyt,  par  quoy  il  regarda  derrière  luy  & 
veid  le  varlet  qui  retournoyt  en  grande  diligence. 
Il  se  promena  en  la  court  devant  ceste  porte  pour 
veoir  si  le  varlet  retourneroyt  poind.  Mais  ung 
quart  d'heure  après  le  veid  encores  descendre  & 
regarder  de  tous  coustez  pour  veoir  qui  estoyt  en 
la  court. 

A  l'heure  pensa  le  Prince  que  le  Seigneur  des 
Cheriotz  estoit  en  la  chambre  de  sa  dame  qui 
pour  crainde  de  luy  n'osoyt  descendre,  qui  le  feyt 
en«ores  promener  longtemps.  Se  advisa  que  en 

la  chambre  de  la  Dame  y  avoyt  une  fencstrc  qui 
n'estoit  guères  haulte  &  rcgardoyt  dans  ung  petit 
jardin;  il  luy  souvynt  du  proverbe  qui  did  :  Qui 
ne  peut  passer  par  la  porte  saille  par  lafenestre,  dont 
soubdain  appella  ung  sien  varlet  de  chambre  & 
luy  dist  : 

«  Allez-vous  en  ce  jardin  là  derrière  &,  si  vous 
voyez  ung  Gentil-homme  descendre  par  la  fe- 
nestre,  si  tost  qu'il  aura  mis  le  pied  à  terre, 
tirez  vostre  espée  &,  en  le  frottant  contre  la  mu- 
raille, cryez  :  Tue,  tue,  mais  gardez  que  vous  ne 
le  touchez.  » 

Le  varlet  de  chambre  s'en  alla  où  son  maistre 
l'avoyt  envoyé,  &  le  Prince  se  promena  jusques 
environ  trois  heures  après  minuyd. 

Quant  le  Seigneur  des  Cheriotz  entendit  que  le 
Prince  estoyt  toujours  en  la  court,  délibéra  des- 
cendre par  la  fenestre  &,  après  avoir  gedé  sa 
cappe  la  première,  avec  l'ayde  de  ses  bons  amys, 
saulta  dans  le  jardin.  Et,  sitost  que  le  varlet  de 
chambre  l'advisa,  il  ne  faillyt  à  faire  bruid  de  son 
espée  &  cria  :  Tue,  tue,  dont  le  pauvre  Gentil- 
homme, cuydant  que  ce  fust  son  maistre,  eut  si 
grand  paour  que,  sans  adviser  à  prendre  sa  cappe, 
s'enfuyt  en  la  plus  grande  haste  qu'il  luy  fut  pos- 
sible. 

Il  trouva  les  Archers  qui  faisoient  le  guet, 
qui  furent  fort  estonnez  de  le  veoir  ainsy  courir, 

mais  il  ne  leur  osa  rien  dire,  sinon  qu'il  les  pria 
bien  fort  de  luy  vouloir  ouvrir  la  porte  ou  de  le 
loger  avecq  eulx  jusques  au  matin,  ce  qu'ilz  feirent, 
car  ilz  n'en  avoyent  pas  les  clefz. 

A  ceste  heure  là  vint  le  Prince  pour  se  coucher 
&  trouva  sa  femme  dormant;  la  resveilla,  luy 
disant  : 

«  Devinez,  ma  femme,  quelle  heure  il  est  ?  » 

Elle  luy  dist  : 

«  Depuis  au  soir  que  je  me  couchay  je  n'ay 
poind  ouy  sonner  l'orloge.  » 

Il  luy  dist  : 

«  Hz  sont  trois  heures  après  minuyd  passées. 

—  Pour  lors.  Monsieur,  »  dist  sa  femme,  «  & 
où  avez  vous  tant  esté?  J'ay  grand  paour  que 
vostre  santé  en  vauldra  pis. 

—  M'amye,  »  dist  le  Prince,  «  je  ne  seray 
jamais  mallade  de  veiller  quant  je  garde  de  dormir 
ceuk  qui  me  cuydent  tromper.  » 

Et  en  disant  ces  parolles  se  print  tant  à  rire 
qu'elle  le  supplia  luy  vouloir  compter  ce  que 
c'estoyt,  ce  qu'il  feyt  tout  du  long,  en  luy  mons- 
trant  la  peau  du  loup  que  son  varlet  de  chambre 
avoit  apportée.  Et,  après  qu'ils  eurent  passé  le 
temps  aux  despens  des  pauvres  gens,  s'en  allè- 
rent dormyr  d'aussi  gratieux  repos  que  les  deux 
autres  travaillèrent  la  nuyd  &  en  paour  &  crainde 
que  leur  affaire  fust  révélé. 

Toutefois  le  Gentil-homme,  sçachant  bien  qu'il 
ne  povoyt  dissimuller  devant  le  Prince,  vint  au 
matin  à  son  lever  luy  supplier  qu'il  ne  le  voulust 
poind  déceler  &  qu'il  luy  feist  randre  sa  cappe.  Le 
Prince  feyt  semblant  d'ignorer  tout  le  faid  &  tint 
si  bonne  contenance  que  le  Gentil-homme  ne  sça- 
voyt  où  il  en  estoit.  Si  est  ce  que  à  la  fin  il  oyt 
autre  leçon  qu'il  ne  le  pensoyt,  car  le  Prince  l'as- 
seura  que,  s'il  y  retournoyt  jamais,  qu'il  le  diroyt 
au  Roy  &  le  feroit  bannyr  de  la  Court. 

<r  Je  vous  prie,  mes  Dames,  juger  s'il  n'eût  pas  miculx 
vallu  à  ceste  pauvre  Dame  d'avoir  parlé  franchement  à 
celluy  qui  luy  faisoyt  tant  d'honneur  de  l'aymer  &  es- 
timer, que  de  le  meftre  par  dissimuUation  jusques  à 
faire  une  preuve  qui  luy  fut  si  honteuse. 

—  Elle  sçavoyt,  «  dist  Geburon,  «  que,  si  elle  luy 
confessoit  la  vérité,  elle  perdroit  entièrement  sa  bonne 
grâce,  ce  qu'elle  ne  vouloit  pour  rien  perdre. 

—  Il  me  semble,  »  dist  Longarine,  «  puis  qu'elle 
avoyt  choisy  un  mary  à  sa  fantaisye,  qu'elle  ne  debvoit 
craindre  de  perdre  l'amityé  de  tous  les  autres. 

—  Je  croy  bien,  »  ce  dist  Parlamcnte,  «  que,  si 
elle  eust  osé  déclairer  son  mariage,  elle  se  fût  contan- 
téc  du  mary,  mais,  puisqu'elle  le  vouloyt  dissimuller 
jusques  ad  ce  que  ses  filles  fussent  mariées,  elle  ne 
vouloyt  poind  laisser  une  si  honneste  couverture. 

—  Ce  n'est  pas  cela,  »  dist  Saiîrcdent,  «  mais  c'est 
que  l'ambition  des  femmes  est  si  grande  qu'elles  ne  se 
contentent  jamais  d'en  avoir  ung  seul.  Mais  j'ay  oy 

dire  que  celles  qui  sont  les  plus  saiges  en  ont  volun- 
tiers  trois,  c'est  assavoir  ung  pour  l'honneur,  ung  pour 
le  proffid,  ung  pour  le  plaisir,  &  chacun  des  trois 
pense  estre  le  mieulx  aymé,  mais  les  deux  premiers 
servent  au  dernier. 

Vous  parlez  de  celles ,  »  ce  dist  Oisille,  «  qui 

n'ont  ny  amour  ny  honneur. 

Madame,  »  dist  Saffredent,  «  il  y  en  a  telle  de  la 

condition  que  je  vous  painfts  &  que  vous  estimez  bien 
des  plus  honnestes  femmes  du  pais. 

—  Croiez,  »  dist  Hircan,  «  que  une  femme  fine 
sçaura  vivre  où  tous  les  autres  mourront  de  faim. 

—  Aussy,  »  ce  dist  Longarine ,  «  quant  leur  finesse 
est  congneue,  c'est  bien  la  mort. 

—  Mais  la  vie,  »  dist  Simontault,  «  car  elles  n'esti- 
ment pas  petite  gloire  d'estre  réputées  plus  fines  que 
leurs  compaignes.  Et  ce  nom  là  de  fines,  qu'elles  ont 
acquis  à  leurs  despens,  faiâ;  plus  hardiment  venir  les 
serviteurs  à  leur  obéissance  que  la  beaulté,  car  ung  des 
plus  grands  plaisirs  qui  sont  entre  ceulx  qui  ayment, 
c'est  de  conduire  leur  amityé  finement. 

—  Vous  parlez,  »  dist  Ennasuitte,  «  d'ung  amour 
meschant,  car  la  bonne  amour  n'a  besoing  de  couver- 
ture. 

—  Ha,  »  dist  Dagoucin,  «  je  vous  supplye  oster 
ceste  opinion  de  vostre  teste,  pour  ce  que  tant  plus  la 
drogue  est  prétieuse  &  moins  se  doibt  éventer  pour  la 
malice  de  ceulx  qui  ne  se  prennent  que  aux  signes  exté- 
rieurs, lesquelz,  en  bonne  &  loialle  amityé,  sont  tous 
pareilz  ;  par  quoy  les  fault  aussi  bien  cacher,  quant  l'a- 
mour est  vertueuse,  que  si  elle  estoit  au  contraire, 
pour  ne  tomber  au  mauvais  jugement  de  ceulx  qui  ne 

peuvent  croire  que  ung  homme  puisse  aymer  une 
Dame  par  honneur  ;  &  leur  semble  que,  s'ilz  sont  sub- 
jcdz  à  leur  plaisir,  que  chacun  est  semblable  à  eulx. 
Mais,  si  nous  estions  tous  de  bonne  foy,  le  regard  &  la 
parolle  n'y  seroient  poind  dissimuliez,  au  moins  à 
ceulx  qui  aymeroient  mieulx  mourir  que  d'y  penser 
quelque  mal. 

—  Je  vous  asseure,  Dagoucin,  »  dist  Hircan,  a  que 
vous  avez  une  si  haute  philosophie  qu'il  n'y  a  homme 
icy  qui  l'entende  ne  le  croye,  car  vous  nous  vouldriez 
faire  acroyre  que  les  hommes  sont  Anges,  ou  pierres, 
ou  Diables. 

—  Je  sçay  bien,  »  dist  Dagoucin,  «  que  les  hommes 
sont  hommes  &  subjedz  à  toutes  passions,  mais  si  est 
ce  qu'il  y  en  a  qui  aymeroient  mieulx  mourir  que  pour 
leur  plaisir  leur  Dame  feist  quelque  chose  contre  sa 
conscience. 

—  C'est  beaucoup  que  mourir,  »  dist  Geburon  ;  «  je 
ne  croiray  ceste  parolle  quand  elle  seroit  dide  de  la 
bouche  du  plus  austùre  Religieux  qui  soit. 

—  Mais  je  croy,  »  dist  Hircan ,  «  qu'il  n'y  en  a 
poinft  qui  ne  désire  le  contraire.  Toutesfois  ilz  font 
semblant  de  n'aymer  poind  les  raisins,  quant  ilz  sont 
si  haults  qu'ilz  ne  les  peuvent  cueillir. 

—  Mais,  y>  dist  Nomerfide,  «  je  croy  que  la  femme 
de  ce  Prince  fut  bien  aise  dont  son  mary  apprenoit  à 
congnoistre  les  femmes. 

—  Je  vous  asseure  que  non  fut,  »  dist  Ennasuide, 
or  mais  en  fut  très  marrye  pour  l'amour  qu'elle  luy  por- 
toit. 

—  J'aymerois  autant,  »  dist  Saffredent,  «  celle  qui 
ryoit  quand  son  mary  baisoit  sa  Chamberiére. 

—  Vrayement,  »  dist  Ennasuide,  «  vous  en  ferez  le 
compte  ;  je  vous  donne  ma  place. 

—  Combien  que  ce  compte  soit  court,  »  dist  SafFre- 
dent,  «  je  le  vous  vois  dire,  car  j'ayme  mieulx  vous 
faire  rire  que  parler  longuement  : 

ht,  femme  de  Tîiogas,  pensant  que  son  mary  n'eût  amytié  à 
autre  qu'à  elle,  trouvait  ton  que  sa  servante  luy  feyt  passer 
le  temps  &  riait  quand,  à  son  veu  &  sçeu,  il  la  haisoit  devant 
elle. 


k. 


NTRE  les  montz  Pyrénées  &  les  Alpes  y 
avoyt  un  Gentil  homme,  nommé  Tho- 
gas,  lequel  avoyt  femme  &  enfans,  & 
une  fort  belle  maison,  &  tant  de  biens 
&  de  plaisirs  qu'il  avoit  occasion  de  vivre  content, 
sinon  qu'il  estoit  subjed  à  une  grande  douleur  au 
dessoubz  de  la  racine  des  cheveulx,  tellement  que 
les  Médecins  luy  conseillèrent  de  descoucher  d'avec 
sa  femme,  à  quoy  elle  se  consentit  très  voluntiers, 
n'aiant  regard  comme  à  la  vie  &  à  la  santé  de  son 
mary,  &  feit  medre  son  1161  en  l'autre  coing  de  la 
chambre,  viz-à-viz  de  celluy  de  son  mary,  en  ligne 
Htpt.  m.  19 

si  droide  que  Vmn  &  l'autre  n'eust  sçeu  meâxe  la 
teste  dehors  sans  se  veoir  tous  deux. 

Geste  Damoiselle  tenoit  avecq  elle  deux  Cham- 
berières  &  souvent,  quant  le  Seigneur  &  la  Damoi- 
selle estoient  couchez,  prenoient  chacun  d'eulx 
quelque  livre  de  passetemps  pour  lire  en  son  lid, 
&  leurs  Chamberières  tenoient  la  chandelle,  c'est 
assavoir  la  jeune  au  Sieur  &  l'autre  à  la  Damoiselle. 
Ce  gentil  homme,  volant  la  Chamberière  plus 
jeune  &  plus  belle  que  sa  femme,  prenoit  si  grand 
plaisir  à  la  regarder  qu'il  interrompoit  sa  ledure 
pour  l'entretenir,  ce  que  très  bien  oyoit  sa  femme 
&  trouvoyt  bon  que  ses  serviteurs  &  servantes 
feissent  passer  le  temps  à  son  mary,  pensant  qu'il 
n'eust  amityé  à  autre  que  à  elle. 

Mais,  ung  soir  qu'ilz  eurent  leu  plus  longue- 
ment que  de  coustume,  regardant  la  Damoiselle 
de  loing  du  costé  du  lid  de  son  mary,  où  estoit  la 
jeune  Chamberière  qui  tenoit  la  chandelle,  laquelle 
elle  ne  voyoit  que  par  derrière  &  ne  povoit  veoir 
son  mary  sinon  que  du  costé  de  la  cheminée  qui 
retournoit  devant  son  Jid,  &  estoit  une  muraille 
blanche  où  rèluisoit  la  clairté  de  la  chandelle,  & 
contre  la  dide  muraille  voyoit  très  bien  le  pour- 
traid  du  visaige  de  son  mari  &  de  celuy  de  sa 
Chamberière;  s'ilz  s'esloignoient,  s'ilz  s'appro- 
choient  ou  s'ilz  ryoient,  elle  en  avoyt  bonne 
congnoissance  comme  si  elle  les  eust  veu. 

Le  Gentil  homme,  qui  ne  se  donnoyt  de  garde, 
estant  seur  que  sa  femme  ne  les  povoyt  veoir,  baisa 
sa  Chamberière,  ce  que  pour  une  foys  sa  femme 
endura  sans  dire  mot;  mais,  quand  elle  veit  que 
les  umbres  retournoyent  souvent  à  ceste  union, 
elle  eut  paour  que  la  vérité  fut  couverte  dessoubz, 
par  quoy  elle  se  print  tout  hault  à  rire,  en  sorte 
que  les  umbres  eurent  paour  de  son  ris  &  se  sépa- 
rèrent. Et  le  Gentil  homme  luy  demanda  pour- 
quoy  elle  ryoit  si  fort,  &  qu'elle  lui  donnast  part 
de  sa  joieuseté.  Elle  luy  respondit  :  «  Mon  mary, 
je  suis  si  sotte  que  je  ris  à  mon  umbre.  »  Jamais, 
quelque  enqueste  qu'il  en  sçeut  faire,  ne  luy  en 
confessa  autre  chose.  Si  est  ce  qu'il  laissa  ceste 
face  umbrageuse. 

«  Et  voilà  de  quoy  il  m'est  souvenu,  quant  vous  avez 
parlé  de  la  Dame  qui  aymoyt  l'amye  de  son  mary. 

—  Par  ma  foy,  »  dist  Ennasuide,  «  si  ma  Chambe- 
rière m'en  eut  faid  aultant,  je  me  fusse  levé  &  luy 
eusse  tué  la  chandelle  sur  le  nez. 

—  Vous  estes  bien  terrible,  »  dist  Hircan,  «  mais  ce 
eust  été  bien  emploie  si  vostre  mary  &  la  Chamberière 
se  fussent  mis  contre  vous  &  vous  eussent  très  bien  bat- 
tue, car  pour  ung  baiser  ne  fault  pas  faire  si  grand  cas. 
Encores  eut  bien  faid  sa  femme  de  ne  luy  en  dire  mot 
&  luy  laisser  prendre  sa  récréation,  qui  eut  peu  garir  sa 
maladie. 

—  Mais,  »  dist  Parlamentc,  «  elle  avoit  paour  que 
la  un  du  passetemps  le  feit  plus  malade. 

—  Elle  n'est  pas ,  »  dit  Oisille ,  «  de  ceulx  contre 
qui  parle  nostre  Seigneur  :  Nous  vous  avons  lamentei 
&  vous  navei  poinâ  pleuré,  nous  vous  avons  chanté  & 
vous  n'avei  damé;  car,  quant  son  mary  estoyt  mallade, 
elle  ploroit  &,  quant  il  estoyt  joieulx,  elle  ryoit.  Ainsy 
toutes  femmes  de  bien  deussent  avoir  la  moidié  du 
bien,  du  mal,  de  la  joye  &  de  la  tristesse  de  son  mary  & 
l'aymer,  servir  &  obéyr  comme  l'Eglise  à  Jésus  Christ. 

—  Il  fauldroit  doncques,  mes  Dames,  »  dist  Parla- 
mente,  «  que  noz  mariz  fussent  envers  nous  comme 
Crist  envers  son  Eglise. 

—  Aussy  faisons  nous,  »  dist  Saffredent,  «  &,  si 
possible  estoyt,  nous  passerions,  car  Crist  ne  morut 
que  une  foys  pour  son  Eglise  ;  nous  morons  tous  les 
jours  pour  nos  femmes. 

—  Morir,  ;;  dist  Longarine  ;  «  il  me  semble  que  vous 
&  les  aultres  qui  sont  icy  valiez  mieulx  escuz  que  ne 
valliez  grands  blancs  quand  vous  fustes  mariez. 

—  Je  sçay  bien  pourquoy,  »  dist  Saffredent;  «  c'est 
pour  ce  que  souvent  nostre  valeur  est  esprouvée,  mais 
si  se  sentent  bien  noz  espaules  d'avoir  longuement 
porté  la  cu3n"asse. 

—  Si  vous  aviez  esté  contraindz,  »  dist  Ennasuide, 
«  de  porter  un  moys  durant  le  harnoys  &  coucher  sur 
la  dure,  vous  auriez  grand  désir  de  recouvrer  le  lid  de 
vostre  bonne  femme  &  porter  la  cuyrasse  dont  vous 
vous  plaingnez  maintenant.  Mais  l'on  did  que  toutes 
choses  se  peuvent  endurer,  sinon  l'aise,  &  ne  con- 
gnoist  on  le  repos,  sinon  quand  on  l'a  perdu.  Ceste 
vaine  femme,  qui  ryoit  quant  son  mary  estoit  joieulx, 
aymoyt  bien  à  trouver  son  repos  partout. 

—  Je  croy,  dist  Longarine,  «  qu'elle  aymoit  mieulx 

son  repos  que  son  mary,  veu  qu'elle  ne  prenoit  bien 
à  cueur  chose  qu'il  feist, 

—  Elle  prenoit  bien  à  cueur,  ;;  dist  Parlamente,  «  ce 
qui  povoyt  nuyre  à  sa  conscience  &  sa  santé,  mais 
aussi  ne  se  vouloit  poind  arrester  à  petite  chose. 

—  Quant  vous  me  parlez  de  la  conscience,  vous  me 
faiftes  rire,  »  dist  Simontault  ;  «  c'est  une  chose  dont 
je  ne  vouldrois  jamais  que  une  femme  eust  soucy. 

—  Il  seroit  bien  employé,  »  dist  Nomerfide,  «  que 
veus  eussiez  une  telle  femme  que  celle  qui  monstra 
bien,  après  la  mort  de  son  mary,  d'aymer  mieulx  son 
argent  que  sa  conscience. 

—  Je  vous  prie,  »  dist  Saffredent,  «  diftes  nous  ceste 
Nouvelle,  &  vous  donne  ma  voix. 

—  Je  n'avois  pas  délibéré,  »  dist  Nomerfide,  «  de  ra- 
compter  une  si  courte  histoire,  mais  puisqu'elle  vient  à 
propos,  je  la  diray  : 

La  vefve  d'un  Marchant  accomplit  le  testament  de  son  tnary, 
interprétant  son  intention  au  profit  d'elle  &  de  ses  enfans. 

N  la  ville  de  Sarragoce  y  avoyt  ung  riche 
Marchant,  lequel,  voyant  sa  mort  ap- 
procher &  qu'il  ne  povoyt  plus  tenir  ses 
biens,  que  peut  estre  avoyt  acquis  avecq 
mauvaise  foy,  pensa  que,  en  faisant  quelque  petit 
présent  à  Dieu,  il  satisferoyt  après  sa  mort  en  par- 
tye  à  ses  péchez,  comme  si  Dieu  donnoit  sa  grâce 
pour  argent.  Et,  quant  il  eut  ordonné  du  faid  de 
sa  maison,  dist  qu'il  vouloyt  que  ung  beau  cheval 
d'Espagne  qu'il  avoyt  fût  vendu  le  plus  que  l'on 
pourroit  &  que  l'argent  fût  distribué  aux  pauvres, 
priant  sa  femme  qu'elle  ne  voulust  faillir,  inconti- 
nant  qu'il  seroit  trespassé,  de  vendre  son  cheval  & 
distribuer  cet  argent  selon  son  ordonnance. 

Quant  l'enterrement  fut  faid  &  les  premières 
larmes  gedées,  la  femme,  qui  n'estoyt  non  plus 
sotte  que  les  Espagnoles  ont  accoustumé  d'estre , 
s'en  vint  au  serviteur  qui  avoyt  comme  elle 
entendu  la  volunté  de  son  maistre  : 

«  Il  me  semble  que  j'ay  assez  faid  de  pertes 
de  la  personne  du  mary  que  j'ay  tant  aymé  sans 
maintenant  perdre  les  biens.  Si  est  ce  que  je  ne 
vouldroys  desobéyr  à  sa  parolle,  mais  ouy  bien 
faire  meilleure  son  intention;  car  le  pauvre 
homme,  séduid  par  l'avarice  des  Prestres,  a  pensé 
faire  grand  sacrifice  à  Dieu  de  donner  après  sa 
mort  une  somme  dont  en  sa  vie  n'eust  voulu  pas 
donner  un  escu  en  extrême  nécessité,  comme  vous 
sçavez.  Par  quoy  j'ay  advisé  que  nous  ferons  ce 
qu'il  a  ordonné  par  sa  mort  &  encores  mieulx 
qu'il  n'eust  faid,  s'il  eut  vescu  quinze  jours  davan-r 
taige,  mais  il  fault  que  personne  du  monde  n'en 
sçache  rien.  » 

Et,  quant  elle  eut  promesse  du  serviteur  de  le 
tenir  secret,  elle  luy  dist  :  «  Vous  irez  vendre  son 
cheval,  &  à  ceulx  qui  vous  diront  :  Combien,  vous 
leur  direz  :  Un  ducat  ;  mais  j'ay  ung  fort  bon  chat 
que  je  veulx  aussi  medre  en  vente,  que  vous  ven- 
drez quant  &  quant  pour  quatre  vingt  dix  neuf 
ducatz,  &  ainsy  le  chat  &  le  cheval  feront  tous 
deux  cent  ducatz  que  mon  mary  vouloit  vendre 
son  cheval  seul.  » 

Le  serviteur  promptement  accomplit  le  com- 
mandement de  sa  maistresse.  Et,  ainsy  qu'il  pro- 
menoit  son  cheval  par  la  place,  tenant  son  chat 
entre  ses  bras,  quelque  Gentil  homme,  qui  autre- 
fois avoyt  veu  le  cheval  &  désire  l'avoir,  lui 
demanda  combien  il  en  vouloit  avoir;  il  lui 
respondit  : 

«  Ung  ducat.  » 

Le  Gentil  homme  lui  dist  : 

«  Je  te  prie,  ne  te  mocque  poind  de  moi. 

—  Je  vous  asseure.  Monsieur  »,  dist  le  servi- 
teur, «  qu'il  ne  vous  coustera  que  ung  ducat.  Il 
est  vrai  qu'il  fault  achepter  le  chat  quant  &  quant, 
duquel  il  fault  que  j'en  aye  quatre  vingtz  &  dix  neuf 
ducatz.  » 

A  l'heure  le  Gentil  homme,  qui  estimoit 
avoir  raisonnable  marché,  luy  paia  prompte- 
ment ung  ducat  pour  le  cheval  &  le  demorant 
comme  il  luy  avoyt  demandé,  &  emmena  sa  mar- 
chandise. 

Le  serviteur  d'autre  costé  emporta  son  argent, 
dont  sa  maistresse  fut  fort  joieuse,  &  ne  faillyt  pas 
de  doner  le  ducat  que  le  cheval  avoyt  esté  vendu 
aux  pauvres  Mendians,  comme  son  mary  avoyt 
ordonné,  &  retint  le  demorant  pour  subvenir  à 
elle  &  à  ses  enfans. 

A  vostre  advis,  si  celle  là  n'estoit  pas  bien  plus  saige 
Htpt.  m.  20 

que  son  mary  &  si  elle  se  soulcyoit  tant  de  sa  con- 
science comme  du  proffid  de  son  mesnaige  ? 

—  Je  pense,  »  dist  Parlamente,  «  qu'elle  aymoit 
bien  son  mary;  mais,  voiant  que  à  la  mort  la  plus  part 
des  hommes  resvent,  elle,  qui  congnoissoit  son  inten- 
tion, l'avoyt  voulu  interpréter  au  proffid  des  enfans, 
dont  je  l'estime  très  saige. 

—  Comment,  ;)  dist  Geburon,  «  n'estimez  vous  pas 
une  grande  faulte  de  faillir  d'accomplir  les  testamens 
des  amyz  trespassez  ? 

—  Si  faidz,  dea,  »  dist  Parlamente,  «  par  ainsy 
que  le  testateur  soyt  en  bon  sens  &  qu'il  ne  resve 
poind. 

—  Appellez-vous  resverye  de  donner  son  bien  à 
l'Eglise  &  aux  pauvres  Mendians  ? 

—  Je  n'appelle  poind  resverye,  »  dist  Parlamente, 
quant  l'homme  distribue  aux  pauvres  ce  que  Dieu  a 
mis  en  sa  puissance  ;  mais  de  faire  aulmosne  du  bien 
d'aultruy  je  ne  l'estime  pas  à  grand  sapience,  car  vous 
verrez  ordinairement  les  plus  grands  usuriers  qui 
soient  poind  faire  les  plus  belles  &  triomphantes 
chappelles  que  l'on  sçauroit  veoir,  voulans  appaiser 
Dieu ,  pour  cent  mille  ducatz  de  larcin ,  de  dix 
mille  ducatz  de  édifices,  comme  si  Dieu  ne  sçavoit 
compter. 

—  Vrayement,  je  m'en  suys  maintesfoys  esbahye,  » 
dist  Oisille,  «  comment  ilz  cuydent  apaiser  Dieu  pour 
les  choses  que  luy  mesmes,  estant  sur  terre,  a  réprou- 
vées, comme  grands  bastimens,  dorures,  fars  &  painc- 
tures  ?  Mais,  s'ilz  entendoient  bien  que  Dieu  a  did  à 
ung  passaige  que  pour  toute  oblation  il  nous  demande 
le  cœur  contrit  &  humilié,  &  en  ung  aultre  saind  Paul 

did  que  nous  sommes  le  temple  de  Dieu  où  il  veult 
habiter,  ilz  eussent  mys  peine  d'orner  leur  conscience 
durant  leur  vye  &  n'atendre  pas  à  l'heure  que  l'homme 
ne  pcult  plus  faire  bien  ne  mal,  &  encores,  qui  pis  est, 
charger  ceulx  qui  demeurent  à  faire  leurs  aulmosnes 
à  ceulx  qu'ilz  n'eussent  pas  daigné  regarder  leur  vie 
durant.  Mais  celluy  qui  congnoist  le  cueur  ne  peut 
estre  trompé  &  les  jugera,  non  seullement  selon  les 
œuvres,  mais  selon  la  foy  &  charité  qu'ilz  ont  eues 
à  luy. 

—  Pourquoy  doncques  est  ce,  »  dist  Geburon, 
<t  que  ces  Cordeliers  &  Mendians  ne  nous  chantent  à  la 
mort  que  de  faire  beaucoup  de  biens  à  leurs  monastè- 
res, nous  asseurans  qu'ilz  nous  medront  en  Paradis, 
veullons  ou  non? 

—  Comment,  Geburon,  »  dist  Hircan,  «  avez  vous 
oblyé  la  malice  que  vous  nous  avez  comptée  des  Cor- 
deliers pour  demander  comment  il  est  possible  que 
telles  gens  puissent  mentir?  Je  vous  déclaire  que  je 
ne  pense  poind  qu'il  y  ait  au  monde  plus  grands 
mensonges  que  les  leurs.  Et  encores  ceulx  ci  ne 
peuvent  estre  reprins  qui  parlent  pour  le  bien  de 
toute  la  Communaulté  ensemble,  mais  il  y  en  qui 
oblient  leur  veu  de  pauvreté  pour  satisfaire  à  leur 
avarice. 

—  Il  me  semble,  Hircan,  »  dist  Nomerfide,  » 
que  vous  en  sçavcz  quelqu'un;  je  vous  prie,  s'il  est 
digne  de  ceste  compaignie,  que  vous  nous  le  veuillez 
dire. 

—  Je  le  veulx  bien,  »  dist  Hircan,  «  combien  qu'il 
me  fasche  de  parler  de  ces  gens  là,  car  il  me  semble 
qu'ilz  sont  du  rang  de  ceulx  que  Virgille  dist  à  Dante  : 

Passe  oultre,  &  n'en  tiens  compte.  Toutesfois,  pour 
vous  monstrer  qu'ilz  n'ont  pas  laissé  leurs  passions 
avec  leurs  habitz  mondains,  je  vous  diray  ce  qui  ad- 
vint ; 

Une  dévote  dame  s'adressa  à  un  Cordelier  pour  par  son  conseil 
pourvoir  sa  fille  d'un  bon  inary,  auquel  elle  faisait  ci  hon- 
neste  party  que  le  beau  Père,  souh:^  l'espérance  d'avoir  l'argent 
qu'elle  bailleroit  à  son  gendre,  feit  le  mariage  de  sa  fille  avec 
un  sien  jeune  compaignon,  qui  tous  les  soirs  venait  souper  & 
coucher  avec  sa  femme  &  le  matin  en  habit  d'Écolier  s'en  re- 
tournait en  son  couvent;  où  sa  femme  l'apperçut  &  le  monstra, 
un  jour  qu'il  chautoit  la  messe,  à  sa  mère,  qui  ne  put  croire 
que  ce  fût  luy  jusqu'à  ce  qu'étant  dedans  le  lit  elle  luy  osta  sa 
coiffe  de  la  teste  &  connut  à  sa  couronne  la  vérité  &  trom- 
perie de  son  Père  Confesseur. 

N  la  ville  de  Padoue  passa  une  Dame 
J^françoise,  à  laquelle  fut  rapporté  que 
dans  les  prisons  de  l'Evesque  il  y  avoit 
ung  Cordelier,  &,  s'enquérant  de  l'oc- 
casion pource  qu'elle  voyoit  que  chacun  en  parloyt 
par  mocquerye,  luy  fut  asseuré  que  ce  Cordelier, 
homme  antien,  estoit  Confesseur  d'une  fort  hon- 

neste  Dame  &  dévote  demorée  vefve,  qui  n'avoyt 
que  une  seulle  fille  qu'elle  aymoit  tant  qu'il  n'y 
avoyt  pcyne  qu'elle  print  pour  luy  amasser  du 
bien  &  luy  trouver  ung  bon  party.  Or,  voiant  sa 
fille  devenir  grande,  estoit  continuellement  en 
soucy  de  luy  trouver  party  qui  peut  vivre  avecq 
elles  deux  en  paix  &  en  repos,  c'est  à  dire  qui  fut 
homme  de  conscience  comme  elle  s'estimoyt 
estre.  Et,  pource  qu'elle  avoyt  oy  dire  à  quelque 
sot  prescheur  qu'il  valloyt  mieulx  faire  mal  par  le 
conseil  des  Doâeurs  que  faire  bien  croyant  l'ins- 
piration du  Saind  Esperit,  s'adressa  à  son  beau 
Père  Confesseur,  homme  desjà  antien,  Dodeur 
en  théologie,  estimé  bien  vivant  de  toute  la  ville, 
se  asseurant  par  son  conseil  &  bonnes  prières  ne 
povoir  faillir  de  trouver  le  repos  d'elle  &  de  sa 
fille.  Et,  quant  elle  l'eut  bien  fort  prié  de  choisir 
ung  mary  pour  sa  fille  tel  qu'il  congnoissoit  que 
une  femme  armant  Dieu  &  son  honneur  debvoyt 
soubhaister,  il  luy  respondit  que  premièrement 
falloit  implorer  la  grâce  du  Saind  Esperit  par  orai- 
sons &  jeusnes  &  puis,  ainsy  que  Dieu  conduiroyt 
son  entendement,  il  espéroit  de  trouver  ce  qu'elle 
demandoyt. 

Et  ainsy  s'en  alla  le  Cordelier  d'un  costé  penser 
à  son  aflfaire  &,  pource  qu'il  entendoit  de  la  Dame 
qu'elle  avoyt  amassé  cinq  cens  ducatz  pour  donner 
au  mary  de  sa  fille  &  prenoyt  sur  sa  charge  la 

nourriture  des  deux,  les  foumissans  de  maison, 
meubles  &  accoustremcns,  il  s'advisa  qu'il  avoyt 
ung  jeune  compaignon  de  belle  taille  &  agréable 
visaige,  auquel  il  donneroyt  la  belle  fille,  la  mai- 
son, les  meubles  &:  sa  vie  &  nourriture  asseu- 
rée,  &  que  les  cinq  cens  ducatz  luy  demeureroient 
pour  soulager  son  ardente  avarice  ;  &,  après  qu'il 
eût  parlé  à  son  compaignon,  se  trouvèrent  tous 
deux  d'accord. 

Il  retourna  devant  la  dame  &  luy  dist  :  «  Je 
croy  sans  faulte  que  Dieu  m'a  envoyé  son  Ange 
Raphaël,  comme  il  fit  à  Tobie,  pour  trouver  ung 
parfaid  espoux  à  vostre  fille,  car  je  vous  asseure 
que  j'ay  en  ma  maison  le  plus  honneste  Gentil 
homme  qui  soyt  en  Italie,  lequel  quelquefois 
veit  vostre  fille  &  en  est  si  bien  prins  que  aujour- 
d'huy,ainsyquej'estois  en  oraison.  Dieu  le  m'a  en- 
voyé &  m'a  déclaré  l'afiedion  qu'il  avoit  au  ma- 
riage, &  moi,  qui  congnois  sa  Maison  &  ses  parens 
&  qu'il  est  de  race  notable,  luy  ay  promis  de  vous 
en  parler.  Vray  est  qu'il  y  a  ung  inconvénient  que 
seul  je  congnois  en  luy,  c'est  que,  en  voulant  saul- 
ver  ung  de  ses  amys  que  ung  aultre  vouloit  tuer, 
tira  son  espée,  pendant  les  despartir,  mais  la  for- 
tune advint  que  son  amy  tua  l'autre,  parquoy  luy, 
combien  qu'il  n'ayt  frappé  nul  coup,  est  fugitif  de  sa 
ville  pource  qu'il  assista  au  meurtre  &  avoyt  tiré 
l'espée,  &  par  le  conseil  de  ses  parens  s'est  retiré 

en  ceste  ville  en  habit  d'Escollier,  où  il  demeure 
incongneu  jusques  ad  ce  que  ses  parens  ayent  mis 
fin  à  son  affaire,  ce  qu'il  espère  estre  de  brief.  Et 
par  ce  moien  fauldroit  le  mariage  estre  faid  secrè- 
tement &  que  vous  fussiez  contante  qu'il  allast  le 
jour  aux  ledures  publiques,  &  tous  les  soirs  venir 
souper  &  coucher  céans.  » 

A  l'heure  la  bonne  femme  luy  dist  :  «Monsieur, 
je  trouve  que  ce  que  vous  me  dides  m'est  grand 
advantaige,  car  au  moins  j'auray  auprès  de  moy  ce 
que  je  désire  le  plus  en  ce  monde,  »  ce  que  le 
Cordelier  feit  &  lui  admena  bien  en  ordre,  avecq 
ung  beau  pourpoind  de  satin  cramoisy,  dont  elle 
fut  bien  aise.  Et,  après  qu'il  fut  venu,  feirent  les 
fiançailles  &,  incontinant  que  minuyd  fut  passé, 
feirent  dire  une  messe  &  espousèrent;  puis  allèrent 
coucher  ensemble  jusques  au  poind  du  jour  que  le 
marié  dist  à  sa  femme  que,  pour  n'estre  congneu, 
il  estoit  contraind  d'aller  au  Collège. 

Ayant  prins  son  pourpoind  de  satin  cramoisy  & 
sa  robbe  longue,  sans  oblier  sa  coiffe  de  soye  noire, 
vint  dire  à  Dieu  à  sa  femme,  qui  encores  estoyt  au 
lid,  &  l'asseura  que  tous  les  soirs  il  viendroit  sou- 
per avecq  elle,  mais  que  pour  le  disner  ne  le  fal- 
loyt  atandre.  Ainsy  s'en  partyt  &  laissa  sa  femme, 
qui  s'estimo}^  la  plus  heureuse  du  monde  d'avoir 
trouvé  ung  si  très  bon  party,  &  ainsy  s'en  retourna 
le  jeune  CordeUer  marié  à  son  viel  Père,  auquel 

il  porta  les  cinq  cens  ducatz  dont  ils  avoient  con- 
venu ensemble  par  l'accord  du  mariage. 

Et  au  soir  ne  faillyt  de  retourner  souper  avecq 
celle  qui  le  cuydoit  estre  son  'mary,  &  s'entretint 
si  bien  en  l'amour  d'elle  &  de  sa  belle-mère  qu'ils 
n'eussent  pas  voulu  avoir  change  au  plus  grand 
Prince  du  monde. 

Geste  vie  continua  quelque  temps;  mais  ainsy 
que  la  bonté  de  Dieu  a  pitié  de  ceulx  qui  sont 
trompez  par  bonne  foy,  par  sa  grâce  &  bonté  il 
advint  que  ung  matin  il  print  grand  dévotion  à 
ceste  Dame  &  à  sa  fille  d'aller  oyr  la  messe  à 
Sainft-François,  &  visiter  leur  bon  Père  Confes- 
seur par  le  moyen  duquel  elles  pensoient  estre  si 
bien  pourvues  l'une  de  beau-fils  &  l'autre  de  mary, 
&,  de  fortune  ne  trouvant  ledit  Confesseur  ne 
aultre  de  leur  connoissance,  furent  contantes 
d'oyr  la  grande  messe  qui  se  commençeoyt,  atten- 
dant s'il  viendroit  poinél.  Et,  ainsy  que  la  jeune 
femme  regardoit  ententivement  au  service  divin 
&  au  mistère  d'icelluy,  quant  le  Prestre  se  re- 
tourna pour  dire  Dominiis  vobisciim,  ceste  jeune 
mariée  fut  toute  surprinse  d'estonnement,  car  il 
luy  sembla  que  c'estoit  son  mary  ou  pareil  de 
luy;  mais  pour  cela  ne  voulut  sonner  mot,  &  at- 
tendit encores  qu'il  se  retournast  encore  une  aultre 
foys,  où  elle  l'advisa  beaucoup  mieulx,  ne  doubta 
poind  que  ce  fust  luy,  parquoy  elle  tira  sa  mère, 

qui  estoit  en  grande  contemplation,  en  lui  disant  : 
«  Hélas,  ma  dame,  qui  est  ce  que  je  voy  ?  »  La  mère 
luy  demanda  :  «  Quoy  ? — C'est  celluy  mon  mary  qui 
did  la  messe,  ou  la  personne  du  monde  qui  mieulx 
luy  ressemble.  »  La  mère,  qui  ne  l'avoyt  poind 
bien  regardé,  luy  dist  :  «  Je  vous  prie,  ma  fille,  ne 
medez  poind  ceste  opinion  dedans  vostre  teste, 
car  c'est  une  chose  totallement  impossible  que 
ceulx  qui  sont  si  saindes  gens  eussent  faid  une 
telle  tromperie;  vous  pescheriez  grandement 
contre  Dieu  d'ajouster  foy  à  une  telle  opinion.  » 
Toutesfoys  ne  laissa  pas  la  mère  d'y  regarder  &, 
quant  se  vint  à  dire  Ite,  missa  est,  congneut  vérita- 
blement que  jamais  deux  frères  d'une  ventrée  ne 
fussent  si  semblables.  Toutesfoys  elle  estoit  si 
simple  qu'elle  eût  volontiers  did  :  «  Mon  Dieu, 
gardez  moy  de  croyre  ce  que  je  voy,  »  mais, 
pource  qu'il  touchoit  à  sa  fille,  ne  voulut  pas  lais- 
ser la  chose  ainsy  incongneue  &  se  délibéra  d'en 
savoir  la  vérité. 

Et,  quant  ce  vint  le  soir  que  le  mary  debvoit 
retourner,  lequel  ne  les  avoit  aucunement  aper- 
çeues,  la  mère  vint  dire  à  sa  fille  :  «  Nous  sçau- 
rons,  si  vous  voulez,  maintenant  la  vérité  de  vostre 
mary,  car,  ainsy  qu'il  sera  dedans  le  lid,  je  l'iray 
trouver  &,  sans  qu'il  y  pense,  par  derrière  vous  luy 
arracherez  sa  coiffe,  &  nous  verrons  s'il  a  telle 
couronne  que  celluy  qui  a  did  la  messe.  »  Ainsy 

qu'il  fut  délibéré  il  fut  faid,  car,  si  tost  que  le 
meschant  mary  fut  couché,  arriva  la  vieille  dame, 
en  luy  prenant  les  deux  mains  comme  par  jeu;  sa 
fille  lui  osta  sa  coiffe,  &  demeura  avecq  sa  belle 
couronne,  dont  mère  &  fille  furent  tant  estonnées 
qu'il  n'estoyt  possible  de  plus.  Et  à  l'heure  appel- 
lerez des  serviteurs  de  céans  pour  le  faire  prendre 
&  lyer  jusques  au  matin,  &  ne  servyt  nulle  excuse 
ne  beau  parler. 

Le  jour  venu,  la  Dame  envoya  quérir  son  Con- 
fesseur, feignant  avoir  quelque  grand  secret  à  luy 
dire,  lequel  y  vint  hastivement,  &  elle  le  feyt 
prendre  comme  le  jeune,  luy  reprochant  la  trom- 
perie qu'il  luy  avoit  faide,  &  sur  cella  envoia  qué- 
rir la  Justice,  entre  les  mains  de  laquelle  elle  les 
mist  tous  deux. 

Il  est  à  présumer  que,  s'il  y  eut  gens  de  bien 
pour  Juges,  ils  ne  laissèrent  pas  la  chose  impu- 
gnye. 

«  Voylà,  mes  Dames,  pour  vous  monstrer  que  ceulx 
qui  ont  voué  pauvreté  ne  sont  pas  exempts  d'estre  ten- 
tez d'avarice,  qui  est  roccasion  de  faire  tant  de  maulx. 

—  Mais  tant  de  biens, »distSaffredent,  «car  des  cinq 
cens  ducatz  dont  la  vieille  vouloit  faire  trésor,  il  en  fut 
faid  beaucoup  de  bonnes  chères,  &  la  pauvre  fille, 
qui  avoit  tant  adendu  ung  mary,  par  ce  moien  en  po- 
voit  avoir  deux  &  sçavoyt  mieulx  parler  à  la  vérité  de 
toutes  Hiérarchies. 


164  VJ<=   JOURNÉE 

—  Vous  avez  tousjours  les  plus  faulses  opinions,  » 
dist  Oisille,  «  que  je  vis  jamais;  car  il  vous  semble  que 
toutes  les  femmes  soient  de  vostre  complexion. 

—  Ma  Dame,  sauf  vostre  grâce,  »  dist  SafFredent, 
«  car  je  vouldrois  qu'il  m'eust  cousté  beaucoup  qu'elles 
fussent  ainsy  aisées  à  contenter  que  nous. 

—  Voilà  une  mauvaise  paroUe,  »  dist  Oisille,  «  car 
il  n'y  a  nul  icy  qui  ne  sçache  bien  le  contraire  de  vostre 
dire  &  qu'il  ne  soyt  vrai.  Le  compte  qui  est  fait  main- 
tenant monstre  bien  l'ignorance  des  pauvres  femmes  & 
la  malice  de  ceulx  que  nous  tenons  bien  meilleurs 
que  vous  aultres  hommes  ;  car  ny  elle  ny  sa  fille  ne 
vouloient  rien  faire  à  leur  fantaisie ,  mais  soubzmec- 
toient  le  désir  à  bon  conseil. 

—  Il  y  a  des  femmes  si  difficiles,  »  dist  Longarine , 
«  qu'il  leur  semble  qu'elles  doibvent  avoir  des  Anges. 

—  Et  voylà  pourquoy,  »  dist  Simontault,  elles  trou- 
vent souvent  des  Diables,  principallement  celles  qui, 
ne  se  confians  en  la  grâce  de  Dieu ,  cuydent  par  leur 
bon  sens,  ou  celluy  d'autruy,  povoir  trover  en  ce 
monde  quelque  félicité  qui  n'est  donnée  ny  ne  peut 
venir  que  de  Dieu. 

—  Comment,  Simontault,  »  dist  Oisille,  «  je  ne 
pensois  que  vous  sçeussiez  tant  de  bien. 

—  Ma  Dame,  »  dist  Simontault,  «  c'est  dommaige 
que  je  ne  suys  bien  expérimenté,  car  par  faulte  de  me 
congnoistre  je  voy  que  vous  avez  desjà  mauvais  juge- 
ment de  moy,  mais  si  puis  je  bien  faire  le  mestier  d'un 
Cordelier  puisque  le  Cordclier  s'est  meslé  du  myen. 

—  Vous  appeliez  doncques  vostre  mestier,  »  dist 
Parlamente,  «  de  tromper  les  femmes;  par  ainsy  de 
vostre  bouche  mesmes  vous  vous  jugez. 

—  Quant  j'en  aurois  trompé  cent  mille,  »  dist  Si- 
montault,  «  je  ne  seroys  pas  encore  vengé  des  peines 
que  j'ay  eues  pour  une  seuUe. 

—  Je  sçay,  »  dist  Parlamente,  «  combien  de  foys 
vous  vous  plaingnez  des  Dames,  &  toutesfoys  nous 
vous  voyons  si  joyeulx  &  en  bon  poinft  qu'il  n'est  pas 
à  croyre  que  vous  avez  eu  tous  les  maulx  que  vous 
dides.  Mais  la  belle  Dame  sans  mercy  respond  qu' 

Il  siet  bien  que  l'on  le  die, 
Pour  en  tirer  quelque  confort. 

— Vous  alléguez  ung  notable  Dodeur,  j>  dist  Simon- 
tault,  «  qui  non  seuUement  est  fâcheux,  mais  le  fait 
estre  toutes  celles  qui  ont  leu  &  suivy  sa  dodrine. 

—  Si  est  sa  dodrine,  »  dist  Parlamente,  «  autant 
proffitable  aux  jeunes  Dames  que  nulle  que  je  sçache. 

—  S'il  estoit  ainsy,  »  dist  Simontault,  «  que  les 
Dames  fussent  sans  mercy,  nous  pourrions  bien  faire 
reposer  nos  chevaux  &  faire  rouller  nos  harnoys  jus- 
ques  à  la  première  guerre,  &  ne  faire  que  penser  du 
mesnaige.  Et  je  vous  prie,  dides  moy  si  c'est  chose 
honneste  à  une  dame  d'avoir  le  nom  d'estre  sans  pitié, 
sans  charité,  sans  amour  &  sans  mercy. 

—  Sans  charité  &  amour,  »  dist  Parlamente,  «  ne 
faut-il  pas  qu'elles  soient,  mais  ce  mot  de  mercy  sonne 
si  mal  entre  les  femmes  qu'elles  n'en  peuvent  user 
sans  offenser  leur  honneur;  car  proprement  mercy  est 
accorder  la  grâce  que  l'on  demande,  &  l'on  sçait  bien 
celle  que  les  hommes  désirent. 

—  Ne  vous  déplaise,  ma  Dame,  »  dist  Simontault, 
a  il  y  en  a  de  si  raisonnables  qu'ilz  ne  demandent  rien 
que  la  parolle. 

—  Vous  me  faiftes  souvenir,  »  dist  Parlamente, 
«  de  celluy  qui  se  contentoit  d'un  gand. 

—  Il  fault  que  nous  sçachions  qui  est  ce  gratieulx 
serviteur,  »  dist  Hircan,  «  &  pour  ceste  occasion  je 
vous  donne  ma  voix. 

—  Ce  me  sera  plaisir  de  la  dire,  »  dist  Parlamente, 
((  car  elle  est  plaine  d'honnesteté  : 

Un  Millor  d' Angleterre  fut  sèt  ans  amoureux  d'une  Dame  sans 
jamais  luy  en  oser  faire  semblant,  jusques  à  ce  qu'un  jour,  la 
regardant  dans  un  pré,  il  perdit  toute  couleur  &  contenance 
par  un  soudain  batement  de  cueur  qui  le  preind;  lors  elle ,  se 
montrant  avoir  pitié  de  luy,  à  sa  requeste  meit  sa  main  gantée 
sur  son  cueur,  qu'il  serra  si  fort,  en  luy  déclarant  l'amour 
que  si  long  temps  lui  avait  portée,  que  son  gant  demeura  en  la 
place  de  sa  main ,  que  depuis  il  enrichit  de  pierreries  &  l'at- 
taclM  sur  son  saye  à  coté  du  cueur,  &  fut  si  gracieus  & 
l)onneste  serviteur  qu'il  n'en  demanda  otuques  plus  grand 
privauié. 

E  Roy  Lois  unziesme  envoia  en  Angle- 
terre le  Seigneur  de  Montmorency  pour 
son  ambassadeur,  lequel  y  fut  tant  bien 
venu  que  le  Roy  &  tous  les  Princes  l'esti- 
moient  &  aimoient  fort ,  &  mesmes  lui  commu- 
nicquoient  plusieurs  de  leurs  affaires  secretz  pour 
avoir  son  conseil. 

Ung  jour,  estant  en  ung  bancquet  que  le  Roy 
luy  feit,  fut  assis  auprès  de  luy  ung  Millor  de 
grande  Maison,  qui  avoit  sur  son  saye  attaché 
un  petit  gand,  comme  pour  femme,  à  crochetz 
d'or,  &  dessus  les  joindures  des  doigs  y  avoyt 
force  diamants,  rubiz,  aymerauldes  &  perles,  tant 
que  ce  gand  estoit  estimé  à  ung  grand  argent. 
Le  Seigneur  de  Montmorency  le  regarda  si 
souvent  que  le  Millor  s'apperçeut  qu'il  avoit  vou- 
loir de  luy  demander  la  raison  pourquoy  il  estoyt 
si  bien  en  ordre,  &,  pource  qu'il  estimoit  le 
compte  estre  bien  fort  à  sa  louange,  il  commencea 
à  dire  : 

«  Je  voy  bien  que  vous  trouvez  estrange  de  ce 
que  si  gorgiasement  j'ay  accoustré  ung  pauvre 
gand,  ce  que  j'ay  encores  plus  d'envye  à  vous  dire, 
&  congnoissant  quelle  passion  c'est  que  amour, 
car  je  vous  tiens  tant  homme  de  bien  que,  si  j'ai 
bien  faid,  vous  m'en  louerez,  ou  sinon  vous  excu- 
serez l'amour  qui  commande  à  tous  honnestes 
cueurs. 

«  Il  fault  que  vous  entendiez  que  j'ay  aymé 
toute  ma  vie  une  Dame,  ayme  &  aymeray  encores 
après  sa  mort,  &,  pource  que  mon  cueur  eut  plus 
de  hardiesse  de  s'adresser  en  ung  bon  lieu  que  ma 
bouche  n'eut  de  parler,  je  demoray  sept  ans  sans 
luy  oser  faire  semblant,  craingnant  que,  si  elle 
s'en  appercevoyt,  je  perdrois  le  moien  que  j'avois 

de  souvent  la  fréquenter,  dont  j'avois  plus  de 
paour  que  de  ma  mort.  Mais  ung  jour  estant  dedans 
ung  pré,  la  regardant,  me  print  ung  si  grand  ba- 
tement  de  cueur  que  je  perdis  toute  couleur  & 
contenance,  dont  elle  s'apperçeut  très  bien,  &  en 
demandant  que  j'avois,  je  luy  didz  que  c'estoit 
une  douleur  de  cueur  importable.  Et  elle,  qui  pen- 
soyt  que  ce  fut  de  maladie  d'autre  sorte  que  d'a- 
mour, me  monstra  avoir  pitié  de  moy,  qui  me  feit 
luy  suplier  vouloir  medre  la  main  sur  mon 
cueur  pour  veoir  comme  il  débatoit,  ce  qu'elle 
feit  plus  par  charité  que  par  autre  amityé,  &, 
quant  je  luy  tins  la  main  contre  mon  cueur,  la- 
quelle estoit  gantée,  il  se  print  à  débatre  &  tor- 
menter  si  fort  qu'elle  sentyt  que  je  disois  vérité. 
Et  à  l'heure  luy  serray  la  main  contre  mon  estho- 
mac  en  luy  disant  : 

«  Hélas,  ma  Dame,  recepvez  le  cueur,  qui 
veult  rompre  mon  esthomac  pour  saillir  en  la 
main  de  celle  dont  j'espère  grâce,  vie  &  miséri- 
corde, lequel  me  contrainél  maintenant  vous 
déclairer  l'amour  que  tant  long  temps  ay  cellée, 
car  luy  ne  moy  ne  sommes  maistres  de  ce  puis- 
sant Dieu.  » 

Quant  elle  entendit  ce  propos  que  luy  tenois, 
le  trouva  fort  estrange. 

Elle  voulut  retirer  sa  main;  je  la  tins  si 
ferme  que  le  gand  demeura  en  la  place  de  sa 

Hepi.  III.  22 

cruelle  iftain,  &,  pource  que  jamais  je  n'avois 
eu  ny  ay  eu  depuis  plus  grande  privaulté  d'elle, 
j'ay  attaché  ce  gand  comme  l'emplastre  la  plus 
propre  que  je  puis  donner  à  mon  cueur,  & 
l'ay  aorné  de  toutes  les  plus  riches  bagues  que 
j'avois,  combien  que  les  richesses  viennent  du 
gand,  que  je  ne  donneroys  pour  le  Royaulme 
d'Angleterre,  car  je  n'ay  bien  en  ce  monde 
que  je  n'estime  tant  que  le  sentir  sur  mon  estho- 
mac. 

Le  Seigneur  de  Montmorency,  qui  eut  mieulx 
aymé  la  main  que  le  gand  d'une  Dame,  luy  loua 
fort  sa  grande  honnesteté,  luy  disant  qu'il  estoyt  le 
plus  vray  amoureux  que  jamais  il  avoyt  veu,  & 
digne  de  meilleur  traidement  puis  que  de  si  peu 
il  faisoit  tant  de  cas,  combien  que,  veu  sa  grand 
amour,  s'il  eut  eu  mieulx  que  le  gand,  peut  estre 
qu'il  fut  mort  de  joye,  ce  qu'il  accorda  au  Sei- 
gneur de  Montmorency,  ne  soupsonnant  poind 
qu'il  le  dist  par  mocquerye. 

Si  tous  les  humains  du  monde  estoient  de  telle  hon- 
nesteté, les  dames  se  y  pourroient  bien  fyer,  quant  il 
ne  leur  en  cousteroit  que  le  gand. 

— J'ay  bien  congneu  le  Seigneur  de  Montmorency,  » 
dist  Geburon,  «  que  je  suis  seur  qu'il  n'eût  poind 
voulu  vivre  à  l'Angloise  &,  s'il  se  fût  contante  de  si 
peu,  il  n'eust  pas  eu  les  bonnes  fortunes  qu'il  a  eues 
en  amour,  car  la  vieille  chanson  dit  : 

Jamais  d'amoureus  couard 
N'oyez  bien  dire. 

—  Pensés  que  ceste  povre  Dame,  «  dit  Saffredent,  » 
retira  sa  main  bien  hâtivement  quant  elle  sentit 
que  le  coeur  luy  batoit,  car  elle  cuydoyt  qu'il 
deust  trespasser,  &  l'on  dist  qu'il  n'est  rien  que 
les  femmes  hayssent  plus  que  de  toucher  les 
mortz, 

—  Si  vous  aviez  autant  hanté  les  hospitaulx 
que  les  tavernes,  »  ce  luy  dist  Ennasuide,  «  vous 
ne  tiendriez  pas  ce  langaige,  car  vous  verriez  celles 
qui  ensepvlissent  les  trespassez,  dont  souvent  les 
hommes,  quelque  hardis  qu'ilz  soient,  craingnent  à 
toucher. 

—  Il  est  vrai,  »  dist  Saffredent,  «  qu'il  n'y  a  nul 
à  qui  l'on  ne  donne  pénitence  qui  ne  faid  le  rebours 
de  ce  à  quoy  ilz  ont  prins  plus  de  plaisir,  comme  une 
Damoiselle,  que  je  veiz  en  une  bonne  maison,  qui, 
pour  satisfaire  au  plaisir  qu'elle  avoyt  eu  au  baiser 
de  quelqu'un  qu'elle  aymoyt,  fut  trouvée  au  matin, 
à  quatre  heures,  baisant  le  corps  mort  d'un  Gentil 
homme  qui  avoyt  esté  tué  le  jour  de  devant,  lequel 
elle  n'avoyt  poind  plus  aymé  que  ung  aultre,  &  à 
l'heure  chacun  congneut  que  c'estoyt  pénitence  des 
plaisirs  passez.  Comme  toutes  les  bonnes  euvres  que 
les  femmes  font  sont  estimées  mal  entre  les  hommes, 
je  suis  d'opinion  que,  mortz  ou  vivans,  on  ne  les 
doibt  jamais  baiser,  si  ce  n'est  ainsy  que  Dieu  le 
commande. 

—  Quant  à  moy,  »  dist  Hircan,  «  je  me  soucy  si 
peu  de   baiser  les   femmes,   hors  mys    la  mienne, 

que  je  m'accorde  à  toutes  lois  que  l'on  voudra, 
mais  j'ay  pitié  des  jeunes  gens  à  qui  vous  voulez 
oster  ung  si  petit  contentement,  &  faire  nul  le  com- 
mandement de  Saind  Pol  qui  veult  que  l'on  baise  in 
osculo  sanâo. 

—  Si  saind  Pol  eut  esté  tel  homme  que  vous,  » 
dist  Nomerfide,  »  nous  eussions  bien  demandé  l'expé- 
rience de  l'esperit  de  Dieu  qui  parloit  en  luy. 

—  A  la  fin,  »  dist  Geburon,  vous  aymerez  mieulx 
doubter  de  la  sainde  Escripture  que  de  faillir  à  l'une 
de  vos  petites  sérymonies, 

—  Ja  à  Dieu  ne  plaise,  »  dist  Oisille,  «  que  nous 
doubtions  de  la  sainde  Escripture  veu  que  si  peu 
nous  croyons  à  vos  mensonges ,  car  il  n'y  a  nulle  qui 
ne  sçache  bien  ce  qu'elle  doibt  croyre  ;  c'est  de  jamais 
ne  medre  en  doubte  la  paroUe  de  Dieu  &  moins  ad- 
jouster  foy  à  celle  des  hommes. 

—  Si  crois  je,  »  dist  Simontault,  «  qu'il  y  a  eu  plus 
d'hommes  trompez  par  les  femmes  que  par  les  hommes; 
car  la  petite  amour  qu'elles  ont  à  nous  les  gardent  de 
croyre  noz  véritez,  &  la  très  grande  amour  que  nous 
leur  portons  nous  faid  tellement  fier  en  leurs  men- 
songes que  plus  tost  nous  sommes  trompez  que  soup- 
sonneux  de  le  povoir  estre. 

—  Il  semble,  »  dist  Parlamente,  «  que  vous 
ayez  oy  la  plainde  de  quelque  sot  déçu  par  une 
folle,  car  vostre  propos  est  de  si  petite  audorité 
qu'il  a  besoing  d'estre  fortifié  d'exemple;  par  quoy, 
si  vous  en  sçavez  quelcun,  je  vous  donne  ma  place 
pour  le  racompter.  Et  si  ne  dis  pas  que  pour  ung 
mot  nous  soyons  subjedes  de  vous  croyre,  mais, 
pour  vous  escouter  dire  mal  de  nous,  noz  oreilles  n'en 

sentiront  poinâ  de  douleur,  car  nous  sçavons  ce  qui 
en  est. 

—  Or  puisque  j'ay  lieu  de  parler,  »  dist  Dagoucin, 
«  je  la  diray  : 

Un  Gentil  Immme  par  trop  croire  de  vérité  en  une  dame  qu'il 
avait  offensée,  la  laissant  pour  d'autres  à  l'heure  qu'elle 
l'aymoit  plus  fort,  fut  sous  une  fausse  assignation  trompé 
d'elle  &  moqué  de  toute  la  Cour. 

]N  la  Court  du  Roy  Françoys  premier  y 
avoyt  une  Dame  de  fort  bon  esperit,  la- 
quelle, pour  sa  bonne  grâce,  honnesteté 
&  paroUe  agréable,  avoit  gaigné  le  cueur 
de  plusieurs  serviteurs,  dont  elle  sçavoit  fort  bien 
passer  le  temps,  l'honneur  saufve,  les  entretenant 
si  plaisamment  qu'ilz  ne  sçavoient  à  quoy  se  tenir, 
car  les  plus  asseurez  estoient  désespérez  &  les  plus 
désespérez  en  prenoient  asseurance.  Toutesfoys, 
en  se  mocquant  de  la  plus  grande  partye,  ne  se 
peut  garder  d'en  aymer  bien  fort  ung  qu'elle  nom- 
moyt  son  cousin,  lequel  nom  donnoyt  couleur  à 
plus  long  entendement.  Et,  comme  nulle  chose 

n'est  stable,  souvent  leur  amityé  tournoyt  en  cour- 
roux, &  puis  se  revenoyt  plus  fort  que  jamais,  en 
sorte  que  toute  la  Court  ne  le  povoyt  ignorer. 

Ung  jour  la  Dame,  tant  pour  donner  à  congnois- 
tre  qu'elle  n'avoit  affedion  en  rien,  aussy  pour 
donner  peyne  à  celluy  pour  l'amour  duquel  elle 
avoyt  porté  beaucoup  de  facherye,  luy  va  faire 
meilleur  semblant  que  jamais  n'avoyt  faid.  Par 
quoy  le  gentil  homme,  qui  n'avoyt  ny  en  armes 
ny  en  amours  nulle  faulte  de  hardiesse,  commen- 
cea  à  pourchasser  vivement  celle  dont  maintesfois 
l'avoyt  priée ,  laquelle,  feignant  ne  povoir  souste- 
nir  tant  de  pitié,  luy  accorda  sa  demande  &  luy 
dist  que  pour  ceste  occasion  elle  s'en  alloyt  en  sa 
chambre,  qui  estoit  en  galletas  où  elle  sçavoit 
bien  qu'il  n'y  avoyt  personne  &  que,  si  tost  qu'il 
la  verroyt  partye,  il  ne  faillit  d'aller  après,  car  il  la 
trouveroytde  la  bonne  volunté  qu'elle  luyportoyt. 

Le  Gentil  homme,  qui  crut  à  sa  paroUe,  fut  si 
content  qu'il  se  mit  àjouer  avecqles  aultres  Dames, 
adendant  qu'il  la  veit  partye  pour  bien  tost  aller 
après.  Et  elle,  qui  n'avoit  faulte  ne  nulle  finesse  de 
femme,  s'en  alla  à  Madame  Marguerite,  fille  du 
Roy,  &  à  la  Duchesse  de  Montpensier,  &  leur  dist  : 
«  Si  vous  voulez,  je  vous  montreray  le  plus  beau 
passetemps  que  vous  veiste  oncques.  »  Elles,  qui 
ne  cherchoient  poind  de  mélencolye,  la  priè- 
rent de  luy  dire  que  c'estoyt.  «  C'est,  »  ce  dist 

elle,  «  ung  tel,  que  vous  congnoissez  autant  homme 
de  bien  qu'il  en  soyt  poind  &  non  moins  auda- 
tieux.  Vous  sçavez  combien  de  mauvays  tours  il 
m'a  faid  &  que,  à  l'heure  que  je  l'aymois  le  plus 
fort,  il  en  a  aymé  d'aultres,  dont  j'en  ay  porté  plus 
d'ennuy  que  je  n'en  ay  fait  de  semblant.  Or  main- 
tenant Dieu  m'a  donné  le  moien  de  m'en  venger, 
c'est  que  je  m'en  voys  en  ma  chambre,  qui  est  sur 
ceste  cy;  incontinant,  s'il  vous  plaist  y  faire  le 
guet,  vous  le  verrez  venir  après  moy,  &,  quant  il 
aura  passé  les  galleries  qu'il  vouldra  monter  le  de- 
gré, je  vous  prie  vous  medre  toutes  deux  à  la  fe- 
nestre  &  m'ayder  à  cryer  au  larron  &  vous  verrez 
sa  collère.  A  quoy  je  croy  qu'il  n'aura  pas  mau- 
vaise grâce,  &,  s'il  ne  me  did  des  injures  tout 
hault,  je  m'atends  bien  qu'il  n'en  pensera  moins 
en  son  cueur.  » 

Ceste  conclusion  ne  se  feyt  pas  sans  rire,  car 
il  n'y  avoit  Gentil  homme  qui  menast  plus  la 
guerre  aux  Dames  que  cestuy  là,  &  estoit  tant 
aymé  &  estimé  d'un  chacun  que  l'on  n'eust  pour 
rien  voulu  tomber  au  danger  de  sa  mocquerye.  Et 
sembla  bien  aux  Dames  qu'elles  avoient  part  à  la 
gloire  que  une  seuUe  espèroit  d'emporter  sur  le 
Gentil  homme.  Par  quoy,  si  tost  qu'elles  veirent 
partir  celle  qui  avoyt  faid  l'entreprinse,  commen- 
cèrent à  regarder  la  contenance  du  Gentil  homme, 
qui  ne  demoura  guères  sans  changer  de  place  &, 

quant  il  eut  passé  la  porte,  les  Dames  sortirent  à  la 
gallerye  pour  ne  le  perdre  poind  de  veue.  Et  luy, 
qui  ne  s'en  doubtoitpas,va  mettre  sa  cappe  à  l'en- 
tour  de  son  col  pour  se  cacher  le  visaige  &  descen- 
dit le  degré  jusques  à  la  court,  mais,  trouvant 
quelcun  qu'il  ne  vouloit  poind  pour  tesmoing,  re- 
descendit encores  en  la  court  &  retourna  par  ung 
aultre  costé.  Les  Dames  veirent  tout,  &  ne  s'en 
apercent  oncques  &,  quant  il  parvint  au  degré  où 
il  povoyt  seurement  aller  en  la  chambre  de  sa 
dame,  les  deux  Dames  se  vont  medre  à  la  fe- 
nestre,  &  incontinant  elles  aperçeurent  la  dame 
qui  estoyt  en  hault,  qui  commencea  à  crier  au 
larron  tant  que  sa  teste  en  povoyt  porter ,  &  les 
deux  Dames  du  bas  luy  respondirent  si  fort  que 
leurs  voix  furent  oyes  de  tout  le  chasteau. 

Je  vous  laisse  à  penser  en  quel  despit  le  Gentil 
homme  s'enfuyt  en  son  logis,  non  si  bien  couvert 
qu'il  ne  fût  congneu  de  celles  qui  sçavoient  ce  mi- 
stère,  lesquelles  luy  ont  souvent  reproché,  mes- 
mes  celle  qui  luy  avoit  faid  ce  mauvais  tour,  luy 
disant  qu'elle  s'estoit  bien  vengée  de  luy.  Mais  il 
avoyt  ses  responces  &  défaides  si  propres  qu'il  leur 
feit  accroire  qu'il  se  doubtoit  bien  de  l'entreprinse 
&  qu'il  avoyt  accordé  à  la  Dame  de  l'aller  veoir 
pour  leur  donner  quelque  passetemps,  car  pour 
l'amour  d'elle  n'eust-il  prins  ceste  peyne  pour  ce 
qu'il  y  avoit  long  temps  que  l'amour  en  estoit  de- 

hors.  Mais  les  Dames  ne  voulurent recepvoirceste 
vérité,  dont  encores  en  est  la  matière  en  doubte  ; 
niais  si  ainsy  estoyt  qu'il  eust  cru  ceste  dame, 
comme  il  est  vraisemblable,  veu  qu'il  estoit  tant 
saige  &■  hardy  que  de  son  aage  &  de  son  temps  a 
eu  peu  de  pareils  &  poind  qui  le  passast,  comme 
le  nous  a  faid  veoir  satrèshardye&chevaleureuse 
mort. 

«  Il  me  semble  qu'il  fault  que  vous  confessiez  que 
l'amour  des  hommes  vertueux  est  telle  que  par  trop 
croyrc  de  vérité  aux  Dames  sont  souvent  trompez. 

—  En  bonne  foy,  »  dist  Ennasuidc,  «  j'advoue  ceste 
Dame  du  tort  qu'elle  a  faid  ;  car,  puisque  ung  homme 
est  aymé  d'une  Dame  &  la  laisse  pour  une  aultre,  ne 
s'en  peut  trop  venger. 

—  Voyre,  »  dist  Parlamente,  «  si  elle  en  est  aymée  ; 
mais  il  y  en  a  qui  ayment  des  hommes  sans  estre  asseu- 
rées  de  leur  amityé  &,  quant  elles  congnoissent  qu'ilz 
ayment  ailleurs,  elles  disent  qu'ilz  sont  muables.  Par 
quoy  celles  qui  sont  saiges  ne  sont  jamays  trompées 
de  ces  propos,  car  elles  ne  s'arrcstent  ni  croyent  à 
ceulx  qui  sont  véritables  afin  de  ne  tomber  au  danger 
des  menteurs,  pource  que  le  vray  &  le  faulx  n'ont  que 
ung  mesme  langaige. 

—  Si  toutes  estoient  de  vostre  opinion,  »  dist  Simon- 
tault,  «  les  Gentilz  hommes  pourroient  bien  medre 
leurs  oraisons  dedans  leurs  coffres  ;  mais,  que,  vous  ne 
voz  semblables  en  sçeussent  dire,  nous  ne  croyrons 
jamais  que  les  femmes  soient  aussy  incrédules  comme 
elles  sont  belles.  Et  ceste  opinion  nous  fera  vivre  aussi 

contentz  que  vous  vouldriez  par  voz  raisons  nous 
medre  en  peyne. 

—  Et  vrayement,  »  dist  Longarine,  «  sçachant  très 
bien  qui  est  la  Dame  qui  a  faid  ce  bon  tour  au  Gentil 
homme,  je  ne  treuve  impossible  nulle  finesse  à  croyre 
d'elle,  car,  puis  qu'elle  n'a  pas  espargné  son  niary,  elle 
n'a  pas  espargné  son  serviteur. 

—  Comment,  son  mary  ?  »  dist  Simontault.  «  Vous 
en  sçavez  doncques  plus  que  moy.  Par  quoy  je  vous 
donne  ma  place  pour  en  dire  vostre  opinion,  puisque 
le  voulez. 

—  Et  moy  aussy,  »  dist  Longarine. 

Ceste  mesme  Dame  voyant  que  son  mary  trouvait  mauvais 
qu'elle  avoit  des  serviteurs  desquels  elle  passait  le  temps ,  son 
honneur  sauve ,  l'épya  si  bien  qu'elle  s'apperçeut  de  la  bonne 
chère  qu'il  faisait  à  une  sienne  femme  de  chambre  qu'elle 
i^angna,  de  sorte  qu'accordant  à  son  mary  ce  qu'il  en  préten- 
dait le  surpreind  finement  en  telle  faute  que  pour  la  réparer 
fut  contraint  luy  confesser  qu'il  méritait  plus  grande  puni- 
tion qu'elle,  &  par  ce  moyen  vécut  depuis  à  safantasye. 


A  Dame,  de  qui  vous  avez  faid  le  com- 
pte, avoyt  espousé  ung  mary  de  bonne 
&  antienne  Maison  &  riche  Gentil 
homme,  &  par  grande  amityé  de  l'un 
&  de  l'autre  se  feyt  le  mariage. 

Elle,  qui  estoyt  une  des  femmes  du  monde 
parlant  aussi  plaisamment,  ne  dissimulloit  poind 
à  son  mary  qu'elle  avoyt  des  serviteurs  desquelz 
elle  se  mocquoit  &  passoyt   son    temps,  dont 

son  mary  avoyt  sa  part  du  plaisir;  mais  à  la 
longue  ceste  vie  luy  fascha,  car  d'un  costé  il 
trouvoit  mauvais  qu'elle  entretenoit  longuement 
ceulx  qu'il  ne  lenoyt  pour  ses  parens  &  amys, 
&  d'aultre  costé  luy  faschoit  fort  la  despence 
qu'il  estoit  contraind  de  faire  pour  entretenir 
sa  gorgiaseté  &  pour  suyvre  la  Court.  Par  quoy 
le  plus  souvent  qu'il  povoyt  se  retiroit  en  sa 
maison,  où  tant  de  compagnies  l'alloient  veoir 
que  sa  despence  n'amoindrissoyt  guères  en  son 
mesnage,  car  sa  femme,  en  quelque  lieu  qu'elle 
fust,  trouvoyt  tous]  ours  moyens  de  passer  son 
temps  à  quelques  jeuz,  à  dances  &  à  toutes  choses 
ausquelles  honnestement  les  jeunes  dames  se 
peuvent  exercer.  Et  quelques  foys  que  son  mary 
luy  disoyt  en  riant  que  leur  despence  estoyt  trop 
grande,  elle  luy  faisoit  responce  qu'elle  l'asseu- 
royt  de  ne  le  faire  jamais  coqu  mais  ouy  bien  co- 
quin, car  elle  aymoit  si  très  fort  les  acoutremens 
qu'il  falloyt  des  plus  beaulx  &  riches  qui  fussent 
en  la  Court,  où  son  mary  la  menoyt  le  moins  qu'il 
povoyt  &  où  elle  faisoit  tout  son  possible  d'aller, 
&  pour  ceste  occasion  se  rendoyt  toute  complai- 
sante à  son  mary,  qui  d'une  chose  plus  difficille  ne 
la  vouloyt  pas  refuser. 

Or  ung  jour,  voiant  que  toutes  ses  inventions 
ne  le  povoient  gaingner  à  faire  ce  voiage  de  la 
Court,  s'apperçeut  qu'il  faisoyt  fort  bonne  chère  à 

une  femme  de  chambre  à  chapperon  qu'elle  avoyt, 
dont  elle  pensoyt  bien  faire  son  proffid  &  retira 
à  part  cestc  fille  de  chambre  &  l'interrogea  si  fine- 
ment, tant  par  finesse  que  par  menasses,  que  la 
fille  luy  confessa  que,  depuis  qu'elle  estoit  en  sa 
maison,  il  n'estoit  jour  que  son  maistre  ne  la  sol- 
licitast  de  l'aymer,  mais  qu'elle  aymeroit  mieulx 
mourir  que  de  faire  rien  contre  Dieu  &  son  hon- 
neur, &  encores,  veu  l'honneur  qu'elle  luy  avoyt 
faid  de  la  retirer  en  son  service,  qui  seroyt  double 
meschanceté. 

Geste  Dame,  entendant  la  desloyauté  de  son 
mary,  fut  soubdain  esmeue  de  despit  &  de  joye, 
voiant  que  son  mary,  qui  faisoyt  tant  semblant  de 
l'aymer,  luy  pourchassoyt  secrètement  telle  honte 
en  sa  compaignye,  combien  qu'elle  s'estimoit  plus 
belle  &  de  trop  meilleure  grâce  que  celle  pour 
laquelle  il  la  vouloit  changer.  Mais  la  joye  estoyt 
qu'elle  espèroit  prendre  son  mary  en  si  grande 
faulte  qu'il  ne  luy  reprocheroit  plus  ses  serviteurs 
ny  le  demeure  de  la  Court,  &,  pour  y  parvenir, 
pria  ceste  fille  d'accorder  petit  à  petit  à  son  mary 
ce  qu'il  luy  demandoyt,  avecq  les  conditions 
qu'elle  luy  dist. 

La  fille  en  cuyda  faire  difficulté,  mais,  estant 
asseurée  par  sa  maistresse  de  sa  vie  &  de  son 
honneur,  accorda  de  faire  tout  ce  qu'il  luy  plai- 
royt. 

Le  Gentil  homme,  continuant  sa  poursuide, 
trouva  ceste  fille  d'oeil  &  de  contenance  toute 
changée,  par  quoy  la  pressa  plus  vifvement  qu'il 
n'avoit  accoustumé,  mais  elle,  qui  sçavoit  son 
roolle  par  cueur,  luy  remonstra  sa  pauvreté  &  que 
en  luy  obéyssant  perdroit  le  service  de  sa  mais- 
tresse  auquel  elle  s'attendoyt  de  gaingner  ung  bon 
mary.  A  quoy  luy  fut  bientost  respondu  par  le 
Gentil  homme  qu'elle  n'eût  soulcy  de  toutes  ces 
choses,  car  il  la  mariroyt  mieulx  &  plus  richement 
que  sa  maistresse  ne  sçaùroit  faire  &  qu'il  con- 
duiroit  son  affaire  si  secrètement  que  nul  n'en 
pourroit  parler. 

Sur  ces  propos  feirent  leur  accord,  &,  en  regar- 
dant le  lieu  le  plus  propre  pour  faire  ceste  belle 
œuvre,  elle  vat  dire  qu'elle  n'en  sçavoit  poind  de 
meilleur  ne  plus  loing  de  tout  soupson  que  une 
petite  maison  qui  estoyt  dedans  le  parc,  où  il  y 
avoit  chambre  &  lid  tout  à  propos. 

Le  Gentil  homme  qui  n'eust  trouvé  nul  lieu 
mauvais,  se  contenta  de  cestuy-là,  &  luy  tarda 
bien  que  le  jour  &  heure  n'estoient  venuz. 

Ceste  fille  ne  faillit  pas  de  promesse  à  sa 
maistresse  &  luy  compta  tout  le  discours  de 
son  entreprinse  bien  au  long,  &  comme  ce 
debvoit  estre  le  lendemain  après  disner  &  qu'elle 
ne  fauldroyt  poind,  à  l'heure  qu'il  y  fauldroyt 
aller,  de  luy  faire  signe,  à  quoy  elle  la  suplioyt 

prendre  bien  garde  &  ne  faillir  poinâ:  de  se 
trouver  à  l'heure  pour  la  garder  du  danger  où  elle 
se  medoit  en  luy  obéyssant,  ce  que  la  maistresse 
luy  jura,  la  priant  n'avoir  nulle  crainde  &  que 
jamais  ne  l'abandonneroyt,  &  si  la  deâfenderoyt 
de  la  fureur  de  son  mary. 

Le  lendemain  venu,  après  qu'ilz  eurent  disné, 
le  Gentil  homme  faisoyt  meilleure  chère  à  sa 
femme  qu'il  n'avoyt  poind  encores  faid,  qu'elle 
n'avoit  pas  trop  agréable,  mais  elle  feignoyt  si 
bien  qu'il  ne  s'en  appercevoyt. 

Après  disner,  elle  luy  demanda  à  quoy  il  pas- 
seroyt  le  temps.  11  luy  dist  qu'il  n'en  sçavoid 
poind  de  meilleur  que  de  jouer  au  cent.  Et  à 
l'heure  feirent  dresser  le  jeu ,  mais  elle  faingnyt 
qu'elle  ne  vouloit  poind  jouer  &  qu'elle  avoyt 
assez  de  plaisir  à  les  regarder. 

Et,  ainsy  qu'il  se  vouloyt  medre  au  jeu,  il 
ne  faillit  de  demander  à  ceste  fille  qu'elle  n'o- 
bUast  sa  promesse.  Et,  quant  il  fut  au  jeu,  elle 
passa  par  la  salle ,  faisant  signe  à  sa  mais- 
tresse  du  pèlerinage  qu'elle  avoyt  à  faire,  qui 
l'advisa  très  bien,  mais  le  Gentil  homme  ne  con- 
gneut  rien. 

Toutesfoys  au  bout  d'une  heure  que  ung 
de  ses  varlets  luy  feit  signe  de  loing,  dist  à  sa 
femme  que  la  teste  luy  faisoyt  ung  peu  mal 
&  qu'il  estoit  contraind   de  s'aller  reposer  & 

prendre  l'air.  Elle,  qui  sçavoit  aussi  bien  sa  mal- 
ladie  que  luy,  luy  demanda  s'il  vouloyt  qu'elle 
jouast  son  jeu  ?  Il  luy  dist  que  ouy  &  qu'il  revien- 
droit  bien  tost.  Toutesfoys  elle  l'asseura  que  pour 
deux  heures  elle  ne  s'ennuyroit  poind  de  tenir 
sa  place. 

Ainsy  s'en  alla  le  gentil  homme  en  sa  chambre, 
&  de  là  par  une  allée  en  son  parc. 

La  Damoiselle,  qui  sçavoid  bien  autre  che- 
myn  plus  court,  adendit  ung  petit,  puis  soub- 
dain  feyt  semblant  d'avoir  une  tranchée,  &  bailla 
son  jeu  à  ung  autre,  &,  si  tost  qu'elle  fut  saillye 
de  la  salle,  laissa  ses  haultz  patins  &  s'en  cou- 
rut le  plus  tost  qu'elle  peut  au  lieu  où  elle  ne 
vouloyt  que  le  marché  se  feist  sans  elle.  Et  y 
arriva  à  si  bonne  heure  qu'elle  entra  par  une 
aultre  porte  en  la  chambre  où  son  mary  ne 
faisoyt  que  arriver  &,  se  cachant  derrière  l'huys, 
escouta  les  beaulx  &  honnestes  propos  que  son 
mary  tenoit  à  sa  Chamberière.  Mais,  quant  elle 
veid  qu'il  approchoit  du  criminel,  le  prit  par 
derrière  en  luy  disant  : 

«  Je  suis  trop  près  de  vous  pour  en  prendre 
une  aultre.  » 

Si  le  Gentil  homme  fut  courroucé  jusques  à 
l'extrémité,  il  ne  le  fault  demander,  tant  pour 
la  joye  qu'il  espéroyt  recepvoir  &  s'en  veoir 
frustré  que  de  veoir  sa  femme   le  congnoistre 


LIX*   NOUVELLE  187 

plus  qu'il  ne  vouloyt,  de  laquelle  il  avoyt 
grande  paour  perdre  pour  jamays  l'amityé. 
Mais,  pensant  que  ceste  menée  venoyt  de  la 
fille,  sans  parler  à  sa  femme  courut  après  elle 
de  telle  fureur  que,  si  sa  femme  ne  la  luy  eut 
ostée  des  mains,  il  l'eust  tuée,  disant  que  c'cs- 
toyt  la  plus  meschante  garse  qu'il  avoyt  jamais 
veue  &  que,  si  sa  femme  eut  adendu  à  veoir  la 
fin,  elle  eut  bien  congneu  que  ce  n'estoyt  que 
mocquerye,  car  en  lieu  de  luy  faire  ce  qu'elle 
pensoyt  il  luy  eut  baillé  des  verges  pour  la  chas- 
tier. 

Mais  elle,  qui  se  congnoissoit  en  tel  métail, 
ne  le  prenoyt  pas  pour  bon  &  luy  feit  là  de 
telles  remonstrances  qu'il  eut  grand  paour  qu'elle 
ne  le  voulût  abandonner.  Il  luy  feit  toutes  les 
promesses  qu'elle  voulut  &  confessa,  voiant  les 
belles  remonstrances  de  sa  femme,  qu'il  avoyt 
tort  de  trouver  mauvays  qu'elle  eût  des  servi- 
teurs; car  une  femme  belle  &  honneste  n'est 
poind  moins  vertueuse  pour  cstre  aymée,  par 
ainsy  qu'elle  ne  face  ne  dye  chose  qui  soyt 
contre  son  honneur,  mais  ung  homme  mérite 
bien  grand  punition,  qui  prent  la  peyne  de 
pourchasser  une  qui  ne  l'ayme  poind  pour 
faire  tort  à  sa  femme  &  à  sa  conscience.  Par 
quoy  jamays  ne  l'empescheroit  d'aller  à  la  Court, 
ny  ne  trouveroyt  maulvays  qu'elle  eût  des  ser- 

viteurs,  car  il  sçavoit  bien  qu'elle  parloit  plus  à 
eus  par  moquerie  que  par  afFedion. 

Ce  propos  là  ne  desplaisoyt  pas  à  la  Dame, 
car  il  luy  sembloyt  bien  avoir  gaingné  ung 
grand  poind;  si  est  ce  qu'elle  dist  tout  au 
contraire,  feingnant  de  prendre  desplaisir  d'aller 
à  la  Court,  veu  qu'elle  pensoyt  n'estre  plus  en 
son  amityé,  sans  laquelle  toutes  compagnies  lui 
faschoient,  disant  que  une  femme,  estant  bien 
aymée  de  son  mary  &  l'aymant  de  son  costé 
comme  elle  faisoyt,  portoit  un  saufconduit  de 
parler  à  tout  le  monde  &  n'estre  mocquée  de 
nul. 

Le  pauvre  Gentil  homme  meit  si  grande  peyne 
à  l'asseurer  de  l'amityé  qu'il  luy  portoit  que 
enfin  ilz  partirent  de  ce  lieu  là  bons  amys; 
mais,  pour  ne  retourner  en  telz  inconvénients, 
il  la  pria  de  chasser  ceste  fille  à  l'occasion  de 
laquelle  il  avoyt  eu  tant  d'ennuy,  ce  qu'elle 
feit,  mais  ce  fiit  en  la  mariant  très  bien  & 
honnestement,  aux  despens  toutesfoys  de  son 
mary. 

Et,  pour  faire  obHer  entièrement  à  la  Damoiselle 
ceste  foUye,  la  mena  bientost  à  la  Court,  en  tel 
ordre  &  si  gorgiase  qu'elle  avoyt  occasion  de  s'en 
contanter. 

«Voilà,  mes  Dames,  qui  m'a  faift  dire  que  je  ne 


LIX*   NOUVELLE  189 

trouve  poinft  estrange  le  tour  qu'elle  avoit  faift  à  l'un 
de  ses  serviteurs ,  veu  celluy  que  je  sçavois  de  son 
mary. 

—  Vous  nous  avez  paind  une  femme  bien  fyne  & 
ung  mary  bien  sot,  »  dist  Hircan,  «  car,  puis  qu'il  en 
estoit  venu  tant  que  là,  il  ne  debvoyt  pas  demeurer  en 
si  beau  chemyn. 

—  Et  que  eust  il  faid?  »  dist  Longarine. 

—  Ce  qu'il  avoyt  entreprins,  »  dist  Hircan,  «  car 
autant  estoyt  courroucée  sa  femme  contre  luy  pour 
sçavoir  qu'il  vouloit  mal  faire  comme  s'il  eût  mis  le 
mal  à  exécution;  &  peut  estre  que  sa  femme  l'eust 
mieulx  estimé  si  elle  l'eust  congneu  plus  Hardy  &  gen- 
til compagnon. 

—  C'est  bien,  »  dist  Ennasuifte  ;  «  mais  où  trou- 
verez vous  ung  homme  qui  force  deux  femmes  à  la 
foys,  car  sa  femme  eut  défendu  son  droid  &  la  fille  sa 
virginité. 

—  Il  est  vray,  »  dist  Hircan  ;  «  mais  ung  homme 
fort  &  hardy  ne  craind  poinft  d'en  assaillir  deux  foi- 
bles,  &  ne  fault  poind  d'en  venir  à  bout. 

—  J'entens  bien,  »  dist  Ennasuide,  «  que,  s'il  eût 
tiré  son  espée,  il  les  eût  bien  tuées  toutes  deux,  mais 
autrement  ne  voy  je  pas  qu'il  en  eût  sçeu  eschapper. 
Par  quoy  je  vous  prie  nous  dire  que  vous  eussiez 
faid? 

-^  J'eusse  embrassé  ma  femme,  »  dist  Hircan,  «  & 
l'eusse  emportée  dehors,  &  puis  eusse  faid  de  sa  Cham- 
berière  ce  qu'il  m'eust  pieu  par  amour  ou  par  force. 

—  Hircan,  »  dist  Parlamente,  «  il  suffit  assez  que 
vous  sçachiez  faire  mal. 

—  Je  suys  seur,  Parlamente ,  »  dist  Hircan,  «  que 

je  ne  scandalize  poind  l'innocent  devant  qui  je  parle, 

&  si  ne  veulx  par  cela  soustenir  ung  mauvais  faid. 
Mais  je  m'estonne  de  l'entreprinse  qui  de  soy  ne  vault 
rien,  &,rentreprenant,  qu'il  ne  l'a  mise  à  fin  plus  par 
crainfte  de  sa  femme  que  par  amour.  Je  loue  que  ung 
homme  ayme  sa  femme  comme  Dieu  le  commande, 
mais,  quant  il  ne  l'ayme  poinft,  je  n'estime  guéres  de 
la  craindre. 

— A  la  vérité,  »  luyresponditParlamente,  »  si  l'amour 
ne  vous  rendoit  bon  mary,  j'estimerois  bien  peu  ce 
que  vous  feriez  par  crainde. 

—  Vous  n'avez  garde,  Parlamente,  »  dist  Hircan, 
«  car  l'amour  que  je  vous  porte  me  rend  plus  obéis- 
sant que  la  crainde  de  Mort  ny  d'Enfer. 

—  Vous  en  direz  ce  qu'il  vous  plaira,  »  dist  Parla- 
mente, «  mais  j'ay  occasion  de  me  contanter  de  ce  que 
j'ay  veu  &  congneu  de  vous;  &  de  ce  que  je  n'ay 
poind  sçeu  n'en  ay  je  poind  voulu  doubter  ny  en- 
cores  moins  m'en  enquérir. 

—  Je  trouve  une  grande  folie,  »  dist  Nomerfide,  «  à 
celles  qui  s'enquiérent  de  si  prés  de  leurs  mariz  &  les 
mariz  aussy  des  femmes  ;  car  il  suffise  au  jour  de  sa 
malice  sans  avoir  tant  de  soulcy  du  lendemain. 

—  Si  est  il  aucunes  foys  nécessaire,  »  dist  Oisille, 
«  de  s'enquérir  des  choses  qui  peuvent  toucher  l'hon- 
neur d'une  Maison  pour  y  donner  ordre,  mais  non 
pour  faire  mauvais  jugement  des  personnes,  car  il  n'y 
a  nul  qui  ne  faille. 

—  Aucunes  foys,  »  dist  Geburon,  «  il  est  advenu 
des  inconvéniens  à  plusieurs  par  faulte  de  bien  &  soin- 
gneusement  s'enquérir  de  la  faulte  de  leurs  femmes. 

—  Je  vous  prie,  »  dist  Longarine,  «  si  vous  en  sça- 

vez  quelque  exemple,  que  vous  ne  nous  le  vueillez 
celler. 

-T-  J'en  sçay  bien  ung,  »  dist  Geburon;  «  puis  que 
vous  le  voulez,  je  le  diray  : 


SOIXANTIESME    NOUVELLE 

Un  Parisien,  faute  de  s'estre  bien  enquis  de  sa  femme,  qu'il 
pensait  estre  morte ,  combien  qu'elle  feit  bonne  cJière  avec  un 
Chantre  du  Roy,  espousa  en  secondes  noces  une  autre  femme, 
qu'il  fut  contraint  laisser,  après  en  avoir  eu  plusieurs  enfans 
&  demeuré  ensemble  quator7;e  ou  quinze  ans,  pour  reprendre 
ta  première  femme. 

N  la  ville  de  Paris  y  avoyt  ung  homme 
de  si  bonne  nature  qu'il  eut  faid  cons- 
cience de  croyre  ung  homme  estre  cou- 
ché avecq  sa  femme,  quant  encore^  il 
l'eut  veu.  Ce  pauvre  homme  là  espousa  une  femme 
de  si  mauvais  gouvernement  qu'il  n'estoit  possible 
de  plus,  dont  jamais  il  ne  s'aperçeut,  mais  la  traie- 
toit  comme  la  plus  femme  de  bien  du  monde. 

Un  jour  que  le  Roy  Louis  XII  alla  à  Paris,  sa 
femme  s'alla  habandonner  à  ung  des  Chantres  du- 
dit  Seigneur  &,  quand  elle  veit  que  le  Roy  s'en 

alloyt  de  la  ville  de  Paris  &  ne  povoyt  plus  veoir 
le  Chantre,  se  délibéra  d'habandonner  son  mary 
&  de  le  suyvre,  à  quoy  le  Chantre  s'accorda  &  la 
mena  en  une  maison  qu'il  avoyt  auprès  de  Bloys, 
où  ils  vesquirent  ensemble  long  temps.  Le  pauvre 
mary  trouvant  sa  femme  adirée,  la  cheréha  de 
tous  costez  ;  mais  en  fin  luy  fut  did  qu'elle  s'en 
estoit  allé  avecq  le  Chantre. 

Luy,  qui  vouloit  recouvrer  sa  brebis  perdue 
dont  il  avoyt  faid  très  mauvaise  garde,  luy  res- 
cripvit  force  lettres,  la  priant  retourner  à  luy  & 
qu'il  la  reprendroit  si  elle  vouloyt  estre  femme  de 
bien.  Mais  elle,  qui  prenoit  si  grand  plaisir 
d'oyr  le  chant  du  Chantre  avec  lequel  elle  estoyt 
qu'elle  avoyt  oblyé  la  voix  de  son  mary,  ne  tint 
compte  de  toutes  ses  bonnes  paroUes,  mais  s'en 
mocqua;  dont  le  mary  courroucé  luy  feit  sça- 
voir  qu'il  la  demanderoit  par  Justice  à  l'ÉgHse, 
puis  que  aultrement  ne  vouloit  retourner  avecq 
luy. 

Ceste  femme,  craignant  que,  si  la  Justice  y 
medoyt  la  main,  elle  &  son  Chantre  en  pour- 
roient  avoir  à  faire,  pensa  une  cautelle  digne  d'une 
telle  main  &,  feignant  d'estre  malade,  envoia 
quérir  quelques  femmes  de  bien  de  la  ville  pour  la 
venir  visiter;  ce  que  voluntiers  elles  feirent,  es- 
pérans  par  ceste  malladie  la  retirer  de  sa  mauvaise 
vie,  &  pour  ceste  fin  chacun  luy  faisoyt  les  plus 

belles  remonstrances.  Lors  elle,  qui  faingnoyt  estre 
griefvement  malade,  feit  semblant  de  plourer  & 
de  congnoistre  son  péché,  en  sorte  qu'elle  faisoyt 
pitié  à  toute  la  compaignye,  qui  cuydoit  ferme- 
ment qu'elle  parlast  du  fonds  de  son  cueur,  &,  la 
voiant  ainsy  réduide  &  repentante,  se  mirent  à 
la  consoler,  en  luy  disant  que  Dieu  n'estoyt  pas  si 
terrible  comme  beaucoup  de  Prescheurs  le  pei- 
gnoient,  &  que  jamais  il  ne  luy  refuseroit  sa  misé- 
ricorde. 

Sur  ce  bon  propos  envoyèrent  quérir  ung 
homme  de  bien  pour  la  confesser,  &  le  lendemain 
vint  le  Curé  du  lieu  pour  luy  administrer  le  saind 
sacrement,  qu'elle  reçeut  avecq  tant  de  bonnes 
mynes  que  toutes  les  femmes  de  bien  de  ceste  ville 
qui  estoient  présentes  pleuroyent  de  veoir  sa  dévo- 
tion, louans  Dieu  qui  par  sa  bonté  avoyt  eu  pitié 
de  ceste  pauvre  créature.  Après,  faingnant  de  ne 
povoir  plus  menger,  l'extrême  undion  par  le  Curé 
luy  fut  apportée,  par  elle  reçeue  avec  plusieurs 
bons  signes,  car  h  peyne  povoit  elle  avoir  sa  pa- 
rolle,  comme  on  l'estimoit.  Et  demora  ains}'^  bien 
long  temps,  &  sembloyt  que  peu  à  peu  elle  perdist 
la  veue,  l'ouye  &  les  autres  sens,  dont  chacun  se 
print  à  crier  Jésus  ! 

A  cause  de  la  nuyd  qui  estoyt  prochaine  &  que 
les  dames  estoient  de  loing,  se  retirèrent  toutes, 
&,  ainsy  qu'elles  sortoient  de  la  maison  on  leur 

dist  qu'elle  estoyt  trespassée  &,  en  disant  leur  De 
profundis  pour  elle,  s'en  retournèrent  en  leurs  mai- 
sons. Le  Curé  demanda  au  Chantre  où  il  vouUoyt 
qu'elle  fust  enterrée,  lequel  luy  dist  qu'elle  avoyt 
ordonné  d'estre  enterrée  au  cimetière  &  qu'il 
seroyt  bon  de  la  y  porter  la  nuyd.  Ainsy  fut  en- 
sepvelye  ceste  pauvre  malheureuse  par  une  Cham- 
berière,  qui  se  gardoyt  bien  de  luy  faire  mal,  & 
depuis  avecq  belles  torches  fut  portée  jusques  à  la 
fosse  que  le  Chantre  avoyt  faid  faire,  &,  quant  le 
corps  passa  devant  celles  qui  avoyent  assisté  à  la 
medre  en  undion,  elles  saillirent  toutes  de  leurs 
maisons  &  accompaignèrent  jusques  à  la  terre;  & 
bientost  la  laissèrent  femmes  &  Prestres.  Mais 
le  Chantre  ne  s'en  alla  pas,  car,  incontinant 
qu'il  veid  la  compaignye  ung  peu  loing,  avecq 
sa  Chamberière  desfouyrent  sa  fosse,  où  il 
avoyt  s'amye  plus  vive  que  jamais,  &  l'envoya 
secrètement  en  sa  maison,  où  il  la  tint  longuement 
cachée. 

Le  mary  qui  la  poursuivoyt  vint  jusques  à  Bloys 
demander  justice  &  trouva  qu'elle  estoit  morte  & 
enterrée  par  l'estimation  de  toutes  les  Dames  de 
Bloys,  qui  luy  comptèrent  la  belle  fin  qu'elle  avoyt 
faide,  dont  le  bon  homme  fut  bien  joieulx  de 
croire  que  l'ame  de  sa  femme  estoyt  en  Paradis  & 
lui  despéché  d'un  si  meschant  corps.  Et  avecq  ce 
contentement  retourna  à  Paris,  où  il  se  maria  avecq 

une  belle  honneste  jeune  femme  de  bien  &  bonne 
mesnagière,  de  laquelle  il  eut  plusieurs  enfans,  & 
denieurèrent  ensemble  quatorze  ou  quinze  ans. 
Mais  à  la  fin  la  renommée,  qui  ne  peut  rien  celler, 
le  vint  advertir  que  sa  femme  n'estoit  pas  morte, 
mais  demouroit  avec  ce  meschant  Chantre,  chose 
que  le  pauvre  homme  dissimulla  tant  qu'il  peut, 
faingnant  de  rien  sçavoir  &  désirant  que  ce  fût 
ung  mensonge.  Mais  sa  femme,  qui  estoit  saige, 
en  fut  advertye,  dont  elle  portoyt  une  si  grande 
angoisse  qu'elle  en  cuyda  mourir  d'ennuy,  &,  s'il 
eut  esté  possible,  sa  conscience  saulve,  eust 
voluntiers  dissimullé  sa  fortune ,  mais  il  luy  fut 
impossible,  car  incontinant  l'Eglise  y  voulut 
medre  ordre,  &  pour  le  premier  les  sépara  tous 
deux  jusques  ad  ce  que  l'on  sçeut  la  vérité  de  ce 
faid. 

Alors  fut  contraind  ce  pauvre  homme  laisser  la 
bonne  pour  pourchasser  la  mauvaise  &  vint  à 
Bloys,  ung  peu  après  que  le  Roy  François  premier 
fut  Roy,  auquel  lieu  il  trouva  la  Roync  Claude  & 
Madame  la  Régente,  devant  lesquelles  vint  la 
plainde,  demandant  celle  qu'il  eut  bien  voulu  ne 
trouver  poind,  mais  force  luy  estoyt,  dont  il  fai- 
soyt  grande  pitié  à  toute  la  compaignye.  Et,  quant 
sa  femme  luy  fut  présentée,  elle  voulut  soustenir 
longuement  que  ce  n'estoit  poind  son  mary,  ce 
qu'il  eut  voluntiers  creu  s'il  eust  peu.  Elle,  plus 

marrye  que  honteuse,  luy  dist  qu'elle  aymoit 
mieulx  mourir  que  retourner  avecq  luy,  dont  il 
estoyt  très  contant;  mais  les  Dames,  devant  qui 
elle  parloyt  si  deshonnestement,  la  condamnèrent 
qu'elle  retourneroit  &  preschèrent  si  bien  ce  Chan- 
tre par  force  menasses  qu'il  fut  contrainâ;  de  dire 
à  sa  layde  amye  qu'elle  s'en  retournast  avecq  son 
mary  &  qu'il  ne  la  vouloyt  plus  veoir.  Ainsy 
chassée  de  tous  costez,  se  retira  la  pauvre  mal- 
heuse  où  elle  debvoit  mieulx  estre  traidée  de  son 
mary  qu'elle  n'avoyt  mérité. 

«  Voila,  mes  Dames,  pourquoy  je  didz  que,  si  le 
pauvre  mary  eût  esté  bien  vigillant  après  sa  femme, 
il  ne  l'eût  pas  ainsy  perdue,  car  la  chose  bien 
gardée  est  difficillement  perdue,  &  l'abandon  faid  le 
larron. 

—  C'est  chose  estrange,  »  dist  Hircan,  «  comme 
l'amour  est  fort  où  il  semble  moins  raisonnable. 

—  J'ay  ouy  dire,  »  dist  Symontault,  «  que  l'on  au- 
ro}t  plus  tost  faid  rompre  deux  mariages  que  séparer 
l'amour  d'un  Prestre  &  de  sa  Chamberiére. 

—  Je  croy  bien,  »  dist  Ennasuide  ;  «  car  ceulx  qui 
lyent  les  autres  par  mariage  sçavent  si  bien  faire  le 
neu  que  rien  que  la  mort  n'y  peut  medre  fin,  &  tien- 
nent les  Dodeurs  que  le  langaige  spirituel  est  plus  grand 
que  nul  autre  ;  par  conséquent  aussi  l'amour  spirituelle 
passe  toutes  les  autres. 

—  C'est  une  chose,  d  dist  Dagoucin,  «  que  je  ne 
sçaurois  pardonner  aux  Dames  d'habandonner  ung  mar^^ 


LX"=   NOUVELLE  I99 

honneste  ou  ung  amy  pour  ung  Prestre,  quelque  beau 
&  honneste  que  sçcût  estre. 

-—Je  vous  prye,  Dagoucin,  »  dist Hircan,  «  ne  vous 
meslez  poinft  de  parler  de  nostre  mère  sainde  Eglise, 
mais  croyez  que  c'est  grand  plaisir  aux  pauvres  femmes 
craindives  &  secrettes  de  pêcher  avecq  ceulx  qui  les 
peuvent  absouldre,  car  il  y  en  a  qui  ont  plus  de  honte 
de  confesser  une  chose  que  de  la  faire. 

—  Vous  parlez,  »  dist  Oisille,  «  de  celles  qui  n'ont 
poind  congnoissance  de  Dieu  &  qui  cuydent  que  les 
choses  secrettes  ne  soient  pas  une  foys  révélées  devant 
la  Compaignye  Céleste;  mais  je  croy  que  ce  n'est  pas 
pour  chercher  la  confession  qu'ilz  cherchent  les  Con- 
fesseurs, car  l'Ennemy  les  a  tellement  aveuglez  qu'elles 
regardent  à  s'arrester  au  lieu  qu'il  leur  semble  le  plus 
couvert  &  le  plus  seur  que  de  se  soucyer  d'avoir  abso- 
lution du  mal  dont  elles  ne  se  repentent  poind. 

—  Comment  repentir,  »  dist  Saffredent,  «  mais  s'es- 
timent plus  saindes  que  les  autres  femmes,  &  suys  seur 
qu'il  y  en  a  qui  se  tiennent  honorées  de  persévérer 
en  leur  amit}'é. 

—  Vous  en  parlez  de  sorte,  »  dist  Oisille  à  Saffre- 
dent,  <r  qu'il  semble  que  vous  en  sçachiez  quelcune. 
Par  quoy  je  vous  prie  que  demain,  pour  commancer  la 
Journée,  vous  nous  en  veullez  dire  ce  que  vous  en  sça- 
vez,  car  voilà  déjà  le  dernier  coup  de  Vespres  qui  son- 
nent, pour  ce  que  noz  Religieux  sont  partiz  inconti- 
nant  qu'ilz  ont  oy  la  dixiesme  Nouvelle  &  nous  ont 
laissé  parachever  noz  débatz.  » 

En  ce  disant  se  leva  la  compagnye,  &  arrivèrent  à 
l'église,  où  ik  trouvèrent  qu'on  les  avoyt  adenduz.  Et, 
après  avoir  oy  leurs  Vespres,  souppa  la  compaignye 

toute  ensemble,  parlant  de  plusieurs  beaulx  comptes. 
Après  soupper,  selon  leurs  coustumes ,  s'en  allèrent 
ung  peu  esbattre  au  pré,  &  reposèrent  pour  avoir  le 
lendemain  meilleure  mémoire. 

PROLOGUE 

u  matin  ne  faillit  Madame  Oisille  de  leur 
administrer  la  salutaire  pasture,  qu'elle 
print  en  la  ledure  des  ades  &  vertueux 
faiftz  des  glorieux  Chevaliers  &  Apostres 
de  Jesu  Christ  selon  sainft  Luc,  leur  disant  que  ces 
comptes  là  debvoient  estre  suffisans  pour  désirer  veoir 
ung  tel  temps  &  pleurer  la  difformité  de  cestuy  cy  en- 
vers cestuy  là.  Et,  quant  elle  eut  suffisamment  leu  & 
exposé  le  commencement  de  ce  digne  livre,  elle  lejs 
pria  d'aller  à  l'église  en  l'unyon  que  les  Apostres  fai- 
soient  leur  oraison,  demandans  à  Dieu  sa  grâce,  la- 


204  ^^y    JOURNEE 

quelle  n'est  jamais  refusée  à  ceulx  qui  en  foy  la  re- 
quièrent. Geste  opinion  fat  trouvée  d'un  chacun  très 
bonne,  &  arrivèrent  à  l'église  ainsy  que  l'on  commen- 
çoyt  la  Messe  du  Saind  Esperit,  qui  sembloit  chose 
venir  à  leur  propos,  qui  leur  feit  oyr  le  service  en 
grand  dévotion. 

Et  après  allèrent  disner,  ramentevans  ceste  vie  apos- 
tolicque,  en  quoy  ilz  prindrent  tel  plaisir  que  quasi 
leur  entreprinse  estoyt  oblyée,  de  quoy  s'advisa  No- 
merfide  comme  la  plus  jeune,  &  leur  dist  : 

«  Madame  Oisille  nous  a  tant  boutez  en  dévotion 
que  nous  passons  à  l'heure  accoustumée  de  nous  re- 
tirer pour  nous  préparer  à  racompter  noz  Nouvelles.  » 

Sa  paroUe  fut  occasion  de  faire  lever  toute  la  com- 
paignye ,  &,  après  avoir  bien  demeuré  en  leurs  cham- 
bres, ne  faillirent  poind  se  trouver  au  pré  comme  ilz 
avoient  faiâ;  le  jour  de  devant,  &,  quant  ilz  furent  bien 
à  leur  ayse,  Madame  Oisille  dist  à  SafFredent  : 

«  Encor  que  je  suis  asseurée  que  vous  ne  direz  rien 
à  l'advantaige  des  femmes,  si  est  ce  qu'il  fault  que  je 
vous  advise  de  dire  la  Nouvelle  que  dès  hier  soir  vous 
aviez  preste. 

—  Je  proteste ,  ma  Dame ,  »  respondit  Saffredent, 
(T  que  je  n'acquerray  poind  l'honneur  de  mesdisant 
pour  dire  vérité,  ny  ne  perdray  poind  la  grâce  des 
dames  vertueuses  pour  racompter  ce  que  les  folles  ont 
faid,  car  j'y  ay  expérimenté  que  c'est  que  d'estre  es- 
longné  de  leur  veue,  &,  si  je  l'eusse  esté  autant  de 
leur  bonne  grâce,  je  ne  fusse  pas  à  ceste  heure  en 
vie.  » 

Et  en  ce  disant  tourna  les  oelz  au  contraire  de  celle 
qui  estoit  cause  de  son  bien  &  de  son  mal  ;  mais,  eu 

regardant  Ennasuifte,  la  feyt  aussi  bien  rougir  que  si 
ce  eût  esté  à  elle  à  qui  le  propos  se  fust  addressé.  Si 
est  ce  qu'il  n'en  fut  moins  entendu  du  lieu  où  il  desi' 
roit  estre  oy.  Madame  Oisille  l'asseura  qu'il  povoyt 
dire  vérité  librement,  aux  despens  de  qui  il  apartien- 
droit. 
A  l'heure  commencea  Saffi-edent,  &  dist  : 


SOIXANTE  ET  UNIESME  NOUVELLE 

Un  mary  se  réconcilie  avec  sa  femme,  après  qu'elle  eut  vescu 
quator:^e  ou  quin:^e  ans  avec  un  Chanoine  d'Authun. 

UPRÈs  de  la  ville  d'Authun  y  avoyt  une 
fort  belle  femme,  grande,  blanche  & 
d'autant  belle  façon  de  visaige  que  j'en 
aye  poind  veu,  &  avoyt  espousé  un 
très  honneste  homme  qui  sembloyt  estre  plus 
jeune  qu'elle,  lequel  l'aymoyt  &  traidoyt  tant  bien 
qu'elle  avoyt  cause  de  s'en  contanter. 

Peu  de  temps  après  qu'ilz  furent  mariez  la  mena 
en  la  ville  d'Authun  pour  quelques  affaires  &,  du- 
rant le  temps  que  le  mary  pourchassoyt  la  Justice, 
sa  femme  alloyt  à  l'église  prier  Dieu  pour  luy,  & 
tant  fréquenta  ce  lieu  saind  que  ung  Chanoine 
fort  riche  fut  amoureux  d'elle  &  la  poursuivyt  si 
fort  que  la  pauvre  malheureuse  s'accorda  à  luy, 

dont  le  mary  n'avoyt  nul  soupson  &  pensoyt  plus 
à  garder  son  bien  que  sa  femme. 

Mais,  quant  ce  vint  au  départir  &  qu'il  fallut 
retourner  en  la  maison,  qui  estoit  loing  de  la  dide 
ville  sept  grandes  lieues,  ce  ne  fut  sans  ung  trop 
grand  regret.  Mais  le  Chanoyne  luy  promist  que 
souvent  la  iroyt  visiter,  ce  qu'il  feyt,  feingnant 
aller  en  quelque  voiage,  où  son  chemyn  s'addres- 
soyt  tousjours  par  la  maison  de  cest  homme,  qui 
ne  fut  pas  si  sot  qu'il  ne  s'en  aperçeut  &  y  donna 
si  bon  ordre  que,  quant  le  Chanoyne  y  venoyt,  il 
n'y  trouvoyt  plus  sa  femme  &  la  faisoyt  si  bien  ca- 
cher qu'il  ne  povoyt  parler  à  elle.  La  femme, 
congnoissant  la  jalousie  de  son  mary,  ne  feyt  sem- 
blant qu'il  luy  despleust.  Toutesfois  se  pensa 
qu'elle  y  donneroit  ordre,  car  elle  estimoyt  ung 
Enfer  perdre  la  vision  de  son  Dieu. 

Ung  jour  que  son  mary  estoit  allé  dehors  de  sa 
maison,  empeschea  si  bien  les  Chamberières  & 
Varletz  qu'elle  demeura  seulle  en  sa  maison.  In- 
continant  prend  ce  qui  lui  estoit  nécessaire  &, 
sans  autre  compaignye  que  de  sa  folle  amour  qui  la 
portoit,  s'en  alla  de  pied  à  Authun,  où  elle  n'arriva 
pas  si  tard  qu'elle  ne  fût  recongneue  de  son  Cha- 
noine, qui  la  tint  enfermée  &  cachée  plus  d'un  an, 
quelques  Monitions  &  Excommunications  qu'en 
fit  geder  son  mary,  lequel,  ne  trouvant  aultre  re- 
mède, en  feyt  la  plainde  à  l'Evesque,  qui  avoyt 

ung  Archediacre  autant  homme  de  bien  qu'il  en 
fust  poind  en  France.  Et  luy  mesmes  chercha  si 
diligemment  en  toutes  les  maisons  des  Chanoines 
qu'il  trouva  celle  que  l'on  tenoyt  perdue,  laquelle 
il  mist  en  prison  &  condamna  le  Chanoyne  en 
grosse  pénitence. 

Le  mary,  sçachant  que  sa  femme  estoyt  re- 
tournée par  l'admonition  du  bon  Archediacre  &  de 
plusieurs  gens  de  bien,  fut  contant  de  la  reprandre, 
avecq  les  sermens  qu'elle  luy  feyt  de  vivre  en  temps 
advenir  en  femme  de  bien,  ce  que  le  bon  homme 
creut  voluntiers  pour  la  grande  amour  qu'il  luy 
portoyt  &  la  remena  en  sa  maison,  la  traidant  aussi 
honnestement  que  paravant,  sinon  qu'il  luy  bailla 
deux  vieilles  Chamberières ,  qui  jamais  ne  la 
laissoient  seule  que  l'une  des  deux  ne  fust  avecq 
elle. 

Mais,  quelque  bonne  chère  que  luy  fist  son 
mary,  la  meschante  amour  qu'elle  portoyt  au  Cha- 
noyne luy  faisoyt  estimer  tout  son  repos  en  tour- 
ment &,  combien  qu'elle  fust  très  belle  femme  & 
luy  homme  de  bonne  complexion,  fort  &  puissant, 
si  est  ce  qu'elle  n'eut  jamais  enfans  de  luy,  car 
son  cueur  estoyt  tousjours  à  sept  lieues  de  son 
corps,  ce  qu'elle  dissimulloyt  si  bien  qu'il  sem- 
bloyt  à  son  mary  qu'elle  eut  oblyé  tout  le  passé 
comme  il  avoyt  faid  de  son  costé.  Mais  la  malice 
d'elle  n' avoyt  pas  ceste  opinion,  car,   à  l'heure 

qu'elle  veid  son  mary  mieulx  l'aymant  &  moins  la 
soupsonnant,  vat  feindre  d'estre  malade  &  con- 
tinua si  bien  ceste  fainde  que  son  pauvre  mary 
estoit  en  merveilleuse  peyne,  n'espargnant  bien 
ne  chose  qu'il  eût  pour  la  secourir. 

Toutesfoys  elle  joua  si  bien  son  roolle  que  luy 
&  tous  ceulx  de  la  maison  la  pensoient  malade  à 
l'extrémité  &  que  peu  à  peu  elle  s'affoiblissoit,  &, 
voyant  que  son  mary  en  estoit  aussi  marry  qu'il 
en  debvoit  estre  joieulx,  le  pria  qu'il  luy  pleust 
l'audoryser  de  faire  son  testament,  ce  qu'il  feyt 
voluntiers  en  pleurant. 

Et  elle,  ayant  puissance  de  tester,  combien 
qu'elle  n'eût  enffans,  donna  à  son  mary  ce  qu'elle 
luy  povoyt  donner,  luy  requérant  pardon  des 
faultes  qu'elle  luy  avoyt  faides;  après  envoya 
quérir  le  Curé,  se  confessa,  reçeut  le  saind 
Sacrement  de  l'autel  tant  dévotement  que  chacun 
ploroit  de  veoir  une  si  glorieuse  fin  &,  quant 
se  vint  le  soir,  elle  pria  son  mary  de  luy  envoler 
quérir  l'extrême  unélion  &  qu'elle  s'affoiblis- 
soit tant  qu'elle  avoit  paour  de  ne  la  povoir 
recepvoir  vive.  Son  mary  en  grande  diligence  la 
luy  feit  apporter  par  le  Curé ,  &  elle ,  qui  la  reçeut 
en  grande  humilité,  incitoit  chacun  à  la  louer. 

Quant  elle  eut  faid  tous  ses  beaulx  mistères, 
elle  dist  à  son  mary  que,  puisque  Dieu  luy  avoyt 
faid  la  grâce  d'avoir  prins  tout  ce  que  l'EgHse  com- 

mande,  elle  sentoit  sa  conscience  en  si  très  grande 
paix  qu'il  luy  prenoyt  envye  de  s'y  reposer  ung 
petit,  priant  son  mary  de  faire  le  semblable,  qui  en 
avoyt  bon  besoing  pour  avoir  tant  pleuré  &  veillé 
avecq  elle. 

Quant  son  mary  s'en  fut  allé  &  tous  ses  varletz 
avecq  luy,  deux  pauvres  vieilles,  qui  en  sa  santé 
l'avoient  si  longuement  gardée,  ne  se  doubtans 
plus  de  la  perdre  sinon  par  mort,  se  vont  très 
bien  coucher  à  leur  aise,  &,  quant  elle  les  ouyt 
dormyr  &  ronfler  bien  hault,  se  leva  toute  en 
chemise  &  saillist  hors  de  sa  chambre,  escoutant 
si  personne  de  céans  faisoyt  poind  de  bruiâ:. 
Mais,  quant  elle  fut  asseurée  de  son  baston,  elle 
sçeut  très  bien  passer  par  ung  petit  huys  d'un 
jardin  qui  ne  fermoyt  poind  &,  tant  que  la  nuyd 
dura,  toute  en  chemise  &  nudz  piedz,  feyt  son 
voiage  à  Authun  devers  le  saind  qui  l'avoyt  gardée 
de  morir. 

Mais,  pour  ce  .que  le  chemyn  estoyt  long,  n'y 
peut  aller  tout  d'une  traide  que  le  jour  ne  la  sur- 
print.  A  l'heure  regardant  par  tout  le  chemyn,  ad- 
visa  deux  chevaulcheurs  qui  couroient  bien  fort 
&,  pensant  que  ce  fust  son  mary  qui  la  chercheast, 
se  cacha  tout  le  corps  dedans  un  maraiz  &  la  teste 
entre  les  jongs,  &  son  mary,  passant  près  d'elle, 
disoy  t  à  un  sien  serviteur  comme  ung  honmie  dé- 
sespéré : 

«  Ho,  la  meschante!  Qui  eust  pensé  que 
soubz  le  manteau  des  sains  sacremens  de  l'Eglise 
l'on  eût  peu  couvrir  ung  si  villain  &  abhominable 

cas?  » 

Le  serviteur  luy  respondit  : 

«  Puis  que  Judas ,  prenant  ung  tel  mourceau , 
ne  craignit  à  trahir  son  maistre,  ne  trouvez  poind 
estrange  la  trahison  d'une  femme.  » 

En  ce  disant  passe  oultre  le  mary,  &  la  femme 
demoura  plus  joyeuse  entre  les  jongs  de  l'avoir 
trompé  qu'elle  n'estoyt  en  sa  maison  en  ung  bon 
lid  en  servitude. 

Le  pauvre  mary  la  cherchea  par  toute  la  ville 
d'Authun,  mais  il  sçeut  certainement  qu'elle  n'y 
estoit  poind  entrée;  parquoy  s'en  retourna  sur  ses 
brisées,  ne  faisant  que  se  complaindre  d'elle  &  de 
sa  grande  perte,  ne  la  menassant  poind  moins  que 
de  la  mort  s'il  la  trouvoit,  dont  elle  n'avoyt  paour 
en  son  esperit  non  plus  qu'elle  sentoyt  de  froid  en 
son  corps,  combien  que  le  lieu  &  la  saison  méri- 
toient  de  la  faire  repentir  de  son  damnable  voiage. 
Et  qui  ne  sçauroit  comment  le  feu  de  l'Enfer  es- 
chauffe  ceulx  qui  en  sont  rempliz,  l'on  debvroit 
estimer  à  merveilles  comme  ceste  pauvre  femme, 
saillant  d'un  lid  bien  chault,  peut  demeurer  tout 
ung  jour  en  si  extrême  froidure. 

Si  ne  perdit  elle  poind  le  cueur  ny  l'aller,  car, 
incontinant  que  la  nuyd  fut  venue,  reprint  son 

chemyn  &,  ainsy  que  l'on  vouloit  fermer  la  porte 
d'Authun,  y  arriva  ceste  pèlerine  &  ne  faillit  d'aller 
tout  droid  où  demoroit  son  corps  saind,  qui  fut 
tant  esmerveillé  de  sa  venue  que  à  peyne  povoyt 
il  croyre  que  ce  fût  elle.  Mais,  quant  il  l'eut  bien 
regardée  &  visitée  de  tous  costez,  trouva  qu'elle 
avoyt  oz  &  chair,  ce  que  ung  Esprit  n'a  poind,  & 
ainsy  se  asseura  que  ce  n'estoyt  fantosme,  &  dès 
l'heure  furent  si  bien  d'accord  qu'elle  demoura 
avecq  luy  quatorze  ou  quinze  ans. 

Et,  si  quelque  temps  elle  fut  cachée,  à  la  fin 
elle  perdit  toute  crainde  &,  qui  pis  est,  print  une 
telle  gloire  d'avoir  ung  tel  amy  qu'elle  se  medoit 
à  l'église  devant  la  plus  part  des  femmes  de  bien 
de  la  Ville,  tant  d'Officiers  que  aultres.  Elle  eut 
des  enfans  du  Chanoyne,  &  entres  autres  une  fille 
qui  fut  mariée  à  un  riche  Marchant,  &  si  gorgiase 
à  ses  nopces  que  toutes  les  femmes  de  la  Ville  en 
murmuroient  très  fort,  mais  n'avoient  pas  la  puis- 
sance d'y  medre  ordre. 

Or  advint  que  en  ce  temps  là  la  Royne  Claude, 
femme  du  Roy  François,  passa  par  la  ville  d'Au- 
thun, ayant  en  sa  compaignye  Madame  la  Ré- 
gente, mère  du  did  Roy,  &  la  Duchesse  d'Alen- 
çon  sa  fille.  Vint  une  Femme  de  chambre  de  la 
Royne,  nommée  Perrette,  qui  trouva  la  dide  Du- 
chesse &  luy  dist  : 

«  Ma  dame,  je  vous  supplye,  escoutez  moy, 

&  VOUS  ferez  œuvre  plus  grande  que  d'aller  oyr 
tout  le  service  du  jour.  » 

La  Duchesse  s'arresta  voluntiers,  sçachant  que 
d'elle  ne  povoyt  venir  que  tout  bon  conseil. 

Perrette  luy  alla  racompter  incontinant  comme 
elle  avoyt  prins  une  petite  fille  pour  luy  ayder 
à  savonner  le  linge  de  la  Royne ,  & ,  en  luy  de- 
mandant des  nouvelles  de  la  Ville,  luy  compta 
la  peyne  que  les  femmes  de  bien  avoyent  de 
veoir  ainsi  aller  devant  elle  la  femme  de  ce 
Chanoine,  de  laquelle  luy  compt  une  partie  de 
sa  vie. 

Tout  soubdain  s'en  alla  la  Duchesse  à  la  Royne 
&  à  Madame  la  Régente  leur  compter  ceste  his- 
toire, qui,  sans  autre  forme  de  procès,  envolèrent 
quérir  ceste  pauvre  malheureuse,  laquelle  ne  se 
cachoit  poind,  car  elle  avoyt  changé  sa  honte  en 
gloire  d'estre  Dame  de  la  maison  d'un  si  riche 
homme,  &,  sans  estre  estonnée  ny  honteuse,  se 
vint  présenter  devant  les  dides  Dames,  lesquelles 
avoient  si  grande  honte  de  sa  hardiesse  que  soub- 
dain elles  ne  luy  sçeurent  que  dire.  Mais  après  luy 
feyt  Madame  la  Régente  telles  remonstrances  qui 
deussent  avoir  faid  pleurer  une  femme  de  bon 
entendement,  ce  que  poind  ne  feyt  ceste  pau- 
vre femme,  mais  d'une  audace  très  grande  leur 
dist  : 

a  Je  vous  supplie,  mes  Dames,  que  voulez  garder 

que  l'on  ne  touche  poind  à  mon  honneur,  car, 
Dieu  mercy,  j'ay  vescu  avecq  Monsieur  le  Cha- 
noine si  bien  &  si  vertueusement  qu'il  n'y  a  per- 
sonne vivant  qui  m'en  sçeût  reprendre.  Et  s'il  ne 
fault  poind  que  l'on  pense  que  je  vive  contre  la 
volunté  de  Dieu,  car  il  y  a  trois  ans  qu'il  ne  me 
fut  riens,  &  vivons  aussi  chastement  &  en  aussy 
grande  amour  que  deux  beaulx  petitz  Anges,  sans 
que  jamais  entre  nous  deux  y  eut  eu  parolle  ne  vo- 
lunté au  contraire.  Et  qui  nous  séparera  sera  grand 
péché,  car  le  bon  homme,  qui  a  bien  près  de 
quatre  vingtz  ans,  ne  vivra  pas  longuement  sans 
moy,  qui  en  ay  quarante  cinq.  » 

Vous  pouvez  penser  comme  à  l'heure  les  Dames 
se  peurent  tenir  &  les  remonstrances  que  chacun 
luy  feit,  voient  l'obstination,  qui  n'estoit  amollye 
pour  parolles  que  l'on  luy  dist,  pour  l'aage  qu'elle 
eût  ne  pour  l'honorable  compaignye,  &,  pour 
l'humiHer  plus  fort,  envolèrent  quérir  le  bon  Ar- 
chediacre  d'Authun,  qui  la  condemna  d'estre  en 
prison  ung  an,  au  pain  &  à  l'eaue,  &  les  Dames 
envoyèrent  quérir  son  mary,  lequel  par  leur  bon 
exhortement  fut  contant  de  la  reprendre  après 
qu'elle  auroyt  faid  sa  pénitence. 

Mais,  se  voiant  prisonnière  &  le  Chanoyne  dé- 
libéré de  jamais  ne  la  reprendre,  mercyant  les 
Dames  de  ce  qu'elles  luy  avoient  gedé  ung  Diable 
de  dessus  les  espauUes,  eut  une  si  grande  &  si  par- 

faide  contridion  que  son  mary,  en  lieu  d'adendre 
le  bout  de  l'an,  l'alla  reprendre  &  n'attendit 
pas  quinze  jours  qu'il  ne  la  vint  demander  à  l'Ar- 
chediacre  &  depuis  ont  vescu  en  bonne  paix  & 
amityé. 

«  Voilà,  mes  Dames,  comment  les  chesnes  de  saind 
Pierre  sont  converties  par  les  mauvais  Ministres  en 
celles  de  Satlian,  &  si  fortes  à  rompre  que  les  sa- 
cremens,  qui  chassent  les  Diables  des  corps,  sont 
à  ceulx  cy  les  moiens  de  les  faire  plus  longuement 
demeurer  en  leur  conscience,  car  les  meilleures  choses 
sont  celles,  quant  on  en  abuse,  dont  l'on  faid  plus  de 
maulx. 

—  Vrayement,  »  dist  Oisille,  ((  ceste  femme  estoit 
bien  malheureuse,  mais  aussy  fut  elle  bien  pugnye  de 
venir  devant  telz  juges  que  les  Dames  que  vous  avez 
nommées,  car  le  regard  seul  de  Madame  la  Régente 
estoit  de  telle  vertu  qu'il  n'y  avoyt  si  femme  de  bien 
qui  ne  craingnist  de  se  trouver  devant  ses  oeilz  indi- 
gne de  sa  veue.  Celle  qui  en  estoyt  regardée  doulce- 
ment  s'estimoyt  mériter  grand  honneur,  sçachant  que 
femmes  autres  que  vertueuses  ne  povoyent  ceste  Dame 
veoir  de  bon  cueur. 

—  Il  seroit  bon,  »  dist  Hircan,  «  que  l'on  eust  plus 
de  crainfte  des  oeilz  d'une  femme  que  du  saind  Sacre- 
ment, lequel,  s'il  n'est  reçeu  en  foy  &  charité,  est  en 
condamnation  éternelle. 

—  Je  vous  prometz,  »  dist  Parlamente,  «  que  ceulx 
qui  ne  sont  poind  inspirez- de  Dieu  craingnent  plus'  les 
puissances  temporelles  que  les  spirituelles.  Encores  je 

croy  que  la  pauvre  créature  se  chastia  plus  par  la 
prison  &  l'opinion  de  ne  plus  veoir  son  Chanoine 
qu'elle  ne  feyt  pour  remonstrance  qu'on  luy  eût  sçeu 
faire. 

—  Mais,  »  dist  Simontault,  «  vous  avez  oblyé  la  prin- 
cipale cause  qui  la  feyt  retourner  à  son  mary  ;  c'est  que 
le  Chanoyne  avoyt  quatre  vingtz  ans,  &  son  mary  es- 
toyt  plus  jeune  qu'elle.  Ainsy  gaingna  ceste  bonne 
dame  en  tous  ses  marchez,  mais,  si  le  Chanoyne  eût 
esté  jeune,  elle  ne  l'eut  poind  voulu  habandonner. 
Les  enseignemens  des  Dames  n'y  eussent  pas  eu  plus 
de  valleur  que  les  sacremens  qu'elle  avoyt  prins. 

— Encores,  »  ce  dist  Nomerfide,  «  me  semble  qu'elle 
faisoit  bien  de  ne  confesser  poind  son  péché  si  aisé- 
ment, car  ceste  offense  se  doibt  dire  à  Dieu  humble- 
ment &  la  nyer  fort  &  ferme  devant  les  hommes  ;  car, 
encores  qu'il  soit  vray,  à  force  de  mentir  &  jurer  on 
engendre  quelque  doubte  à  la  vérité. 

—  Si  est  ce,  »  dist  Longarine.  «  Ung  péché  à  grand 
peine  peut  estre  si  secret  qu'il  ne  soit  révellé,  sinon 
quant  Dieu  par  sa  miséricorde  le  couvre  dans  ceulx 
qui  pour  l'amour  de  luy  en  ont  vraye  repentance. 

—  Et  que  direz  vous,  »  dist  Hircan,  «  de  celles  qui 
n'ont  pas  plus  tost  faid  une  folye  qu'elles  ne  la  ra- 
comptent  à  quelcun  ? 

—  Je  la  trouve  bien  estrange,  »  respondit  Longarine, 
«  &  est  signe  que  le  péché  ne  leur  desplaist  pas,  &, 
comme  je  vous  ay  did,  celluy  qui  n'est  couvert  de  la 
grâce  de  Dieu  ne  se  sçauroit  nyer  devant  les  hommes, 
&  y  en  a  maintes  qui  prenans  plaisir  à  parler  de  telz 
propos  se  font  gloire  de  publier  leurs  vices,  &  aultres 
qui,  en  se  coupant,  s'accusent. 

Hepi.  m.  38 

—  Je  vous  prie,  »  dist  Saffredent,  «  si  vous  en  sçà- 
vez  quelcune,  je  vous  donne  ma  place  &  que  nous  la 
dides. 

—  Or  escoutez  doncques,  »  dist  Longarine  : 


SOIXANTE    DEUXIESME    NOUVELLE 

Une  Damoiselle,  faisant  sous  Je  nom  d'une  autre  un  conte  à 
quelque  grande  Dame,  se  coupa  si  lourdement  que  son  Jmi- 
neur  en  demeura  tellement  taché  que  jamais  elle  ne  le  peut 
réparer. 

u  temps  du  Roy  François  premier  y 
avoyt  une  Dame  du  sang  roial,  accom- 
paignée  d'iionneur,  de  vertu  &  de 
beaulté,  &  qui  sçavoit  bien  dire  ung 
compte  &  de  bonne  grâce,  &  en  rire  aussy  quant 
on  luy  en  disoyt  quelcun.  Geste  Dame  estant  en 
l'une  de  ses  maisons,  tous  ses  subgeds  &  voisins 
la  vindrent  veoir  pour  ce  qu'elle  estoit  autant  ay- 
mée  que  femme  pourroit  estre. 

Entre  aultres  vint  une  Damoiselle,  qui  escoutoit 
que  chacun  luy  disoit  tous  les  comptes  qu'ilz  pen- 
soicnt  pour  luy  faire  passer  le  temps.  Elle  s'adyïsa 
qu'elle  n'en  feroyt  moins  que  les  aultres,  &  luy 

dist  :  «  Madame,  je  voys  faire  ung  beau  compte, 
mais  vous  me  promedez  que  vous  n'en  parlerez 
poind  «  ;  à  l'heure  luy  dist  : 

(c  Madame,  le  compte  est  très  véritable,  je  le 
prens  sur  ma  conscience;  c'est  qu'il  y  avoyt  une 
Damoiselle  maryée,  qui  vivoyt  avec  son  mary  très 
honnestement,  combien  qu'il  fût  vieil  &  elle  jeune. 
Ung  Gentil  homme,  son  voisin,  voyant  qu'elle 
avoyt  espouzè  ce  vieillard,  fut  amoureux  d'elle  & 
la  pressa  par  plusieurs  années,  mais  jamais  il  n'eut 
responce  d'elle  sinon  telle  que  une  femme  de  bien 
doibt  faire.  Ung  jour  se  pensa  le  Gentil  homme, 
que  s'il  la  povoyt  trouver  à  son  advantaige,  que 
par  adventure  elle  ne  luy  seroyt  si  rigoureuse  &, 
après  avoir  longuement  débattu  avecq  la  crainde 
du  danger  où  il  se  medoit,  l'amour  qu'il  avoyt  à 
la  Damoiselle  luy  osta  tellement  la  crainde  qu'il 
se  délibéra  de  trouver  le  lieu  &  l'occasion.  Et  feyt 
si  bon  guet  que  ung  matin,  ainsy  que  le  Gentil 
homme,  mary  de  ceste  Damoiselle,  s'en  alloyt  en 
quelque  aultre  de  ses  maisons  &  partoit  dès  le 
poind  du  jour  pour  le  chault,  le  jeune  folastre 
vint  à  la  maison  de  ceste  jeune  Damoiselle,  la- 
quelle il  trouva  dormant  en  son  lid  &  advisa  que 
les  Chamberières  s'en  estoient  allées  dehors  de  la 
chambre.  A  l'heure,  sans  avoir  le  sens  de  fermer 
la  porte,  s'en  vint  coucher  tout  houzé  &  esperonné 
dedans  le  lid  de  la  Damoiselle  &,  quant  elle  s'es- 

veilla,  fut  autant  marrye  qu'il  estoyt  possible. 
Mais,  quelques  remonstranccs  qu'elle  luy  sçeut 
faire,  il  la  print  par  force,  luy  disant  que,  si  elle 
révéloit  ceste  affaire,  il  diroyt  à  tout  le  monde 
qu'elle  l'avoyt  envoyé  quérir,  dont  la  Damoiselle 
eut  si  grand  paour  qu'elle  n'osa  crier.  Après,  arri- 
vant quelques  des  Chamberières,  se  leva  hastive- 
ment,  &  ne  s'en  fut  personne  aperçeu,  si  non 
l'esperon  qui  s'estoyt  attaché  au  linceul  de  dessus 
l'emporta  tout  entier,  &  demeura  la  Damoiselle 
toute  nue  sur  son  lid.  »  Et,  combien  qu'elle  feit  le 
compte  d'une  aultre,  ne  se  peut  garder  de  dire  à  la 
fin  :  «  Jamais  femme  ne  fut  si  estonnée  que  moy, 
quant  je  me  trouvay  toute  nue.  » 

Alors  la  Dame,  qui  avoyt  oy  le  compte  sans 
rire,  ne  s'en  peut  tenir  à  ce  dernier  mot,  en  luy 
disant  :  «  Ad  ce  que  je  voys,  vous  en  povez  bien 
racompter  l'histoire.  »  La  pauvre  Damoiselle  cher- 
cha ce  qu'elle  peut  pour  cuyder  réparer  son  hon- 
neur, mais  il  estoit  voilé  desjà  si  loing  qu'elle  ne 
le  povoit  plus  rappeller. 

«  Je  vous  asseure,  mes  Dames,  que,  si  elle  eut  grand 
desplaisir  à  faire  ung  tel  ade,  elle  en  eût  voulu  avoir 
perdu  la  mémoire.  Mais,  comme  je  vous  ay  did,  le 
péché  seroyt  plus  tost  descouvert  par  elle  raesme  qu'il 
ne  pourroit  estre  sçeu,  quant  il  n'est  poind  couvert  de 
la  couverture  que  David  did  rendre  l'homme  bien 
heureux. 

—  En  bonne  foy,  »  dist  Ennasuide,  «  voylà  la  plus 
grande  sotte  dont  je  oy  jamais  parler,  qui  faisoyt  rire 
les  autres  à  ses  despens, 

—  Je  ne  trouve  poind  estrange,  »  dist  Parlamente, 
«  de  quoy  la  paroUe  ensuid  le  faid,  car  il  est  plus  aisé 
à  dire  que  à  faire. 

—  Dea,  »  dist  Geburon,  «  quel  péché  avoyt  elle 
faid?  Elle  estoit  endormye  en  son  lid;  il  la  menassoit 
de  mort  &  de  honte;  Lucresse,  qui  estoit  tant  louée, 
en  feyt  bien  aultant. 

—  Il  est  vray,  »  dist  Parlamente.  «  Je  confesse  qu'il 
n'y  a  si  juste  à  qui  il  ne  puisse  mescheoir,  mais,  quand 
on  a  prins  grand  desplaisir  à  l'euvre,  l'on  en  prent 
aussi  à  la  mémoire ,  pour  laquelle  effacer  Lucresse  se 
tua,  &  ceste  sotte  a  voulu  faire  rire  les  aultres. 

—  Si  semble  il,  »  dist  Nomerfide,  «  qu'elle  fût  femme 
de  bien,  veu  que  par  plusieurs  fois  elle  avoyt  esté  priée, 
&  elle  ne  se  voulut  jamais  consentir,  tellement  qu'il 
fallut  que  le  Gentil  homme  s'aydàt  de  tromperie  &  de 
force  pour  la  décepvoir. 

—  Comment,  »  dist  Parlamente,  «  tenez  vous  une 
femme  quide  de  son  honneur  quant  elle  se  laisse  aller, 
mais  qu'elle  ayt  usé  deux  ou  trois  foys  de  refuz  ?  Il  y 
auroit  doncques  beaucoup  de  femmes  de  bien  qui  sont 
estimées  le  contraire,  car  l'on  en  a  assez  veu  qui  ont 
longuement  reffusé  celluy  où  leur  cueur  s'estoyt  adonné, 
les  unes  pour  crainde  de  leur  honneur,  les  aultres  pour 
plus  ardemment  se  faire  aymer  &  estimer,  par  quoy  l'on 
ne  doibt  pOind  faire  cas  d'une  femme,  si  elle  ne  tient 
ferme  jusques  au  bout.  Et,  si  ung  homme  refuse  une 
belle  fille,  estimerez  vous  grande  vertu  ? 

—  Vrayment,  »  dist  Oisille,  «  si  ung  homme  jeune 

&  sain  usoyt  de  ce  refFuz,  je  le  trouveroys  fort  louable, 
mais  non  moins  difficile  à  croyre. 

—  Si  en  congnois  je  »,  dist  Dagoucin,  «  qui  ont 
refusé  des  adventures  que  tous  les  compaignons  cher- 
choient. 

—  Je  vous  prie,  »  dist  Longarine,  «  que  vous  pre- 
nez ma  place  pour  le  nous  racompter,  mais  souvenez 
vous  qu'il  fault  icy  dire  vérité. 

—  Je  vous  promedz,  »  dist  Dagoucin,  «  que  je  vous 
la  diray  si  purement  qu'il  n'y  aura  nulle  couUeur  pour 
la  desguiser. 


SOIXANTE  TROISIESME  NOUVELLE 

Le  refu'^,  qu'un  Gentil  homme  feit  d'une  avanlure  que  tous  ses 
compaignons  cerchoient,  luy  fut  imputé  à  bien  grande  vertu, 
&  sa  femme  l'en  ayma  &  estima  beaucoup  plus  qu'elle  n'avait 
fait. 

N  la  Ville  de  Paris  se  trouvèrent  quatre 
filles,  dont  les  deux  estoient  seurs,  de 
si  grande  beaulté,  jeunesse  &frescheur 
qu'elles  avoyent  la  presse  de  tous  les 
amoureux.  Mais  ung  Gentil  homme,  qui  pour 
lors  avoyt  esté  faiâ:  Prévost  de  Paris  par  le  Roy, 
voyant  son  Maistre  jeune  &  de  l'aage  pour  désirer 
telle  compaignye,  pratiqua  si  bien  toutes  les  qua- 
tre que,  pensant  chacune  estre  pour  le  Roy,  s'ac- 
cordèrent à  ce  que  le  did  Prévost  voulut,  qui 
estoit  de  se  trouver  ensemble  en  ung  festin  où  il 
convya  son  maistre,  auquel  il  compta  l'entreprinse, 
qui  fut  trouvée  bonne  du  did  Seigneur  &  de  deux 

Hept.  III.  29 

aultres  bons  personnages  de  la  Court,  &  s'accor- 
dèrent tous  troys  d'avoir  part  au  marché. 

Mais,  en  serclieant  le  quatriesme  compaignon, 
va  arriver  ung  Seigneur  beau  &  honneste,  plus 
jeune  de  dix  ans  que  tous  les  autres,  lequel  fut 
convié  en  ce  bancquet,  lequel  l'accepta  de  bon  vi- 
saige,  combien  que  en  son  cueur  il  n'en  eut  au- 
cune volunté,  car  d'un  costé  il  avoyt  une  femme 
qui  luy  portoyt  de  beaulx  enfans  dont  il  se  con- 
tentoit  très  fort,  &  vivoient  en  telle  paix  que  pour 
rien  il  n'eût  voulu  qu'elle  eût  prins  mauvais  soup- 
son  de  luy.  D'autre  part  il  estoit  serviteur  d'une 
des  plus  belles  Dames  qui  fût  de  son  temps  en 
France,  laquelle  il  aymoit,  estimoit  tant  que  toutes 
les  aultres  luy  sembloient  laydes  auprès  d'elle,  en 
sorte  que,  au  commencement  de  sa  jeunesse  & 
avant  qu'il  fut  marié,  n'estoit  possible  de  luy  faire 
veoir  ne  hanter  autres  femmes,  quelque  beaulté 
qu'elles  eussent,  &  prenoyt  plus  de  plaisir  à  veoir 
s'amie  &  de  l'aymer  parfaitement  que  de  tout  ce 
qu'il  sçeut  avoir  d'une  aultre. 

Ce  Seigneur  s'en  vint  à  sa  femme  &  luy  dist  en 
secretz  l'entreprinse  que  son  maistre  faisoyt  &  que 
de  luy  il  aimoyt  autant  morir  que  d'accomplir  ce 
qu'il  avoyt  promis,  car,  tout  ainsy  que  par  collère 
n'y  avoit  homme  vivant  qu'il  n'osast  bien  assaillir, 
aussy  sans  occasion  par  ung  guet  à  pans  aymeroit 
mieulx  morir  que  de  faire  ung  meurdre,  si  l'hon- 

neur  ne  le  y  contraingnoyt,  &  pareillement  sans 
une  extresme  force  d'amour,  qui  est  l'aveuglement 
des  hommes  vertueux,  il  aymeroit  mieulx  mourir 
que  rompre  son  mariage  à  l'apètit  d'aultruy,  dont 
sa  femme  l'ayma  &  estima  plus  que  jamais  n'avoyt 
faid,  voyant  en  une  si  grande  jeunesse  habiter  tant 
d'honnesteté.  Et,  en  luy  demandant  comme  il  se 
pourroyt  excuser,  veu  que  les  Princes  trouvent 
souvent  mauvais  ceulx  qui  ne  louent  ce  qu'ilz 
ayment,  mais  il  luy  respondit  : 

«  J'ay  tousjours  oy  dire  que  le  saige  a  le  voiage 
ou  une  malladie  en  la  manche  pour  s'en  ayder  à 
sa  nécessité,  par  quoy  j'ay  délibéré  de  faindre 
quatre  ou  cinq  jours  devant  estre  fort  malade,  à 
quoy  vostre  contenance  me  pourra  bien  fort  servir. 

— Voilà,  «  dist  sa  femme,  »  une  bonne  &  sainde 
ypocrisie,  à  quoy  je  ne  fauldray  de  vous  servir  de 
myne  la  plus  triste  dont  je  me  pourray  adviser,  car 
qui  peut  éviter  l'offence  de  Dieu  &  l'ire  du  Prince 
est  bien  heureux.  » 

Ainsy  qu'ilz  délibérèrent  ilz  feirent,  &  fut  le 
Roy  fort  marry  d'entendre  par  la  femme  la  mal- 
ladye  de  son  mary,  laquelle  ne  dura  guères,  car, 
pour  quelques  affaires  qui  vindrent,  le  Roy  oblya 
son  plaisir  pour  regarder  à  son  debvoir  &  partyt 
de  Paris. 

Or  ung  jour,  ayant  mémoire  de  leur  entreprinse 
qui  n'avoyt  esté  mise  à  fin,  dist  à  ce  jeune  Sei- 

gneur  :  «  Nous  sommes  bien  sotz  d'estre  ainsy 
partiz  si  soubdain,  sans  avoir  veu  les  quatre  filles 
que  l'on  nous  avoyt  promises  estre  les  plus  belles 
de  mon  Royaulme.  »  Le  jeune  Seigneur  luy  res- 
pondit  :  «  Je  suis  bien  aise  dont  vous  y  avez  failly, 
car  j'avois  grand  paour,  veu  ma  malladie,  que  moy 
seul  eusse  failly  à  une  si  bonne  advanture.  »  A  ces 
paroUes  ne  s' apercent  jamais  le  Roy  de  la  dissi- 
mulation de  ce  jeune  Seigneur,  lequel  depuis  fut 
plus  aymé  de  sa  femme  qu'il  n'avoit  jamais  esté. 

A  l'heure  se  print  à  rire  Parlamente  &  ne  se  peut 
tenir  de  dire  :  «  Encores  il  eust  mieulx  aymé  sa  femme, 
si  ce  eut  esté  pour  l'amour  d'elle  seule.  En  quelque 
sorte  que  ce  soyt  il  est  très  louable, 

—  Il  me  semble,  »  dist  Hircan ,  «  que  ce  n'est  pas 
grand  louange  à  ung  homme  de  garder  chasteté  pour 
l'amour  de  sa  femme,  car  il  y  a  tant  de  raisons  que 
quasi  il  est  contraind.  Premièrement  Dieu  luy  com- 
mande; son  serment  le  y  oblige,  &  puis  nature,  qui 
est  souUe,  n'est  poinâ;  subjede  à  tentation  ou  désir 
comme  la  nécessité  ;  mais  l'amour  libre  que  l'on  porte 
à  s'amye,  de  laquelle  on  n'a  poinâ:  la  jouissance  ne 
autre  contentement  que  le  veoir  &  parler  &  bien  sou- 
vent mauvaise  response,  quant  elle  est  si  loyalle  & 
ferme  que  pour  nulle  adventure  qui  puisse  advenir  on 
ne  la  peut  changer,  je  dis  que  c'est  une  chasteté  non 
seulement  louable,  mais  miraculeuse. 

—  Ce  n'est  poind  de  miracle,  »  dist  Oisille,  «  car 
où  le  cueur  s'adonne  il  n'est  rien  impossible  au  corps. 


LXIIJ*   NOUVELLE  229 

— ^^Non  aux  corps,  »  dist  Hircan,  qui  sont  desjà  an- 
gélisez.  i) 

Oisille  luy  respondit  :  «  Je  n'entens  poind  seuUement 
parler  de  ceulx  qui  sont  par  la  grâce  de  Dieu  tout  trans- 
muez en  luy,  mais  des  plus  grossiers  esperitz  que  l'on  voye 
ça  bas  entre  les  hommes.  Et,  si  vous  y  prenez  garde,  vous 
trouverez  ceulx  qui  ont  mys  leur  cucur  &  afFedlion  à 
chercher  la  perfedion  des  sciences,  non  seulement  ont 
oblyé  la  volupté  de  la  chair,  mais  les  choses  les  plus 
nécessaires,  comme  le  boire  &  le  manger;  car,  tant 
que  l'ame  est  par  affedion  dedans  son  corps,  la  chair 
demeure  comme  insensible,  &  de  là  vient  que  ceulx 
qui  ayment  femmes  belles,  honnestes  &  vertueuses, 
ont  tel  contentement  à  les  veoir  &  à  les  oyr  parler  & 
ont  l'espcrit  si  contant  que  la  chair  est  appaisée  de  tous 
ses  désirs.  Et  ceulx  qui  ne  peuvent  expérimenter  ce 
contentement  sont  les  charnelz  qui,  trop  enveloppez 
de  leur  graisse,  ne  congnoissent  s'ilz  ont  âme  ou  non. 
Mais,  quant  le  corps  est  subjed  à  l'esperit,  il  est  quasi 
insensible  aux  imperfedions  de  la  chair,  tellement  que 
leur  forte  opinion  les  peult  randre  insensibles,  &  j'ai 
congneu  ung  Gentil  homme  qui,  pour  monstrer  avoir 
plus  fort  aymé  sa  Dame  que  nulle  autre,  avoyt  faid 
preuve  à  tenir  une  chandelle  avecq  les  doigts  tous  nudz 
contre  tous  ses  compaignons,  &,  regardant  sa  Dame, 
tint  si  ferme  qu'il  se  brusla  jusques  à  l'oz,  encores  di- 
soyt  il  n'avoir  poind  senty  de  mal. 

—  Il  me  semble,  »  dist  Geburon,  que  le  Diable, 
dont  il  estoyt  martyr,  en  debvoyt  faire  ung  saind  Lau- 
rent, car  il  y  en  a  peu  de  qui  le  feu  d'amour  sojrt  si 
grand  qu'il  ne  craingne  celluy  de  la  moindre  bougye  ; 
&,  si  une  Damoiselle  ra'avoyt  laissé  tant  endurer  pour 

elle,  je  demanderoys  grande  récompense  ou  j'en  reti- 
rerois  ma  fantaisye. 

—  Vous  vouldriez  doncques,  »  dist  Parlamente , 
«  avoir  vostre  heure  après  que  vostre  Dame  auroit  eu 
la  sienne,  comme  fe)rt  ung  Gentil  homme  d'auprès  de 
Valence  en  Espagne,  duquel  ung  Commandeur,  fort 
homme  de  bien,  m'a  fait  le  compte  ? 

—  Je  vous  prie,  ma  Dame  » ,  dist  Dagoucin,  «  pre- 
nez ma  place  &  le  nous  diftes,  car  je  croy  qu'il  doibt 
estre  bon. 

—  Par  ce  compte,  »  dist  Parlamente,  «  mes  dames, 
vous  regarderez  deux  fois  ce  que  vous  vouldrez  refu- 
ser, &  ne  vous  fier  au  temps  présent  qu'il  soyt  tous- 
jours  ung,  par  quoy,  congnoissans  sa  mutation,  don- 
nerez ordre  à  l'advenir  : 

Après  qu'une  Damoyselle  eut,  l'espace  de  cinq  ou  six  ans,  expé- 
rimenté l'amour  que  luy  portait  un  Gentil  homme,  désirant  en 
avoir  plus  grandi  preuve,  le  meit  en  tel  desespoir  que,  s'estant 
rendu  Religieux,  ne  le  peut  recouvrer  quattd  elle  voulut. 

K  la  cité  de  Valence  y  avoyt  ung  Gentil 
homme  qui,  par  l'espace  de  cinq  ou  six 
ans,  avoyt  aymé  une  Dame  si  parfaide- 
ment  que  l'honneur  &  la  conscience  de 
l'un  &  de  l'autre  n'y  estoient  poind  blessés,  car 
son  intention  estoyt  de  l'avoir  pour  femme,  ce 
qui  estoyt  chose  fort  raisonnable,  car  il  estoit  beau, 
riche  &  de  bonne  maison,  &  si  ne  s'estoit  poind 
mis  en  son  service  sans  premièrement  avoir  sçeu 
son  intention,  qui  estoyt  de  s'accorder  à  mariage 
par  la  volunté  de  ses  amys,  lesquelz,  estans  as- 
semblez pour  cest  effed,  trouvèrent  le  mariage 
fort  raisonnable  par  ainsy  que  la  fille  y  eût  bonne 

volunté;  mais  elle,  ou  cuydant  trouver  mieulx,  ou 
voulant    dissimuUer    l'amour   qu'elle  luy   avoyt 
portée,  trouva  quelque  difficulté,  tellement  que  la 
compaignye  assemblée  se  départyt  non  sans  regret 
&  qu'elle  n'y  avoyt  peu  mettre  quelque  bonne 
conclusion,   congnoissant  le  party  d'un  costé  & 
d'autre  fort  raisonnable.  Mais  sur  tout  fut  ennuyé 
le  pauvre  Gentil  homme,  qui  eut  porté  son  mal 
patiemment  s'il  eût  pensé  que  la  faulte  fût  venue 
des  parens  &  non  d'elle,  &,  congnoissant  la  vérité, 
dont  la  créance  luy  causoyt  plus  de  mal  que  la 
mort,  sans  parler  à  s'amye  ne  à  aultre  se  retira  en 
sa  maison  &,  après  avoir  donné  quelque  ordre  à 
ses  affaires,  s'en  alla  en  ung  lieu  sollitaire,  où  il 
myst  peyne  d'oblyer  ceste  amityé  &  la  convertit 
entièrement  en  celle  de  Nostre  Seigneur,  à  laquelle 
il  estoit  plus  obligé.  Et  durant  ce  temps  là  il  n'eut 
aucunes  nouvelles  de  sa  Dame  ne  de  ses  parens, 
par  quoy  print  résolution,  puisqu'il  avoyt  failly  à 
la  vie  la  plus  heureuse  qu'il  povoyt  espérer,  de 
prendre  &  choisir  la  plus  austère  &  désagréable 
qu'il  pourroyt  ymaginer,  &,  avecq   ceste  triste 
pensée  qui  se  povoyt  nommer  désespoir,  s'en  alla 
randre  Religieux  en  ung  monastère  de  Saind  Fran- 
çoys,  non  loing  de  plusieurs  de  ses  parens,  les- 
quelz,   entendans  sa  désespérance,  feirent   tout 
leur  effort  d'empescher  sa  délibération,  mais  elle 
estoyt  si  très  fermement  fondée  en  son  cueur  qu'il 

n'y  eut  ordre  de  l'en  divertir.  Toutesfoys,  con- 
gnoissans  d'ont  son  mal  estoyt  venu,  pensèrent 
de  chercher  la  médecine  &  allèrent  devers 
celle  qui  estoyt  cause  de  ceste  soubdaine  dévo- 
tion, laquelle,  fort  estonnée  &  marrye  de  cest 
inconvénient,  ne  pensant  que  son  refuz  pour 
quelque  temps  luy  servist  seuUement  d'expé- 
rimenter sa  bonne  volunté  &  non  de  le  perdre 
pour  jamais,  dont  elle  voyoit  le  danger  évident, 
uy  envoya  une  Epistre,  laquelle,  mal  traduide, 
dist  ainsy  : 

Pour  ce  qu'amour,  s'il  n'est  bien  esprouvé, 
Ferme  &  loial  ne  peut  estre  approuvé, 
J'ay  bien  voulu  par  le  temps  esprouver 
Ce  que  j'ay  tant  désiré  de  trouver; 
C'est  ung  mary  remply  d'amour  parfaid 
Qui  par  le  temps  ne  peut  estre  desfaift. 
Cela  me  feyt  requérir  mes  parens 
De  retarder  pour  ung  ou  pour  deux  ans 
Ce  grand  lien  qui  jusques  à  la  mort  dure , 
Qui  à  plusieurs  fois  engendre  peyne  dure. 
Je  ne  fcis  pas  de  vous  avoir  refuz  ; 
Certes  jamais  de  tel  vouloir  ne  fuz. 
Car  oncques  nul  que  vous  ne  sçeuz  ajmier, 
Ny  pour  mary  &  seigneur  estimer. 
O  quel  malheur  I  Amy,  j'ay  entendu 
Que,  sans  parler  à  nulluy,  t'es  rendu 
En  ung  couvent  &  vie  trop  austère, 
Dont  le  regret  me  garde  de  me  taire 
Et  me  contraind  de  changer  mon  office, 
Faisant  celluy  dont  as  usé  sans  vice  ; 

C'est  requérir  Celluy  dont  fuz  requise, 

Et  d'acquérir  Celluy  dont  fuz  acquise. 

Or  doncques,  amy,  la  vie  de  ma  vie,  ^ 

Lequel  perdant  n'ay  plus  de  vivre  envie, 

Las ,  plaise  toy  vers  moy  tes  œilz  tourner 

Et  du  chemyn  où  tu  es  retourner. 

Laisse  le  gris  &  son  austérité  ; 

Viens  recepvoir  ceste  félicité 

Qui  tant  de  foys  par  toy  fut  désirée. 

Le  temps  ne  l'a  deffaidie  ou  emportée  : 

C'est  pour  toy  seul  que  gardée  me  suis 

Et  sans  lequel  plus  vivre  je  ne  puys. 

Retourne  doncq;  veuUe  t'amye  croyre, 

Rafreichissant  la  plaisante  mémoire 

Du  temps  passé  par  ung  sainft  mariage. 

Croy  moy,  amy,  &  non  poind  ton  courage. 

Et  soys  séur  que  oncques  ne  pensay 

De  faire  rien  où  tu  fusse  offensé. 

Mais  espèrois  te  rendre  contante 

Après  t' avoir  bien  expérimenté. 

Or  ay  je  faid  de  toy  l'expérience  ; 

Ta  fermeté,  ta  foy,  ta  patience 

Et  ton  amour  sont  congneuz  clairement, 

Qui  m'ont  acquise  à  toy  entièrement. 

Viens  doncques,  amy,  prendre  ce  qui  es  tien 

Je  suis  à  toy;  sois  doncques  du  tout  myen. 


Geste  Epistre,  portée  par  ung  sien  amy  avecq 
toutes  les  remonstrances  qu'il  fut  possible  de  faire, 
fut  reçeue  &  leue  du  Gentil  homme  Gordelier 
avecq  une  contenance  tant  triste,  accompaignée  de 
souspirs  &  de  larmes,  qu'il  sembloyt  qu'il  vouloit 

noyer  &  bruslcr  ceste  pauvre  Epistre,  à  laquelle 
ne  feyt  nulle  responce,  sinon  dire  au  messagier 
que  la  mortiffication  de  sa  passion  extrême  luy 
avoyt  cousté  si  cher  qu'elle  luy  avoyt  osté  la  vo- 
lunté  de  vivre  &  la  crainde  de  morir;  par  quoy 
requéroyt  celle  qui  en  estoyt  l'occasion,  puisqu'elle 
ne  l'avoyt  pas  voulu  contanter  en  la  passion  de 
ses  grands  désirs,  qu'elle  ne  le  voulût  tormenter  à 
l'heure  qu'il  en  estoyt  dehors,  mais  se  contanter 
du  mal  passé,  auquel  il  ne  peut  trouver  remède 
que  de  choisir  une  vie  si  aspre  que  la  continuelle 
pénitence  luy  faid  oblier  sa  douleur  &,  à  force 
de  jeusnes  &  disciplines,  affoiblir  tant  son  corps 
que  la  mémoire  de  la  mort  luy  soyt  pour  souve- 
raine consolation,  &  que  surtout  il  la  pryoit  qu'il 
n'eût  jamais  nouvelle  d'elle,  car  la  mémoire  de 
son  nom  seullement  luy  estoyt  ung  importable 
purgatoire. 

Le  Gentil  homme  retourna  avccq  ceste  triste 
responce  &  en  feyt  le  rapport  à  celle  qui  ne 
le  peut  entendre  sans  l'importable  regret,  mais 
Amour,  qui  ne  veult  permedre  l'esperit  faillir 
jusques  à  l'extrémité,  luy  meist  en  fantaisie, 
que  si  elle  le  povoit  veoir,  que  la  veue  &  la 
paroUe  auroient  plus  de  force  que  n'avoyt  eu 
l'escripture;  par  quoy  avecq  son  père  &  ses 
plus  proches  parens  s'en  allèrent  au  monastère 
où  il  demeuroyt,  n'aiant  rien  laissé  en  sa  boueste 

qui  peust  servir  à  sa  beaulté,  se  confiant,  que 
s'il  la  povoyt  une  foys  regarder  &  ouyr,  que  im- 
possible estoyt  que  le  feu  tant  longuement  con- 
tinué en  leurs  cueurs  ne  se  ralumast  plus  fort  que 
devant. 

Ainsy  entrant  au  monastère,  sur  la  fin  de 
Vespres,  le  feit  appeller  en  une  chappelle  dedans 
le  Cloistre.  Luy,  qui  ne  sçavoit  qui  le  deman- 
doyt,  s'en  alla  ignoramment  à  la  plus  forte 
bataille  où  jamais  avoyt  esté,  &,  à  l'heure  qu'elle 
le  veid  tant  palle  &  desfaid  que  à  peyne  le  peut 
elle  recongnoistre,  neantmoins  remply  d'une 
grâce  non  moins  amyable  que  auparavant,  l'A- 
mour la  contraingnit  d'avancer  ses  bras  pour 
le  cuyder  embrasser,  &  la  pitié  de  le  veoir  en  tel 
estât  luy  feit  tellement  afibiblir  le  cueur  qu'elle 
tomba  esvanouye. 

Mais  le  pauvre  Religieux,  qui  n'estoit  destitué 
de  la  charité  fraternelle,  la  releva  &  assist  dedans 
ung  siège  de  la  chapelle,  &  luy,  qui  n'avoit 
moins  de  besoing  de  secours,  faignit  ignorer  sa 
passion  en  fortifl&ant  son  cueur  en  l'amour  de  son 
Dieu  contre  les  occasions  qu'il  voyoit  présentes, 
tellement  qu'il  sembloit  à  sa  contenance  ignorer 
ce  qu'il  voyoit. 

Elle,  revenue  de  sa  foiblesse,  tournant  ses 
oeilz  tant  beaulx  &  piteulx  vers  luy,  qui  estoient 
suffisans  de  faire  amoUr  un  rocher,  commencea 

à  luy  dire  tous  les  propos  qu'elle  penso3rt  dignes 
de  le  retirer  du  lieu  où  il  estoyt.  A  quoy  res- 
pondit  le  plus  vertueusement  qu'il  luy  estoyt 
possible;  mais  à  la  fin  feyt  tant  le  pauvre  Reli- 
gieux que  son  ceur  s'amolissoyt  par  l'abondance 
des  larmes  de  s'amye,  comme  celluy  qui  voyoit 
Amour,  ce  dur  archer  dont  tant  longuement  il 
avoyt  porté  la  douleur,  ayant  sa  flèche  dorée 
preste  à  luy  faire  nouvelle  &  plus  mortelle 
playe,  s'enfuyt  de  devant  l'Amour  &  l'amye, 
comme  n'aiant  autre  povoir  que  parfouyr. 

Et,  quant  il  fut  dans  sa  chambre  enfermé, 
ne  la  vouUant  laisser  aller  sans  quelque  réso- 
lution, luy  vat  escripre  trois  motz  en  espa- 
gnol, que  j'ay  trouvé  de  si  bonne  substance 
que  je  ne  les  ay  voulu  traduire  pour  en  dimi- 
nuer leur  grâce,  lesquelz  luy  envoia  par  ung 
petit  Novice  qui  la  trouva  encores  en  la  chapelle, 
si  désespérée  que,  s'il  eut  esté  licite  de  se  rendre 
Cordelière,  elle  y  fut  demourée;  mais,  en 
volant  l'escripture  : 

Volvete  don  venesti,  anima  mia, 
Que  en  las  tristas  vidas  es  la  mia, 

pensa  bien  que  toute  espérance  luy  estoyt  faillye 
d  se  délibéra  de  croyre  le  conseil  de  luy  &  de 
ses  amys,  &  s'en  retourna  en  sa  maison  mener 

une  vie  aussi  mélancolicque  comme  son  amy  la 
mena  austère  en  la  Religion. 

«Vous  voyez,  mes  Dames,  quelle  vengeance  le  Gen- 
til homme  feyt  à  sa  rude  amye  qui,  en  le  pensant  expé- 
rimenter, le  désespéra  de  sorte  que,  quant  elle  le  vou- 
lut, elle  ne  le  peut  recouvrer. 

— J'ay  regret,  »  dist  Nomerfide,  «  qu'il  ne  laissa  son 
habit  pour  l'aller  espouser;  je  croy  que  ce  eut  esté  ung 
parfaid  mariage. 

—  En  bonne  foy,  »  dist  Simontault,  «  je  l'estime 
bien  sage  ;  car  qui  a  bien  pensé  le  faid  de  mariage,  il 
ne  l'estimera  moins  fâcheux  que  une  autre  Religion,  & 
luy,  qui  estoyttant  afFoibly  de  jeusnes  &  d'abstinences, 
craingno3rt  de  prendre  une  telle  charge  qui  dure  toute 
la  vie. 

—  Il  me  semble,  »  dist  Hircan,  «  qu'elle  faisoit  tort 
à  ung  homme  si  foible  de  le  tanter  de  mariage,  car 
c'est  trop  pour  le  plus  fort  homme  du  monde  ;  mais,  si 
elle  luy  eust  tenu  propos  d'amityé,  sans  l'obligation 
que  de  volunté,  il  n'y  a  corde  quin'eust  esté  desnouée. 
Et,  veu  que  pour  l'oster  de  Purgatoire  elle  luy  offroyt 
ung  Enfer,  je  dis  qu'il  eut  grande  raison  de  la  refuser 
&  luy  faire  sentir  l'ennuy  qu'il  avoyt  porté  de  son  refuz. 

—  Par  ma  foy,  »  dist  Ennasuide,  «  il  y  en  a  beau- 
coup qui,  pour  cuyder  mieulx  faire  que  les  aultres, 
font  pis  ou  bien  le  rebours  de  ce  qu'ilz  veuUent. 

—  Vrayement,  »  dist  Geburon,  «  combien  que  ce 
ne  soyt  à  propos,  vous  me  faides  souvenir  d'une  qui 
faisoyt  le  contraire  de  ce  qu'elle  vouloit,  dont  il  vint 
ung  grand  tumulte  à  l'église  Saind-Jehan  de  Lyon. 

—  Je  vous  prie,  »  dist  Parlamente,  «  prenez  ma 
place,  &  le  nous  racomptez. 

—  Mon  compte,  »  dist  Geburon,  «  ne  sera  pas  long 
ne  si  piteux  que  celui  de  Parlamente  : 

La  fausseté  d'un  miracle,  que  les  Prestres  Sainà-Jean  de  Lyon 
voulaient  cacher ,  fut  découverte  par  la  connaissance  de  la  sot- 
tise d'une  vieille. 

N  l'église  Saind-Jehan  de  Lyon  y  a  une 
chappelle  fort  obscure ,  &  dedans  ung 
Sépulcre  faid  de  pierre  à  grans  person- 
nages eslevez  comme  le  vif,  &  sont  à  l'en- 
tour  du  sépulcre  plusieurs  hommes  d'armes  couchez. 
Ung  jour,  ung  souldart  se  pourmenant  dans 
l'égHse  au  temps  d'esté  qu'i  faiél  grand  chault,  luy 
print  envye  de  dormyr,  &,  regardant  ceste  chap- 
pelle obscure  &  fresche,  pensa  d'aller  garder  le  Sé- 
pulcre en  dormant  comme  les  aultres,  auprès  des- 
quels il  se  coucha.  Or  advint  il  que  une  bonne 
vieille  fort  dévote  arriva  au  plus  fort  de  son  som- 
meil &,  après  qu'elle  eust  dist  ses  dévotions,  te- 
nant une  chandelle  ardente  en  sa  main,  la  voulut 

attacher  au  Sépulcre,  &,  trouvant  le  plus  près 
d'icelluy  cest  homme  endormy,  la  luy  voulut 
medre  au  front,  pensant  qu'il  fût  de  pierre,  mais 
la  cire  ne  peut  tenir  contre  la  pierre.  La  bonne 
dame,  qui  pensoyt  que  ce  fust  à  cause  de  la  froi- 
deure  de  l'ymage,  luy  vat  medre  le  feu  contre  le 
front  pour  y  faire  tenir  sa  bougj^e,  mais  l'ymage 
qui  n'estoit  insensible  commencea  à  crier,  dont  la 
bonne  femme  sut  si  grand  paour  que,  comme  toute 
hors  du  sens,  se  print  à  cryer  :  Miracle,  tant  que 
tous  ceulx  qui  estoient  dedans  l'égHse  coururent 
les  ungs  à  sonner  les  cloches,  les  autres  à  veoir 
le  miracle.  Et  la  bonne  femme  les  mena  veoir 
l'ymaige  qui  estoyt  remue,  qui  donna  occasion  à 
plusieurs  de  rire;  mais  les  plusieurs  ne  s'en  po- 
voient  contanter,  car  ilz  avoient  bien  deHbéré  de 
faire  valloir  ce  Sépulcre  &  en  tirer  autant  d'argent 
que  du  crucifix  qui  est  sur  leur  peupistre,  lequel 
on  did  avoir  parlé,  mais  la  comédie  print  fin  pour  la 
congnoissance  de  la  sottize  d'une  femme.  Si  cha- 
cun congnoissoyt  quelles  sont  leurs  sottises ,  elles  ne 
seroient  pas  estimées  saindes  ny  leurs  miracles  vé- 
rité, vous  priant,  mes  Dames,  doresnavant  regarder 
à  quelz  saindz  vous  baillerez  vos  chandelles. 

«  C'est  grande  chose,  »  dist  Hircan,  «  que,  en  quel- 
que sorte  que  ce  soyt,  il  fault  tousjours  que  les  femmes 
facent  mal. 

—  Est  ce  mal  Ma,  »  dist  Nomerfidc ,  «  de  porter 
des  chandelles  au  Sépulcre? 

—  Ouy,  »  dist  Hircan,  «  quant  on  meft  le  feu  contre 
le  front  aux  hommes,  car  nul  bien  ne  se  doibt  dire  bien 
s'il  est  faid  avecq  mal.  Pensez  que  la  pauvre  femme 
cuydoit  avoir  faid  ung  beau  présent  à  Dieu  d'une 
petite  chandelle.  » 

Ce  dist  Madame  Oisille  :  «  Je  ne  regarde  poinft  la 
valleur  du  présent,  mais  le  cueur  qui  le  présente.  Peut 
estre  que  ceste  bonne  femme  avoyt  plus  d'amour  à 
Dieu  que  ceulx  qui  donnent  les  grandz  torches,  car, 
comme  dist  l'Evangile,  elle  donnoyt  de  sa  nécessité. 

—  Si  ne  croy  je  pas,  »  dist  Saffredcnt,  «  que  Dieu, 
qui  est  souveraine  sapience,  peut  avoir  agréable  la  sottise 
des  femmes,  car,  nonobstant  que  la  simplicité  luy  plaise, 
je  voy  par  Escripture  qu'il  desprise  l'ignorant,  &,  s'il 
commande  d'estre  simple  comme  la  coulombe,  il  ne 
commande  moins  d'estre  prudent  comme  le  serpent. 

—  Quant  est  de  moy  »,  dist  Oisille,  «  je  n'estime 
poind  ignorance  celle  qui  porte  devant  Dieu  sa  chan- 
delle, ou  cierge  ardant,  comme  faisant  amende  honno- 
rable,  les  genoulx  en  terre  &  la  torche  au  poing  de- 
vant son  souverain  Seigneur,  auquel  confesse  sa 
damnacion,  demandant  en  ferme  espérance  la  miséri- 
corde &  salut. 

—  Pleut  à  Dieu  »,  dist  Dagoucin,  «  que  chacun  l'en- 
tendist  aussy  bien  que  vous,  mais  je  croy  que  ces  pau- 
vres sottes  ne  le  font  pas  à  ceste  intention.  » 

Oisille  leur  respondit  :  «  Celles  qui  moins  en  sça- 
vent  parler  sont  celles  qui  ont  plus  de  sentement  de 
l'amour  &  volunté  de  Dieu  ;  par  quoy  ne  fault  juger 
que  soy  mesmes.  » 

Enna  suide  en  riant  luy  dist  :  «  Ce  n'est  pas  chose 
estrange  que  d'avoir  faift  paour  à  ung  varlet  qui  dor- 
moyt,  car  aussy  basses  femmes  qu'elle  ont  bien  faid 
paour  à  de  bien  grands  Princes,  sans  leur  medre  le 
feu  au  front. 

— Je  suis  seur»,  dist  Geburon,  »  que  vous  en  sçavez 
quelque  histoire  que  vous  voulez  racompter,  par  quoy 
vous  tiendrez  mon  lieu,  s'il  vous  plaist. 

—  Le  compte  ne  sera  pas  long  »,  dist  Ennasuide  ; 
«  mais,  si  je  le  povois  représenter  tel  que  advint,  vous 
n'auriez  poind  envye  de  pleurer. 


SOIXANTE  SIXIESME   NOUVELLE 

Monsieur  de  Vendante  &  la  Princesse  de  Navarre,  reposans 
ensemble,  furent  une  après  dinée  surpris  par  une  vieille  Cham- 
herière  pour  un  Protlnnotaire  &  une  Damoiselle  qu'elle  dou- 
toit  se  porter  quelque  amitié,  &  par  ceste  belle  justice  fut 
déclarée  aux  étrangers  ce  que  les  plus  prive:^  ignoroient. 


» 


'année  que  Monsieur  de  Vendosme  es- 
pousa  la  Princesse  de  Navarre,  après 
avoir  festoyé  à  Vendosme,  les  Roy  & 
Royne,  leur  père  &  mère,  s'en  allèrent 
en  Guyenne  avecq  eulx,  &,  passans  par  la  maison 
d'un  Gentil  homme  où  il  y  avoyt  beaucoup  d'hon- 
nestes  &  belles  dames,  dansèrent  si  longuement 
avecq  la  bonne  compaignye  que  les  deux  nou- 
veaulx  mariez  se  trouvèrent  lassez,  qui  les  feit  re- 
tirer en  leur  chambre,  &  tous  vestuz  se  mirent  sur 
leur  lid  où  ilz  s'endormirent,  les  portes  &  fenes- 

très  fermées,  sans  que  nul  demourast  avecq  eulx. 

Mais  au  plus  fort  de  leur  sommeil,  ouyrent  ou- 
vrir leur  porte  par  dehors  &,  en  tirant  le  rideau, 
regarda  le  did  Seigneur  qui  ce  povoyt  estre,  doub- 
tant  que  ce  fût  quelcun  de  ses  amys  qui  le  voulsist 
surprandre.  Mais  il  veid  entrer  une  grand  vieille 
Chamberière,  qui  alla  tout  droid  àleur  lid,  &  pour 
l'obscurité  de  la  chambre  ne  les  povoyt  congnois- 
tre,  mais,  les  entrevoyant  bien  près  l'un  de  l'autre, 
se  print  à  cryer  :  «  Meschante,  villaine,  infâme 
que  tu  es,  il  y  a  long  temps  que  je  t'ay  soupsonnée 
telle,  mais  ne  le  povant  prouver  l'ay  esté  dire  à  ma 
maistresse.  A  ceste  heure  est  ta  villenye  si  con- 
gneue  que  je  ne  suis  poind  délibérée  de  la  dissi- 
muller.  Ettoy,  villain  apostat,  qui  a  pourchassé 
en  ceste  maison  une  telle  honte  de  medre  à  mal 
ceste  pauvre  garse,  si  ce  n'estoit  pour  la  crainde 
de  Dieu,  je  t'assommerois  de  coups  là  où  tu  es. 
Lyève  toy,  de  par  le  Diable,  liève  toy,  car  encores 
semble  il  que  tu  n'as  poind  de  honte.  » 

Monsieur  de  Vendosme  &  Madame  la  Princesse 
pour  faire  durer  le  propos  plus  longuement,  se  ca- 
choient  le  visaige  l'un  contre  l'autre,  riant  si  très- 
fort  que  l'on  ne  povoyt  dire  mot  ;  mais  la  Cham- 
berière, voyant  que  pour  ses  menasses  ne  se 
vouloient  lever,  s'approcha  plus  près  pour  les  tirer 
par  les  bras.  A  l'heure  elle  congneut,  tant  aux  vi- 
saigesque  aux habillemens,  que  ce  n'estoit  poind 

ce  qu'elle  cherchoit  &,  en  les  recognoissant,  se  geda 
à  genoulx,  les  supliant  luy  pardonner  la  faulte 
qu'elle  avoyt  faide  de  leur  oster  leur  repos. 

Mais  Monsieur  de  Vendosme,  non  contant  d'en 
sçavoir  si  peu,  se  leva  incontinant  &  pria  la  vieille 
de  luy  dire  pour  qui  elle  les  avoyt  prins,  ce  que 
soubdain  ne  voulut  dire;  mais  en  fin,  après  avoir 
prins  son  serment  de  ne  jamais  le  révéler,  luy  dé- 
clara que  c'estoit  une  Damoiselle  de  céans  dont 
ung  Prothonotaire  estoit  amoureux  &  que  long 
temps  elle  y  avoyt  faid;  le  guet,  pour  ce  qu'il  luy 
desplaisoyt  que  sa  maistresse  se  confiast  en  ung 
homme  qui  luy  pourchassoyt  ceste  honte.  Ainsy 
laissa  les  Prince  &  Princesse  enfermez  comme  elle 
les  avoyt  trouvez,  qui  furent  long  temps  à  rire  de 
leur  adventurc,  &,  combien  qu'ilz  ayent  racompté 
l'histoire,  si  est  ce  que  jamais  ne  voulurent  nom- 
mer personne  à  qui  elle  touchast. 

«Voilà,  mes  Dames,  comme  la  bonne  dame,  cuydant 
faire  une  belle  justice,  déclara  aux  Princes  estrangiers 
ce  que  jamais  les  varletz  privez  de  la  maison  n'avoient 
entendu. 

—  Je  me  double  bien  »,  dist  Parlamente,  «  en 
quelle  maison  c'est,  &  qui  est  le  Prothonotaire,  car  il 
a  gouverné  desjà  assez  de  maisons  de  dames,  &,  quant 
il  ne  peult  avoir  la  grâce  de  la  maistresse ,  il  ne  fault 
poind  de  l'avoir  de  l'une  des  Damoiselles,  mais  au 
demorant  il  est  honneste  &  homme  de  bien. 

—  Pourquoy  diftes  vous  au  demeurant  »,  dist  Hir- 
can,  «  veu  que  c'est  l'ade  qu'il  face  dont  je  l'estime 
autant  homme  de  bien  ?  » 

Parlamente  luy  respondit  :  «  Je  voy  bien  que  vous 
congnoissez  la  malladye  &  le  patient,  &  que,  s'il  avoyt 
besoing  d'excuse,  vous  ne  luy  fauldriez  d'avocat  ;  mais, 
si  est  ce  que  je  ne  me  vouldroys  fier  en  la  manière 
d'un  homme  qui  n'a  sçeu  conduire  la  sienne  sans  que 
les  Chamberières  en  eussent  congnoissance. 

—  Et  pensez  vous  » ,  dist  Nomerfide ,  «  que  les 
hommes  se  soucient  que  l'on  le  sçache,  mais  qu'ilz 
viennent  à  leur  fin  ?  Croiez,  quant  nul  n'en  parle- 
roit  que  eulx  mesmes,  encores  fauldroyt  il  qu'il  fiist 
sceu,  » 

Hircan  leur  dist  en  coUère  :  «  Il  n'est  pas  besoing 
que  les  hommes  ayent  did  tout  ce  qu'ilz  sçavent.  » 

Mais  elle ,  rougissant,  luy  respondit  :  «  Peut  estre 
qu'ilz  ne  diroient  chose  à  leur  advantage. 

—  Il  semble,  à  vous  oyr  parler  »,  dist  Symontault, 
«  que  les  hommes  prennent  plaisir  à  oyr  mal  dire  des 
femmes,  &  suys  seur  que  vous  me  tenez  de  ce  nom- 
bre là.  Par  quoy  j'ay  grande  envye  d'en  dire  bien  d'une 
afin  de  n'estre  de  tous  les  autres  tenuz  pour  mesdi- 
sant. 

—  Je  vous  donne  ma  place  »,  dist  Ennasuide,  «  vous 
priant  de  contraindre  vostre  naturel  pour  faire  vostre 
debvoir  à  nostre  honneur.  » 

A  l'heure  Simontault  commencea  : 

«  Ce  n'est  chose  si  nouvelle,  mes  Dames,  d'oyr  dire 
de  vous  quelque  ade  vertueulx  qui  me  semble  ne 
debvoir  estre  celé,  mais  plus  tost  escript  en  lettres 
d'or,  afin   de  servir  aux  femmes  d'exemple  &  aux 

hommes  d'admiration.  Voyant  en  sexe  fragille  ce  que 
la  fragillitô  refuse,  c'est  l'occasion  qui  me  fera  ra- 
compter  ce  que  j'ay  ouy  dire  au  Cappitaine  Robertval 
&  à  plusieurs  de  sa  Compaignye  : 


Hept.  III.  3» 


SOIXANTE  SEPTIESME  NOUVELLE 

Une  pauvre  femme,  pour  sauver  la  vie  de  son  viary,  hasarda  la 
sienne  &  ne  l'abandonna  jusqu'à  la  mort. 

'est  que,  faisant  le  did  Robertval  ung 
voiage  sur  la  mer,  duquel  il  estoyt  chef 
jpar  le  commandement  du  Roy  son 
'maistre,  en  l'islc  de  Canadas,  auquel 
lieu  avoyt  délibéré,  si  Tair  du  païs  eust  esté  com- 
mode, de  demeurer  &  faire  villes  &  chasteaux,  en 
quoy  il  fit  tel  commencement  que  chacun  peut 
sçavoir  &,  pour  habiter  le  pays  de  Chrestiens, 
mena  avecq  luy  de  toutes  sortes  d'artisans,  entre 
lesquelz  y  avoit  ung  homme  qui  fut  si  malheureux 
qu'il  trahit  son  maistre  &  le  mist  en  dangier  d'estre 
prins  des  gens  du  pays.  Mais  Dieu  voulut  que  son 
entreprinse  fût  si  tost  congneue  qu'elle  ne  peut 
nuyre  au  Cappitaine  Robertval,  lequel  feit  prendre 

ce  meschant  traistre,  le  voulant  pugnir  comme  il 
l'avoyt  mérité,  ce  qui  eut  esté  faid  sans  sa  femme 
qui  avoyt  suivy  son  mary  par  les  perilz  de  la  mer 
&  ne  le  voulut  habandonner  à  la  mort,  mais  avecq 
force  larmes  feit  tant  avecq  le  Cappitaine  &  toute 
la  Compaignie  que,  tant  pour  la  pitié  d'icelle  que 
pour  le  service  qu'elle  leur  avoyt  faid,  luy  accorda 
sa  requeste,  qui  fut  telle  que  le  mary  &  la  femme 
furent  laissez  en  une  petite  isle  sur  la  mer,  où  il 
n'abitoit  que  bestes  sauvaiges,  &  leur  fut  permis 
de  porter  avecq  eulx  ce  dont  ilz  avoient  nécessité. 
Les  pauvres  gens,  se  trouvans  tous  seulz  en  la 
compagnye  des  bestes  saulvaiges  &  cruelles, 
n'eurent  recours  que  à  Dieu  seul  qui  avoyt  esté  tou- 
jours le  ferme  espoir  de  ceste  pauvre  femme,  &, 
comme  celle  qui  avoyt  toute  consolation  en  Dieu, 
porta  pour  sa  saulve  garde,  norriture  &  consola- 
tion le  Nouveau  Testament,  lequel  elle  lisoyt  in- 
cessament.  Et,  au  demourant,  avecq  son  mary 
medoit  peine  d'accoustrer  ung  petit  logis  le  mieulx 
qu'il  leur  estoit  possible,  &,  quant  les  lyons  & 
aultres  bestes  en  approchoient  pour  les  dévorer, 
le  mary  avecq  sa  harquebuze  &  elle  avecq  des 
pierres  se  defendoient  si  bien  que  non  seullement 
les  bestes  ne  les  osoient  approcher,  mais  bien  sou- 
vent en  tuèrent  de  très  bonnes  à  manger.  Ainsy 
avecq  telles  chairs  &  les  herbes  du  païs  vesquirent 
quelque  temps,  quant  le  pain  leur  fut  failly. 

A  la  longue  le  mary  ne  peut  porter  telle  norri- 
ture,  &,  à  cause  des  eaues  qu'ilz  buvoyent,  devint 
si  enflé  que  en  peu  de  temps  il  morut,  n'aiant  ser- 
vice ne  consolation  que  de  sa  femme,  laquelle  le 
servoyt  de  Médecin  &  de  Confesseur,  en  sorte 
qu'il  passa  joieusement  de  ce  désert  en  la  céleste 
patrie,  &  la  pauvre  femme,  demeurée  seulle,  l'en- 
terra le  plus  profond  en  terre  qu'il  fut  possible.  Si 
est  ce  que  les  bestes  en  eurent  incontinant  le  sen- 
tymcnt,  qui  vindrent  pour  manger  la  charogne; 
mais  la  pauvre  femme,  en  sa  petite  maisonnette, 
de  coups  de  harquebouze  défendoyt  que  la  chair 
de  son  mary  n'eust  tel  sépulcre.  Ainsy  vivant, 
quant  au  corps  de  vie  bestiale  &  quant  à  l'esperit 
de  vie  angélicque,  passoyt  son  temps  en  leélures, 
contemplations,  prières  &  oraisoiis,  ayant  ung  es- 
perit  joieulx  &  content  dedans  ung  corps  emmai- 
gry  &  demy  mort;  mais Celluy, qui  n'habandonne 
jamais  les  siens  &  qui  au  désespoir  des  autres 
monstre  sa  puissance,  ne  permist  que  la  vertu  qu'il 
avoyt  mise  en  ceste  femme  fût  ignorée  des  hommes, 
mais  voulut  qu'elle  fût  congneue  à  sa  gloire,  & 
feyt  que,  au  bout  de  quelque -temps,  ung  des  na- 
vires de  ceste  armée  passant  devant  ceste  isle,  les 
gens  qui  estoient  devant  advisèrent  quelque  fumée, 
qui  leur  fcit  souvenir  de  cculx  qui  y  avoient  esté 
laissez  &  délibérèrent  d'aller  veoir  ce  que  Dieu 
en  avoyt  faid. 

La  pauvre  femme,  voiant  approcher  le  navire, 
se  tira  au  bort  de  la  mer,  auquel  lieu  la  trouvèrent 
à  leur  arrivée.  Et,  après  en  avoir  rendu  louange  à 
Dieu,  les  mena  en  sa  pauvre  maisonnette  &  leur 
monstra  de  quoy  elle  vivoit  durant  sa  demeure,  ce 
que  leur  eust  esté  incroiable  sans  la  congnoissance 
qu'ilz  avoient  que  Dieu  est  puissant  de  nourrir  en 
ung  désert  ses  serviteurs  comme  aux  plus  grandz 
festins  du  monde. 

Et,  ne  povant  demeurer  en  tel  lieu,  emme- 
nèrent la  pauvre  femme  avecq  eulx  droid  à  La 
Rochelle,  où  après  ung  navigage  ilz  arrivèrent,  &, 
quand  ilz  eurent  fait  entendre  aux  habitans  la  fidé- 
lité &  persévérance  de  ceste  femme,  elle  fut  receue 
à  grand  honneur  de  toutes  les  Dames  qui  volun- 
tiers  luy  baillèrent  leurs  filles  pour  aprendre  à  Hre 
&  à  escripre,  &  à  cest  honneste  mestier  là  gaigna 
le  surplus  de  sa  vie,  n'aiant  autre  désir  que  d'ex- 
horter ung  chacun  à  l'amour  &  confiance  de  Nos- 
tre-Seigneur,  se  proposant  pour  exemple  la  grande 
miséricorde  dont  il  avoyt  usé  envers  elle. 

«A  ceste  heure,  mes  dames, ne  povezvous  pas  dire 
que  je  ne  loue  bien  les  vertuz  que  Dieu  a  mises  en 
vous,  lesquelles  se  monstrcnt  plus  grandes  que  le  sub- 
jed  est  plus  infime? 

—  Mais  ne  sommes  pas  marries  »,  dist  Oisille, 
«  d'ont  vous  louez  les  grâces  de  Nostre  Seigneur,  car,  à 
dire  vray,  toute  vertu  vient  de  luy;  mais  il  fault  passer 

condemnation  que  aussy  peu  favorise  l'homme  à  l'ou- 
vrage de  Dieu  que  la  femme,  car  ne  l'un  ne  l'autre  par 
son  cœur  &  son  vouloir  ne  faid  rien  que  planter,  & 
Dieu  seul  donne  l'accroissement. 

—  Si  vous  avez  bien  veu  l'Escripture  »,  dist  Saffre- 
dent,  «  Saind  Pol  dist  que  Apollo  a  planté  &  qu'il  a 
arrousé  ;  mais  il  ne  parle  poind  que  les  femmes  ayent 
mis  les  mains  à  l'ouvrage  de  Dieu. 

—  Vous  vouldriez  suyvre  »,  dist  Parlamente,  «  l'o- 
pinion des  mauvais  hommes  qui  prennent  ung  passaige 
de  l'Escripture  pour  culx  &  laissent  celluy  qui  leur  est 
contraire.  Si  vous  avez  leu  Saind  Pol  jusques  au  bout, 
vous  trouverez  qu'il  se  recommande  aux  dames  qui 
ont  beaucoup  labouré  avecq  luy  en  l'Evangile. 

—  Quoy  qu'il  ayt  »,  dist  Longarine,  «  ceste  femme 
est  bien  digne  de  louange,  tant  pour  l'amour  qu'elle  a 
porté  à  son  mary,  pour  lequel  elle  a  hazardé  sa  vie, 
que  pour  la  foy  qu'elle  a  eu  à  Dieu,  lequel,  comme 
nous  voyons,  ne  l'a  pas  habandonnée. 

—  Je  croy  »,  dist  Ennasuide,  «  quant  au  premier, 
il  n'y  a  femme  icy  qui  n'en  voulust  faire  autant  pour 
saulver  la  vie  de  son  mary. 

—  Je  croy  »,  dist  Parlamente,  «  qu'il  y  a  des  mariz 
qui  sont  si  bestes  que  celles  qui  vivent  avecq  eulx  ne 
doibvent  poind  trouver  estrange  de  vivre  avecq  leurs 
semblables.  » 

Ennasuide  ne  se  peut  tenir  de  dire,  comme  prenant 
le  propos  pour  elle  :  «  Mais  que  les  bestes  ne  me  mor- 
dent poind,  leur  compaignye  m'est  plus  plaisante  que 
des  hommes,  qui  sont  colléres  &  insuportables.  Mais 
je  suyvrai  mon  propos  que,  si  mon  mary  estoit  en  tel 
dangier,  je  ne  l'habandonnerois  pour  raorir. 

—  Gardez  vous  »,  dist  Nomerfide,  «  de  l'aymer 
tant;  trop  d'amour  trompe  &  luy  &  vous,  car  partout 
il  y  a  le  moien,  &  par  faulte  d'estre  bien  entendu  sou- 
vent engendre  hayne  par  amour. 

—  Il  me  semble  »,  dist  Simontault,  «  que  vous  n'a- 
vez poind  mené  ce  propos  si  avant  sans  le  confirmer 
de  quelque  exemple.  Par  quoy,  si  vous  en  sçavez,  je 
vous  donne  ma  place  pour  le  dire. 

—  Or  doncques  »,  dist  Nomerfide,  «  selon  ma  cous- 
tume,  je  vous  le  diray  court  &  joieulx  : 


J 

La  femme  d'un  Apothicaire ,  voyant  que  son  mary  ne  faisait  pas 
grand  compte  d'elle,  pour  en  estre  mieux  aymée pratiqua  le  con- 
seil qu'il  avait  donné  à  une  sienne  commère,  malade  de  mesme 
maladie  qu'elle,  dont  elle  ne  se  trouva  si  bien  qu'elle,  &  s'en- 
gendra hayne  pour  amour. 

N  la  ville  de  Pau  en  Béarn,  y  eust  ung 
Appotliicaire,  que  l'on  nommoitMaistre 
Estienne,  lequel  avoyt  espousé  une 
femme  bonne  mesnagière  &  de  bien  & 
assez  belle  pour  le  contenter.  Mais,  ainsy  qu'il 
goustoyt  de  différentes  drogues,  aussy  faisoyt  il  de 
différentes  femmes  pour  sçavoir  mieulx  parler  de 
toutes  complexions,  dont  la  femme  estoit  tant  tor- 
mentée  qu'elle  perdoyt  toute  patience,  car  il  ne 
tenoyt  compte  d'elle  sinon  la  sepmaine  sainde  par 
pénitence. 

Ung  jour  estant  l'Apothicaire  en  sa  bouticque, 
&  sa  femme  cachée  derrière  luy  escoutant  ce  qu'il 
disoyt,  vint  une  femme,  commère  de  cest  Apothi- 
caire, frappée  de  mesme  maladye  comme  sa  femme, 
laquelle  souspirant  dist  à  l'Apothicaire  :  «  Hélas, 
mon  compère,  mon  amy,  je  suis  la  plus  malheu- 
reuse femme  du  monde,  car  j'ayme  mon  marj»- 
plus  que  moy  mesme  &  ne  faidz  que  penser  à  le 
servir  &  obéyr  ;  mais  tout  mon  labeur  est  perdu 
pour  ce  qu'il  ayme  mieulx  la  plus  meschante, 
plus  orde  &  salle  de  la  ville  que  moy.  Et  je  vous 
prie,  mon  compère,  si  vous  sçavez  poind  quelque 
drogue  qui  luy  peut  changer  sa  complexion,  m'en 
vouloir  bailler,  car,  si  je  suys  bien  traidée  de  luy, 
je  vous  asseure  de  le  vous  randre  de  tout  mon  po- 
voir.  » 

L'Apothicaire,  pour  la  consoler,  luy  dist  qu'il 
sçavoit  d'une  pouldre  que,  si  elle  en  donnoyt, 
avecq  ung  bouillon  ou  une  rostie,  comme  pouldre 
de  Duc,  à  son  mary,  il  luy  feroyt  la  plus  grande 
chère  du  monde.  La  pauvre  femme,  désirant  veoir 
ce  miracle,  luy  demanda  que  c'estoyt  &  si  elle  en 
pourroit  recouvrer.  Il  luy  déclara  qu'il  n'y  avoyt 
rien  comme  de  la  pouldre  de  cantarides,  dont  il 
avoyt  bonne  provision,  &,  avant  que  partir  d'en- 
semble, le  contraingnit  d'accoustrer  ceste  pouldre 
&  en  print  ce  qu'il  lu}'  en  faisoit  de  mestier,  dont 
depuis  elle  le  mercia  plusieurs  foys,  car  son  mary. 

qui  estoit  fort  &  puissant  &  qui  n'en  print  pas  trop, 
ne  s'en  trouva  poind  pis. 

La  femme  de  l'Appothicaire  entendit  tout  ce 
discours  &  pensa  en  elle  mesme  qu'elle  avoyt  né- 
cessité de  ceste  recepte  aussy  bien  que  sa  commère, 
&,  regardant  au  lieu  où  son  mary  medoit  le  de- 
meurant de  la  pouldre,  pensa  qu'elle  en  useroit 
quant  elle  en  verroit  l'occasion,  ce  qu'elle  feyt, 
avant  trois  ou  quatre  jours,  que  son  mary  sentyt 
une  froideur  d'esthomac,  la  priant  luy  faire  quel- 
que bon  potage;  mais  elle  luy  dist  que  une  rostic 
à  la  pouldre  de  Duc  luy  seroyt  plus  profitable ,  & 
luy  commanda  de  luy  en  aller  bientost  faire  une 
&  prendre  de  la  synammome  &  du  sucre  en  la 
bouticque;  ce  qu'elle  feit  &  n'oblia  le  demeurant 
de  la  pouldre  qu'il  avoit  baillée  à  sa  commère, 
sans  regarder  doze,  poix  ne  mesure. 

Le  mary  mengea  la  rostie,  &  la  trouva  très 
bonne,  mais  bientost  s'aperçeut  de  l'effed,  qu'il 
cuyda  appaiser  avec  sa  femme,  ce  qu'il  ne  fut  pos- 
sible, car  le  feu  le  brusloit  si  très  fort  qu'il  ne  sça- 
voit  de  quel  costé  se  tourner,  &  dist  à  sa  femme 
qu'elle  l'avoyt  empoisonné  &  qu'il  vouloit  savoir 
qu'elle  avoyt  mis  en  ceste  rostye.  Elle  luy  confessa 
la  vérité  &  qu'elle  avoyt  aussi  bon  mestier  de  ceste 
recepte  que  sa  commère.  Le  pauvre  Apothicaire 
ne  la  sçeut  batre  que  d'injures  pour  le  mal  en  quoy 
il  estoyt,  mais  la  chassa  de  devant  luy  &  envoya 

prier  l'Apothicaire  de  la  Royne  de  Navarre  de  le 
venir  visiter,  lequel  luy  bailla  tous  les  remèdes 
propres  pour  le  guérir,  ce  qu'il  feyt  en  peu  de 
temps,  le  reprenant  très  aprement  d'ont  il  estoit  si 
sot  de  conseiller  à  aultruy  de  user  des  drogues 
qu'il  ne  vouloit  prendre  pour  luy,  &  que  sa  femme 
avoyt  faid  ce  qu'elle  debvoit,  veu  le  désir  qu'elle 
avoyt  de  se  faire  aymer  à  luy. 

Ainsi  fallut  que  le  pauvre  homme  print  la  pa- 
tience de  sa  follye  &  qu'il  recongneust  avoir  esté 
justement  pugny  de  faire  tumber  sur  luy  la  moc- 
querie  qu'il  préparoit  à  aultruy. 

«  Il  me  semble,  mes  Dames,  que  l'amour  de  ceste 
femme  n'estoit  moins  indiscrète  que  grande. 

—  Appeliez  vous  aymer  son  mar)?^  »,  dist  Hircan, 
«  de  luy  faire  sentyr  du  mal  pour  le  plaisir  qu'elle  es- 
pèroyt  avoir  ? 

—  Je  croy  »,  did  Longarine,  «  qu'elle  n'avoit  inten- 
tion que  de  recouvrer  l'amour  de  son  mary  qu'elle  pen- 
soyt  bien  esgarée  ;  pour  ung  tel  bien  il  n'y  a  rien  que 
les  femmes  ne  facent. 

—  Si  est  ce  »,  dist  Geburon,  «  que  une  femme  ne 
doibt  donner  à  boire  &  à  manger  à  son  mary,  pour 
quelque  occasion  que  ce  soyt,  qu'elle  ne  sçaiche,  tant 
par  expérience  que  par  gens  sçavans,  qu'il  ne  luy  puisse 
nuyrej  mais  il  fault  excuser  l'ignorance.  Ceste  là  est 
excusable,  car  la  passion  plus  aveuglante  c'est  l'amour, 
&  la  personne  la  plus  aveuglée  c'est  la  femme,  qui  n'a 
pas  la  force  de  conduire  saigement  ung  si  grand  faiz. 

—  Geburon  »,  dist  Oisille,  «  vous  saillez  hors  de 
vostre  bonne  coustume  pour  vous  rendre  de  l'opinion 
de  voz  compaignons,  mais  sy  a  il  des  femmes  qui  ont 
porté  l'amour  &  la  jalousie  patiemment. 

—  Ouy  »,  did  Hircan,  «  &  plaisamment,  car  les 
plus  saiges  sont  celles  qui  prennent  autant  de  passe- 
temps  à  se  mocquer  des  œuvres  de  leurs  mariz  comme 
les  mariz  de  les  tromper  secredement,  &,  si  vous  me 
voulez  donner  le  rang,  afin  que  Madame  Oisille  ferme 
le  pas  à  ceste  Journée,  je  vous  en  diray  une,  dont  toute 
la  compaignye  a  congneu  la  femme  &  le  mary. 

—  Or,  commencez  doncques  «,  dist  Nomerfide,  & 
Hircan  en  riant  leur  dist  : 


SOIXANTE  NEUFVIESME   NOUVELLE 


Une  DamoyseUe  fui  si  sage  qu'ayant  trouvé  son  mary  belutant 
en  Vhàbit  de  sa  Chaniberière,  qu'il  attendait  sou:^  espoir  d'en 
obtenir  ce  qu'il  en  pourchassait,  ne  fen  feit  que  rire  &  passa 
joyeusement  son  temps  de  sa  folye. 

u  chasteau  d'Odoz  en  Bigorre,  demo- 
roit  ung  Escuier  d'escuyrie  du  Roy, 
nommé  Charles,  Italien,  lequel  avoyt 
eçpousé  une  Damoiselle,  fort  femme  de 
bien  &  honneste,  mais  elle  estoit  devenue  vieille 
après  luy  avoir  porté  plusieurs  enfans.  Luy  aussy 
n'estoit  pas  jeune  &  vivoyt  avecq  elle  en  bonne 
paix  &  amityé.  Quelque  foys  il  parloit  à  ses  Cham- 
berières,  dont  sa  bonne  femme  ne  faisoit  nul  sem- 
blant, mais  doulcement  leur  donnoyt  congé  quant 
elle  les  congnoissoit  trop  privées  en  la  maison. 
Elle  en  print  un  jour  une  qui  estoit  saige  & 

bonne  fille,  à  laquelle  elle  dist  les  complexions  de 
son  maiy  &  les  siennes,  qui  les  chassoyt  aussi  tost 
qu'elle  les  congnoissoit  folles.  Geste  Chamberière, 
pour  demourer  au  service  de  sa  maistresse  en 
bonne  estime,  se  délibéra  d'estre  femme  de  bien 
&,  combien  que  souvent  son  maistre  luy  tint  quel- 
ques propos,  au  contraire  n'en  voulut  tenir  compte 
&  le  racompta  tout  à  sa  maistresse,  &  toutes  deux 
passoient  le  temps  de  la  follye  de  luy. 

Ung  jour  que  la  Chamberière  beluttoyt  en  la 
chambre  de  derrière,  ayant  son  sarot  sur  la  teste, 
à  la  mode  du  pays,  qui  est  faid  comme  ung  cres- 
meau,  mais  il  couvre  tout  le  corps  &  les  espaulles 
par  derrière,  son  maistre,  la  trouvant  en  cest  ha- 
billement, vient  bien  fort  la  presser.  Elle,  qui  pour 
mourir  n'eust  faid  ung  tel  tour,  feit  semblant  de 
s'accorder  à  luy;  toutesfoys  luy  demanda  congé 
d'aller  veoir  premier  si  sa  maistresse  s'estoyt 
poind  amusée  à  quelque  chose  afin  de  n'estre  tous 
deux  surprins,  ce  qu'il  accorda.  Alors  elle  le  pria 
de  medre  son  sarot  en  sa  teste  &  de  beluder  en  son 
absence,  afin  que  sa  maistresse  ouyt  tousjours  le 
son  de  son  beluteau,  ce  qu'il  feit  fort  joieusement, 
aiant  espérance  d'avoir  ce  qu'il  demandoyt. 

La  Chamberière,  qui  n'estoyt  poind  mélanco- 
licque,  s'en  courut  à  sa  maistresse,  luy  disant  : 
«  Venez  veoir  vostre  bon  mary,  que  j'ay  aprins  à 
beluter  pour  me  deffaire  de  luy.  »  La  femme  feyt 

bonne-  dilligence  pour  trouver  ceste  nouvelle 
Chamberière.  En  voiant  son  mary  le  sarot  en  la 
teste  &  le  belluteau  entre  ses  mains,  se  print  si 
fort  à  rire,  en  frappant  des  mains,  que  à  peyne  luy 
peut  elle  dire  :  «  Goujate,  combien  veulx  tu  par 
moys  de  ton  labeur  ?  »  Le  mary,  oiant  ceste  voix 
&  congnoissant  qu'il  estoyt  trompé,  geda  par 
terre  ce  qu'il  portoyt  &  tenoyt,  pour  courir  sus  à 
la  Chamberière,  l'appellant  mille  foys  meschante, 
&,  si  la  femme  ne  se  fût  mise  au  devant,  il  l'eut 
payée  de  son  quartier.  Toutesfoys  le  tout  s'ap- 
paisa  au  contentement  des  partyes,  Se  puis  ves- 
quirent  ensemble  sans  querelles. 

«  Que  dides  vous,  mes  dames,  de  ceste  femme? 
N'estoyt-elle  pas  bien  sage  de  passer  tout  son  temps  du 
passetcmps  de  son  mary  ? 

—  Ce  n'est  pas  passetcmps  »,  dist  Saffredent,  «  pour 
le  mary  d'avoir  failly  à  son  entreprinse. 

—  Je  croy  »,  dist  Ennasuide,  <f  qu'il  eut  plus  de  plai- 
sir de  rire  avecq  sa  femme  que  de  se  aller  tuer,  en  l'aage 
où  il  estoyt,  avecq  sa  Chamberière. 

—  Si  me  faschcroyt  il  bien  fort  »,  dist  Simontault, 
«  que  l'on  me  trouvast  avecq  ce  beau  cresmeau. 

—  J'ay  oy  dire  »,  dist  Parlamente,  «  qu'il  n'a  pas 
tenu  à  vostre  femme  qu'elle  ne  vous  a^l  trouvé  bien 
près  de  cest  habillement,  quelque  finesse  que  vous  ayez, 
d'ont  oncques  puis  elle  n'eut  repos. 

—  Contentez  vous  des  fortunes  de  vostre  Maison  », 
dist  Simontault,  «  sans  venir  chercher  les  myennes, 

combien  que  ma  femme  n'ayt  cause  de  se  plaindre  de 
moy,  &,  encores  que  ce  fCit  tel  que  vous  dides,  elle  ne 
s'en  sçauroit  apparcevoir  pour  nécessité  de  chose  dont 
elle  ayt  besoing. 

—  Les  femmes  de  bien  »,  dist  Longarine,  «  n'ont 
besoing  d'autre  chose  que  de  l'amour  de  leurs  mariz, 
qui  seulement  les  peuvent  contenter,  mais  celles  qui 
cherchent  ung  contentement  bestial  ne  le  trouveront 
jamais  où  honnesteté  le  commande. 

—  Appeliez  vous  contentement  bestial  »,  dist  Ge- 
buron,  «  si  la  femme  veult  avoir  de  son  mary  ce  qu'il 
luy  appartient  ?  » 

Longarine  luy  respondit  :  (f  Je  dis  que  la  femme 
chaste,  qui  a  le  cueur  remply  de  vray  amour,  est  plus 
satisfaide  d'estre  aymée  parfaiftement  que  de  tous  les 
plaisirs  que  le  corps  peuït  désirer. 

— Je  suis  de  vostre  opinion  »,  dist  Dagoucin,  «  mais 
ces  Seigneurs  icy  ne  le  veuUent  entendre  ny  confesser. 
Je  pense  que,  si  l'amour  réciproque  ne  contente  pas 
une  femme,  le  mary  seul  ne  la  contentera  pas,  car  en 
vivant  de  l'honneste  amour  des  femmes  fault  qu'elle 
soyt  tentée  de  l'infernale  cupidité  des  bestes. 

—  Vrayement  »,  distOisille,  «  vous  me  faides  sou- 
venir d'une  Dame,  belle  &  bien  maryée,  qui,  par  faulte 
de  vivre  de  ceste  honneste  amityé,  devint  plus  char- 
nelle que  les  pourceaulx  &  plus  cruelle  que  les  lyons. 

—  Je  vous  requiers,  ma  Dame  » ,  ce  dist  Simon- 
tault,  «  pour  medre  fin  à  ceste  Journée,  la  nous  vou- 
loir compter. 

—  Je  ne  puys  »,  dist  Oisille,  pour  deux  raisons, 
l'une  pour  sa  grande  longueur,  l'autre  pour  ce  que 
n'est  pas  de  nostre  temps,  &  si  a  esté  escripte  par  ung 

autheur  qui  est  bien  croyable,  &  nous  avons  juré  de 
ne  rien  meftre  icy  qui  ayt  esté  escript. 

—  Il  estvray  »,  dist  Parlamente;  «  mais,  nie  doub- 
lant du  compte  que  c'est,  il  a  esté  escript  en  si  viel 
langage  que  je  croy  que,  hors  mis  nous  deux,  il  n'y  a 
icy  homme  ne  femme  qui  en  ayt  ouy  parler,  par  quoy 
sera  tenu  pour  nouveau.  » 

Et  à  sa  parolle  toute  la  compaignye  la  prLi  de  le 
vouloir  dire  &  qu'elle  ne  craingnist  la  longueur,  car 
encores  une  bonne  heure  pouvoient  demorer  avant 
Vespres. 

Madame  Oisille  à  leur  requeste  commencea  ainsy  : 


SOIXANTE   DIXIESME   NOUVELLE 

Lm.  Duchesse  de  Bourgongne,  ne  se  contentant  de  l'amour  que  son 
mary  hiy  portait ,  preind  en  telle  amytié  un  jeune  Gentil 
homme  que,  ne  luy  ayant  peu  faire  entendre  par  mines  & 
œillades  son  affeâion,  luy  déclara  par  paroles,  dont  elle  eut 
mauvaise  issue. 


p 

^ 

i 

1 

N  la  Duché  de  Bourgongne  y  avoyt  ung 
Duc,  très  honneste  &  beau  Prince,  aiant 
espousé  une  femme  dont  la  beaulté  le 
contentoy  t  si  fort  qu'elle  luy  faisoit  igno- 
rer ses  conditions  tant  qu'il  ne  regardoit  que  à  luy 
complaire,  ce  qu'elle  faingnoit  très  bien  luy  ren- 
dre. Or  avoit  le  Duc  en  sa  Maison  ung  Gentil 
homme  tant  accomply  de  toutes  les  perfedions 
que  l'on  peult  demander  à  l'homme  qu'il  estoyt 
de  tous  aymè,  &  principallement  du  Duc,  qui  dès 
son  enffance  Tavoyt  nourry  près  sa  personne  &,  le 

voiant  si  bien  conditionné,  l'aymoyt  parfaidement 
&  se  confyoit  en  luy  de  toutes  les  affaires  que  se- 
lon son  aage  il  povoyt  entendre. 

La  Duchesse,  qui  n'avoit  pas  le  cueur  de  femme 
&  Princesse  vertueuse,  ne  se  contantant  de  l'amour 
que  son  mary  luy  portoyt  &  du  bon'traidement 
qu'elle  avoyt  de  luy,  regardoyt  souvent  ce  Gentil 
homme  &  le  trouvoit  tant  à  son  gré  qu'elle  l'ay- 
moit  oultre  raison,  ce  que  à  toute  heure  medoyt 
peyne  de  luy  faire  entendre,  tant  par  regardz  pi- 
teulx  &  doulx  que  par  souspirs  &  contenances 
passionnés.    . 

Mais  le  Gentil  homme,  qui  jamais  n' avoyt 
estudyé  que  à  la  vertu,  ne  povoyt  congnoistre  le 
vice  en  une  Dame  qui  en  avoyt  si  peu  d'occasion, 
tellement  que  oeillades  &  mynes  de  ceste  pauvre 
folle  n'apportoient  aultre  fruid  que  ung  furieulx 
desespoir,  lequel  ung  jour  la  poussa  tant  que,  ou- 
bliant qu'elle  estoyt  femme,  qui  debvoit  estre  priée 
&  refuser,  Princesse,  qui  debvoit  estre  adorée  des- 
daignant telz  serviteurs,  print  le  cueur  d'un  homme 
transporté  pour  descharger  le  feu  qui  estoit  im- 
portable. Et,  ainsy  que  son  mary  alloit  au  Conseil, 
où  le  Gentil  homme  pour  sa  jeunesse  n'estoyt 
poind,  luy  fit  signe  qu'il  vînt  devers  elle,  ce  qu'il 
feit,  pensant  qu'elle  eust  à  luy  commander  quelque 
chose.  Mais  en  s'appuyant  sur  son  bras,  comme 
femme  lasse  de  trop  de  repos,  le  mena  pourmener 

en  une  gallerie,  où  elle  luy  dist  :  «  Je  m'esbahys 
de  vous,  qui  estes  tant  beau,  jeune  &  tant  plain  de 
toute  bonne  grâce,  comme  vous  avez  vescu  en 
ceste  compaignye,  où  il  y  a  si  grand  nombre  de 
belles  Dames,  sans  que  jamais  vous  ayez  esté 
amoureux  ou  serviteur  d'aucune  »,  &,  en  le  regar- 
dant du  meilleur  oeil  qu'elle  povoyt,  se  teut  pour 
luy  donner  lieu  de  dire  :  «  Madame,  si  j'estoys 
digne  que  vostre  Haultesse  se  peust  abbaisser 
à  penser  à  moy,  ce  vous  seroyt  plus  d'occasion 
d'esbahissement  de  veoir  ung  homme  si  indigne 
d'estre  aymé  que  moy  présenter  son  service  pour 
en  avoir  refuz  ou  mocquerie.  » 

La  Duchesse,  ayant  oy  ceste  sage  response, 
l'ayma  plus  fort  que  paravant  &  luy  jura  qu'il  n'y 
avoit  Dame  en  sa  Court  qui  ne  fût  trop  heureuse 
d'avoir  ung  tel  serviteur  &  qu'il  se  povoit  bien  es- 
sayer telle  advanture,  car  sans  péril  il  en  sortiroit  à 
son  honneur.  Le  Gentil  homme  tenoit  tousjours  les 
oeilz  baissez,  n'osant  regarder  ses  contenances,  qui 
estoient  assez  ardantes  pour  faire  brusler  une  glace, 
&,  ainsy  qu'il  se  vouloyt  excuser,  le  Duc  demanda 
la  Duchesse  pour  quelque  affaire  au  Conseil  qui 
luy  touchoit,  où  avec  grand  regret  elle  alla.  Mais 
le  Gentil  homme  ne  feit  jamais  ung  seul  semblant 
d'avoir  entendu  paroUe  qu'elle  luy  eust  dide,  dont 
elle  estoyt  si  troublée  &  faschée  qu'elle  n'ensçavoyt 
;\  qui  donner  le  tort  de  son  ennuy,  sinon  à  la  sotte 

crainde  dont  elle  estimoyt  le  Gentil  homme  trop 
plain. 

Peu  de  jours  après,  volant  qu'il  n'entendoit 
poind  son  langage,  se  délibéra  de  ne  regarder 
crainde  ny  honte,  mais  luy  déclarer  sa  fantaisie, 
se  tenant  seure  que  une  telle  beaulté  que  la  sienne 
ne  pourroit  estre  que  bien  reçeue,  mais  elle  eust 
bien  désiré  d'avoir  eu  l'honneur  d'estre  priée. 
Toutesfoys  laissa  l'honneur  à  part  pour  le  plaisir 
&,  après  avoir  tenté  par  plusieurs  foys  de  luy  te- 
nir semblables  propos  que  le  premier  &  n'y  trou- 
vant nulle  response  à  son  grey,  le  tira  ung  jour 
par  la  manche  &  luy  dist  qu'elle  avoyt  à  parler  à 
luy  d'affaires  d'importance.  Le  Gentil  homme, 
avec  l'humilité  &  révérance  qu'il  luy  debvoyt, 
s'en  va  devers  elle  en  une  profonde  fenestre  où 
elle  s'estoyt  retirée,  &,  quand  elle  veid  que  nul 
de  la  chambre  ne  la  povoyt  veoir,  avecq  une  voix 
tremblante,  contrainéte  entre  le  désir  &lacrainâ:e, 
luy  va  continuer  les  premiers  propos,  le  reprenant 
de  ce  qu'il  n' avoyt  encores  choisy  quelque  Dame 
en  sa  compagnye,  l'assurant  que  en  quelque  lieu 
que  ce  fût  luy  ayderoyt  d'avoir  bon  traidement. 

Le  Gentil  homme,  non  moins  fasché  que  es- 
tonné  de  ses  parolles,  luy  respondit  :  «  Ma  dame, 
i'ay  le  cueur  si  bon  que,  si  j'estois  une  foys  refusé, 
je  n'aurois  jamais  joye  en  ce  monde  &  je  me  sens 
tel  qu'il  n'y  a  Dame  en  ceste  Court  qui  daignast 

accepter  mon  service.  »  La  Duchesse  rougissant, 
pensant  qu'il  ne  tenoyt  plus  à  rien  qu'il  ne  fût 
vaincu,  luy  jura  que,  s'il  voullo)'t,  elle  sçavoytla 
plus  belle  Dame  de  sa  compaignye  qui  le  recep- 
vroit  à  grand  joye  &  dont  il  auroit  parfaid  con- 
tentement :  «  Hélas,  ma  Dame,  je  ne  croy  pas 
qu'il  y  ayt  si  malheureuse  &  aveugle  femme  en 
ceste  compaignye  qui  me  ayt  trouvé  à  son  gré.  » 

La  Duchesse,  voiant  qu'il  n'y  vouloit  entendre, 
luy  va  entreouvrir  le  voille  de  sa  passion  &,  pour 
la  crainde  que  luy  donnoyt  la  vertu  du  Gentil 
homme,  parla  par  manière  d'interrogation,  luy 
disant  :  «  Si  Fortune  vous  avoyt  tant  favorisé  que 
ce  fût  moy  qui  vous  portast  cette  bonne  volunté, 
que  diriez-vous  ?  » 

Le  Gentil  homme,  qui  pensoyt  songer  d'oyr 
une  telle  parolle,  luy  dist  le  genoulx  à  terre  : 

«  Ma  Dame,  quant  Dieu  me  fera  la  grâce  d'avoir 
celle  du  Duc,  mon  maistre,  &  de  vous,  je  me  tien- 
dray  le  plus  heureux  du  monde,  car  c'est  la  ré- 
compense que  je  demande  de  mon  loial  service, 
comme  celluy  qui  plus  que  nul  autre  est  obligé  à 
medre  la  vie  pour  le  service  de  vous  deux,  estant 
seur,  ma  Dame,  que  l'amour  que  vous  portez  à 
mon  did  Seigneur  est  accompagnée  de  telle  chas- 
teté &  grandeur  que  non  pas  moy,  qui  ne  suys  que 
ung  ver  de  terre,  mais  le  plus  grand  Prince  & 
parfaid    homme    que    l'on  sçauroit  trouver  ne 

sçauroit  empescher  l'unyon  de  vous.&  de  mon 
did  Seigneur.  Et,  quant  à  moy,  il  m'a  nourry  dès 
mon  enfance  &  m'a  faid  tel  que  je  suys,  par  quoy 
il  ne  sçauroit  avoir  femme,  fille,  seur  ou  mère, 
desquelles  pour  mourir  je  voulsisse  avoir  autre 
pensée  que  doibt  à  son  maistre  ung  loial  &  fidèle 
serviteur.  » 

La  Duchesse  ne  le  laissa  pas  passer  oultre,  & 
voiant  qu'elle  estoyt  en  danger  d'un  refuz  desho- 
norable, luy  rompit  soubdain  son  propos  en  luy 
disant  :  «  O  meschant,  glorieulx  &  fou,  &  qui  est  ce 
qui  vous  en  prie  ?  Cuydez  vous  par  vostre  beaulté 
estre  aymé  des  mouches  qui  voilent?  Mais,  si  vous 
estiez  si  oultrecuj'dé  de  vous  addresser  à  moy,  je 
vous  monstreroys  que  je  n'ayme  &  ne  veulx  aymer 
aultre  que  mon  mary,  &  les  propos  que  je  vous  ay 
tenu  n'ont  esté  que  pour  passer  mon  temps  à  sça- 
voir  de  voz  nouvelles  &  m'enmocquer,  comme  je 
faidz  des  sotz  amoureulx. 

—  Ma  dame  »,  dist  le  Gentil  homme,  «  je  l'ay 
creu  &  croys  comme  vous  le  dides.  » 

Lors,  sans  l'escouter  plus  avant,  s'en  alla  hasti- 
vement  en  sa  chambre  &,  voiant  qu'elle  estoyt 
suivye  de  ses  Dames,  entra  en  son  cabinet,  où  elle 
feit  ung  deuil  qui  ne  se  peut  racompter,  car  d'un 
costé  l'amour  où  elle  avoyt  failly  luy  donna  une 
tristesse  mortelle;  d'autre  costé  le  despit,  tant 
contre  elle  d'avoir  commencé  ung  si  sot  propos 

que  contre  luy  d'avoir  si  saigement  respondu, 
la  medoit  en  une  telle  furie  que  une  heure  se 
vouloit  desfaire,  l'autre  elle  vouloit  vivre  pour 
se  venger  de  celluy  qu'elle  teno)^  son  mortel  en- 
nemy. 

Après  qu'elle  eut  longuement  pleuré,  faingnit 
d'estrc  malladc  pour  n'aller  poind  au  souper  du 
Duc,  auquel  ordinairement  le  Gentil  homme  ser- 
voyt.  Le  Duc,  qui  plus  aymoit  sa  femme  que  luy 
mesmes,  la  vint  visiter,  mais,  pour  mieulx  venir  à 
la  fin  qu'elle  prétendoit,  luy  dist  qu'elle  pensoit 
estre  grosse  &  que  sa  grossesse  luy  avoyt  faid 
tomber  ung  rume  dessus  les  œilz,  dont  elle  estoit 
en  fort  grand  peyne.  Ainsy  passèrent  deux  ou  trois 
jours  que  la  Duchesse  garda  le  Hd,  tant  triste  & 
mélancolicque  que  le  Duc  pensa  bien  qu'il  y  avoit 
autre  chose  que  la  grossesse  &  vint  coucher  la 
nuyd  avecq  elle,  &,  luy  faisant  toutes  les  bonnes 
chères  qu'il  luy  estoit  possible,  congnoissant  qu'il 
n'empeschoit  en  riens  ses  continuels  souspirs, 
par  quoy  luy  dist  :  «  M'amie,  vous  sçavez  que  je 
vous  porte  autant  d'amour  que  à  ma  propre  vie  & 
que,  défaillant  la  vostre,  la  myenne  ne  peult  durer, 
par  quoy,  si  vous  voulez  conserver  ma  santé,  je  vous 
prie,  dides  moy  la  cause  qui  vous  faid  ainsy  sous- 
pirer,  car  je  ne  puis  croyre  que  tel  mal  vous  vienne 
seullement  de  la  grossesse.  » 

La  Duchesse,  voiant  son  mary  tel  envers  elle 

qu'elle  l'eut  sçeu  demander,  pensa  qu'il  estoit 
temps  de  se  venger  de  son  despit  &,  en  embras- 
sant son  mary,  se  print  à  pleurer,  luy  disant: 
«  Hélas,  Monsieur,  le  plus  grand  mal  que  j'aye 
c'est  de  vous  veoir  trompé  de  ceulx  qui  sont  tant 
obligez  à  garder  vostre  bien  &  honneur.  »  Le  Duc, 
entendant  ceste  paroUe,  eut  grand  désir  de  sçavoir 
pourquoy  elle  luy  disoyt  ce  propos  &  la  pria  fort 
de  luy  déclarer  sans  crainde  la  vérité.  Et  après  en 
avoir  faid  plusieurs  refuz  luy  dist  :  «  Je  ne  m'es- 
bahiray  jamais,  Monsieur,  si  les  estrangiers  font 
guerre  aux  Princes,  quant  ceulx  qui  sont  les  plus 
obligez  l'osent  entreprendre  si  cruelle  que  la  perte 
des  biens  n'est  rien  au  pris.  Je  le  dis.  Monsieur, 
pour  ung  tel  Gentil  homme,  »  nommant  celluy 
qu'elle  hayssoit,  «  lequel,  estant  nourry  de  vostre 
main  &  traidé  plus  en  parent  &  en  filz  que  en  ser- 
viteur, a  osé  entreprendre  chose  si  cruelle  &  mi- 
sérable que  de  pourchasser  à  faire  perdre  l'hon- 
neur de  vostre  femme,  où  gist  celluy  de  vostre 
Maison  &  de  voz  enfanz.  Et,  combien  que  longue- 
ment m'ayt  faid  des  mynes  tendant  à  sameschante 
intention,  si  est  ce  que  mon  cueur,  qui  n'a  regard 
que  à  vous,  n'y  povoyt  rien  entendre,  dont  à  la  fin 
s'est  déclaré  par  parolle,  à  quoy  je  luy  ay  faid  telle 
responce  que  mon  estât  &  ma  chasteté  dévoient. 
Ce  néantmoins  je  luy  porte  telle  hayne  que  je  ne 
le  puis  regarder,  qui  est  la  cause  de  m'avoir  faid 

demorer  en  ma  chambre  &  perdre  le  bien  de 
vostre  compagnye,  vous  supliant,  Monsieur,  de  ne 
tenir  une  telle  peste  auprès  de  vostre  personne, 
car,  après  un  tel  crime,  craingnant  que  je  le  vous 
dye,  pourroit  bien  entreprendre  pis.  Voilà,  Mon- 
sieur, la  cause  de  ma  douleur,  qui  me  semble  estre 
très  juste  &  digne  que  promptement  y  donniez 
ordre.  » 

Le  Duc,  qui  d'un  costé  aymoit  sa  femme  &  se 
sentoytfort  injurié,  d'autre  costé  aymant  son  servi- 
teur duquel  il  avoyt  tant  expérimenté  la  fidélité 
que  à  peyne  povoyt  il  croyre  ceste  mensonge  estre 
vérité,  fut  en  grand  peyne  &,  remply  de  colère, 
s'en  alla  en  sa  chambre  &  manda  au  Gentil  homme 
qu'il  n'eût  plus  à  se  trouver  devant  luy,  mais  qu'il 
se  retirast  en  son  logis  pour  quelque  temps.  Le 
Gentil  homme,  ignorant  de  ce  l'occasion,  fut  tant 
ennuyé  qu'il  n'estoit  possible  de  plus,  sçachant 
avoir  mérité  le  contraire  d'ung  si  mauvais  traide- 
ment,  &,  comme  celluy  qui  estoit  asseuré  de  son 
cueur  &  de  ses  œuvres,  envoya  ung  sien  compai- 
gnon  parler  au  Duc  &  porter  une  lettre,  le  supliant 
très  humblement  que,  si  par  mauvais  rapport  il 
estoit  esloigné  de  sa  présence,  il  luy  pleut  suspen- 
dre son  jugement  jusques  après  avoir  entendu  de 
luy  la  vérité  du  faid  &  qu'il  trouveroit  que  en  nulle 
sorte  il  ne  l'avoit  offensé. 

Voiant  ceste  lettre,  le  Duc  rapaisa  ung  peu  sa 

collère  &  secreâiement  l'envoia  quérir  en  sa  cham- 
bre, auquel  il  dist  d'un  visaige  furieux  :  «  Je  n'eusse 
jamais  pensé  que  la  peyne  que  j'ay  prins  de  vous 
nourrir  comme  enfant  se  deût  convertir  en  repen- 
tance  de  vous  avoir  tant  advancé ,  veu  que  vous 
m'avez  pourchassé  ce  qui  m'a  esté  plus  domma- 
geable que  la  perte  de  la  vie  &  des  biens,  d'avoir 
voulu  toucher  à  l'honneur  de  celle  qui  est  lamoidié 
de  moi,  pour  rendre  ma  Maison  &  ma  lignée  in- 
fâme à  jamais.  Vous  pouvez  penser  que  telle  injure 
me  touche  si  avant  au  cueur  que,  si  ce  n'estoit  le 
doubte  que  je  faidz  s'il  est  vray  ou  non,  vous  fus- 
siez desjà  au  fond  de  l'eaue,  pour  vous  rendre  en 
secret  la  pugnition  du  mal  que  en  secret  m'avez 
pourchassé.  » 

Le  Gentil  homme  ne  fut  poind  estonné  de  ces 
propos,  car  son  ignorance  le  faisoyt  constamment 
parler,  &  luy  suplia  luy  vouloir  dire  qui  estoit  son 
accusateur,  car  telles  parolles  se  doibvent  plus 
justisfier  avec  la  lance  que  avecq  la  langue. 

—  a  Vostre  accusateur  »,  dist  le  Duc,  «  ne  porte 
autres  armes  que  la  chasteté,  vous  asseurant  que 
nul  autre  que  ma  femme  mesmes  ne  me  l'a  déclaré, 
me  priant  la  venger  de  vous.  » 

Le  pauvre  Gentil  homme,  voyant  la  très  grande 
mahce  de  la  Dame,  ne  la  voulut  toutesfoys  accu- 
ser, mais  respondit  :  «  Mon  Seigneur,  ma  Dame 
peut  dire  ce  qu'il  luy  plaist.  Vous  la  cognoissez 

mieulx  que  moy  &  sçavez  si  jamais  je  Tay  veue 
hors  de  vo«tre  compaignie,  sinon  une  fois  qu'elle 
parla  bien  peu  à  moy.  Vous  avez  aussi  bon  juge- 
ment que  Prince  qui  soyt;  par  quoy  je  vous  suplie, 
mon  Seigneur,  juger  si  jamais  vous  avez  veu  en 
moy  contenance  qui  vous  ayt  peu  engendrer  quel- 
que soupson.  Si  est  ce  un  feu  qui  ne  se  peut  si 
longuement  couvrir  que  quelquefoys  ne  soyt  con- 
gneu  de  ceulx  qui  ont  pareille  maladye,  vous  su- 
pliant,  mon  Seigneur,  croyre  deux  choses  de  moy  : 
l'une  que  je  vous  suis  si  loial  que,  quant  ma  Dame 
vostre  femme  seroyt  la  plus  belle  créature  du 
monde,  si  n'auroit  Amour  la  puissance  de  medre 
tache  à  mon  honneur  &  fidélité;  l'autre  est  que, 
quant  elle  ne  seroyt  poind  vostre  femme,  c'est 
celle  que  je  veis  oncques  dont  je  serois  aussi  peu 
amoureux,  &  y  en  a  assez  d'autres  où  je  medroys 
plus  tost  ma  fiance.  » 

Le  Duc  commencea  à  s'adoulcir  oyant  ce  véri- 
table propos,  &  luy  dist  :  «  Je  vous  asseure  aussy 
que  je  ne  l'ay  pas  creue;  par  quoy  faides  comme 
vous  aviez  accoustumé,  vous  asseurant  que,  si  je 
congnois  la  vérité  de  vostre  costé,  vous  aymeray 
mieulx  que  je  ne  feiz  oncques;  aussi  par  le  con- 
traire vostre  vie  est  en  ma  main.  »  Dont  le  Gentil 
homme  le  mercia,  se  soubmedant  à  toute  peyne 
&  punition  s'il  estoit  trouvé  coulpable. 

La  Duchesse,  voiant  le  Gentil  homme  servir 

comme  il  avoyt  accoustumé,  ne  le  peut  porter  en 
patience,  mais  dist  à  son  mary  : 

«  Ce  seroyt  bien  employé,  Monsieur,  si  vous 
estiez  empoisonné,  veu  que  vous  avez  plus  de 
fiance  en  voz  ennemys  mortelz  que  en  voz  amys. 

—  Je  vous  prie,  m'amye,  ne  vous  tormentez 
poind  de  ceste  affaire,  car,  si  je  congnois  que  ce  que 
vous  m'avez  did  soyt  vray,  je  vous  asseure  qu'il 
ne  demeurera  pas  en  vie  vint-quatre  heures  ;  mais 
il  m'a  tant  juré  le  contraire,  veu  aussy  que  jamais 
ne  m'en  suis  aperçeu,  que  je  ne  le  puis  croyre  sans 
grand  preuve. 

—  En  bonne  foy.  Monsieur»,  luy  dist  elle, 
«  vostre  bonté  rend  sa  meschanceté  plus  grande. 
Voulez  vous  plus  grande  preuve  que  de  veoir  ung 
homme  tel  que  luy  sans  jamais  avoir  bruid  d'estre 
amoureux?  Croiez,  Monsieur,  que,  sans  la  grande 
entreprinse  qu'il  avoyt  mise  en  sa  teste  de  me  ser- 
vir, il  n'eût  tant  demeuré  à  trouver  maistresse,  car 
oncques  jeune  homme  ne  vesquit,  en  si  bonne  com- 
pagnye,  ainsy  solitaire  comme  il  faid,  sinon  qu'il 
ayt  le  cueur  en  si  hault  lieu  qu'il  se  contante  de  sa 
vaine  espérance.  Et,  puis  que  vous  pensez  qu'il  ne 
vous  celle  vérité,  je  vous  supplye,  medez  le  à  ser- 
ment de  son  amour,  car,  s'il. en  aymoit  une  aultre, 
je  suis  contente  que  vous  le  croyez,  &  sinon  pen- 
sez que  je  vous  didz  vérité.  » 

Le  Duc  trouva  les  raisons  de  sa  femme  très 

bonnes  &  mena  le  Gentil  homme  aux  champs, 
auquel  il  dist  :  «  Ma  femme  me  continue  tousjours 
ceste  opinion  &  m'allègue  une  raison  qui  me  cause 
ung  grand  soupson  contre  vous,  c'est  que  l'on  s'es- 
bahit  que,  vous  estant  si  honneste  &  jeune,  n'avez 
jamais  aymé  que  l'on  ayt  sceu,  qui  me  faid  penser 
que  vous  avez  l'opinion  qu'elle  dit,  de  laquelle 
l'espérance  vous  rend  si  content  que  vous  ne  po- 
vez  penser  en  une  autre  femme.  Par  quoy  je  vous 
prie  comme  amy  &  vous  commande  comme  mais- 
tre  que  vous  aiez  à  me  dire  si  vous  estes  serviteur 
de  nulle  Dame  de  ce  monde.  » 

Le  pauvre  Gentil  homme,  combien  qu'il  eût 
voulu  dissimuller  son  affedion  autant  qu'il  tenoyt 
chère  sa  vie,  fut  contraind,  voiant  la  jalousie  de 
son  maistre,  lui  jurer  que  véritablement  il  en  ay- 
moit  une,  de  laquelle  la  beaulté  estoit  telle  que 
celle  de  la  Duchesse  ne  toute  sa  compaignye  n'es- 
toit  que  laydcur  auprès,  le  supUant  ne  le  contrain- 
dre jamais  de  la  nommer,  car  l'accord  de  luy  &  de 
s'amye  estoyt  de  telle  sorte  qu'il  ne  se  povoy t  rom- 
pre sinon  par  celluy  qui  premier  le  déclareroyt. 

Le  Duc  luy  promist  de  ne  l'en  presser  poind  & 
fut  tout  content  de  luy  qu'il  luy  feyt  meilleure 
chère  qu'il  n'avoit  poind  encores  faid,  dont  la 
Duchesse  s'aperçeut  très  bien  &,  usant  de  finesse 
accoustumée,  mist  peyne  d'entendre  l'occasion,  ce 
que  le  Duc  ne  luy  cella,  d'où  avecques  sa  ven- 

geance  s'engendra  une  forte  jalousie,  qui  la  feyt 
supplier  le  Duc  de  commander  au  Gentil  homme 
de  luy  nommer  ceste  amye,  Fasseurant  que  c'es- 
toyt  ung  mensonge  &  le  meilleur  moien  que  l'on 
pourroit  trouver  pour  l'asseurer  de  son  dire,  mais 
que,  s'il  ne  luy  nommoyt  celle  qu'il  estimoit  tant 
belle,  il  estoit  le  plus  sot  Prince  du  monde  s'il  ad- 
joustoit  foy  à  saparolle. 

Le  pauvre  Seigneur,  du  quel  la  femme  tournoyt 
l'opinion  comme  il  luy  plaisoit,  s'en  alla  promener 
tout  seul  avec  ce  Gentil  homme,  luy  disant  qu'il 
estoit  encores  en  plus  grande  peyne  qu'il  n'avoyt 
esté,  car  il  se  doubtoit  fort  qu'il  luy  avoit  baillé  une 
excuse  pour  le  garder  de  soupsonner  la  vérité  qui 
le  tormentoyt  plus  que  jamais,  pour  quoy  luy  pria, 
autant  qu'il  estoyt  possible,  de  luy  déclarer  celle 
qu'il  aymoit  si  fort.  Le  pauvre  Gentil  homme  le 
suplia  de  ne  luy  faire  faire  une  telle  faulte  envers 
celle  qu'il  aymoit  que  de  luy  faire  rompre  la  pro- 
messe qu'il  luy  avoyt  faide  &  tenue  si  long  temps 
&  de  luy  faire  perdre  ung  jour  ce  qu'il  avoyt  con- 
servé plus  de  sept  ans,  &  qu'il  aymoit  mieulx  en- 
durer la  mort  que  de  faire  ung  tel  tort  à  celle  qui 
luy  estoit  si  loiale. 

Le  Duc,  volant  qu'il  ne  luy  vouUoyt  dire,  entra 
en  une  si  forte  jalousye  que  avecq  ung  visaige  fu- 
rieux luy  dist  :  «  Or  choisissez  de  deux  choses 
l'une,  ou  de  me  dire  celle  que  vous  aymezplus  que 

toutes ,  OU  de  vous  en  aller  banny  des  terres  où  j'ay 
autorité,  à  la  charge  que,  si  je  vous  y  trouve  huid 
jours  passez,  je  vous  feray  morir  de  cruelle  mort.  » 

Si  jamais  douleur  saisyt  cueur  de  loial  serviteur, 
elle  print  celuy  de  ce  pauvre  Gemil  homme,  le- 
quel povoyt  bien  dire  :  Angustie  sunt  mihi  undique, 
car  d'un  costé  il  voyoit  que  en  disant  vérité  il  per- 
doyt  s'amye,  si  elle  sçavoyt  que  par  sa  faulte  luy 
failloyt  de  promesse;  aussy,  en  ne  la  confessant, 
il  estoyt  banny  du  pays  où  elle  demoroit  &  n'avoit 
plus  de  moien  de  la  veoir.  Ainsy  pressé  des  deux 
costez,  luy  vint  une  sueur  froide,  comme  celle  qui 
par  tristesse  approchoit  de  la  mort.  LeDuc,  voiant 
sa  contenance,  jugea  qu'il  n'aymoit  nulle  dame 
fors  que  la  sienne  &  que  pour  n'en  povoir  nom- 
mer d'autre  il  enduroit  telle  passion,  par  quoy  luy 
dist  assez  durement  :  «  Si  vostre  dire  estoit  véri- 
table, vous  n'auriez  tant  de  peyne  à  la  me  décla- 
rer, mais  je  croy  que  vostre  offence  vous  tour- 
mente. » 

Le  Gentil  homme,  picqué  de  ceste  parolle  & 
poulsé  de  l'amour  qu'il  luy  portoit,  se  délibère  de 
luy  dire  vérité,  se  confiant  que  son  maistre  estoit 
tant  homme  de  bien  que  pour  rien  ne  le  vouldroit 
révéler.  Se  medant  à  genoulx  devant  luy  &  les 
mains  joindes,  luy  dist  : 

«  Mon  Seigneur,  l'obUgation  que  j'ay  à  vous  & 
la  grand  amour  que  je  vous  porte  me  force  plus 

que  la  paour  de  nulle  mort,  car  je  vous  voy  telle 
fantaisie  &  faulse  opinion  de  moy  que,  pour  vous 
oster  d'une  si  grande  peyne,  je  suis  délibéré  de 
faire  ce  que  pour  nulle  torment  je  n'eusse  faiét, 
vous  supliant,  mon  Seigneur,  en  l'honneur  de 
Dieu  me  jurer,  &  promedre  en  foy  de  Prince  & 
de  Chrestien,  que  jamais  vous  ne  révélerez  le  se- 
cret que,  puis  qu'il  vous  plaist,  je  suis  contraind 
de  dire.  » 

A  l'heure  le  Duc  luy  jura  tous  les  sermens  qu'il 
se  peut  adviser  de  jamays  à  créature  du  monde 
n'en  révéler  riens,  ne  par  parolles,  ne  par  escript, 
ne  par  contenance.  Le  jeune  homme,  se  tenant 
asseuré  d'un  si  vertueux  Prince  comme  il  le  con- 
gnoissoit,  alla  bastir  le  commencement  de  son  mal- 
heur en  luy  disant  : 

«  Il  y  a  sept  ans  passez,  mon  Seigneur,  que 
aiant  congneu  vostre  niepce,  la  Dame  du  Verger, 
estre  vefve  &  sans  parens,  mis  peyne  d'acquérir  sa 
bonne  grâce  &,  pour  ce  que  n'estois  de  Maison 
pour  l'espouser,  je  me  contentois  d'estre  reçeu 
pour  serviteur,  ce  que  j'ay  esté,  &  a  voulu  Dieu 
que  nostre  affaire  jusques  icy  fût  conduid  si  saige- 
ment  que  jamais  homme  ou  femme  qu'elle  &moy 
n'en  a  rien  entendu,  sinon  maintenant  vous,  mon 
Seigneur,  entre  les  mains  du  quel  je  medz  ma  vie 
&  mon  honneur,  vous  supHant  le  tenir  secret  & 
n'en  avoir  en  moindre  estime  Madame  vostre 

niepce,  car  je  ne  pense  soubz  le  ciel  une  plus  par- 
faire créature.  » 

Qui  fut  bien  aise?  Ce  fut  le  Duc,  car,  congnois- 
sant  la  très  grande  beaulté  de  sa  niepce,  ne  doub- 
tant  plus  qu'elle  ne  fust  plus  agréable  que  sa  femme, 
mais  ne  povant  entendre  que  ung  tel  mistère  se 
peust  conduire  sans  moien,  luy  pria  de  luy  dire 
comment  il  le  pourroit  veoir.  Le  Gentil  homme 
luy  compta  comme  la  chambre  de  sa  dame  s'alloyt 
dans  ung  jardin  &  que,  le  jour  qu'il  y  debvoyt 
aller,  on  luy  laissoyt  une  petite  porte  ouverte  par 
où  il  entroyt  à  pied,  jusques  à  ce  qu'il  ouyt  japper 
ung  petit  chien,  que  sa  dame  laissoyt  aller  au  jar- 
din quant  toutes  ses  femmes  estoient  retirées.  A 
l'heure  il  s'en  alloyt  parler  à  elle  toute  la  nuyâ:,  & 
au  partir  luy  assignoyt  le  jour  qu'il  debvoit  retour- 
ner, où  sans  trop  grande  excuse  n'avoyt  encores 
faiUy. 

Le  Duc,  qui  estoyt  le  plus  curieux  homme  du 
monde  &  qui  en  son  temps  avoit  fort  bien  mené 
l'amour,  tant  pour  satisfaire  à  son  soupson  que 
pour  entandre  une  si  estrange  histoire,  le  pria  de  le 
vouloir  mener  avecq  luy  la  première  foys  qu'il  iroyt, 
non  comme  maistre  mais  comme  compaignon. 

Le  Gentil  homme,  pour  en  estre  si  avant,  luy 
accorda  &  luy  dist  comme  ce  jour  là  mesme  estoit 
son  assignation,  dont  le  Duc  fut  plus  aise  que  s'il 
eût  gaingné  ung  royaulme,  &,  faingnant  s'en  aller 

reposer  en  sa  garde-robbe,  feit  venir  deux  chevaulx 
pour  luy  &  le  Gentil  homme,  &  toute  la  nuyd  se 
mirent  en  chemyn  pour  aller  depuys  Argilly,  où 
le  Duc  demoroit,  jusques  au  Vergier  &,  laissans 
leurs  chevaulx  hors  l'enclosture,  le  Gentil  homme 
feit  entrer  le  Duc  au  jardin  par  le  petit  huys,  le 
priant  demorer  derrier  ung  noyer,  du  quel  lieu  il 
povoyt  veoir  s'il  disoyt  vray  ou  non. 

Il  n'eut  guères  demeuré  au  jardin  que  le  petit 
chien  commencea  à  japper,  &  le  Gentil  homme 
marcha  devers  la  tour  où  sa  dame  ne  falloyt  à 
venir  au  devant  de  luy,  &  le  saluant  luy  dist  qu'il 
luy  sembloit  avoir  esté  mille  ans  sans  le  veoir,  &  à 
l'heure  entrèrent  dans  la  chambre  &  fermèrent  la 
porte  sur  eulx. 

Le  Duc,  ayant  veu  tout  ce  mistère,  se  tint  pour 
plus  que  satisfaid  &  attendit  là  non  trop  longue- 
ment, car  le  Gentil  homme  dist  à  sa  Dame  qu'il 
estoyt  contraind  de  retourner  plus  tost  qu'il  n'a- 
voyt  accoustumé  pour  ce  que  le  Duc  debvoyt  aller 
dès  quatre  heures  à  la  chasse,  où  il  n'osoit  faillir. 

La  Dame,  qui  aymoit  plus  son  honneur  que  son 
plaisir,  ne  le  vouUoyt  retarder  de  faire  son  debvoir, 
car  la  chose  que  plus  elle  estimoit  en  leur  hon- 
neste  amityé  estoit  qu'elle  estoit  secrète  devant 
tous  les  hommes. 

Ainsy  partyt  ce  Gentil  homme  à  une  heure  après 
minuyd,  &  sa  dame  en  manteau  &  en  couvrechef 

le  cohduid,  non  si  loing  qu'elle  vouloit,  car  il  la 
contraingnoit  de  retourner  de  paour  qu'elle  ne 
trouvast  le  Duc,  avecq  lequel  il  monta  à  cheval  & 
s'en  retourna  au  chasteau  d'Argilly,  &  par  les  che- 
myns  le  Duc  juroyt  incessamment  au  Gentil  homme 
mieulx  aymer  morir  que  de  jamais  révéler  son  se- 
cret, &  print  telle  fiance  &  amour  en  luy  qu'il  n'y 
avoyt  nul  en  sa  Court  qui  fût  plus  en  sa  bonne 
grâce,  dont  la  Duchesse  devint  toute  enragée;  mais 
le  Duc  luy  défendit  de  jamais  plus  luy  en  parler 
&  qu'il  en  sçavoyt  la  vérité,  dont  il  se  tenoyt  con- 
tant, car  la  dame  qu'il  aymoit  estoit  plus  aymable 
qu'elle.  Geste  paroUe  navra  si  avant  le  cueur  de  la 
Duchesse  qu'elle  en  print  une  maUadye  pire  que 
la  fiebvre. 

Le  Duc  l'alla  veoir  pour  la  consoler,  mais  il  n'y 
avoyt  ordre  s'il  ne  luy  disoyt  qui  estoyt  ceste  belle 
dame  tant  aymée,  dont  elle  luy  faisoyt  une  impor- 
tunée presse  tant  que  le  Duc  s'en  alla  hors  de  sa 
chambre,  en  luy  disant  :  «  Si  vous  me  tenez  plus 
de  tclz  propos,  nous  nous  séparerons  d'ensemble.  » 

Ges  parolles  augmentèrent  la  maladie  de  la  Du- 
chesse, qu'elle  faingnyt  sentir  bouger  son  enfant, 
dont  le  Duc  fut  si  joieulx  qu'il  s'en  alla  coucher 
auprès  d'elle.  Mais,  à  l'heure  qu'elle  le  veid  plus 
amoureux  d'elle,  se  tournoyt  de  l'autre  costé,  lui 
disant:  «  Je  vous  suplye.  Monsieur,  puisque  vous 
n'avez  amour  ne  à  femme  ne  à  enfant,  laissez  nous 

morir  tous  deux  »,  &  avecq  ces  parolles  geta  tant 
de  larmes  &  de  criz  que  le  Duc  eut  grand  peur 
qu'elle  perdist  son  fruid,  par  quoy,  la  prenant 
entre  ses  bras,  la  pria  de  luy  dire  que  c'estoit 
qu'elle  vouloyt  &  qu'il  n'avoit  rien  que  ce  ne  fust 
pour  elle. 

«  Ha,  Monsieur  »,  ce  luy  respondit  elle  en  pleu- 
rant, «  quelle  espérance  puis  je  avoir  que  vous  fas- 
siez pour  moy  une  chose  difficille  quant  la  plus 
facille  &  raisonnable  du  monde  vous  ne  la  voulez 
pas  faire,  qui  est  de  me  dire  l'amye  du  plus  mes- 
chant  serviteur  que  vous  eustes  oncques.  Je  pen- 
soys  que  vous  &  moy  n'eussions  que  ung  cueur, 
une  ame  &  une  chair.  Mais  maintenant  je  con- 
gnois  bien  que  vous  me  tenez  pour  une  estran- 
gière,  veu  que  vos  secretz,  qui  ne  me  d-oibvent 
estre  celiez,  vous  les  cachez  comme  à  personne 
estrange.  Helas,  Monsieur,  vous  m'avez  did  tant 
de  choses  grandes  &  secrettes,  desquelles  jamais 
n'avez  entendu  que  j'en  aye  parlé,  vous  avez  expé- 
rimenté ma  volunté  estre  esgalle  à  la  vostre,  que 
vous  ne  povez  doubter  que  je  ne  soys  plus  vous 
mesmes  que  moy.  Et,  si  vous  avez  juré  de  ne  dire 
à  aultruy  le  secret  du  Gentil  homme,  en  le  me  di- 
sant ne  faillez  à  vostre  serment,  car  je  ne  suys  ny 
ne  puis  estre  aultre  que  vous.  Je  vous  ay  en  mon 
cueur,  je  vous  tiens  entre  mes  bras,  j'ay  ung  en- 
fant en  mon  ventre  auquel  vous  vivez,  &  ne  puis 

avoir  vostre  cueur  comme  vous  avez  le  mien  ;  mais, 
tant  plus  je  vous  suys  loialle  &  fidelle,  plus  vous 
m'estes  cruel  &  austère,  qui  me  faid  mille  foys  le 
jour  désirer  par  une  soubdaine  mort  délivrer  vostre 
enfant  d'un  tel  père  &  moy  d'un  tel  mary,  ce  que 
j'espère  bien  tost  puisque  préférez  ung  serviteur 
infidelle  à  vostre  femme  telle  que  je  vous  suys  & 
à  la  vie  de  la  mère  d'un  fruid  qui  est  vostre,  lequel 
s'en  va  périr,  ne  pouvant  obtenir  de  vous  ce  que 
plus  désire  de  sçavoir.  » 

En  ce  disant  embrassa  &  baisa  son  mari,  arrou- 
sant  son  visaige  de  ses  larmes  avec  telzcriz&sous- 
pir  que  le  bon  Prince,  craingnant  de  perdre  sa 
femme  &  son  enfant  ensemble,  se  délibéra  de  luy 
dire  vray  du  tout;  mais  avant  luy  jura  que,  si  ja- 
mays  elle  le  revèloit  à  créature  du  monde,  elle  ne 
mourroit  d'autre  main  que  de  la  sienne,  à  quoy 
elle  se  condamna  &  accepta  la  pugnition.  A  l'heure 
le  pauvre  deçeu  mary  luy  racompta  tout  ce  qu'il 
avoyt  veu  depuis  ung  bout  jusques  à  l'autre,  dont 
elle  feyt  semblant  d'estre  contente,  mais  en  son 
cueur  pensoit  bien  le  contraire.  Toutesfois  pour  la 
crainde  du  Duc  dissimulla  le  plus  qu'elle  peut  sa 
passion. 

Et,  le  jour  d'une  grande  feste  que  le  Duc  tenoyt 
sa  court,  où  il  avoyt  mandé  toutes  les  Dames  du 
pays,  &  entre  aultres  sa  niepce,  les  dances  com- 
mencèrent, où  chacun  feit  son  debvoir.  Mais  la 
Hept.  III.  37 

Duchesse  qui  estoyt  tormentée,  voyant  la  beaulté 
&  bonne  grâce  de  sa  niepce  du  Vergier,  ne  se  po- 
voit  resjoyr  ny  moins  garder  son  despit  d'aparois- 
tre,  car,  ayant  appelle  toutes  les  Dames,  qu'elle 
feit  asseoir  à  l'entour  d'elle,  commencea  à  relever 
propos  d'amour  &,  voyant  que  Madame  du  Ver- 
gier n'en  parloyt  poind,  luy  dist  avecq  ung  cueur 
creu  de  jalousie  : 

«  Et  vous,  belle  niepce,  est  il  possible  que  vostre 
beaulté  soyt  sans  amy  ou  serviteur? 

—  Ma  Dame  »,  ce  luy  respondit  la  Dame  du 
Vergier,  «  ma  beaulté  ne  m'a  poind  faid  de  tel 
acquest,  car,  depuis  la  mort  de  mon  mary,  n'ay 
voulu  autres  amys  que  ses  enfans,  dont  je  me  tiens 
pour  contante. 

—  Belle  niepce,  belle  niepce  »,  ce  luy  respon- 
dit Madame  la  Duchesse  par  ung  exécrable  despit, 
«  il  n'y  a  amour  si  secrette  qu'il  ne  soyt  sçeue,  ne 
petit  chien  si  afFaité  &  faid  à  la  main  duquel  on 
n'entende  le  japper.  » 

Je  vous  laisse  penser,  mes  Dames,  quelle  doul- 
leur  sentyi  au  cueur  ceste  pauvre  Dame  du  Ver- 
gier, volant  une  chose  tant  longuement  couverte 
estre  à  son  grand  deshonneur  déclarée;  l'honneur, 
si  songneusement  gardé  &  si  malheureusement 
perdu,  la  tormentoyt,  mais  encores  plus  le  soupson 
qu'elle  avoyt  que  son  amy  luy  eust  failly  de  pro- 
messe, ce  qu'elle  ne  pensoyt  jamais  qu'il  peust 

faire,  sinon  par  aymer  quelque  dame  plus  belle 
qu'elle,  à  laquelle  la  force  d'amour  auroit  faid 
déclarer  tout  son  faid.  Toutesfois  sa  vertu  fut  si 
grande  qu'elle  n'en  feyt  ung  seul  semblant,  &  res- 
pondit  en  riant  à  la  Duchesse  qu'elle  ne  se  con- 
gnoissoit  poind  au  langaige  des  bestes  &  soubz 
ceste  saige  dissimullation  son  cueur  fut  si  plain  de 
tristesse  qu'elle  se  leva  &,  passant  par  la  chambre 
de  la  Duchesse,  entra  en  une  garde-robbe  où  le 
Duc,  qui  se  pourmenoyt,  la  veid  entrer,  &,  quant 
la  pauvre  Dame  se  trouva  au  lieu  où  elle  pensoit 
estre  seulle,  se  laissa  tumber  sur  ung  lid  avecq  si 
grande  foiblesse  que  une  Damoiselle,  qui  estoit 
assise  en  la  ruelle  pour  dormir,  se  leva,  regardant 
par  à  travers  le  rideau  qui  se  povoyt  estre,  mais, 
voiant  que  c'estoyt  Madame  du  Vergier,  laquelle 
pensoyt  estre  seulle,  n'osa  luy  dire  riens  &escouta 
le  plus  paisiblement  qu'elle  peut.  Et  la  pauvre 
Dame  avecq  une  voix  demye  morte  commencea  à 
plaindre  &  dire  : 

«  O  malheureuse,  quelle  paroUe  est  ce  que  j'ay 
ouye?  Quel  arrest  de  ma  mort  ay  je  entendu? 
Quelle  sentence  de  ma  fin  ay  je  receue?  O  le  plus 
aymé  qui  oncques  fut,  est  ce  la  récompense  de  ma 
chaste,  honneste  &  vertueuse  amour!  O  mon 
cueur,  avez  vous  faid  une  si  périlleuse  éledion  & 
choisy  pour  le  plus  loial  le  plus  infidelle,  pour  le 
plus  véritable  le  plus  faind,  &  pour  le  plus  secret 

le  plus  mesdisant?  Helas,  est  il  possible  que  une 
chose  cachée  aux  yeux  de  tous  les  humains  ayt 
esté  révélée  à  Madame  la  Duchesse?  Hélas,  mon 
petit  chien,  tant  bien  aprins,  le  seul  moien  de  ma 
longue  &  vertueuse  amityé,  ce  n'a  pas  esté  vous 
qui  m'avez  decellé,  mais  celluy  qui  a  la  voix  plus 
criante  que  le  chien  abbayant  &  le  cueur  plus  in- 
grat que  nulle  beste.  C'est  luy  qui,  contre  son  ser- 
ment &  sa  promesse,  a  descouvert  l'heureuse  vie^i 
sans  tenir  tort  à  personne,  que  nous  avons  longue- 
ment menée.  O  mon  amy,  l'amour  duquel  seul 
est  entrée  dedans  mon  cueur,  avecq  lequel  ma  vie 
a  esté  conservée,  faut  il  maintenant  que,  en  vous 
déclarant  mon  mortel  ennemy,  mon  honneur  soyt 
mis  au  vent,  mon  corps  en  la  terre  &  mon  ame  où 
éternellement  elle  demorera?  La  beaulté  de  la  Du- 
chesse est  elle  si  extrême  qu'elle  vous  a  transmué 
comme  faisoit  celle  de  Circée  ?  Vous  a  elle  faid 
venir  de  vertueulx  vicieux,  de  bon  mauvays  & 
d'homme  beste  cruelle?  O  mon  amy,  combien 
que  vous  me  faillez  de  promesse,  si  vous  tiendray 
de  la  myenne,  c'est  de  jamais  ne  vous  veoir  après 
la  divulgation  de  nostre  amityé;  mais  aussy,  ne 
povant  vivre  sans  vostre  veue,  je  m'accorde  volun- 
tiers  à  l'extrême  douleur  que  je  sens,  à  laquelle  ne 
veulx  chercher  remède  ne  par  raison  ne  par  mé- 
decine; car  la  mort  seuUe  medra  la  fin,  qui  me 
sera  trop  plus  plaisante  que  demorer  au  monde 

sans  dmy,  sans  honneur  &  sans  contentement.  La 
guerre  ne  la  mort  ne  m'ont  pas  osté  mon  amy  ;  mon 
péché  ne  ma  coulpe  ne  m'ont  pas  osté  mon  hon- 
neur; ma  faultc  ne  mon  démérite  ne  m'ont  poind 
faid  perdre  mon  contentement,  mais  c'est  l'infor- 
tune cruelle  qui,  rendant  ingrat  le  plus  obligé  de 
tous  les  hommes,  me  faid  recepvoir  le  contraire 
de  ce  que  j'ay  deservy.  Ha,  Madame  la  Duchesse, 
quel  plaisir  ce  vous  a  esté  quant  par  mocquerye 
m'avez  allégué  mon  petit  chien  !  Or  joyssez  vous 
du  bien  qui  à  moy  seule  appartient.  Or  vous  moc- 
quez  de  celle  qui  pense,  par  bien  celer  &  vertueu- 
sement aymer,  estre  exempte  de  toute  mocquerie. 
O  que  ce  mot  m'a  serré  le  cueur,  qui  m'a  faid  rou- 
gir de  honte  &  paslir  de  jalousye.  Helas,  mon 
cueur,  je  sens  bien  que  vous  n'enpovez  plus.  L'a- 
mour qui  m'a  recongneue  vous  brusle;  la  jalousie 
&  le  tort  que  l'on  vous  tient  vous  glace  &  admor- 
tid,  &  le  despit  &  le  regret  ne  me  permcdent  de 
vous  donner  consolation.  Hélas,  ma  pauvre  ame, 
qui  par  trop  avoir  adoré  la  créature  avez  oubUé  le 
Créateur,  il  fault  retourner  entre  les  mains  de  Celluy 
duquel  l'Amour  vaine  vous  avoyt  ravie.  Prenez 
confiance,  mon  ame,  de  le  trouver  meilleur  père 
que  n'avez  trouvé  amy  celluy  pour  lequel  l'avez 
souvent  oblyé.  O  mon  Dieu,  mon  créateur,  qui 
estes  le  vray  &  parfaid  amour,  par  la  grâce  duquel 
l'amour  que  j'ay  porté  à  mon  amy  n'a  esté  tachée 

de  nul  vice  sinon  de  trop  aymer,  je  suplye  vostre 
miséricorde  de  recepvoir  l'âme  &  l'esperit  de  celle 
qui  se  repent  avoir  failly  à  vostre  premier  &  très 
juste  commandement,  &,  par  le  mérite  de  Celluy 
duquel  l'amour  est  incompréhensible,  excusez  la 
faulte  que  trop  d'amour  m'a  faid  faire,  car  en  vous 
seul  j'ay  ma  parfaide  confiance,  &  adieu,  amy,  du- 
quel le  nom  sans  effed  me  crève  le  cueur.  » 

A  ceste  parolle  se  laissa  tomber  tout  à  l'envers, 
&  lui  devint  la  couleur  blesme,  les  lèvres  bleues 
&  les  extremitéz  froides. 

En  cest  instant  arriva  en  la  salle  le  Gentil  homme 
qu'elle  aymoit  &,  voiant  la  Duchesse  qui  dansoyt 
avecq  les  Dames,  regarda  partout  où  estoyt  s'amye, 
mais,  ne  la  voiant  poind,  entra  en  la  chambre  de 
la  Duchesse  &  trouva  le  Duc  qui  se  pourmenoit, 
lequel,  devinant  sa  pensée,  luy  dist  en  l'oreille  : 
«  Elle  est  allée  en  ceste  garde-robbe,  &  sembloit 
qu'elle  se  trouvoit  mal.  »  Le  Gentil  homme  luy 
demanda  s'il  luy  plaisoit  bien  qu'il  y  allast;  le  Duc 
l'en  pria.  Ainsy  qu'il  entra  dedans  la  garderobbe, 
trouva  Madame  du  Vergier  qui  estoit  au  dernier 
pas  de  sa  mortelle  vye,  laquelle  il  embrassa,  luy 
disant  :  «  Qu'est  ce  cy,  m'amye  ?  Me  voulez  vous 
laisser?  » 

La  pauvre  Dame,  oyant  la  voix  que  tant  bien 
elle  congnoissoyt,  print  un  peu  de  vigueur  &  ou- 
vrit l'oeil,  regardant  celluy  qui  estoit  cause  de  sa 

mort,  mais  en  ce  regard  l'amour  &  le  despit  creu- 
rent  si  fort  que  avecq  ung  piteulx  souspir  rendit 
son  ame  à  Dieu. 

Le  Gentil  homme,  plus  mort  que  la  morte,  de- 
manda à  la  Damoiselle  comme  ceste  maladie  luy 
estoyt  prinse.  Elle  luy  compta  du  long  les  paroUes 
qu'elle  luy  avoyt  oy  dire.  A  l'heure  il  congneut 
que  le  Duc  avoyt  révélé  son  secret  à  sa  femme, 
dont  il  sentit  une  telle  fureur  que,  embrassant  le 
corps  de  s'amye,  l'arrousa  longuement  de  ses  lar- 
mes en  disant  : 

«  O  moy  traistre,  meschant  &  malheureux  amy, 
pourquoy  est  ce  que  la  pugnition  de  ma  trahison 
n'est  tombée  sur  moy  &  non  sur  elle,  qui  est  in- 
nocente ?  Pourquoy  le  Ciel  ne  me  fouldroya  il  pas 
le  jour  que  ma  langue  révéla  la  secrette  &  ver- 
tueuse amityé  de  noz  deux?  Pourquoy  la  terre  ne 
s'ouvrit  pour  engloutir  ce  faulseur  de  foy  ?  O  ma 
langue,  pugnye  sois  tu  comme  celle  du  mauvays 
riche  en  enfer.  O  mon  cueur,  trop  craintif  de  mort 
&  de  bannissement,  deschiré  soys  tu  des  aigles 
perpétuellement  comme  celluy  de  Ixion!  Hélas, 
m'amye,  le  malheur  des  malheurs,  le  plus  mal- 
heureux qui  oncques  fut,  m'est  advenu  !  Vous  cuy- 
dant  garder  je  vous  ay  perdue;  vous  cuydant  veoir 
longuement,  vivre  avec  honneste  &  plaisant  con- 
tentement, je  vous  embrasse  morte,  mal  content 
de  moy,  de  mon  cueur  &  de  ma  langue  jusques  à 

l'extrémité.  O  la  plus  loialle  &  fidelle  femme  qui 
oncques  fût,  je  passe  condamnation  d'estre  le  plus 
desloial,  muable  &  infidelle  de  tous  les  hommes. 
Je  me  vouldrois  voluntiers  plaindre  du  Duc  soubz 
la  promesse  du  quel  me  suys  confié,  espérant  par 
là  faire  durer  nostre  heureuse  vie,  mais,  hélas,  je 
debvois  sçavoir  que  nul  ne  povoit  garder  mon  se- 
cret mieulx  que  moy  mesmes.  Le  Duc  a  plus  de 
raison  de  dire  le  sien  à  sa  femme  que  moy  à  luy. 
Je  n'accuse  que  moy  seul  de  la  plus  grande  mes- 
chanceté  qui  oncques  fût  commise  entre  amys.  Je 
debvois  endurer  estre  jedé  en  la  rivière  comme  il 
me  menassoit;  au  moins,  m'amye,  vous  fussiez 
demorée  vefve  &  moy  glorieusement  mort,  obser- 
vant la  loy  que  vraye  amityé  commande;  mais, 
l'ayant  rompue,  je  demeure  vif,  &  vous  par  aymer 
parfaidement  estes  morte,  car  vostre  cueur  tant 
pur  &  ned  n'a  sçeu  porter  de  sçavoir  le  vice  qui 
estoyt  en  vostre  amy.  O,  mon  Dieu,  pourquoy  me 
créastes  vous  homme  aiant  l'amour  si  legière  & 
cueur  tant  ignorant?  Pourquoy  ne  me  créastes 
vous  le  petit  chien,  qui  a  fidellement  servy  sa  mais- 
tresse?  Helas,  mon  petit  amy,  la  joye  que  me  don- 
noit  vostre  japper  est  tournée  en  mortelle  tristesse, 
puis  que  autre  que  nous  deux  a  oye  vostre  voix.  Si 
est  ce,  m'amye,  que  l'amour  de  la  Duchesse  ne  de 
femme  vivant  ne  m'a  faid  varier,  combien  que  par 
plusieurs  foys  la  meschante  m'en  ayt  requis  & 

pryé;  mais  ignorance  m'a  vaincu,  pensant  à  ja- 
mais asseurer  nostrc  amityé.  Toutesfoys  pour  es- 
trc  ignorant  je  ne  laisse  d'estre  coulpable,  car  j'ay 
révélé  le  secret  de  m'amye,  j'ay  faulsé  ma  pro- 
messe, qui  est  la  seulle  cause  d'ont  je  la  voy  morte 
devant  mes  oeilz.  Hélas,  m'amye,  me  sera  la  mort 
moins  cruelle  que  à  vous,  qui  par  amour  avez  mis 
fin  à  vostrc  innocente  vie.  Je  croy  qu'elle  ne  dai- 
gneroyt  toucher  à  mon  infidelle  &  misérable  cueur, 
car  la  vie  deshonorée  &  la  mémoire  de  ma  perte 
par  ma  faulte  est  plus  importable  que  dix  mille 
mortz.  Helas,  m'amye,  si  quelcun  par  malheur  ou 
malice  vous  eust  osé  tuer,  promptement  j'eusse 
mis  la  main  à  l'espée  pour  vous  venger.  C'est 
doncques  raison  que  je  ne  pardonne  à  ce  meur- 
trier, qui  est  cause  de  vostre  mort  par  ung  ade 
plus  meschant  que  de  vous  donner  ung  coup  d'es- 
pée.  Si  je  sçavois  ung  plus  infâme  bourreau  que 
moy  mesmes,  je  le  prierois  d'exécuter  vostre  trais- 
tre  amy.  O  Amour,  par  ignoramment  aymer  je 
vous  ay  offensé;  aussy  vous  ne  me  voulez  secourir 
comme  vous  avez  faid  celle  qui  a  gardé  toutes  vos 
loix.  Ce  n'est  pas  raison  que  par  si  honneste  moyen 
je  define,  mais  raisonnable  que  ce  soit  par  ma  pro- 
pre main.  Puisque  avecq  mes  larmes  j'ay  lavé 
vostre  visaige  &  avecq  ma  langue  vous  ay  requis 
pardon,  il  reste  plus  qu' avecq  ma  main  je  rende 
mon  corps  semblable  au  vostre  &  laisse  aller  mon 

âme  où  la  vostre  ira,  sçachant  que  ung  amour  ver- 
tueux &  honneste  n'a  jamais  fin  en  ce  monde  ne 
en  l'autre.  » 

Et  à  l'heure,  se  levant  de  dessus  le  corps, 
comme  ung  homme  forcené  &  hors  du  sens,  tira 
son  poignard  &  par  grande  violence  s'en  donna  au 
travers  du  cueur  &  de  rechef  print  s'amye  entre 
ses  bras,  la  baisant  par  telle  affedion  qu'il  sembloit 
plus  estre  atîaind  d'amour  que  de  la  mort. 

La  Damoiselle,  voiant  ce  coup,  s'en  courut  à  la 
porte  cryer  à  l'ayde.  Le  Duc,  oiant  ce  cry,  doub- 
tant  le  mal  de  ceulx  qu'il  aymoit,  entra  le  premier 
dedans  la  garde-robbe  &,  voiant  ce  piteux  couple, 
s'essaya  de  les  séparer  pour  saulver,  s'il  eust  esté 
possible,  le  Gentil  homme,  mais  il  tenoit  s'amye 
si  fortement  qu'il  ne  fût  possible  de  la  luy  oster 
jusques  ad  ce  qu'il  fût  trespassé.Toutesfoys,  enten- 
dant le  Duc  qui  parloit  à  luy  disant  :  «  Hélas,  qui 
est  cause  de  cecy?»,  avecq  ung  regard  furieux  luy 
respondit  :  «  Ma  langue  &  la  vostre,  Monsieur  », 
&  en  ce  disant  trespassa,  son  visaige  joind  à  cel- 
luy  de  s'amye. 

Le  Duc,  désirant  en  sçavoir  plus  avant,  con- 
traingnit  la  Damoiselle  de  luy  dire  ce  qu'elle  en 
avoyt  veu  &  entendu,  ce  qu'elle  feit  tout  du  long, 
sans  en  espargner  rien.  A  l'heure  le  Duc,  con- 
gnoissant  qu'il  estoit  cause  de  tout  le  mal,  segeda 
sur  les  deux  amans  mortz  &  avecq  grandz  criz  & 


LXX»'   NOUVELLE  299 

pleurs  leur  demanda  pardon  de  sa  faultc  en  les 
baisant  tous  deux  par  plusieurs  foys.  Et  puis  tout 
furieulx  se  leva,  tira  le  poignard  du  corps  du  Gen- 
til homme  &,  tout  ainsy  que  ung  sanglier  estant 
navré  d'un  espicu  court  d'une  impétuosité  con- 
tre celluy  qui  a  faid  le  coup,  ainsi  s'en  alla  le 
Duc  chercher  celle  qui  l'avoyt  navré  jusques  au 
fondz  de  son  ame,  laquelle  il  trouva  dansant  en  la 
salle,  plus  joieuse  qu'elle  n'avoit  accoustumé, 
comme  celle  qui  pensoyt  estre  bien  vengée  de  la 
Dame  du  Vergier. 

Le  Duc  la  print  au  miUeu  de  la  dance  &  luy 
dist  : 

«  Vous  avez  prins  le  secret  sur  vostre  vie,  & 
sur  vostre  vie  tombera  la  pugnition.  » 

En  ce  disant,  la  print  par  la  coeffure  &  luy  donna 
ung  coup  de  poignard  dedans  la  gorge,  dont  toute 
la  compaignie  fut  si  estonnée  que  l'on  pensoit  que 
le  Duc  fût  hors  de  sens  ;  mais,  après  qu'il  eût  par- 
achevé ce  qu'il  vouloit,  assembla  en  la  salle  tous 
ses  serviteurs  &  leur  compta  l'honneste  &  piteuse 
histoire  de  sa  niepce  &  le  meschant  tour  que  lui 
avoyt  faid  sa  femme,  qui  ne  fut  sans  faire  pleurer 
les  assistans. 

Après,  le  Duc  ordonna  que  sa  femme  fût  en- 
terrée en  une  Abbaye  qu'il  fonda  en  partye  pour 
satisfaire  au  péché  qu'il  avoit  faid  de  tuer  sa 
femme,  &  feit  faire  une  belle  sépulture  où  les 

corps  de  sa  niepce  &  du  Gentil  homme  furent 
mys  ensemble,  avecq  une  épitaphe  déclarant  la 
tragédie  de  leur  histoire.  Et  le  Duc  entreprint  ung 
voiage  sur  les  Turcs,  où  Dieu  le  favorisa  tant  qu'il 
en  rapporta  honneur  &  proffiâ:,  &  trouva  à  son 
retour  son  filz  aisné  suffisant  de  gouverner  son 
bien,  luy  laissa  tout  &  s'en  alla  rendre  Religieux 
en  l'Abbaye  où  estoit  enterrée  sa  femme  &  les 
deux  amans,  &  là  passa  sa  viellesse  heureusement 
avecq  Dieu. 


K  Voilà,  mes  Dames,  l'histoire  que  vous  m'avez  priée 
de  vous  racompter,  que  je  congnois  bien  à  voz  oeilz 
n'avoir  esté  entendue  sans  compassion.  Il  me  semble 
que  vous  debvez  tirer  exemple  de  cecy  pour  vous  gar- 
der de  medre  vostre  afFedion  aux  hommes,  car,  quel- 
que honneste  ou  vertueuse  qu'elle  soyt,  elle  a  tous- 
jours  à  la  fin  quelque  mauvays  desboire.  Et  vous  voiez 
que  Saind  Paul  encores  aux  gens  mariez  ne  veult 
qu'ilz  aient  ceste  grande  amour  ensemble,  car,  d'au- 
tant que  nostre  cueur  est  affeftionné  à  quelque  chose 
terrienne,  d'autant  s'esloigne  il  de  l'afFedion  céleste 
&  plus  difficille  en  est  à  rompre  le  lien,  qui  me  faid 
vous  prier,  mes  Dames,  de  demander  à  Dieu  son  Saind 
Esperit,  par  lequel  vostre  amour  soyt  tant  enflambée 
en  l'amour  de  Dieu  que  vous  n'aiez  poind  de  peyne  à 
la  mort  de  laisser  ce  que  vous  aymez  trop  en  ce 
monde. 

—  Puisque  l'amour  estoit  si  honneste  »,  dist  Ge- 

buron,  «  comme  vous  nous  la  paignez,  pourquoy  U 
falloyt  il  tenir  si  secrette  ? 

—  Pour  ce  »,  dist  Parlamente,  «  que  la  malice  des 
hommes  est  telle  que  jamais  ne  pensent  que  grande 
amour  soyt  joinde  à  honnesteté,  car  ilz  jugent  les 
hommes  &  les  femmes  vitieux,  selon  leurs  passions. 
Et  pour  ceste  occasion  il  est  besoing,  si  une  femme  a 
quelque  bon  amy  oultre  ses  plus  grands  prochains  pa- 
rens,  qu'elle  parle  à  luy  secrètement,  si  elle  y  veult 
parler  longuement;  car  l'honneur  d'une  femme  est 
aussi  bien  mys  en  dispute  pour  aymer  par  vertu  comme 
par  vice,  vcu  que  l'on  ne  se  prent  que  ad  ce  que  l'on 
voyt. 

—  Mais  »,  dist  Geburon,  «  quant  ce  secret  là  est 
decellé,  l'on  pense  beaucoup  pis. 

—  Je  le  vous  confesse  »,  dist  Longarine,  «  par  quoy 
c'est  le  meilleur  du  tout  de  n'aymer  poind. 

—  Nous  appelions  de  ceste  sentence  » ,  dist  Da- 
goucin,  «  car,  si  nous  pensions  les  dames  sans  amour, 
nous  vouldrions  estre  sans  vie.  J'entendz  de  cens  qui 
ne  vivent  que  pour  l'acquérir,  &,  encores  qu'ilz  n'y 
adviennent,  l'espérance  les  soustient  &  leur  faid  faire 
mille  choses  honnorables  jusques  ad  ce  que  la  viellesse 
change  ces  honnestes  passions  en  autres  peines.  Mais 
qui  penscroyt  que  les  Dames  n'aymassent  poind,  il 
fauldroyt  en  lieu  d'Hommes  d'armes  faire  des  Mar- 
chans,  &  en  lieu  d'acquérir  honneiu:  ne  penser  que  à 
amasser  du  bien. 

—  D'ont  »,  dist  Hircan,  «  s'il  n'y  avoyt  poind  de 
femmes,  vous  vouldriez  dire  que  nous  serions  tous 
meschans,  comme  si  nous  n'avions  cueur  que  celluy 
qu'elles  nous  dorment.  Mais  je  suis  bien  de  contraire 

opinion  qu'il  n'est  rien  qui  plus  abate  le  cueur  d'un 
homme  que  de  hanter  ou  trop  aymer  les  femmes. 
Et  pour  ceste  occasion  défendoient  les  Hebrieux 
que,  l'année  que  l'homme  estoyt  marié,  il  n'allast 
poind  à  la  guerre,  de  paour  que  l'amour  de  sa 
femme  ne  le  retirast  des  hazardz  que  l'on  y  doibt 
chercher. 

—  Je  trouve  » ,  dist  Saffredent ,  «  ceste  loy  sans 
grande  raison,  car  il  n'y  a  rien  qui  face  plus  tost 
sortir  l'homme  hors  de  sa  maison  que  d'estre  marié, 
pour  ce  que  la  guerre  du  dehors  n'est  pas  plus  im- 
portable que  celle  de  dedans,  &  croy  que,  pour 
donner  envye  aux  hommes  d'aller  en  pays  estranges 
&  ne  se  amuser  en  leurs  fouyers,  il  les  fauldroyt 
marier. 

—  Il  est  vray  » ,  dist  Ennasuide ,  «  que  le  mariage 
leur  oste  le  soing  de  leur  maison  ;  car  ilz  s'en  fyent  à 
leurs  femmes  &  ne  pensent  que  à  acquérir  honneur, 
estans  seurs  que  leurs  femmes  auront  assez  de  soing 
du  profila; .  » 

Saffredent  luy  respondist  : 

«  En  quelque  sorte  que  ce  soyt,  je  suys  bien  ayse 
que  vous  estes  de  mon  opinion. 

—  Mais  »,  ce  dist  Parlamente,  «  vous  ne  debatez  de 
ce  qui  est  le  plus  à  considérer  :  c'est  pourquoy  le  Gen- 
til homme,  qui  estoyt  cause  de  tout  le  mal,  ne  mourût 
aussi  tost  de  desplaisir  comme  celle  qui  estoit  inno- 
cente? » 

Nomerfide  luy. dist  : 

«  C'est  pour  ce  que  les  femmes  ayment  mieulx  que 
les  hommes. 

—  Mais  c'est  »,  ce  dist  Simontault,  «  pour  ce  que 

la  jalousie  des  femmes  &  le  despit  les  faid  crever  sans 
sçavoir  pourquoy,  &  la  prudence  des  hommes  les  faid 
enquérir  de  la  vérité,  laquelle  congncue  par  bon  sens 
monstrent  leur  grand  cueur,  comme  feit  ce  Gentil 
homme,  &,  après  avoir  entendu  qu'il  estoit  l'occasion 
du  mal  de  s'amye,  monstra  combien  il  l'aymoit,  sans 
espargner  sa  propre  vie. 

—  Toutesfoys  »,  dist  Ennasuide,  «  elle  monit  par 
vraye  amour,  car  son  ferme  &  loial  cueur  ne  povoyt 
endurer  d'estre  si  villainement  trompée. 

—  Ce  fut  sa  jalousie  »,  dist  Simontault,  «  qui  ne 
donna  lieu  à  la  raison,  &  creut  le  mal,  qui  n'estoit 
poind,  en  son  amy,  tel  comme  elle  le  pensoyt,  &  fut 
sa  mort  contrainde,  car  elle  n'y  povoyt  remédier,  mais 
celle  de  son  amy  fut  voluntaire  après  avoir  cogneu  son 
tort. 

—  Si  fault  il  »,  dist  Nomerfide,  «  que  l'amour  soyt 
grande  qui  cause  une  telle  douleur. 

—  N'en  ayez  poind  de  paour  »,  dist  Hircan,  «  car 
vous  ne  morrez  poind  d'une  telle  fiebvre. 

—  Non  plus  j),  dist  Nomerfide,  «  que  vous  ne  vous 
tuerez  après  avoir  congneu  vostre  offence.  » 

Parlamente,  qui  se  doubtoit  le  débat  estre  à  ses  des- 
pens,  leur  dist  en  riant  : 

«  C'est  assez  que  deux  soient  mortz  d'amour  sans 
que  l'amour  en  face  battre  deux  autres,  car  voilà  le 
dernier  son  de  Vespres  qui  nous  départira,  veuillez 
ou  non.  » 

Par  son  conseil  la  compaignie  se  leva,  &  allèrent  oyr 
Vespres,  n'oblians  en  leurs  bonnes  prières  les  âmes 
des  vraiz  amans,  entre  lesquelz  les  Religieux  de  leUr 
bonne  volunté  dirent  ung  De  profundis.  Et,  tant  que  le 

soupe  dura,  n'eurent  autres  propos  que  de  Madame  du 
Vergier,  &,  après  avoir  ung  peu  passé  leur  temps  en- 
semble, chacun  se  retira  en  sa  chambre,  &  ainsy  mi- 
rent fin  à  la  septiesme  Journée. 


L'HEPTAMERON 

DES    NOUVELLES 

DE 

LA  ROINE  DE  NAVARRE 


HUICTIESME    JOURNÉE 

En  la  huiâiesme  Journée  on  devise  des 

plus  grandes  &  plus  véritables 

folyes,  d'ont  chacun  se 

ùeut  aviser. 


H$pt.  in.  39 

LA  ROINE  DE  NAVARRE 
HUICTIESME    JOURNÉE 


PROLOGUE 


^Xi^ 


^£ 


E  matin  venu,  s'enquirent  si  leur  pont  s'ad- 
vançoit  fort  &  trouvèrent  que  dedans  deux 
ou  trois  jours  il  pourroit  estre  achevé,  ce 
qui  despleut  à  quelques  ungs  de  la  compai- 
gnic,  car  ilz  eussent  bien  désiré  que  l'ouvrage  eust 
duré  plus  longuement  pour  faire  durer  le  contantement 
qu'ilz  avoient  de  leur  heureuse  vie;  mais,  voians  qu'ilz 
n'avoient  plus  que  deux  ou  trois  jours  de  bon  temps, 
se  délibérèrent  de  ne  le  perdre  pas  &:  prièrent  Ma- 

dame  Oisille  de  leur  donner  la  pasture  spirituelle  comme 
elle  avoyt  accoustumé,  ce  qu'elle  feit.  Mais  elle  les  tint 
plus  long  temps  que  auparavant,  car  elle  vouloit,  avant 
partir,  avoir  mis  fin  à  la  canonicque  de  Saind  Jehan, 
à  quoy  elle  s'acquida  si  très  bien  qu'il  sembloyt  que 
le  Saind  Esperit,  plain  d'amour  &  de  doulceur,  parlast 
par  sa  bouclïe.  Et  tous  enflambez  de  ce  feu  s'en  allè- 
rent oyr  la  grand  messe  &  après  disner  ensemble, 
parlans  encores  de  la  Journée  passée,  se  dèfians  d'en 
povoir  faire  une  aussy  belle.  Et  pour  y  donner  ordre 
se  retirèrent  chacun  en  son  logis  jusques  à  l'heure  qu'ilz 
allèrent  en  leur  chambre  des  comptes,  sur  le  bureau  de 
l'herbe  verte,  où  desjà  trouvèrent  les  Moynes  arrivez 
qui  avoyent  prins  leurs  places. 

Quant  chacun  fut  assis,  l'on  demanda  qui  commen- 
ceroitj  Saffredent  dist  : 

«  Vous  m'avez  faid  l'honneur  d'avoir  commencé 
deux  Journées;  il  me  semble  que  nous  ferions  tort 
aux  Dames  si  une  seulle  n'en  commençoyt  deux. 

—  Il  faudra  doncques  » ,  dist  Madame  Oisille,  «  que 
nous  demeurions  icy  longuement,  ou  que  un  de  vous 
&  une  de  nous  soyt  sans  avoir  commancé  une  Jour- 
née. 

—  Quant  à  moi  »,  dist  Dagoucin,  «  si  j'eusse  esté 
esleu,  j'eusse  donné  ma  place  à  Saffredent. 

—  Et  moy  »,  dist  Nomerfide,  «  j'eusse  donné  la 
myenne  à  Parlamente,  car  j'ay  tant  accoustumé  de  ser- 
vir que  je  ije  sçaurois  commander,  j^ 

A  quoy  toute  la  compaignye  s'accorda,  &  Parla- 
mente commencea  ainsy  : 

«  Mes  Dames,  noz  Journées  passées  ont  esté  plaines 
de  tant  de  saiges  comptes  que  je  vous  vouldrois  prier 

que  cestuy  cy  le  soyt  de  toutes  les  plus  grandes  folies 
&  les  plus  véritables  que  nous  nous  pourrons  ad- 
viser,  &,  pour  vous  medre  en  train,  je  vais  com- 
mencer ; 


SOIXANTE    UNZIESME   NOUVELLE 

La  femme  d'un  Sceïïier  grièvement  malade  se  guérit  &  recouvra 
la  parole  qu'elle  avait  perdue  l'espace  de  deux  jours,  voyant 
que  son  mary  retenait  sur  un  lit  trop  privénunt  sa  Chatnbe- 
rière,  pendant  qu'elle  tirait  à  sa  fin. 

N  la  ville  d'Amboise  y  avo5rt  ung  scel- 
lier  nommé  Brimbaudier,  lequel  estoit 
scellierde  la  Royne  de  Navarre,  homme 
duquel  on  povoit  juger  la  nature,  à 
veoir  la  coulleur  du  visaige,  estre  plus  serviteur  de 
Bachus  que  des  prestres  de  Diane.  Il  avoit  espousé 
une  femme  de  bien,  qui  gouvemoyt  son  mesnaige 
très  saigement,  dont  il  se  contentoit. 

Ung  jour  on  luy  dist  que  sa  bonne  femme  estoyt 
mallade  &  en  grand  dangier,  dont  il  monstra  estre 
autant  courroucé  qu'il  estoyt  possible.  Il  s'en  alla 
en  grande  dilligence  pour  la  secourir  &  trouva  sa 

pauvre  femme  si  bas  qu'elle  avoyt  plus  de  besoing 
de  Confesseur  que  de  Médecin,  dont  il  feit  ung 
deuil  le  plus  piteux  du  monde.  Mais  pour  bien  le 
représenter  fauldroyt  parler  gras  comme  luy,  & 
encores  seroyt  ce  plus  qui  pourroit  paindre  son 
visaige  &  sa  contenance. 

Après  qu'il  luy  eut  faid  tous  les  services  qu'il 
luy  fut  possible,  elle  demanda  la  croix,  que  on  luy 
feist  apporter.  Quoy  voiant  le  bon  homme  s'alla 
geder  sur  ung  lid  tout  désespéré,  criant  &  disant 
avec  sa  langue  grasse  :  «  Hélas,  mon  Dieu,  je 
perdz  ma  pauvre  femme,  que  feray  je,  moy  mal- 
heureux »,  &  plusieurs  telles  complaindes. 

A  la  fin,  regardant  qu'il  n'y  avoyt  personne  en 
la  chambre  que  une  jeune  Chamberière,  assez 
belle  &  en  bon  poind,  l'appela  tout  bas  à  luy  en 
luy  disant:  «  M'amye,  je  me  meurs;  je  suis  pis 
que  trespassé  de  veoir  ainsy  morir  ta  maistresse. 
Je  ne  sçay  que  faire,  ne  que  dire,  sinon  que  je  me 
recommande  à  toy,  &  te  prie  prendre  le  soing  de 
ma  maison  &  de  mes  enfans.  Tiens  les  clefz  que 
j'ay  à  mon  costé,  donne  ordre  au  mesnaige,  car  je 
n'y  sçaurois  plus  entendre.  »  La  pauvre  fille  qui 
en  eut  pitié,  le  reconforta,  le  priant  ne  se  vouloir 
désespérer  &  que,  si  elle  perdoyt  sa  maistresse, 
elle  ne  perdist  son  bon  maistre.  Il  luy  respondist: 
«  M'amye,  il  n'est  possible,  car  je  me  meurs. 
Regarde  comme  j'ay  le  visaige  fi"oid,  aproche  tes 

joues  des  myennes  pour  les  me  réchauffer.  »  Et 
en  ce  faisant  il  luy  mist  la  main  au  tétin,  dont 
elle  cuyda  faire  quelque  difficulté,  mais  la  pria 
n'avoir  poind  de  crainde,  car  il  fauldroit  bien 
qu'ilz  se  veissent  de  plus  près ,  &  sur  ces 
motz  la  print  entre  ses  bras  &  la  geda  sur  le 

lia. 

Sa  femme,  qui  n'avoyt  compaignye  que  de  la 
croix  &  de  l'eau  beniste  &  n'avoyt  parlé  depuis 
deux  jours,  commencea  avecq  sa  foible  voix  de 
crier  le  plus  hault  qu'elle  peut  :  «  Ha,  ha,  ha,  je 
ne  suis  pas  encore  morte  » ,  &,  en  les  menassant  de 
la  main,  disoyt  :  «  Meschant,  villain,  je  ne  suis 
pas  morte.  » 

Le  mary  &  la  Chamberière,  oians  sa  voix,  se 
levèrent,  mais  elle  estoit  si  despite  contre  eulx 
que  la  coUère  consuma  l'humidité  du  caterre  qui 
la  gardoyt  de  parler,  en  sorte  qu'elle  leur  dist 
toutes  les  injures  dont  elle  se  povoyt  ad  viser.  Et 
depuis  ceste  heure  là  commencea  de  guérir,  qui 
ne  fut  sans  souvent  reprocher  à  son  mary  le  peu 
d'amour  qu'il  luy  portoyt. 


«  Vousvoiez,  mes  Dames,  l'hypocrisyc  des  hommes, 
comme  pour  ung  peu  de  consolation  ilz  oblyent  le  re- 
gret de  leurs  femmes. 

—  Que  sçavez  vous  » ,  dist  Hircan,  «  s'il  avoyt  oy 
dire  que  ce  fût  le  meilleur  remède  que  sa  femme  povoit 
Hept.  III.  40 

avoir  ?  Car,  puis  que  par  son  bon  traidement  il  ne  la 
povoit  guérir,  il  vouloyt  essaier  si  le  contraire  luy  se- 
roit  meilleur,  ce  que  très  bien  il  expérimenta,  &  m'es- 
bahys  comme  vous,  qui  estes  femmes,  avez  déchiré  la 
condition  de  vostre  sexe,  qui  plus  amende  par  despit 
que  par  doulceur. 

—  Sans  poind  de  faulte  »,  dist  Longarine,  «  cella 
me  feroyt  bien  non  seuUement  saillir  du  lid,  mais  d'un 
sépulcre  tel  que  celluy  là. 

— Et  quel  tort  luy  faisoytil  »,  dist  SafFredent,  «  puis- 
qu'il la  pensoyt  morte,  de  se  consoler  ?  car  l'on  sçaid 
bien  que  le  lien  de  mariage  ne  peut  durer  sinon  autant 
que  la  vie,  &  puis  après  on  estdeslié. 

—  Ouy,  deslié  »,  dist  Oisille,  «  du  serment  &  de 
l'obligation,  mais  ung  bon  cœur  n'est  jamais  deslyé  de 
l'amour,  &  estoyt  bien  tost  oblyé  son  deuil  de  ne  po- 
voir  adendre  que  sa  femme  eust  poussé  le  dernier 
souspir. 

—  Mais  ce  que  je  trouve  le  plus  estrange  »,  dist 
Nomerfide,  «  c'est  que,  voiant  la  mort  &  la  croix  de- 
vant ses  œilz,  il  ne  perdoit  la  volunté  d'offenser 
Dieu. 

— Voylà  une  belle  raison  »,  dist  Symontault.  «  Vous 
ne  vous  esbahiriez  doncques  pas  de  veoir  faire  une 
folie,  mais  que  on  soyt  loing  de  l'église  &  du  cyme- 
tière  ? 

—  Mocquez  vous  tant  de  moy  que  vous  vouldrez  », 
did  Nomerfide,  «  si  est  ce  que  la  méditation  de  la 
mort  rafroidyt  bien  fort  ungcueur,  quelque  jeune  qu'il 
soyt. 

—  Je  seroys  de  vostre  opinion  » ,  dist  Dagoucin, 
*  si  je  n'avoys  oy  dire  le  contraire  à  une  Princesse. 

—  C'est  doncques  à  dire  »,  dist  Parlamente,  «  qu'elle 
en  racompta  quelque  histoire.  Par  quoy,  s'il  est  ainsy, 
je  vous  donne  ma  place  pour  la  dire.  » 

Dagoucin  commencea  ainsy  : 


SOIXANTE   DOUZIESME   NOUVELLE 

En  exerçant  le  dernier  œuvre  de  miséricorde  &  ensevelissant  un 
corps  mort,  un  Religieux  exerça  les  œuvres  de  la  chair  avec 
une  Religieuse  &  l'engrossa. 


ran=aK=H(nN  une  des  meilleures  villes  de  France, 
g  ^^!^l  après  Paris,  avoyt  ung  Hospital  riche- 
ment fondé,  assavoir  d'une  Prieure  & 
quinze  ou  seize  Religieuses,  &  en  ung 


autre  corps  de  maison  devant  y  avoyt  ung  Prieur 
&  sept  ou  huid  Religieux,  lesquelz  tous  les  jours 
disoient  le  service,  &  les  Religieuses  seullement 
leurs  patenostres  &  Heures  de  Nostre  Dame,  pour 
ce  qu'elles  estoient  occupées  au  service  des  mal- 
lades. 

Ung  jour  vint  à  mourir  ung  pauvre  homme,  où 
toutes  les  Religieuses  s'assemblèrent,  &,  après  luy 
avoir  faid  tous  les  remèdes  pour  sa  santé,  en- 
volèrent quérir  ung  de  leurs  Religieux  pour  le 
confesser.  Puys,  volant  qu'il  s'afFoiblissoit,  luy 
baillèrent  l'undion,  &  peu  à  peu  perdit  la  pa- 
rolle. 

Mais  pour  ce  qu'il  demeura  longuement  à 
passer,  faisant  semblant  d'oyr,  chacune  se  mi- 
rent à. luy  dire  les  meilleures  parolles  qu'elles 
peurent,  dont  à  la  longue  elles  se  faschèrent; 
car,  voyans  la  nuyd  venue  &  qu'il  faisoyt 
tard,  s'en  allèrent  coucher  l'une  après  l'autre, 
&  ne  demeura  pour  ensepvelir  le  corps  que  une 
des  plus  jeunes  avecq  ung  Religieux ,  qu'elle 
craingnoyt  plus  que  le  Prieur  ny  aultre,  pour  la 
grande  austérité  dont  il  usoyt  tant  en  parolles 
que  en  vie. 

Et,  quand  ilz  eurent  bien  cryé  leurs  Heures  à 
l'oreille  du  pauvre  homme,  congneurent  qu'il 
.  estoyt  trespassé,  par  quoy  tous  deux  l'enseve- 
lirent, &,  en  exerçant  ceste  dernière  œuvre  de 
miséricorde,  commencea  le  Religieux  à  parler  de 
la  misère  de  la  vie  &  de  la  bienheureuseté  de  la 
mort,  &  ces  propos  passèrent  le  minuyd. 

La  pauvre  fille  ententivement  escoutoit  ces  dé- 
votz  propos,  &  le  regardant  les  larmes  aux  oeilz, 
où  il  print  si  grand  plaisir  que,  parlant  de  la 

vie  advenir,  commcncea  à  l'ambrasser  comme 
s'il  eut  eu  env}-e  de  la  porter  entre  ses  bras  en 
Paradis. 

La  pauvre  fille ,  escoutant  ces  propos  &  l'esti- 
mant le  plus  dévost  de  la  compaignie ,  ne  l'osa 
refuser. 

Quoy  voiant,  ce  meschant  Moyne,  en  parlant 
tousjours  de  Dieu,  paracheva  avecq  elle  l'œuvre 
que  soubdain  le  Diable  leur  mit  au  cueur,  car 
paravant  n'avoit  jamais  esté  question,  l'asseu- 
rant  que  ung  péché  secret  n'estoyt  poind  im- 
puté devant  Dieu  &  que  deux  personnes  non  Hez 
ne  peuvent  offencer  en  tel  cas,  quant  il  n'en 
vient  poind  de  scandalle,  &  que,  pour  l'éviter, 
elle  se  gardast  bien  de  le  confesser  à  aultre  que 
à  luy. 

Ainsy  se  départirent  d'ensemble,  elle  la  pre- 
mière, qui,  en  passant  par  une  chappelle  de  Nostre- 
Dame,  voulut  faire  son  oraison  comme  elle  avoit 
de  coustume,  &,  quant  elle  commencea  à  dire  : 
Vierge  Marie,  il  luy  souvint  qu'elle  avoyt  perdu 
ce  tiltre  de  virginité  sans  force  ny  amour,  mais 
par  une  sotte  crainde,  dont  elle  se  print  tant  à 
pleurer  qu'il  sembloyt  que  le  cueur  luy  deust 
fandre. 

Le  Rehgieux,  qui  de  loing  ouyt  ces  souspirs,  se 
doubta  de  sa  conversion  par  laquelle  il  povoyt 
perdre  son  plaisir,  dont,  pour  l'empescher,  la  vint 

trouver  prosternée  devant  cest  ymaige,  la  reprint 
aygrement  &  luy  dist  que,  si  elle  faisoyt  con- 
science, qu'elle  se  confessast  à  luy  &  qu'elle  n'y 
retournast  plus  si  elle  ne  vouloit,  car  l'un  &  l'autre 
sans  péché  estoit  en  sa  liberté. 

La  sotte  Religieuse,  cuydant  satisfaire  envers 
Dieu,  s'alla  confesser  à  luy,  mais  pour  pénitence 
il  luy  jura  qu'elle  ne  péchoit  poind  de  l'aymer 
&  que  l'eaue  benoiste  povoyt  effacer  ung  tel  pec- 
cadille. 

Elle,  croyant  plus  en  luy  que  en  Dieu,  retourna 
au  bout  de  quelque  temps  à  luy  obéyr,  en  sorte 
qu'elle  devint  grosse,  dont  elle  print  ung  si  grand 
regret  qu'elle  suplia  la  Prieure  de  faire,  chasser 
hors  de  son  monastère  ce  Religieux,  sçachant 
qu'il  estoit  si  fin  qu'il  ne  fauldroyd  poind  à  la 
séduire. 

L'Abbesse  &  le  Prieur,  qui  s'accordoient  fort 
bien  ensemble,  se  mocquèrent  d'elle,  disans  qu'elle 
estoit  assez  grande  pour  se  défendre  d'un  homme, 
&  que  celluy  dont  elle  parloyt  estoit  trop  homme 
de  bien. 

A  la  fin ,  à  force  d'importunité ,  pressée  du 
remords  de  la  conscience,  leur  demanda  congé 
d'aller  à  Romme,  car  elle  pensoyt,  en  confessant 
son  péché  aux  piedz  du  Pape,  recouvrer  sa  vir- 
ginité, ce  que  très  voluntiers  le  Prieur  &  la  Prieure 
luy  accordèrent,  car  ilz  aymoient  myeulx  qu'elle 

fût  Pèlerine  contre  sa  Reigle  que  renfermée  &  de- 
venir si  scrupuleuse  comme  elle  estoyt,  craingnans 
que  son  desespoir  luy  feit  renoncer  à  la  vye  que 
l'on  mène  là  dedans,  luy  baillant  de  l'argent  pour 
faire  son  voiage. 

Mais  Dieu  voulut  que,  elle  estant  à  Lyon  ung 
soir  après  Vespres,  sur  le  pupiltre  de  l'église  de 
Saind-Jehan ,  où  Madame  la  Duchesse  d'Alen- 
çon,  qui  depuis  fut  Royne  de  Navarre,  alloyt 
secrètement  faire  quelque  neufvaine  avecq  trois 
ou  quatre  de  ses  femmes,  estant  à  genoulx  de- 
vant le  crucifix,  ouyt  monter  en  hault  quelque 
personne  &  à  la  lueur  de  la  lampe  congneut 
que  c'estoyt  une  Religieuse,  &,  afin  d'entendre 
ses  dévotions,  se  retira  la  Duchesse  au  coing  de 
l'autel. 

Et  la  Rehgieuse,  qui  pensoyt  estre  seuUe,  se 
agenouilla  &,  en  frappant  sa  coulpe,  se  print  à 
pleurer  tant  que  c'estoyt  pityé  de  l'oyr,  ne  criant 
sinon  que  : 

«  Hélas ,  mon  Dieu ,  ayez  pitié  de  ceste  pauvre 
pécheresse!  » 

La  Duchesse,  pour  entendre  que  c'estoit,  s'ap- 
procha d'elle  en  luy  disant  : 

«  M'amye,  qu'avez  vous,  &  d'où  estes  vous? 
Qui  vous  amène  en  ce  Heu  cy  ?  » 

La  pauvre  Religieuse,  qui  ne  la  congnoissoyt 
poind,  luy  dist  : 

Htpt.  III.  41 

«  Hélas,  m'amye,  mon  malheur  est  tel  que  je 
n'ay  secours  que  à  Dieu,  lequel  je  suplie  me 
donner  moien  de  parler  à  Madame  la  Duchesse 
d'Alençon,  car  à  elle  seule  je  conterai  mon  af- 
faire, estant  asseurée  que,  s'il  y  a  ordre,  elle  le 
trouvera. 

—  M'amye  »,  ce  luy  dist  la  Duchesse,  «  vous 
povez  parler  à  moy  comme  à  elle,  car  je  suis  de 
ses  grandes  amyes. 

—  Pardonnez  moy  »,  dist  la  ReHgieuse,  «  car 
jamais  autre  qu'elle  ne  sçaura  mon  secret.  » 

Alors  la  Duchesse  luy  dist  qu'elle  povoyt  parler 
franchement  &  qu'elle  avoyt  trouvé  ce  qu'elle  de- 
mandoyt.  La  pauvre  femme  se  geda  à  ses  piedz  &, 
après  avoir  pleuré,  luy  racompta  ce  que  vous  avez 
ouy  de  sa  pauvreté. 

La  Duchesse  la  reconforta  si  bien  que,  sans  luy 
oster  la  repentance  continuelle  de  son  péché,  luy 
mist  hors  de  l'entendement  le  voiage  de  Romme, 
&  la  renvoia  en  son  Prieuré  avecq  des  lettres  à 
l'Evesque  du  lieu  pour  donner  ordre  à  faire  chasser 
ce  Religieux  scandaleux. 

«  Je  tiens  ce  compte  de  la  Duchesse  mesmes,  par 
lequel  vous  povez  veoir,  mes  Dames,  que  la  recepte  de 
Nomerfide  ne  sert  pas  à  toutes  personnes,  car  ceulx  ci, 
touchans  &  ensevelissans  le  mort,  ne  furent  moins  ta- 
chez de  leur  lubricité. 

—  Voylà  une  intention  » ,  dist  Hircan,  «  de  laquelle 
je  croy  que  homme  jamais  ne  usa,  de  parler  de  la  mort 
&  faire  les  œuvres  de  la  vie. 

—  Ce  n'est  poind  œuvre  de  vie  j>,  dist  Oisille,  «  de 
pécher,  car  on  sçait  bien  que  péché  engendre  la  mort. 

—  Croyez  » ,  dist  SafFredent,  «  que  ces  pauvres  gens 
ne  pensoient  poind  à  toute  ceste  théologie,  mais, 
comme  les  filles  de  Lot  enyvroient  leur  père,  pensans 
conserver  nature  humaine,  aussy  les  pauvres  gens 
vouloient  réparer  ce  que  la  mort  avoyt  gasté  en  ce 
corps  pour  en  refaire  ung  tout  nouveau,  par  quoy  je  n'y 
voy  nul  mal  que  les  larmes  de  la  pauvre  Religieuse, 
qui  tous  jours  pleuroyt  &  tousjours  retournoyt  à  la 
cause  de  son  pleur. 

—  J'en  ay  veu  assez  de  telles  »,  dist  Hircan,  «  qui 
pleurent  leurs  péchés  &  rient  leur  plaisir  tout  en- 
semble. 

—  Je  me  doubte  » ,  dist  Parlamente,  «  pour  qui  vous 
le  diftes,  dont  le  rire  a  assez  duré  &  seroit  temps  que 
les  larmes  commenceassent. 

—  Taisez  vous  »,  dist  Hircan.  «  Encores  n'est  pas 
finée  la  tragédie  qui  a  commencé  par  rire. 

—  Pour  changer  mon  propos  »,  dist  Parlamente, 
«  il  me  semble  que  Dagoucin  est  sailly  dehors  de  nos- 
tre  délibération,  qui  estoit  de  ne  dire  compte  que  pour 
rire,  car  le  sien  est  trop  piteux. 

—  Vous  avez  did  »,  dist  Dagoucin,  «  que  vous  ne 
racompterez  que  de  foUyes,  &  il  me  semble  que  je  n'y 
ay  poind  failly;  mais  pour  en  oyr  ung  plus  plaisant  je 
donne  ma  voix  à  Nomerfide,  espérant  qu'elle  rabillera 
ma  faulte. 

—  Aussy  ay  je  ung  compte  tout  prest  » ,  respon- 

dist  elle,  «  digne  de  suyvre  le  vostre,  car  je  parle  de 
Religieux  &  de  mort.  Or  escoutez  le  bien,  s'il  vous 
plaist  : 

Cy  f,nent  les  Comptes  &  Nouvelles 

de  la  feue  Royne  de  Navarre, 

qui  est  ce  que  Von  en  peut 

recouvrer. 

